
CUVÎNTUL AUTORULUI 


Cartea aceasta de istorie politică este scrisă de un om 
care nu se îndeletnicește nici cu istoria propriu zisă, nici cu poli- 
tica. Ea s-a născut dintr-o nedumerire și a fost scrisă pentru a 
răspunde la o întrebare, pe care autorul nu obosește să și-o pună 
de zece ani: este posibilă o revoluţie spirituală? Este realizabilă 
istoricește o revoluţie făcută de oameni care cred, înainte de toate, 
în primatul spiritualului? Portugalia de astăzi, Portugalia lui Sala- 
zar, este poate singura ţară din lume care a încercat să răspundă 
la asemenea întrebări. Studiul istoriei sale moderne este cu atît 
mai instructiv cu cât experiența politică portugheză — inaugurată 
cu primele Constituţii liberale și războaiele civile de la începutul 
secolului XIX — este astăzi încheiată. Salazar, reintegrind Portu- 
galia pe linia destinului ei istoric, încheie un ciclu dramatic care 
a fost nutrit de toate influenţele și toate conflictele ideologice ale 
secolului XIX, a cunoscut pregătirea latentă a revoluției și pro- 
clamarea republicii, luptele între partide, anarhia politică și, în 
sfîrșit, contra-revoluţia de la 28 mai 1926; încheie acest ciclu și 
începe un ciclu nou, orientat de cu totul alte principii și validat 
de oaltă tradiție. Revoluția morală și politică a lui Salazar a reușit; 
dovada cea mai bună este seninătatea și rodnicia Portugaliei de 
astăzi, comparată cu haosul regimului trecut. Cine nu-și amintește 
refrenul Encore une revolution en Portugal!, cu care se încheia acum 
vreo douăzeci de ani, un celebru cuplet parizian?... 

Mi s-a părut interesantă istoria modernă a Portugaliei și 
din alt punct de vedere. Cum s-a putut ajunge la o formă creștină a 
totalitarismului, în care Statul nu confiscă viața celor care-l alcă- 
tuiesc, și persoana umană (persoana — nu individul) își păstrează 

toate drepturile sale firești? S-a vorbit și s-a scris atît de mult des- 
pre funcţia și limitele libertăţii — dar mi se pare că tot străvechea 
formulă creștină e cea mai aproape de adevăr; „iubește — și apoi 
fă ce vrei”, a spus Fericitul Augustin. Dar, iubește întîi. Iubirea 
asigură omului o stare de har, în care cel puţin instinctele fiarei 
sînt adormite. Caritatea purifică, iar un asemenea om, purificat, 
își poate exercita în voie toate libertăţile; ele nu vor primejdui 
liniștea semenului său și nu vor păgubi colectivităţii. Libertatea 
precedată și nutrită de caritate, este climatul optim îngăduit desă- 
virșirii omului. Dar cît de departe este această libertate creștină 
în dragoste, de maxima rabelaisiană, „fais ce que tu vouldras!”, care 
a obsedat atîția din visătorii doctrinari ai secolului XVIII!... 

Statul salazarian, stat creștin și totalitar, se întemeiază, 
înainte de toate, pe dragoste. Afirmația aceasta poate părea, în ochii 
competenţilor, o iresponsabilă exclamațţie de diletant. Dar ea nu e 
decît o reducere la elementele ei ultime a revoluţiei și reformelor 
întreprinse de Salazar. Căci ce înseamnă înlocuirea individului (a 
„cetăţeanului”) prin familie, nucleu ireductibil al naţiunii, și reîn- 
toarcerea la corporaţii, considerate drept colectiv social organic; și 
ce înseamnă: „nu discutăm națiunea... niciodată un fiu nu dorește 
să fie copilul altei mame”?... Toate acestea nu sînt altceva decît 
varietăți ale aceleiași comunități organice de dragoste: iubirea, 
care creează, unește și valorifică familia. Această unitate organică 
și ireductibilă — iar, ca atare, singura care poate exercita drepturi 
politice — nu ia ființă decât printr-un act de dragoste, cu tot ce aduce 
el după sine: smerenie, jertfă, renunțare, creaţie. Întreaga concepţie 
socială și statală a lui Salazar se întemeiază pe familie și, ca atare, 
pe dragoste. Corporaţiile, municipiile și națiunea nu sînt decît 
forme elaborate ale aceleiași familii portugheze. „Națiune unitară” 
înseamnă, pentru dictatorul Portugaliei, comunitate de dragoste 
și comunitate de destin — termeni care definesc întocmai familia. 

La lumina acestor precizări, se poate înțelege miracolul 
pe care l-a realizat Salazar: un stat totalitar și creștin, construit 
nu pe abstracțiuni, ci pe realitățile vii ale neamului și tradiției 

sale. Este cu atit mai extraordinară această creaţie, cu cît ea se 
împlinește la capătul unei evoluții politice violent antitradițio- 
nale, anticreștine și pasionat „europenizante”. Generaţii întregi 
de tineri portughezi — unii din ei de bună credinţă, alţii pur și 
simplu din snobism sau secetă sufletească — au dorit să scoată 
Portugalia din matca ei tradițională și s-o transforme într-o „țară 
europeană”. Cartea de față istorisește eforturile acestor oameni 
și rezultatele lor. Cînd Portugalia republicană și democratică a 
voit să „intre” în Europa, mizeria morală și haosul administra- 
tiv atinseseră proporții nebănuite — și prezenţa lusitanismului în 
capitalele europene se făcea remarcată prin cuplete. O sută de ani 
s-a zbătut Portugalia să devină o ţara europeană, împrumutiînd 
din dreapta și din stînga, imitind îndeosebi modelele pariziene, și 
mult sînge a curs ca să se pună capăt „spectrului reacţiunii”, care 
însemna tradiție, monarhie, creștinism. lar cînd ideile generoase 
triumfaseră și Portugalia devenise o țară, cel puţin prin Consti- 
tuţie, întocmai ca celelalte țări europene — singura recompensă a 
fost refrenul Encore une revolution en Portugal... 

Europa n-a început să ţină seama de Portugalia decît în 
clipa cînd aceasta a redevenit ea însăși. Prestigiul de care se bucură 
astăzi în Europa această țărișoară atlantică este pur și simplu ulu- 
itor, dacă ne gîndim la situația Portugaliei de acum 20 de ani. Se 
pare că „Europa” nu poate fi convenabil asimilată decît de elite; 
mai precis, numai cîteva personalități își pot îngădui să asimileze 
geniul uneia sau mai multor culturi europene, rămînînd ele înseși 
și continuînd să creeze în spiritul neamului lor. (Ce a însemnat 
geniul spaniol pentru Corneille, cel italian pentru Ronsard sau Sa 
de Miranda, cel englez pentru Voltaire și romantici, cel greco-latin 
pentru Goethe, cel german pentru romanticii anglo-saxoni — sînt 
lucruri bine știute). Dar cînd naţiunile în întregul lor încearcă (sau 
sînt silite) să imite una sau alta din ţările europene, împrumutînd 
sisteme de gindire și de guvernământ — atunci ori naufragiază, ori 
ajung la creaţii hibride, debile, forme standard, care înseamnă, în 
afară de propria lor sterilizare, și moartea „Europei”. 

Cred, astfel, că nu m-am depărtat prea mult de proble- 
mele neamului nostru, și ale timpului nostru, dînd la iveală această 
carte în care e vorba de istoria recentă a unei țări din cealaltă 
extremitate a latinităţii. Adresîndu-se, cu opt ani în urmă, tine- 
rilor portughezi, Salazar le spunea: „Timpurile devin din ce în ce 
mai aspre... Vă spun că sînteţi generaţia sacrificată, generaţia care 
trebuie să răscumpere...”. Marea încleștare de astăzi, în care mai 
ales tineretul se jertfește, răscumpărînd greșelile atîtor generații 
bine intenționate, se reduce însă tot la problema restaurării sau 
dispariției Europei; a acestei Europe care nu ține seama decît de 
acele țări care nu-și trădează destinul și nu-și suprimă istoria. 
Salazar a încercat să salveze Portugalia printr-o revoluţie creș- 
tină, adică o revoluţie care pleacă întotdeauna de la lucruri mici 
și bine făcute — dar care ajunge, firesc, la o reintegrare a omului în 
unitățile organice și în ritmurile cosmice. A încercat — și a reușit. 
Experienţa aceasta istorică ne silește — ca și creștini, ca Latini 
și Europeni — să revizuim o serie întreagă de concepte: tradiţie, 
națiune, libertate etc. 

Cartea de față se întemeiază pe o cinstită și, pe cît e ome- 
nește posibil, completă informaţie. Am lăsat să vorbească mai ales 
faptele; dar nu numai faptele care mi se păreau mie semnifica- 
tive (deși astfel se petrec lucrurile, chiar cînd nu o mărturisesc, 
cu majoritatea istoricilor). Pentru a face totuși o carte accesibilă, 
am renunțat la aparatul științific, mulțumindu-mă să tipăresc la 
sfirșitul lucrării o bibliografie a fiecărui capitol în parte. Poate 
mai tîrziu, dacă va fi nevoie, voi da la iveala și o ediţie științifică, 
amplificată. 

Cartea ar fi avut, fără îndoială, mai puţine lipsuri dacă 
aș fi putut profita la timp de admirabila La Revolucion Portuguesa 
a profesorului Jesus Pabn (Madrid, 1941). Din nenorocire, primele 
capitole erau redactate cînd a apărut monografia lui Pabân. 

Aduc mulțumirile mele conducerii Secretariatului Pro- 
pagandei Naţionale din Lisabona, care mi-a pus la dispoziţie un 
mare număr de lucrări inaccesibile, precum și d-lor Antonio Ferro, 

Dr. Tavares dAlmeida, Dr. Manuel Murias, Dr. Silva Dias, Pedro 
Correia Marques, Joăo Ameal și Eduardo Freitas de Costa, care 
mi-au înlesnit — prin publicaţii, documente sau informaţii per- 
sonale — redactarea acestei lucrări. 


VA 


Mulţumesc și pe această cale d-lui Ministru Victor 
Cădere, care a citit lucrarea de faţă în manuscris și mi-a sugerat 
mai multe îmbunătăţiri ale textului. 


M. Eliade 
Lisabona, mai, 1942 

1. Portugalia în secolul XIX 


De la invazia napoleoniană, Portugalia n-a mai cunos- 
cut liniștea. Un lung război civil — uneori răbufnind în campanii 
sălbatice și istovitoare care durau ani întregi, alteori manifestin- 
du-se prin asasinate, persecuții și emigrări în masă — a însîngerat 
istoria politică a acestei țări vreme de un secol. Portugalia veacului 
XIX părea că pierduse pentru totdeauna vigoarea, eroismul și forța 
creatoare, care, pe timpul lui Henric Navigatorul, Don Manuel și 
Don Joăo II] o înălțaseră la rangul de regină a oceanelor și îi dădu- 
seră stăpînirea unei bune părți a lumilor nou descoperite. S-ar fi 
spus că efortul uriaș, cheltuit de Portughezi în secolele XV-XVI, 
secătuise pină la măduvă substanţa vitală și energiile creatoare 
ale națiunii. Portugalia descoperirilor maritime și a colonizărilor, 
Portugalia eroică, imperială, orgolioasă, civilizatoare și bogată, a 
lui Vasco de Gama și Albuquera, a lui Joăo III și a lui Camoens 
— nu mai trăia decît în amintire. Aventura de la Alcâcer-Quibir 
(1580), în care și-a pierdut viaţa ultimul rege al dinastiei de Aviz, 
Don Sebastiăo, a fost o sincopă din care Portugalia niciodată nu 
și-a mai putut reveni. 

Într-adevăr, moartea tragică a lui Don Sebastiăo a adus 
după sine pierderea independenţei. Timp de 60 de ani, regii Spa- 
niei au domnit în Portugalia căci Don Sebastiăo neavînd urmași, 
moștenirea Tronului se cuvenea rudei sale celei mai apropiate, 
Filip II. Restaurarea din 1640, cînd Ducele de Braganca se înco- 
ronează rege sub numele de Joâo IV, întemeind o nouă dinastie, 
n-a mai putut înălța Portugalia la rangul de mare putere. Epoca 
de aur a Peninsulei Iberice se încheiase. Hegemonia Europei și 
stăpînirea imenselor teritorii de dincolo de mare — teritorii des- 
coperite în bună parte de Portughezi și Spanioli — erau rîvnite de 

alte puteri. Departe de a mai avea un cuvînt de spus în această 
luptă, Portugalia, că și Spania, își pierdea pe nesimţite neatîrnarea 
în politica externă. 

Dictatura Marchizului de Pombal (1750-1777) a fost 
începutul sfirşitului. Pombal a încercat să modernizeze Portuga- 
lia, încurajînd „luminile” secolului XVIII și lovind cu cruzime în 
instituţiile tradiționale. Genial adept al teoriei „regelui absolut” 
și al tiraniei iluminate, el a instaurat monarhia de drept divin, 
distrugînd aristocrația, expulziînd pe iezuiţi, atacînd catolicismul. 
În timpul sau au pătruns în Portugalia doctrinele anti-catolice 
și tot el a promovat pretutindeni lojile masonice. Credinţa lui în 
absolutismul regal era atît de aprigă încît a visat pînă și rupe- 
rea legăturilor cu Vaticanul, numai pentru a face din Regele său 
un monarh pe de-a-ntregul liber. Cu sau fără voința sa, Pombal a 
inaugurat unul din cele mai crîncene războaie ideologice pe care 
le cunoaște istoria modernă. Cînd dictatura pombaliană a luat 
sfîrșit, cu moartea Regelui Don Jose 1 (1777), iar Regina Dona Maria 
I a încercat o normalizare a echilibrului dintre monarhie și clasele 
sociale, era prea tîrziu; unitatea naționala fusese sfărimată. Revolu- 
ţia franceză și idealurile demo-liberale pătrunseseră în peninsulă, 
fiind cultivate și răspîndite îndeosebi de lojile masonice. 

Poate nicăieri n-a avut masoneria un rol atît de însemnat 
și activitate atît de continuă. Documentarea, în aceasta privinţă, 
este imensă. „Istoria masoneriei în Portugalia a fost legată, de 
la originile ei, de istoria naţiunii”, a scris Borges Grainha. Lojile 
masonice sînt prezente în orice încercare de critică și înlăturare 
a instituţiilor tradiționale. Și, firește, o serie de oameni convertiți 
la idealurile Revoluţiei Franceze, convinși de necesitatea aboli- 
rii monarhiei și a religiei catolice, orbiți de mirajul unei libertăţi 
absolute și al unui individualism abstract, au colaborat în per- 
manentă, conștient sau inconștient, la opera aceasta de surpare 
a instituțiilor și de preschimbare spirituală a naţiunii. Fapt este 
Că, în Portugalia, masoneria a fost de la început alături de revolu- 
ție și împotriva tradiţiei, alături de uzurpator și împotriva regelui 

legitim, alături de străini și împotriva naționaliștilor, alături de 
Franța sau Anglia și împotriva Portugaliei. Napoleon s-a folosit 
de masonerie, prin Lannes și Junot, ambasadorii săi la Lisabona, 
ca să pregătească ocuparea fără luptă a țării. lar cînd generalul 
Junot ajunge la porţile Lisabonei, în fruntea armatelor franceze, 
este salutat de o reprezentanţă a lojilor masonice. „Această comi- 
siune declară că primirea făcută de țara întreagă și lipsa oricărei 
rezistenţe, la intrarea armatei franceze în Portugalia, se explică 
datorită bunelor oficii ale masoneriei portugheze”, scrie un cro- 
nicar contemporan, Fonseca Benevides. Ceea ce confirmă chiar 
Junot, în scrisoarea către Napoleon: „...j avais reţu dans la journee 
beaucoup de monde, dont la plupart francmacons, mont beaucoup servi 
pour faire-rentrer le peuple dans la tranquillite” (30 nov. 1807). 
În preziua invaziei armatelor franceze, politica internă 
a Portugaliei se reducea la un „partid englez” și un „partid fran- 
cez”. Cel dintîi voia rezistența armată; celălalt, închinarea în fața 
lui Napoleon. Masoneria ajută, de data aceasta, „partidul fran- 
cez” pentru că îi convenea prezența armatelor napoleoniene în 
țară, știind că o asemenea invazie înseamnă surparea prestigiului 
monarhiei. Într-adevăr, Regele Don Joăo VI e silit să se îmbarce și 
să se retragă, împreună cu toată suita, la Rio de Janeiro (1807). Dar 
asta nu înseamnă că masoneria a ajutat întotdeauna Franţa împo- 
triva Angliei. Lojile colaborau cu acele dintre puterile străine care 
încurajau revoluția și democrația, împotriva regalității și tradiției. 
La „partidul englez” și la „partidul francez” se reducea, 
deci, în timpul războaielor napoleoniene, conștiința politică a Por- 
tugaliei. Cît de departe erau zilele cînd armatele portugheze își 
vărsau sîngele în cruciada neîntreruptă din Nordul Africii și în 
opera de colonizare a imenselor teritorii de dincolo de mare! Începe 
acum o serie lungă de episoade umilitoare. Nu mai poate fi vorba 
de un amestec al puterilor străine în politica externă sau internă 
a ţării, ci pur și simplu de o ocupaţie militară și de o administra- 
ție vasală. Junot și generalii francezi o exploatează după nevoile 
Imperiului. Englezii profită de poziția geografică a Portugaliei, ca 

s-o transforme în cap de pod pentru campania lor împotriva lui 
Napoleon. Cele doua armate se hrănesc și se luptă pe teritoriul por- 
tughez. Iar cînd, după șapte ani, armatele lui Wellesley și Beresford 
izbutesc să alunge pe năvălitor pină dincolo de Pirinei, Portuga- 
lia nu-și recapătă independenţa absolută. Beresford continuă să 
stea în Portugalia, cu o parte din corpul expediționar britanic, și 
capătă chiar de la Joăo VI, care nu se mai îndură să părăsească Rio 
de Janeiro, drepturi absolute de guvernare și administrare a ţării. 

Primejdia franceză a luat sfirșit în 1814. „Am scăpat de 
armata franceză, care a semănat printre noi ruine, singe, mizerii, 
orori și idei perverse. De armată am scăpat. De idei, nu”, scrie Alfredo 
Pimenta. Într-adevăr, de abia acum încep să se vadă rezultatele 
prezenţei trupelor revoluţionare în peninsulă. În 1817, cînd Regele 
se afla încă la Rio, se descoperă conspirația unul fost general în 
armata franceză, Gomes Freire de Andrade, care vorbea prost portu- 
gheza și „se înconjura exclusiv de masoni” (Roul Brandăo). Unul din 
agitatorii lui Gomes mărturisește că mișcarea se îndrepta,contra 
Regelui, contra lui Beresford și contra funcţionarilor publici”. În 
1820 izbucnește o insurecție militară la Porto care cere înlocuirea 
Guvernului numit de Rege și izgonirea lui Beresford. Este cel din- 
tii semnal al unei nesfîirșite serii de insurecții, pronunciamente, 
revoluții, contrarevoluţii — cele mai multe făcute de armată sau 
împotriva armatei. Regele Joăo VI e silit să se întoarcă în patrie 
în 1821, după o absenţă de 14 ani. 

În Brazilia, lasă regent pe fiul său mai mare, Don Pedro, 
tînăr ce se adăpase la izvoarele ideologiei revoluționare, care visa 
să aibă rolul unui Bolivar și să impună cu sila supușilor săi ideile 
liberale. Puțin timp după plecarea Regelui Don Joâo spre patrie, 
Regentul Don Pedro declară independenţa Braziliei și e aclamat 
Împărat (12 octombrie 1822). Primul ordin pe care-l semnează 
împăratul Braziliei este redeschiderea Lojii Marelui Orient. Don 
Pedro nu putea să uite că, după expresia lui Mareschal, actul de 
la 12 octombrie a fost „entitrement leur ouvrage” (Oliveila Lima). Cu 
pierderea Braziliei, imperiul colonial portughez suferă cea mai grea 

lovitură din istoria sa. Și este cel puțin ciudat că această lovitură 
i-a fost dată chiar de către Prințul moștenitor... 

Cîteva luni după insurecția de la Porto, garnizoana 
militară a Lisabonei aderă la revoluţie. Se alcătuiește o Juntă a 
Guvernului provizoriu, care administrează în numele Regelui și 
elaborează, în același timp, o Constituție după modelul francez și 
spaniol. Puțin timp înainte de îmbarcarea sa, cedînd stăruințelor 
Principelui moștenitor, Joăo VI jurase credinţă acestei Constituţii, 
în curs de alcătuire la Lisabona. Suveranitatea monarhului înce- 
tează din acest moment, trecînd de drept asupra reprezentanţilor 
națiunii. Don Pedro a jucat și aici rolul de căpetenie, fraternizînd 
cu manifestanţii, care-l aclamau ca pe un tribun al lor în piața 
Rossio din Rio de Janeiro, convingînd pe Rege să cedeze. 

Ajuneînd la Lisabona, Joăo VI e nevoit să primească ordi- 
nele Juntei, care fixează în amănunt cum va decurge debarcarea; 
fără solemnitate, fără manifestații, cu un anumit număr de urale 
pentru Congres, Constituţie, Regele constituțional și familia regală. 
Joăo VI era prizonierul Congresului provizoriu, alcătuit dintr-o 
seamă de ambiţioși și de iluminaţi ai masoneriei, care vorbeau 
în plină Adunare de „Supremul arhitect”. Cîteva luni în urmă, la 1 
octombrie 1822, Regele e silit din nou să jure pe Constituţie... 

Și, cu toate acestea, o bună parte din populaţie e împo- 
triva Constituţiei. sînt, în primul rînd, nobilii, care nu văd cu ochi 
buni ascensiunea politică a unor elemente cu trecut dubios (cei 
mai mulți pactizaseră cu armatele franceze) și astfel reacționează 
împotriva unei uzurpări în care presimt ghilotina. sînt, apoi, preoții 
și catolicii înverșunați, care se temeau de persecuții religioase sau 
se simt chemaţi de o misiune „apostolică”, pentru restaurarea creș- 
tinismului romano-catolic persecutat și zdruncinat de revoluția 
franceză. De asemenea, reacționează împotriva constituționalis- 
mului acei puţini Portughezi conștienți, în care instinctul politic 
a rămas viu și care înțeleg că Regele renunțînd la suveranitate, ţara 
se va împărţi în două partide, demo-liberali și regaliști. În sfîrșit, 
marea masă a poporului, legată încă de instituţiile tradiționale, se 

păstra impermeabilă față de toate aceste înnoiri; amorfă și mută, 
masa aceasta portugheză — care se împăcase de bine de rău cu șapte 
veacuri de regalitate tradițională — nu reacționa față de uneltirile 
și reformele întocmite la centru, dar nici nu participa la ele și nu 
se solidariza cu crimele și intoleranța pe care se întemeiau. Marea 
masă populară însă, era greu de dezrădăcinat într-o generaţie, iar 
orice șef de insurecție antirevoluționară, orice iluminat sau orice 
erou o cîştiga cu ușurință. 

Asemenea șefi ai antirevoluţiei n-au întîrziat să apară. 
La 23 februarie 1823, cîteva luni după ce Regele Joăo VI jurase din 
nou credință Constituţiei la Lisabona, izbucnește, în Nordul țării, 
revolta Contelui de Amarante. Mulțimea strigă: „Trăiască Regele 
absolut! Moarte Constituţiei!” De abia se potolise mișcarea Con- 
telui de Amarante, cînd un regiment de infanterie se revoltă la 
ieșirea din Lisabona. La Vila-Franca, garnizoana încearcă o mișcare 
asemănătoare. Al doilea fiu al Regelui, Infantele Don Miguel, ia 
comanda trupelor, jurînd că va „dezrobi pe Suveran din ghearele 
masoneriei”. Don Joâo VI rezistă cîtva timp, dar în cele din urmă 
făgăduiește să dea ţării o „rînduială nouă”. Făgăduială, însă, care 
n-a potolit curentul antirevoluționar. Astfel că, la 30 aprilie 1824, 
Infantele Don Miguel încearcă din nou o lovitură de stat, ca șef 
al insurecției regimentelor din Capitală. În manifestul adresat 
trupelor, el spune că trebuie să „triumfe opera începută, dîndu-i o 
stabilitate sigură și nimicind odată pentru totdeauna banda pes- 
tilențială a masonilor”. În aceeași zi, Infantele dă o proclamaţie 
către Portughezi: „Sau murim în glorioasa luptă în care ne aflăm 
angajaţi sau tăiem de la rădăcină riul care ne doboară, nimicind 
odată pentru totdeauna infernala rasă masonică, înainte ca ea să 
ne nimicească pe noi”. 

Dar „infernala rasă masonică”, de care vorbește Infantele 
Don Miguel, e mai tare. Corpul diplomatic din Lisabona, printr-o 
„intervenţie rușinoasă” (Pimenta), desparte pe Rege de forțele lui 
Don Miguel, îl izolează pe un vas englez și-l silește să-și demită 
fiul din funcția de comandant suprem al armatei. „Revolta din 

aprilie” (Abri'ada) a eșuat prin intervenţia marilor puteri iar Infan- 
tele Don Miguel se îmbarcă, la 13 mai, pentru o lunga călătorie în 
străinătate. Odată cu plecarea lui Don Miguel — șeful necontestat 
al antirevoluţiei tradiționale monarhice și catolice — mișcarea de 
rezistenţă împotriva „înnoirilor” păleşte. 

Este însă mai greu de înțeles gestul Regelui Joăo VI care, 
în preziua molrții sale, lasă regența uneia din fiicele lui, Dona Isabel 
Maria „deoarece moștenitorul legitim și succesorul acestei Coroane 
nu și-a făcut dovada, în această privinţă”. La 10 martie 1826, Regele 
moare — moarte întru totul suspectă, pe care unii istorici moderni 
o atribuie societăţilor secrete. Fapt este că Don Joăo VI a deschis, 
prin mazilirea Infantelui și, mai ales, prin testamentul său obscur, 
o problemă care a contribuit în bună parte la ruina Portugaliei; 
căci testamentul a fost cauza războiului civil. Epoca de adevărată 
glorie a lui Don Joăo VI a fost perioada sa braziliană, în care se 
poate spune că a întemeiat statul modern al Braziliei. Întors în 
Metropolă, Regele a dat mereu dovadă de slăbiciune și nehotă- 
rîre. A jurat credinţă Constituţiei, deși a plîns cînd, cu acest prilej, 
mulțimea îl aclama frenetic, la Rio de Janeiro. A asistat pasiv la 
uneltirile fiului său mai mare, Don Pedro, datorită căruia Brazilia 
s-a despărțit de patria-mamă. Era întru totul de acord cu credințele 
și mișcarea lui Don Miguel, dar n-a avut curajul să-l apere întot- 
deauna. Poate că e la mijloc și o obscură dramă psihologică, pentru 
că Regina, Dona Carlota Joagquima, era cu trup și suflet alături de 
Don Miguel, iar Regele, devenit cu timpul pasiv și abulic, voia să 
se răzbune împotriva vitalității și energiei soției sale, lovind în 
moștenitorii Tronului... 

Pentru că, fără îndoială, adevăratul moștenitor al Tro- 
nului era Don Miguel. Don Pedro era acum Împărat al Braziliei, 
iar legile Monarhiei portugheze excludeau de la Tron un cetăţean 
străin. Don Pedro declarase chiar război Portugaliei și săvirșise 
acte de inamiciţie față de fosta sa patrie. Ceva mai mult, un capitol 
din vechile rînduieli cerea ca Suveranul să locuiască în Portuga- 
lia, iar Don Pedro se afla de 19 ani în Brazilia. De asemenea, prin 

numeroase documente, Don Pedro renunţase categoric la drep- 
turile primogeniturii. 

Cu toate acestea, consiliul de regență recunoaște în 
Împăratul Braziliei, Don Pedro, pe Regele legitim al Portugaliei 
— „și aceasta a deschis porțile războiului civil” (Pimenta). Don 
Pedro abdică în favoarea fiicei sale, Dona Maria da Gloria, pe care 
hotărăște s-o dea de soție fratelui său, Don Miguel. Este o situaţie 
tulbure, absurdă, pe care nimeni n-o acceptă. Și curînd după ce 
Infantele Don Miguel se întoarce în țară, ca regent, e silit de popor 
să se proclame rege (1828). Manifestaţiile care au dus la încorona- 
rea lui au un vehement caracter antimasonic și xenofob. „Moarte 
tuturor englezilor care au prădat Portugalia! Moarte ambasado- 
rului (Lamb) care protejează pe masoni! Trăiască Don Miguel 1...” 
scria o proclamaţie incendiară. lar îndată după urcarea pe Tron 
a lui Don Miguel au început în țară rugăciuni, pentru ca „augus- 
tul și iubitul Suveran” să fie apărat de „infernala contaminare a 
sectei masonice”. Un predicator strigă în prezența Regelui: „Eu 
văd masoni în toate părțile! Majestatea Voastră e înconjurată de 
masoni și chiar acum vorbește unuia dintre ei!”. Cineva propune, 
ca program de guvernământ, „expulzarea masoneriei din toate 
funcțiile”. Toată ura acumulată în ultimii ani ai domniei lui Joăo 
VI împotriva masonilor, a străinilor, a revoluționarilor de orice 
specie — de la constituționaliști și liberali, pînă la conspiratori și 
republicani — izbucnește cu vehemenţă. Începe o domnie „apos- 
tolică”, după cum scrie ironic istoricul socialist, Oliveira Martins. 
Mistica miguelistă e însuflețită de recrudescența misticii popu- 
lare, catolice. Și cum catolicismul iberic a avut întotdeauna un 
caracter concret, mistica miguelistă se manifestă în conformitate 
cu structura seculară a spiritualității portugheze: prin apoteoze și 
imnuri, prin procesiuni idolatre, printr-o devoțiune fără margini 
faţă de tînărul rege, considerat trimisul Arhanghelului Mihail în 
lume pentru mîntuirea catolicismului. Cînd Don Miguel trece pe 
stradă, lumea îngenunchează, femeile plîng, preoții îl binecuvin- 
tează. Nu este numai un rege popular; este adorat, este divinizat. 

Parcă neamul ar fi simţit instinctiv că Don Miguel e ultimul său 
rege legitim și că domnia îi va fi tragică și de scurtă durată. 

Într-adevăr, cîțiva ani în urmă, Împăratul Braziliei, Don 
Pedro, își pierde Tronul și se hotărăște să se întoarcă în Europa,să 
izgonească pe „uzurpator” și să proclame regină pe fiica lui, Dona 
Maria. Încercare îndrăzneață, și, în aparenţă, fără sorţi de izbîndă 
— pentru că Don Miguel era regele legitim și domnea liniștit de 
cîțiva ani, adorat de marea majoritate a poporului. Dar Don Pedro 
se bizuia pe un grup de emigraţi politici și, mai ales, pe ajutorul 
Angliei — care, firește, nu vedea cu ochi buni domnia catolică și 
anticonstituțională a lui Don Miguel. Centrul emigraţilor politici 
se afla în Anglia. Acolo se adunaseră toţi cei care, din convingere 
sau din interes, din spirit de aventură, din pasiune sau pur și sim- 
plu din întîmplare, se aflau de partea cealaltă a baricadei; erau, 
adică, „liberali”, constituționaliști și revoluționari. Printre ei, cîțiva 
oameni politici care au jucat mai tîrziu roluri importante în țară: 
Palmela, Saldanha, Terceira. Adevăraţi dictatori ai liberalismului, 
ei se detestau reciproc și încercau, de cîte ori aveau prilejul, să 
ajungă, fiecare din ei, stăpînul absolut al mișcării. 

Palmela, nobil, sceptic, inteligent, orgolios, înțelegea prea 
bine puținătatea celorlalți ca să nu se simtă silit să păstreze exclusiv 
în mîinile sale conducerea rebeliunii anti-migueliste. Saldanha 
era un bun militar care învățase în Brazilia vocabularul libera- 
lismului; sărac, avea un anumit complex de inferioritate față de 
aristocratul Palmela și față de întreaga lui clasă socială. Ducele de 
Terceira — mediocru, dîrz, ambițios — adunase, în insulele Azore, o 
armată de aproape trei mii de oameni, pentru izbînda revoluţiei. 

La sosirea lui Don Pedro în Europa, se începe cu febrili- 
tate pregătirea războiului civil. Anglia și Franţa îi dau tot ajutorul. 
Sub un pretext oarecare, escadra franceză apare pe neașteptate la 
gura Tagelui și confiscă o bună parte din flota portugheză. Prin 
lovitura aceasta, Don Miguel nu se mai putea încumeta să mai 
încerce o expediție împotriva rebelilor lui Terceira, fortificaţi în 
insulele Azore. În Anglia, se improvizează armata dezrobitoare 

— din cîțiva emigraţi, din demobilizații războaielor napoleoniene, 
din aventurieri și mercenari. Sînt fel de fel de oameni, cea mai 
mare parte englezi. Unul din aceștia, Doyle, excentric și fanfaron 
(O. Martins) proclamă că trebuie să se facă ceva pentru eliberarea 
„acelor nenorociţi de indigeni” (those damn'd natives). Indigenii erau 
portughezii terorizaţi de Don Miguel. În Londra apăreau afișe cu 
următorul text: „Se caută de către o companie comercială și colo- 
nială, bărbaţi activi și inteligenţi, pentru a lucra ca fermieri în 
Brazilia sau aiurea”. Oamenii se înrolează fără să știe unde vor fi 
trimiși. Se angajează marinari englezi, cu căpitanii lor — toți cu 
salarii excelente și contracte în regulă. Bani se găsesc din belșug. 
Guvernul englez pune la dispoziția lui Don Pedro un împrumut 
de 10.000 de lire. Și, firește, intervine și un bancher evreu, Men- 
dizabal. „Un bancher care era în același timp un om politic și un 
fanatic liberal. Ca un bun evreu, totuși, știa să împace entuziasmul 
cu calculul, fără să-și riște averea prin ideile sale”, scrie istoricul 
socialist, Oliveira Martins. 

Cu banii englezi se cumpără cîteva vase și, în ziua de 7 
iulie 1832, armata lui Don Pedro -— cam 6.000 de oameni — debarcă 
și ocupă orașul Porto. Nordul Portugaliei, și îndeosebi Porto, a jucat 
un rol de frunte în istoria națională. Toate revoluțiile — și bune și 
rele — au început aici. Porto a fost un centru de insurecție perma- 
nentă. Generalii lui Don Pedro își aleseseră bine punctul de plecare. 
Dar ocuparea orașului Porto nu aduce după sine revoluția pe care 
o așteptaseră Don Pedro și partizanii săi. Nimeni nu se mișcă. În 
toată ţară domnește liniștea iar Don Miguel își poate organiza în 
libertate armata sa regulată, de 60.000 de oameni. 

Mai mult ca oricînd, Portugalia e alături de el. Rebelii se 
fortifică în Porto și așteaptă. Sînt alimentați pe mare, de escadra 
engleză. Lunile se scurg monotone, fără nici o luptă hotărîitoare. 
Generalii lui Don Pedro nu se înţeleg între ei și, mai ales, nu se 
înţeleg cu ofițerii englezi. Dar generalii lui Don Miguel sînt și mai 
incapabili. Nu folosesc superioritatea lor numerică strivitoare, nu 

profită de solidaritatea întregii țări, sînt apatici, confuzi, invidioși 
unul pe altul. 

Exasperat de inactivitate, comandantul escadrei rebele, 
Englezul Napier, pleacă din Porto, în ziua de 2 iulie 1833 —un an de 
la începerea războiului civil — și întîlnește escadra lui Don Miguel 
la capul S. Vicente. Două ceasuri îi sînt de-ajuns ca s-o atace, s-o 
scufunde în parte și să captureze restul, pentru că Napier era englez, 
dinamic și însuflețit de un mare spirit de aventură. Cu cîteva zile 
înaintea bătăliei navale, o parte din forțele rebele asediate în Porto 
plecaseră în sudul țării şi ocupaseră Algarve. Începuse seria de 
lovituri curajoase, în puncte mult depărtate între ele, ceea ce dezor- 
ganiza apărarea armatei guvernamentale — destul de deprimată 
de reaua conducere a războiului, de asediul ineficient de la Porto 
și de neînțelegerea dintre generali. La 24 iulie, armata lui Terceira 
intră în Lisabona, evacuată de armatele lui Don Miguel. Trupele 
guvernamentale se retrag neîncetat, deși au efective superioare 
armatei lui Don Miguel[1]. Iar atunci cînd atacă, o fac fără pricepere, 
săvirșind cele mai grave greșeli de tactică și strategie. La începutul 
lui octombrie, Don Miguel încearcă să recucerească Lisabona și e 
înfrînt. E înfrînt de asemenea la Leiria, în ianuarie 1834, la Almos- 
ter în februarie, la Viana în martie, și înfrîngerile se ţin lanţ deși 
țara e alături de el, deși trupele sale sînt curajoase, deși aproape 
nimeni nu-l trădează și nu-l părăsește. Dar, printr-o serie lungă de 
greșeli, cu nenorocul întotdeauna în preajmă, avind nefericirea să 
izbucnească în Franţa și Spania mișcări liberale care ajută pe față 
pe Don Pedro, Don Miguel pierde, în faţa lui, aproape întreaga ţară. 
Rareori s-a mai întîlnit o companie în care nenorocul să fie întot- 
deauna de partea unei singure părți. Și, cu toate acestea, poporul 
nu aclama pe Don Pedro. Pe unde trecea oastea „liberatoare”, ard 
miînăstirile, sînt alungaţi preoții. 

Cu cîteva mii de oameni, atîți câţi îi mai rămăseseră, 
Don Miguel capitulează, la 26 mai 1834, la Evora Monte, dînd o 
proclamație armatei sale, în care explică de ce a fost aproape silit 

[1] Probabil Don Pedro (n. r,) 

să pună capăt unui război fratricid, care durase aproape doi ani. 
În condiţiile capitulării se menţiona și dreptul pe care-l aveau 
„migueliștii” de a se întoarce nevătămaţi la casele lor. Dar amă- 
nuntul acesta a indignat grupul de revoluționari de la Lisabona. Și 
cînd, în seara de 27 mai, Don Pedro se afla la Teatrul San Carlos, în 
loja regală — în sfîrșit victorios! — izbucnește o manifestaţie ostilă. 
Se aud strigăte: „Moarte uzurpatorului! Jos tiranul care apără pe 
uzurpator!”. Tiranul era Regentul Don Pedro iar uzurpatorul era 
fratele Don Miguel. Palid, Don Pedro se ridică și strigă: „Afară, 
canalii!”. Tumultul se întețește necontenit și publicul începe să 
atace loja regală. Sînt chemate trupele în ajutor. Furia cu care își 
manifestase Don Pedro indignarea l-a costat scump pentru că o 
gravă hemoptizie i-a înroșit batista de sînge. E silit să fugă pe un 
coridor de serviciu împreună cu soția și fiica sa, Regina, urmărit 
de manifestanți, sub o ploaie de pietre. La 24 septembrie moare, 
fără să fie plins de nimeni. 

Încă de cînd ajunsese stăpîn în Lisabona, Don Pedro 
pusese în aplicare principiile lui demo-liberale. Expulzase pe iezuiți 
și pe nunțiul apostolic, rupsese legăturile cu Sf. Scaun. Medizabal 
ajunsese dictator și fac-totum: numea și schimba miniștri, crea 
legi, făcea împrumuturi în numele Statului. Cu moartea lui Don 
Pedro, însă, se dezlănțuiesc în întreaga țară masacre organizate 
împotriva „migueliștilor”. În fiecare zi, sute de oameni sînt asasi- 
nați, iar casele lor incendiate, fără ca cineva să intervină. Un liberal 
care luptase în rîndurile anti-migueliste, Marques Gomes, scrie: 
„E trist s-o spunem dar e adevărat: învingătorii n-au fost generoși 
cu învinșii. Mulţi dintre învinșii de la Evora-Monte care, în virtu- 
tea decretului de amnistie din 27 mai s-au reîntors la vetrele lor, 
au fost asasinați în chip barbar în numele libertăţii... La nimic 
n-au folosit măsurile Guvernului pentru stăvilirea acestor excese; 
crimele au continuat, și, din nenorocire, pentru mult timp încă”. 
După statistica lui Franzini, într-un singur an de regim demo-li- 
beral au avut loc trei mii cinci sute cinzeci de asasinate și patru 

mii nouă sute de tilhării. Passos Manuel, pe cînd era ministru, în 
1836, a declarat în fața Camerei: „După informaţiile autorităților 
din întreaga țară, se constată că, pînă astăzi, s-au comis 16.000 de 
asasinate iar mai mult de 7.000 de case au fost jefuite”. Și adaugă 
că „datele sînt incomplete”. Iar Oliveira Martins, socialistul, scrie 
în Portugal Contemporâneo: „Miguelistul era o victimă, un inamic 
învins. Îl vinau cum se vinează lupii şi orice ofensă anterioară, 
orice crimă, era pedepsită cu o moarte fără judecată. Învingăto- 
rii, socotindu-se exponenții unei suveranităţi absolute, au plătit 
însutit tot ceea ce primiseră”. 

Războiul civil, în loc să se curme prin capitularea de la 
Evora-Monte, se continuă mulți ani. Portugalia rămîne, de atunci, 
zdruncinată, lipsită de unitate, pradă ușoară societăților secrete. 
Înfringerea lui Don Miguel n-a însemnat numai abolirea monarhiei 
legitime, ci, îndeosebi, orientarea Portugaliei pe o cale antitradiţi- 
onală, în care masoneria a jucat un rol de frunte. Dona Maria II a 
domnit destul de mult, din 1834 pînă în 1853, deși a murit tînără 
(născută în 1819, avea în 1853 doar treizeci și patru de ani). A dom- 
nit chemînd pe rînd la guvernare pe șefii liberalismului: Palmela, 
Saldanha, Terceira, Costa Cabral. Dar insurecţiile și rebeliunile se 
țin lanţ. Sînt mișcări revoluționare ale căror cauze și motive nu 
sînt întotdeauna ușor de descifrat. „Revoluţia din septembrie”, 
bunăoară, avea ca scop înlocuirea Cartei Constituţionale din 1826 
cu Constituţia din 1828. „Benemzada” a dus la putere pe Vicontele 
Să da Bandeira. Altă revoltă. „Revoluția Mareșalilor”, a avut ace- 
lași scop și același rezultat. „Revoluția Mariei da Fonte”, începută 
într-un sat din nordul tării și ajunsă pînă la Lisabona, se numește 
astfel din cauza unei țărănci — reale sau legendare, e greu de spus 
— care însuflețește o răzmeriţă religioasă și tradiționalistă. Un nou 
război civil stă gata să izbucnească și, ca să-l evite, Regina cere 
intervenția Angliei, Spaniei și a Franţei. Trupele străine și escadra 
engleză reintră în activitate. Prin convenţia de la Gramido (29 iunie 
1847), cele două partide în luptă se împacă. Dar în 1851 izbucnește 
o nouă revoluție, de astă dată sub șefia lui Saldanha. 

Toate aceste insurecții, rebeliuni și lovituri de stat urmă- 
reau fie înlocuirea Constituţiei, fie modificarea, fie abrogarea ei. 
Constituţia, dăruită de Joăo VI, a rămas mărul discordiei. Unii o 
voiau sub forma ei inițială, alții sub forma de la 1828, alții cereau 
să se adauge noi articole (varianta 1832), alţii, în sfîrșit, voiau s-o 
îndepărteze, pur și simplu. Textul Constituţiei portugheze s-a 
modificat, de altfel, cu generozitate. Fiecare nou guvern revoluți- 
onalr, fiecare insurecție, fiecare lovitură de stat aducea cu sine și 
o modificare a Constituţiei. Unii oameni politici cer, în 1852, să se 
modifice Constituţia, pentru „a pacifica familia portugheză”. Iar 
istoricul Alfredo Pimenta scrie: „Niciodată, pînă la 1820, familia 
portugheză n-a avut nevoie să fie pacificată. De la această dată 
însă și pînă în zilele noastre (1934), marea preocupare a oamenilor 
politici este concordia portughezilor. De ce a izbucnit neînțelege- 
rea? De ce au făcut dintr-o singură națiune, două naţiuni, care în 
decursul timpului s-au multiplicat într-un asemenea chip încît în 
prezent e greu de spus cîte națiuni portugheze trăiesc înăuntrul 
Statului Portughez?” 

Fapt este că oseamă de oameni, adăpaţi la luminile seco- 
lului XVIII, la Revoluţia Franceză, la masonerie, sau liberalismul 
lui Guizot, voiau cu tot dinadinsul să transforme Portugalia într-o 
republică europeană sau, în cel mai rău caz, într-o monarhie ultra- 
democratică. Sinceri sau nu, acești oameni credeau că viața devine 
mai vrednică de a fi trăită într-o Portugalie europenizată, într-o 
Portugalie care-și caută izvorul spiritual la Paris sau la Londra, iar 
nu în tradiția ei multiseculară și glorioasă. Oamenii aceștia erau 
în permanent neastimpăr, căci voiau necontenit să se apropie mai 
mult de Paris; într-o permanentă luptă, căci trebuiau să se apere 
de reacţiunea celorlalte clase sociale; într-o permanentă dizidență 
unii față de alții, pentru că se întreceau în radicalism și se suprali- 
citau în demagogie. Cu toţii trăiau într-o frenezie a schimbărilor 
cu orice preţ. Astfel se explică ameţitoarea răsturnare a guver- 
nelor. Ca să poată guverna patru ani și să poată face într-adevăr 
ceva pozitiv, Costa Cabral a trebuit să instaureze dictatura. Este 

straniu că liberalismul, ca să poată dăinui, se simte nevoit să se 
transforme în dictatură... 

La moartea Donei Maria Il se urcă pe tron Don Pedro 
V care domnește numai opt ani (1853-1861). E un suveran timid, 
melancolic și nefericit. Un istoric portughez observă că seamănă 
mult lui Ludovic II al Bavariei, cu excepţia nebuniei. Tînărul Rege 
e bun prieten al scriitorului romantic și istoricului Alexandro Her- 
culano, cea mai desăvârșită și mai onestă figură a liberalismului 
portughez. Ca și Alexandro Herculano, Don Pedro V este un intelec- 
tual care înţelege istoria prin dialectica profetismului demo-liberal; 
pentru el, istoria se reduce la conflictul dintre „poporul” dornic de 
libertatea cîntată de Victor Hugo și „tirania” reacționarilor (iezuiţi, 
regi, nobili). Herculano a jucat și el un însemnat rol politic dar pe 
neașteptate s-a retras din viața politică, a părăsit cu totul îndeletni- 
cirile cărturărești, a întrerupt redactarea marii istorii a Portugaliei 
pe care o începuse și s-a ascuns la o fermă, singuratic, fără să mai 
pună vreodată mîna pe condei și ocupindu-se exclusiv cu agri- 
cultura, vreme de zece ani, pină la moarte. Este impresionantă 
și vorbitoare această totală întoarcere la pămînt a lui Herculano. 
Am putea descifra în ea nu numai dezgustul omului cinstit față de 
viața publică detestabilă dar mai ales melancolica deșteptare din 
paradisul artificial al teoriilor sale politice. Poate că Herculano a 
înţeles că istoria Portugaliei, ca orișice istorie a unei naţiuni vii și 
creatoare, este altceva decît conflictul între abstracții; că viața și 
măreția națiunilor își au rădăcinile altundeva decit în „Contractul 
Social” și morala kantiană. Este, în orice caz, un exemplu bogat 
în înţelesuri ascunse retragerea acestui mare istoric și om politic 
la o fermă unde își va petrece restul vieţii îndeletnicindu-se cu 
lucruri vii și roditoare, silindu-se să regăsească și să se reintegreze 
în străvechea comunitate portugheză. 

Scurta domnie a lui Don Pedro V a fost plină de neno- 
rociri; holera și febra galbenă au secerat zeci de mii de vieţi; un 
ultimatum al lui Napoleon III, precedat de două vase de război fran- 
ceze la gura Tagelui, umilește încă odată demnitatea Portugaliei; 

masoneria și jacobinismul dezlănțuiesc, aproape, un război civil în 
jurul grupului de călugărițe, Surorile de Caritate, pe care Guvernul 
e silit, în cele din urmă, să le expulzeze; în sfîrșit, în 1861, întorcîn- 
du-se dintr-o călătorie prin ţară, întovărășit de frații săi, Monarhul 
vede pe unul din ei, Don Fernando murind de febră tifoidă. El 
însuși moare cîteva zile mai tîrziu, iar după o lună cade victimă 
aceleiași boli al doilea frate, Don Joăo. Regina, Dona Ștefania de 
Hohenzollern Sigmaringen, cu care se căsătorise în 1858, murise 
un an după nuntă, fără moștenitori. 

Seria aceasta de nenorociri, care încercase pe tînărul 
Don Pedro și care sfirșise curînd prin a-l dobori, a creat în jurul 
lui o atmosferă de mistică iubire populară. 1 se spune „cel mult 
iubit”, iar la moartea lui mulțimea e cuprinsă de o furie oarbă 
împotriva tuturor sfetnicilor și a inovatorilor care sînt învinuiți că 
au abătut asupra țării pedeapsa dumnezeiască. „Fără logică, fără 
rațiune, poporul acuză. Durere pentru pierderea pe care o suferă? 
Fără îndoială. Dar, mai ales, protest al subconștientului național 
împotriva unui regim catastrofic în care pînă și principii mor tineri, 
infectați de fermentația mocirlei” (Joăo Ameal). Iar celălalt mare 
istoric, socialistul Oliveira Martins, comentează zvonurile popu- 
lare că Regele ar fi murit otrăvit de politicieni. „Au otrăvit pe Rege! 
Au otrăvit totul! Au furat, au vindut, au sfîrtecat poporul, Regatul, 
bogăţia — iar mizeria noastră era consecința crimelor lor... Strigă- 
tul provocat de moartea Regelui martir era o condamnare totală, 
absolută, spontană!” 

Tronul revine fratelui Regelui, Don Luiz, care se reîn- 
toarce din Franța unde se afla în călătorie. Don Luiz are parte de 
o foarte lunga domnie (1861-1889), în care timp, sub aparenţa de 
stabilitate a regimului demo-liberal, se desăvîrșește acțiunea de 
dezagregare a societății portugheze. Don Luiz e un rege artist; 
cîntă din vioară, traduce pe Shakespeare. „Cam atîta îi îngăduia 
Constituţia”, adnotează cu amar un istoric. Mișcările subversive 
și insurecțiile se continuă și sub el, în același ritm. E foarte greu 
de înțeles întotdeauna cauza acestor mișcări. Sînt oameni care 

protestează împotriva stării de lucruri și protestează folosindu-se 
uneori de pretexte ridicole. Totul dovedește însă că echilibrul e 
numai aparent. Guvernele se schimbă cu o repeziciune care ulu- 
iește. Apar și dispar aceiași oameni. Plus ca change, plus cest la meme 
chose. În aparenţă, partidele de guvernămînt — după infinite sci- 
ziuni, disensiuni și coaliții pasagere — s-au regrupat în două mari 
partide: la dreapta, regeneratorii, la stînga, progresiştii. În realitate, 
unitatea lor e precară și se clatină la orice criză. Cu timpul, aceste 
glorioase partide de guvernământ își pierd aproape contactul cu 
masele. Ca să supraviețuiască, aceste partide monarhiste și consti- 
tuționale pactizează cu republicanii. Deocamdată, sub Don Luiz, 
sînt cele două partide care alcătuiesc rotativa. Regele e indiferent, 
visător, apatic. Lasă, în 1876, să ia ființă partidul republican care 
luptă pe față și prin toate mijloacele împotriva monarhiei. Lasă să 
ia ființă Marele Orient Lusitan Unit și să se deschidă loji masonice 
pretutindeni. Aproape toți marii oameni politici, toți președinții 
de guvern, toți miniștrii, sînt masoni. La 1880, cînd se sărbătoresc 
trei sute de ani de la moartea poetului naţional Camoens, cortegiul 
se transformă în paradă masonică. Don Luiz crede în libertate, în 
egalitate, în fraternitate. Fie că e lipsit de geniu politic, fie că nu 
are curajul să reacționeze, fie că e el însuși convins de veracitatea 
ideilor masonice și revoluționare și de necesitatea totalei preschim- 
bări a Portugaliei — fapt este că sub lunga și, în aparenţă, calma lui 
domnie, forțele dezordinii s-au manifestat în deplină libertate. În 
acest răstimp de 28 de ani, societatea portugheză este atacată sis- 
tematic pînă la măduvă. Legăturile cu trecutul sînt aproape total 
tăiate. Portugalia nu se află numai în pragul catastrofei finale, se 
află în etapa preliminară dispariției ei ca neam creator de insti- 
tuții autonome. Două sau trei generații trecute fără reacțiune, sub 
un asemenea climat spiritual, și Portugalia ar fi încetat de a mai 
exista ca națiune independentă, transformîndu-se pe nesimţite 
într-o hibridă provincie „franco-europeană”... 

Poate nicăieri ca în Portugalia, scriitorii și cărturarii n-au 
avut un rol politic atît de important, fie direct, prin activitatea lor 
politică, fie indirect, prin cărțile lor. Republica portugheză e, în 
parte, opera literatorilor. Și nu e lipsit de semnificație amănuntul 
că în fruntea primului guvern provizoriu republican se găsește un 
poligraf, Te6filo Braga, care a fost și al doilea președinte al Republi- 
cii; iar din cei opt președinți pe care i-a avut pînă acum Republica 
portugheză, patru au fost profesori și doi au fost scriitori. 

Intervenţia artiștilor și cărturarilor în viața publică portu- 
gheză are loc prin așa numita „generaţie de la Coimbra”. Semnalul 
îl dă seria de conferințe organizate la Cazinoul din Lisabona, în 
1871, de către un grup de intelectuali democrato-revoluţionari, în 
fruntea căruia se aflau patru tineri scriitori: poetul Antero de Quen- 
tal, romancierul Eca de Queiroz, istoricul și economistul Oliveira 
Martins și poligraful Te6filo Braga. Patru nume care, douăzeci de 
ani mai tirziu, vor fi luceferii culturii portugheze. Patru scriitori care 
au avut nu numai un extraordinar răsunet prin operele lor, dar au 
modificat chiar conștiința a două generații și au făcut posibilă, cu 
sau fără voia lor, instaurarea Republicii. Prin seria de „conferinţe 
democratice” de la Casino, grupul își propunea, între altele, „să 
lege Portugalia de mișcarea modernă (europeană), făcînd-o astfel 
să folosească elementele vitale din care trăiește umanitatea civi- 
lizată; să încerce a lua cunoștință de faptele care ne înconjoară, în 
Europa; să agite în opinia publică marile chestiuni ale filozofiei 
și științei moderne; să studieze condițiile transformării politice, 
economice și religioase ale societății portugheze” (Programul Con- 
ferinţelor democratice). 

Prima conferință a ţinut-o Antero de Quental și e intitu- 
lată: „Cauzele decadenţei popoarelor peninsulare în ultimele trei 
secole”. Augusto Soromenha a vorbit despre „Literatura portugheză 
contemporană”, Eca de Queiroz despre „Realismul în Artă”, iar 
Adolfo Coelho — profesor, poligraf și etnolog — despre „Chestiuni de 
învățămînt”. A cincea conferinţă a ţinut-o evreul Salamăo Saraga 
despre „Istoricii critici ai vieţii lui Iisus”, și a provocat un scandal 
atât de mare încît Guvernul, cu toata apatia sa obișnuită, a fost silit 
să interzică celelalte conferințe democratice. Membrii grupului însă 
continuă să acționeze prin alte mijloace: cărți, pamflete, conferințe 
universitare, societăți secrete. Conferințele de la Casino dăduseră 
semnalul atacului masiv împotriva stării de lucruri în prezent. 

Ce se ataca? Totul. Pentru „generaţia de la Coimbra”, 
Portugalia se afla atunci în ultima fază a decadenţei. „Decadenţa 
națională e marele fapt inexorabil al istoriei noastre, de trei secole 
încoace”, scria Antero de Quental. Tinerii intelectuali formaţi la 
Coimbra se zbat între un exasperant complex de inferioritate — 
care-i face să privească scîrbiți și cu ură moravurile, instituţiile și 
cultura tradițională — și un profetism revoluționar plin de candoare. 
Cincizeci de ani de pseudo-liberalism transformă Portugalia într-o 
caricatură; nu mai exista monarhia tradițională de odinioară — dar 
Portugalia nu devenise încă o ţară europeană, asemenea Franţei. 
În comparaţie cu Parisul, pentru „generația de la Coimbra” nu este 
nimic bun în Portugalia. Acei puţini cărturari care au acces la lumi- 
nile Europei se îngrozesc de ce văd în jurul lor; se împrumutaseră 
constituţii, legi, moravuri și cultură — dar se împrumutase prost, 
numai pe jumătate. Totul era hibrid, fals, steril. De aici furia și dez- 
gustul lor, de aici critica de iconoclaști — care nu iartă nimic; nici 
rege, nici religie, nici familie, nici stat. „Generaţia de la Coimbra” 
vrea să transforme Portugalia semifranceză într-o ţară aidoma 
Franței. Se simt rușinaţi că părinții lor imitaseră prost modelele 
pariziene, sau le imitaseră numai în parte. Prezentul li se pare 
abominabil iar trecutul plin de „spectre retrograde”. Tradiţia por- 
tugheză, o rușine națională care se cerea batjocorită în văzul lumii. 

De aceea, în loc să-și găsească îndreptar în Camoens, și-l găsesc 
în Victor Hugo, idolul tinerei generaţii. Hugo este francez, este 
modern, este revoluționar. A vorbit despre umanitate. A suferit din 
pricina tiraniei. Modelul perfect al generoșilor de la Coimbra, care 
visează să transforme patria lusitană într-o Franță progresistă, e 
o Franţa de belșug și libertate, cu o nobilime și Biserică îngenun- 
cheate. Adevărul este că tinerii aceștia își iubesc, în felul lor, ţara; o 
vor însă aidoma modelului lor parizian. Cred, sincer, că Portugalia 
nu-și va recăpăta locul meritat în Europa decît după o transfor- 
mare radicală, care să lichideze odată pentru totdeauna „spectrele 
trecutului”. Critica lor necruțătoare a grăbit căderea monarhiei și 
instaurarea haosului revoluționar. Dar, pe de altă parte, fiecare din 
ei a contribuit la apropierea revoluției naționaliste și a „Statului 
Nou” — căci naționaliștii de astăzi văd societatea portugheză din a 
doua jumătate a veacului trecut cu același ochi cu care au văzut-o 
și înaintașii lor. Parazitismul burgheziei, indiferența nobilimii, 
decadențţa clerului, apatia maselor, mediocritatea culturii — sînt 
vicii reale, împotriva cărora s-a ridicat cu vehemenţă generaţia de 
la Coimbra, dar împotriva cărora luptau și făuritorii „Statului Now”. 

Antero de Quental e prin excelență poetul filozof și revo- 
luţionar. Bogat, catolic practicant, își pierde credinţa la Coimbra, 
în timpul studenţiei și se convertește la noua religie a umanităţii, 
socialismul. Antero „iubește umanitatea mai mult ca pe o femeie”. 
Își ia în serios apostolatul; se adresează mulțimii pe străzi, în ver- 
suri profetice; face parte dintr-o societate secretă studenţească 
„Fulgerul”; deși foarte bogat, refuză să trăiască din veniturile lui 
— pe care le împarte altora — și se duce să-și cîștige viața la Paris, 
ca muncitor tipograf. Este un bărbat frumos, cu o superbă barbă de 
mag care fascinează o generaţie întreagă. Scrie destul de puţin și 
publică și mai puţin. E însă, întotdeauna, gata să apere pe cei umili, 
să protesteze, să atace — întotdeauna pe propria lui răspundere. 
Indiferent față de glorie, lasă să-i publice alții cărțile. Consecvent 
cu sine pînă la absurd, distruge un manuscris voluminos pentru 
că își modificase anumite idei formulate acolo. De o extraordinară 

bunătate, e neînduplecat în pamfletele lui revoluționare. Învață 
limba germană ca să citească pe filozofi și se trudește o viața 
întreagă să-și găsească echilibrul zdruncinat prin pierderea cre- 
dinţei. Amînă mereu expunerea sistemului lui de filozofie. „Sînt 
un filozof inedit”, mărturisește cuiva. 

Dar este nefericit, neliniștit și abulic. Geniul lui își dă 
toată măsura în admirabile, obsedante poeme. Antero de Quental 
este poate cel mai genial poet pe care l-a creat pesimismul, ală- 
turi de Leopardi și Eminescu. Nimeni n-a cîntat mai frumos ca el 
neantul cosmic: 


noaptea neagră, sora deznădejdii, noaptea solitară, 
nemișcată, densă, vidul mut, unde astrul nu respiră 
nici pasărea nu cîntă, nici vîntul nu tresare 

și adoarme pînă și gîndul... 


Nihilismul său filozofic îl facă să-și sfirșească astfel 
marea sa poemă „Imnul dimineţii”: 


Symbolo da existencia, s8 maldito! 


Simbolul existenței, blestemat de Antero, era lumina. 
Nu era numai o simplă expresie poetică. Neurastenia, care-l rodea 
încă din vremea studenţiei la Coimbra, îl biruie și, într-o bună zi, 
la 11 februarie 1891, în vîrstă de 49 de ani, se sinucide. 

Antero de Quental a contribuit enorm la lichidarea 
monarhiei constituționale și a liberalismului. Socotea „bietul 
popor portughez slăbit moralmente și dezorientat intelectuali- 
cește, după 50 de ani de mizerii partidiste și iluzii liberale”. Era 
anti-parlamentar pentru că „în mediul subtil și sterilizant al acestei 
conspirații permanente, care e esența însăși a parlamentarismului, 
partidele pierd noțiunea realităţii și, în timp ce lumea se trans- 
formă, ele repetă mașina! obișnuitele teze ale unei filozofii politice 
caduce, pe care nici nu o mai înțeleg”. 1 se părea mai importantă 
distrugerea „oligarhiei birocratico-financiare, care ne domină și 

ne demoralizează”, decît facerea sau desfacerea legilor. Și toate 
ideile acestea au rodit, căci în timp ce Parlamentul legifera, forțele 
revoluționare se pregăteau să răstoarne obositele așezări politice. 

Ca și Antero de Quental, istoricul Oliveira Martins 
lucrează din răsputeri la dezagregarea statului liberal și consti- 
tuțional portughez. Critica pe care o face liberalismului, mai ales 
în cele două volume ale Portugaliei Contemporane, găsește un extra- 
ordinar ecou. Ediţiile se epuizează în timp record. Oliveira Martins 
scrie inspirat, cu un neîntrecut talent literar, prezentind istoria 
patriei sale în tablouri dramatice, colorate, pregnante. Regii sînt 
zugrăviți în cîteva fraze incisive, politica lor e rezumată în formule 
lapidare, pe care cititorul le memorizează cu deliciu, pentru că 
într-adevăr proza lui Oliveira Martins e fermecată și cărțile lui 
exercită o influență magică. Are o extraordinară voinţă și o inepu- 
izabilă putere de muncă. Inginer autodidact, lucrează patru ani 
într-o mină din Andaluzia rămînînd de atunci un fervent credin- 
cios al uniunii iberice, pentru care a luptat și Antero. Debutează 
cu o carte de economie politică, în care se întrevăd influenţele 
socialiste. Începe să studieze istoria și scrie o istorie a Portugaliei 
în două volume, apoi Portugal Contemporâneo, istoria Republicii 
romane, a Peninsulei Iberice, a Braziliei, a Angliei etc. Nu este însă 
un improvizator, deşi e stăpînit de demonul sintezei. Îşi cunoaşte 
izvoarele. Se zbate neîncetat să împace credinţele lui socialiste cu 
cezarismul hegelian. Încearcă un sistem de economie politică, o 
sociologie, și chiar o filozofie a istoriei. Vasta lui operă o elaborează 
în douăzeci de ani, în care timp munca administrativă și activita- 
tea politică se află necontenit pe primul plan. 

Pesimismul său face ravagii. Istoria Portugaliei o reduce 
la o „necropolă” stăpînită de „trinitatea augustă: satrapul, iezuitul 
și ovreiul”. Totul e abominabil în trecutul patriei. Colonizarea e 
o serie ignobilă de crime, tiranii și demenţe. Liberalismul con- 
temporan e o agonizare fără glorie, decadența iremediabilă a unui 
popor degenerat. Restaurarea independenţei portugheze, la 1640, a 
fost o greșeală fatală, pentru întreaga peninsulă. De aceea, singura 

scăpare este uniunea republicană iberică. Și cu toate acestea, soci- 
alistul Oliveia Martins acceptă Ministerul da Finanţe sub Regele 
Don Luiz în 1885, sperînd să joace rolul unui Pombal democrat. 
Adversarii politici îl răstoarnă însă repede. 

Oliveira Martins a modificat, prin cărțile sale, conștiința 
istorică a Portugaliei; tinerele generații au judecat trecutul așa 
cum l-au văzut zugrăvit — cu cît geniu literar! — în volumul pro- 
digiosului pesimist. Oliveira Martins a pus în circulație formule, 
sentinţe, portrete, tablouri sinoptice — care nu erau întotdeauna 
juste, dar care au devenit populare datorită marelui său talent. 
De abia de curind noua școală istorică portugheză a început să 
revizuiască sentinţele maestrului revoluţionar și de abia acum 
istoria Portugaliei începe să arate și alte aspecte, în afară de tur- 
pitudinea, demența, crima și decadenţa, din belșug zugrăvite de 
pana lui Oliveira Martins. 

Către sfîrșitul vieţii, istoricul visa o monarhie socialist- 
cezaristă, așa cum propovăduiau și apologeţii Hohenzollernilor. 
În ultimul an alvieţii, scrie Viaţa lui Nun Alvares — care e aproape o 
carte mistică. Moare, la 21 august 1894, în vîrstă de 49 de ani, după 
ce a cerut ajutorul Bisericii, e spovedit și împărtășit... 

Te6filo Braga (1843-1924) a debutat ca poet dar, vreme 
de o jumătate de veac, a surprins pe contemporani printr-o pro- 
digioasă activitate de polihistor și campion al republicanismului. 
Lipsit cu desăvîrșire de vocaţie filozofică, a găsit în pozitivismul 
lui Auguste Comte, înțeles cu aproximaţie, justificarea teoretică a 
enciclopedismului său și tot de la Comte a împrumutat spiritul de 
sistem, sub obsesia căruia a trăit toată viața. Profesor la Universi- 
tatea din Lisabona, a plănuit o istorie a literaturii portugheze în 
36 de volume și chiar a scris vreo douăzeci. Fără nici o pregătire 
științifică, a abordat antropologia și etnografia, încadrînd tot ce 
știa — și nu știa mult — într-un sistem de o întristătoare, sterilă 
rigiditate. Dominat de ambiția sistemului, însuflețit de o putere de 
muncă feroce, condus de cîteva idei fixe — a scris o viață întreagă, în 
cele mai felurite domenii, de la folclor și pedagogie pînă la istoria 

literară și politică, și cele peste două sute de tomuri nu cuprind 
decît o parte din aceasta activitate titanică. Talentul său poetic 
inițial, a fost cu timpul sugrumat de sistemul său poetic și primele 
volume de versuri au fost mai tîrziu retopite într-o masivă operă de 
cîteva mii de pagini, care intenționa să completeze și să întreacă 
La Legende des Siecles a lui Victor Hugo. 

Te6filo Braga era republican pentru că, în concepția lui, 
evoluţia dinamică a societăţii portugheze era amenințată de exis- 
tența unei „familii privilegiate”: familia regală. „Filozofia pozitivă 
— scrie el în Hist6ria das ideias republicanas em Portugal — ne învață 
să vedem că constituționalismul este o tranzacție provizorie între 
absolutism și revoluţie și că această stare provizorie e exploatată 
de o familie mult timp după momentul istoric legitim”. Așadar, 
această „familie privilegiată”, care e o „insultă adusă demnităţii 
umane”, deoarece „a împiedicat vreme de secole evoluția umană”, 
trebuia cu orice preț înlăturată. Braga a trăit destul ca să-și vadă 
visul cu ochii. A fost Președinte al Republicii, a fost Președinte 
al Comitetului Provizoriu. Anevoie de spus dacă a păstrat pînă 
la sfîrşitul vieţii, în cursul celor 12 ani de anarhie republicană, 
aceeași idee fixă împotriva „familiei privilegiate”. Nu a exercitat 
o mare influență. Nu avea nici geniul lui Antero și nici forța de 
invenție verbală a lui Oliveira Martins dar cărțile lui politice se 
citeau pentru că republicanismul socialist era la modă. Vasta lui 
operă este astăzi, în bună parte, ilizibilă. Nu se poate spune, însă, 
că e cu totul lipsită de valoare căci, la timpul lor, cărțile acestea au 
adus materiale istorice și literare noi și au pus în circulaţie ideile 
altora, care au folosit. Ca și Oliveira Martins și Quental, Braga a 
militat pentru uniunea iberică. Și, ca și ei, Te6filo Braga este astăzi 
revendicat de ideologii naționalismului și nu fără dreptate. Pentru 
că Braga a fost ceea ce se numea în a doua jumătate a secolului 
trecut un „patriot”. Cea mai mare pasiune a vieţii lui a fost, după 
pozitivism, cultul patriei și al rasei portugheze. A vorbit despre 
„rasă” și despre „geniul popular” ca nimeni altul. 

Spre deosebire de acești trei scriitori filozofi și revo- 
luţionari, Eca de Queiroz (1860-1900) nu era nici filozof, nici 
enciclopedist și a încetat repede de a fi revoluționar. Opera lui e 
un monument al literaturii portugheze moderne; singurul de altfel 
pe care timpul, departe de a-l întuneca, îl valorifică neîncetat. Dar 
prin admirabilele sale romane, Eca de Quieroz a zdruncinat insti- 
tuţiile tradiționale — Patria Portugheză, Biserica, familia — poate tot 
atât cât a făcut Oliviera Martins sau Antero. Realismul său nu era 
întrecut decât de marea, unica sa probitate artistică. Avea forța și 
curajul lui Zola, alături de pasiunea artistică a lui Flaubert. Roma- 
nele sale sînt printre puţinele creaţii ale naturalismului literar 
care au rezistat timpului. 

Eca de Queiroz care, în timpul studenţiei sale la Coimbra 
știa totul despre istoria și cultura Franţei, dar nu izbutise să citească 
nici măcar primul volum din Istoria Portugaliei a lui Herculano, și-a 
petrecut viața departe de țară, consul al Portugaliei în Cuba, Anglia, 
America, Franţa. A avut, ca și întreaga lui generaţie, cultul Franţei, 
al limbii franceze, al valorilor franceze. De aceea și cărțile lui par a 
fi traduse din franțuzește. Și în aceste cărți, ce admirabilă oglindă 
a moravurilor portugheze, ce neiertătoare critică a burgheziei și 
Bisericii, ce cumplită caricaturizare a tot ceea ce reprezenta, între 
1870-1890, spiritul „constituționalist”, cu creaţiile sale hibride, cu 
metisajul său grotesc de valori, cu fundamentala sa mediocritate! 

Fără îndoială că opera lui Eca de Queiroz, privită în 
implicaţiile sale sociale — și autorul a ţinut întotdeauna seamă de 
aceste implicaţii — reprezintă un important moment în acțiunea 
de distrugere a societăţii portugheze liberale. Chiar atunci cînd 
Eca, spre sfîrşitul vieţii a început să se apropie de tradiționalism, 
nu s-a apropiat niciodată de societatea burgheză. „Întoarcerea lui 
la pămînt” s-a împlinit în cu totul altă direcție: spre Evul Mediu și 
spre viața rurală. Civilizaţia și politica prezentă a Portugaliei i-au 
fost tot timpul nesuferite. Și puţini scriitori au avut, ca el, curajul 
să-și disprețuiască și să-și biciuiască, injurios, patria — de a cărei 
nostalgie a suferit, totuși, toată viața. 

Regăsim la acești creatori — de opinie publică, de la 
Antero la Eca de Queiroz — lăsînd la o parte pe un Ramalha Oirti- 
gio și pe un Guerra Junqueiro, pentru că nu putem vorbi decât 
despre cîțiva — regăsim, așa dar, aceeași hotărîre de a lichida, cu 
orice preţ, Portugalia monarhică și a o transforma într-o republică 
europeană. În tot acest timp aproape că nu reîntîlnim un cărturar 
sau artist care să ia apărarea stării de lucruri prezente. Întreaga 
elită spirituală a țării este de partea revoluţiei și a republicii. Toţi 
trăiesc sub magia aceluiași cuvint: libertate, mai multă libertate. 
Dar cereau un lucru pe care-l aveau, căci toți acești revoluționari 
republicani își pot tipări cărțile, se pot organiza în centre revolu- 
ționare, pot ataca în ziare și pamflete familia regală și monarhia 
constituțională. În 1873 ia naştere „Centrul republican federa/ la 
Lisabona, fără ca Guvernul să protesteze. Programul Centrului e un 
amestec ciudat de constituţie elveţiană, comunism și federalism 
iberic. Se creează un partid republican, care cere: egalitate civilă 
și politică, libertate de manifestare, guvern al poporului pentru 
popor, justiție democratică. Dar, după cum observă Arthur Ribeiro 
Lopes, „toate aceste principii fuseseră dinainte puse în vigoare de 
către Monarhie” și ideea fixă a libertăţii republicane nu corespun- 
dea nici unei necesități publice. Totuși, republicanii candidează 
la alegerile din 1884 și 1885 și dobîndesc două locuri în Parlament. 
Braga scrie Istoria ideilor republicane în Portugalia, afirmînd că 
„dacă revoluţia de la 1848 nu ne-ar fi găsit slabi de energie morală 
după doi ani de luptă și decepţii, Republica ar fi avut în acel an 
prima sa experiență printre noi”. 

Partidul republican, creat de intelectuali, ajunge popu- 
lar prin scriitori și devine instrument de putere în mina cîtorva 
tribuni și avocați. Marea lui forță era o enormă capacitate de opo- 
ziție, care fascina mulțimile. Partidul nu pierdea nici un prilej ca 
să zdruncine monarhia constituțională. Și cel mai norocos prilej 
a fost ultimatumul pe care Anglia l-a adresat Portugaliei în 1890, 
în legătură cu coloniile din Africa. 

Posesiunile africane alcătuiau, după pierderea Braziliei, 
aproape totalitatea imperiului colonial portughez. Dar nu încape 
îndoială că în cursul veacului XIX imperiul acesta colonial mer- 
gea spre dezagregare. Nici nu se putea întîmpla altfel. Pentru că 
liberalismul — victorios în Portugalia după înfriîngerea lui Don 
Miguel — e lipsit de o concepţie imperialistă și expansionistă, sin- 
gura care poate face să dureze și să crească un imperiu colonial. O 
detestabilă administraţie ruina lent ținuturile bogate ale Africii. 
Abolirea ordinelor religioase, în 1834, a făcut posibilă infiltrarea 
misionarilor protestanți și, prin ei, a influenţei britanice care, cu 
timpul, se va dovedi fatală. 

De altfel, pentru portughezii din ultimul sfert de veac, 
coloniile nu prețuiau mare lucru. Nu-i învățase Oliveira Martins că 
istoria colonizării portugheze era o serie de crime și infamii? Nu se 
așteptau, cu toţii, ca Portugalia să dispară, pentru că nu știuse, la 
timp, să devină o republică europeană? Guvernele supraviețuiau 
prin împrumuturi repetate în străinătate. Veniturile coloniilor 
erau adesea puse în gaj și aceasta alcătuia, în ochii multora, sin- 
gura lor calitate. 

Dar la ultimul sfert al veacului XIX, Africa devenise mărul 
discordiei între Germania, Anglia, Belgia și Franța. Sub Bismarck, 
Germania începuse alcătuirea unui imperiu colonial. Regele Belgi- 
enilor ajunge posesorul imensului teritoriu african cunoscut sub 
numele de Statul liber al Congoului. O serie întreagă de alianțe 
secrete, tratate, proiecte de anexiune, se ţes între cancelarii. Apar 
noi formule diplomatice: în fața „dreptului mistic” al descoperirii 

și posesiunii în cursul istoriei, își face loc „dreptul ocupaţiei”. Por- 
tugalia, care descoperise și păstrase timp de veacuri, o bună parte 
din Africa, e nevoită acum să facă dovada ocupaţiei efective. Dar 
singură nu se încumetă să se împotrivească presiunilor franco-bel- 
giene. Își reamintește de multiseculara sa alianţă cu Anglia. „Nu 
avem decît o singură politică — scrie un ministru portughez — poli- 
tica de cordială armonie și sinceră cooperare cu Anglia, în toate 
părţile”. În 1884 se semnează un tratat prin care Anglia recunoaște 
frontierele coloniilor africane portugheze. Tratat căzut repede în 
desuetudine, pentru că puţine luni mai tîrziu se încheie convenția 
de la Berlin (26 februarie 1885), la care iau parte și Anglia și Por- 
tugalia, și prin care se declară că „un teritoriu neorganizat ca stat 
este juridicește vacant”. 

Portugalia se vede silită, deci, să facă dovadă că teritoriile 
sale coloniale sînt „state”. Este surprinzător, ținînd seamă de pasi- 
vitatea și nihilismul metropolei, că prestigiul portughez rămîne 
neștirbit, în acești ani dramatici, datorită dîrzeniei, inteligenței și 
spiritului de sacrificiu al unei elite de exploratori și ofițeri coloniali. 
Ceea ce realizează expedițiile portugheze, conduse de un Mousinho, 
Antonio Maria Cardoso, Victor Cardon, Paiva de Andrade, Serpa 
Pinto și alții, este uluitor. Această mînă de oameni întîmpină și 
biruiesc neînchipuite obstacole ca să reorganizeze coloniile, să 
exploreze regiuni noi, să deschidă drumuri. Ei înțeleg prea bine 
că imperiul african portughez nu are sorți de durată decît dacă 
Angola și Mozambic vor putea fi unite; adică, dacă posesiunile 
Africii occidentale vor putea fi legate de cele orientale. Dar asta 
primejduia planul căii ferate engleze care trebuia să lege Africa 
de Sud cu Sudanul. Cecil Rhodes tocmai lansase proiectul unui 
vast imperiu britanic al Africii, din Egipt și pînă la Capul Bunei 
Speranţe. Aspiraţiile portugheze zădărniceau acest măreț imperiu 
și atunci agenţii britanici se așază la lucru; agenţi „deghizați în 
misionari protestanți, în exploratori știinţifici sau simpli negus- 
tori” (Joăo Ameal). Guvernul britanic încurajează intrigile între șefii 
triburilor, înarmează grupuri de rebeli, declară posesiuni engleze 

teritorii care pînă atunci fuseseră portugheze (Masiona, în 1888; 
Rhodesia în 1889). Și pentru a da o lovitură decisivă speranţelor 
de a uni vreodată Angola de Mozambic, se folosește de un inci- 
dent al expediției Serpa Pinto ca să pună Portugalia în faţa unui 
ultimatum umilitor, la 11 ianuarie 1890, cerînd imediata retragere 
a forțelor portugheze din coloniile Chire, Mashona și Makokolo. 
Ultimatumul, pe care guvernul de la Lisabona n-a îndrăz- 
nit să-l înfrunte, pentru a nu juca însăși existența imperiului 
colonial, a făcut o profundă impresie în toată ţara. Vom reveni 
îndată asupra acestui eveniment, care a fost hotărîitor pentru 
următorii douăzeci de ani ai istoriei portugheze. Dar, în legătură 
cu ultimatumul englez — al celei mai vechi aliate pe care o avea 
Portugalia și care nu pentru întîia oară își trăda legămîntul față 
de ea — să amintim cîteva amănunte din drama africană. În 1891, 
un an după ce Portugalia primește ordinele Marii Britanii, agenţii 
englezi înarmează pe Regele din Gaza, Gungunhana, și guvernul 
englez semnează cu el un tratat de alianţă. Scopul nemărturisit 
era primejduirea coloniei portugheze Mozambic, pe care Rhodes 
o socotea indispensabilă marelui său imperiu britanic african. 
Regele din Gaza are la Londra doi reprezentanți, iar Regina Vic- 
toria îi trimite chiar o cupă de argint cu următoarea inscripție: 
To Gungunhana from Victoria Queen... Gungunhana pornește la 
război împotriva Portugaliei, încurajat și înarmat de englezi, dar 
e înfrînt, și Salisbury îl sfătuiește să se supună. Același joc l-au 
mai încercat, pe ascuns, agenţii britanici și cu alte triburi. Don 
Carlos (n. 1863), fiu al lui Don Luiz de Braganca și al Principesei 
Maria Pia de Savoia, se urcase pe Tron puţine luni înainte de criza 
ultimatumului. Avea doar 27 de ani, dar era destul de inteligent 
ca să înțeleagă că nu se poate încumeta să reziste Angliei; ceea 
ce, de altfel, socotea și Barros Gomes, Președintele Consiliului de 
Miniștri, împreună cu majoritatea membrilor Guvernului. Ulti- 
matumul și îndeosebi acceptarea lui a provocat însă în întreaga 
țară o formidabilă agitație populară, îndreptată atît împotriva 
Marii Britani cât și împotriva Regelui, învinuit că a vîndut ţara 

englezilor. Manifestaţiile se țin lanţ; studenții și elevii de liceu jură 
solemn că vor boicota produsele englezești și refuză să citească 
pe Shakespeare; iau ființă nenumărate asociații patriotice pentru 
apărarea onoarei naționale, pentru promovarea marinei de război 
portugheze, pentru organizarea unei rezistențe pasive împotriva 
Marii Britanii; consulatele și societățile engleze sînt atacate. Este 
o acțiune populară de impresionante proporții, la care prea puţini 
se așteptau și care dovedește o conștiință națională de o nebănu- 
ită sensibilitate. Ultimatumul englez este semnalul de alarmă, 
care trezește un întreg popor dintr-o torpoare vecină cu moartea. 

Din nefericire, această magnifică deșteptare a sentimen- 
tului naţional nu duce nicăieri. Poziţia de rezistenţă cu orice preț 
împotriva Angliei e sterilă, primejdioasă și ineficace față de consi- 
derabila forță a Imperiului Britanic. Boicotul produselor englezești, 
dacă ar fi fost prelungit în chip serios, ar fi dus la ruina economiei 
portugheze, prima sa consecință fiind întreruperea exportului către 
Anglia. Eca de Queiroz avea dreptate scriind că chiar această jertfa 
ar fi cu totul inutilă, deoarece sabotarea produselor perfidului 
Albion nu ar fi provocat nici un fel de criză în Anglia, Portugalia 
reprezentind abia a 164-a parte din exportul britanic. 

Lucrurile acestea le înțelege, cel dintîi, Don Carlos. Sin- 
gura posibilitate pentru Portugalia de a-și salva și asigura imperiul 
colonial este colaborarea cu Anglia. Geografia are, în această pri- 
vință, primul și ultimul cuvînt. Anglia uită peste noapte alianța 
seculară cu Portugalia; Anglia încurajează triburile africane într-o 
atitudine ostilă Portugaliei; Anglia încheie cu Germania un tratat 
secret pentru împărțirea coloniilor portugheze; Anglia se opune 
oricăror planuri de expansiune și consolidare a Imperiului portu- 
ghez — dar toate acestea dovedesc că alianța engleză este singura 
posibilitate care îi rămăsese Portugaliei de a nu pierde totul. Era 
inutil să se mai vorbească despre drepturile istorice ale Portugaliei, 
inutil să se evoce măreţia operei celor dintîi descoperitori și colo- 
nizatori ai Africii — toţi portughezi — inutil să se critice planurile 
nesățioase ale imperialismului englez în Africa. Realitatea era mult 

mai simplă și mult mai tristă: la sfîrșitul secolului XIX, Portugalia 
nu mai reprezenta nimic — nici ca forță militară, nici ca putere 
maritimă, nici ca prestigiu economic, social și politic — în timp ce 
Anglia era în apogeul ascensiunii sale și punea ultimele pietre la 
cel mai grandios edificiu colonial care existase vreodată în istorie. 
Acestea erau roadele a două veacuri de nenoroc, de somnolență, 
lupte civile, liberalism și dispreţ al tradiţiei orgolioase din secolele 
XV-XVI. Nu rămâînea altceva de făcut decît supunerea totală în 
faţa Angliei. Ceea ce Don Carlos se grăbește chiar să împlinească, 
prin vizita sa în Anglia și prietenia cu viitorul rege Eduard VII. 
Republicanii și partidele de opoziţie profită însă de indig- 
narea maselor, pentru a-și înteți campania împotriva regimului. 
Ziarul Os Debates scrie cu litere mari: „Portughezi! Jos monarhia! 
Jos învârtiţii! Jos infamia!”. Strigătele antiengleze — „Jos piraţii!” 
— se înfrățeau cu amenințările antimonarhice, Statuia lui Camo- 
ens din Lisabona e îndoliată de studenți, iar inscripția pe care o 
atîrnă vorbește de „ultimul dintre lașii vînduți Angliei”. Pentru 
Că, așa cum scria Basilio Telles în 1905, datoria portughezilor era 
să reziste; „am fi satisfăcut mîndria națională, ceea ce prețuiește 
nu numai cît Africa, ci cât toate continentele adunate la un loc”. 
Poetul Guerra Junqueiro publică un injurios și frenetic poem, Finis 
Patriae, invitaţie la regicid. Iar într-un ziar din Coimbra, Ultimatum, 
un student în medicină, Antonio Jos€ de Almeida, în vîrstă de 27 
de ani, semnează un articol intitulat „Ultimul Braganca”, prin care 
întrece tot ce se publicase pînă atunci împotriva lui Don Carlos. 
„Regele nu este un om, este un animal. Dar cărei specii aparține 
acest animal? Se spune că e laș ca hiena și trădător ca tigrul...”. Tri- 
bunalul, de data aceasta, se sesizează și condamnă pe student la 
trei luni închisoare. În schimb, articolul altui student, Afonso Costa, 
publicat în același număr din Ultimatum, în care scria: „Monarhia 
e cauza degradării morale a naţiunii”, a fost considerat de tribunal 
o simplă discuție sociologică și autorul achitat. Antonio Jose de 
Almeida și Afonso Costa sînt nume care trebuiesc reținute; revo- 
luţia și republica li se datoresc, în bună parte, lor. 

Republicanii au încercat să-și pună programul în aplicare 
chiar în timpul crizei ultimatumului. La Porto, centrul insurecției 
permanente, un grup revoluţionar declară instaurarea republicii. 
Aventura durează numai cîteva ceasuri, înfrîntă de armată. O parte 
din conspiratorii din Nord trec granița. Lovitura fusese atît de prost 
înscenată, încît majoritatea republicanilor se desolidarizează de 
insurecție. Joăo Chagas continuă însă să-și intituleze ziarul pe 
care-l conducea la Porto: Republica Portugheză. Și deși Don Carlos 
izbutește să depășească momentul critic, se poate spune că ulti- 
matumul a fost lovitura decisivă dată monarhiei. Căci anul 1890 
înseamnă trezirea conștiinței și a orgoliului național portughez; 
iar aceste forțe cresc și se organizează împotriva regalității. 

Don Carlos mărturisea mai tîrziu că aparține „unei 
monarhii fără monarhiști”. Într-adevăr, așa zisele partide de guver- 
nămînt erau monarhiste numai cînd li se încredința puterea. În 
opoziție, pentru a crea cu orice chip greutăţi guvernului, fraterni- 
zau cu revoluționarii. Asprele critici pe care și le făceau reciproc au 
sfîrșit prin a le compromite pe toate laolaltă. Burghezia însăși era, 
în cel mai bun caz, pasivă. Crescută la școala revoluţiei, alimentată 
de literatura, istoria și gazetăria republicană, antrenată de propa- 
ganda anti-religioasă, fărimițată de societăţile secrete — burghezia 
privea cu indiferență sau satisfacție bagatelizarea instituțiilor tra- 
diționale, surparea lentă a prestigiului monarhiei, promovarea 
victorioasă a dezordinii. 

Erau două partide de guvernământ, amîndouă de origine 
și formație liberală: regeneratorii și progresiștii. Anevoie se pot 
preciza deosebirile dintre ele. Ambele partide erau creaţia constitu- 
ționalismului. Fuseseră, la vremea lor, „revoluționare” — luptaseră 
pentru monarhia constituțională, pentru drepturile poporului, pen- 
tru libertatea individului. Fiecare din ele purta încă, în propria sa 
tradiţie, imboldul Revoluţiei Franceze. Dar acum deveniseră forme 
moarte, împietrite; nu mai corespundeau nici spiritualității con- 
temporane — răscolite de pesimism și de profetismul revoluționar 
— nici nevoilor politice. În loc să se reorganizeze ţinînd seama de 

realitățile politice ale țării, partidele de guvernământ se mențineau 
confortabil pe vechile poziţii; cultivarea clientelei electorale, aca- 
pararea consiliilor de administraţie, opoziţie guvernului. În același 
timp, pentru a nu părea retrograde, nu se sfiau să facă profesiune 
de credință masonică, anti-catolică și, mai ales, cînd le convenea, 
să amenințe monarhia. 

Partidul regenerator era prin excelență partidul de guver- 
nămiînt. Corespundea conservatorilor din Spania, întocmai cum 
progresiștii — celălalt partid — corespundeau liberalilor de pre- 
tutindeni. În 1892, ajunge şef al regeneratorilor Hintze Riberio, 
bărbat de formaţie juridică, mare admirator al monarhiei, sobru, 
ferm, om al ordinii și al bunului simţ. De la mama sa, germană, 
păstrează o anumită rigiditate, o mască aristocratică, rece, și e 
prin excelență antiretoric, într-o ţară și într-un moment istoric 
dominat de mistica orală revoluționară. Cînd vorbește, își măsoară 
gesturile, își cumpănește cuvintele. E un inactual. Și din nefericire 
pentru partidul regenerator, prietenul și colaboratorul lui Hintze 
Ribeiro e un cărturar cu solidă reputaţie științifică: Julio de Vilhena, 
autor al unui erudit tom, Rasele istorice din Peninsula Iberică. Julio 
de Vilhena rămîne întotdeauna pe al doilea plan, pur și simplu 
pentru că șeful era Hintze Ribeiro iar nu el. De aici un nestins 
resentiment — împotriva vieții, împotriva monarhiei, împotriva 
partidului. Nenorocul făcuse ca doi bărbaţi de o mare valoare să 
aparțină același promoții și să se înscrie în același partid. Și cu 
toate că Hintze Ribeiro își ruga prietenul să accepte cele mai înalte 
posturi în guvern, Vilhena refuza necontenit, încăpăținîndu-se să 
trăiască toată viaţa sărac, într-un mic apartament, și pricinuind 
partidului, prin simpla lui neparticipare, nesfirșite neajunsuri. 

Președintele progresiștilor era Jose Luciano de Castro, 
figură populară în politica portugheză de la sfîrșitul veacului trecut 
și începutul secolului XX, prototip al demo-liberalului, știind pe de 
rost numele și prenumele fiecărui alegător, cunoscîndu-le nevoile 
și numărul copiilor, trăind într-o neobosită campanie electorală. 
Viaţa politică îl făcuse sceptic și amoral. Uitase repede visurile 

studenţiei de la Coimbra. Căuta procese zgomotoase și remune- 
ratorii. Ca aproape toți oamenii politici portughezi, debutase prin 
gazetărie și scria cu mare ușurință articole în toate domeniile. Era 
un om urât de revoluționari pentru iscusința sa de sforar și intri- 
gant politic. La Cameră, era temut pentru că ataca întotdeauna, iar 
atacurile sale erau îndreptate împotriva persoanelor. Doctrinele 
nu-l interesau. 

Cît de sterpe și de inactuale erau partidele de guver- 
nămînt o dovedește nu numai crescînda popularitate a mișcărilor 
revoluționare și republicane, ci chiar procesul de dezagregare ce 
are loc în sînul acestor venerabile partide. Tinerii progresiști și 
regeneratori înțeleg că momentul istoric îi depășește, iar pentru 
că structura politică sau conducerea partidelor din care fac parte 
nu îngăduie o readaptare în conformitate cu cerinţele ceasului, ei 
trec fățiș în disidenţă. Joăo Franco rupe unitatea partidului rege- 
nerator, în 1901, creînd grupul regenerator-liberal. Jose de Alpoim 
părăsește partidul progresist în 1905, dind naștere unei noi grupări: 
progresiști disidenţi. Cel dintîi se orientează către o politică de 
autoritate, care sfirșește în dictatură; celălalt înclină tot mai mult 
către extrema stingă, confundîndu-se aproape cu republicanii. 
Mecanica politică nici nu îngăduia o altfel de mișcare. Portuga- 
lia trăia un moment revoluționar — ale cărui origini se aflau în 
Constituţia din 1820 și războaiele civile pe care le provocase. Nu 
se ținea seamă decît de acele grupări politice care luptau pentru 
sau împotriva revoluției. 

Joăo Franco, omul cel mai discutat al vechiului regim, se 
desparte zgomotos de Hintze Ribeiro, tîrînd după sine treizeci de 
deputați regeneratori. Este singurul dintre monarhiști care înțelege 
că partidele de guvernămâînt au compromis atît monarhia cât și 
toate instituţiile tradiționale portugheze. De aceea începe o luptă 
neînfricată împotriva lor. „Și unii și alții sînt la fel!” Atît regenerato- 
rii cât și progresiștii păcătuiesc prin lipsa lor de moralitate politică 
și personală. „Portugalia nu poate continua să fie țara de rușine a 
progresiștilor și a regeneratorilor”. Joăo Franco împrumută ceva 

din mistica revoluţionară: o zgomotoasă sinceritate, apeluri pate- 
tice la virtute și la onoare, formidabilul scandal pe care-l provoacă 
aducînd în discuţia Parlamentului averea personală a miniștrilor 
şi deputaţilor. Înţelege că republicanismul și revoluţia au succes 
pentru că lumea e obosită de formulele vechi — și atunci își însu- 
șește formulele revoluționare. Vorbește Parlamentului și străzii 
ca și cum ar fi fost un trimis din ceruri ca să scape Portugalia de 
dezastru. Și are succes. Regele îi încredințează guvernul, într-unul 
din momentele cele mai grele ale țării. Dar Joăo Franco, fără voia 
lui, slujește revoluţia, parodiindu-i tehnica, formulele și mistica. 
Este cea mai evidentă confirmare a necesității abolirii ordinii vechi 
și a instaurării unei ordini noi, revoluționare și paradisiace. 

Jose Alpoim, șeful disidenţei progresiste, era un ambițios 
care credea că totul i se cuvine. Nu era lipsit de geniu, dar nu se 
putea concentra: scria zilnic un articol la ziar și cincizeci de scrisori, 
se agita pe culoarele Parlamentului, ţinea admirabile discursuri, 
făcea vizite, primea foarte multă lume și nu tăcea niciodată. Cearta 
lui cu președintele partidului progresist, Jos6 Luciano, a pornit de 
la incidente ridicole — dar a avut urmări teribile: unitatea partidului 
pentru totdeauna sfărîmată și apropierea de republicani. Lupta 
dintre cele patru fracțiuni guvernamentale a desăvîrșit opera pro- 
pagandei revoluționare. Politicienii stilpi ai monarhiei colaborau 
astfel la succesul republicanilor. Guvernele care se succedau fără 
ca nimic să se schimbe, opoziția viguroasă care se îmblinzea de 
îndată ce era chemată la putere, sumele fantastice cheltuite de 
Don Carlos și familia regală, încă mai exagerate de zvonul stră- 
zii, toate acestea făceau ca opinia publică să privească cu tot mai 
multă fervoare către cealaltă parte a baricadei, către revoluționari. 


VA 


Republicanismul și revoluția deveneau mai mult sau 
mai puțin populare, după cum le ajutau împrejurările interne sau 
externe. În aparență, Don Carlos depășise criza ultimatumului, și 

republicanismul — care fusese la modă după revoluţia din 1848 și 
în 1868, în timpul revoluţiei spaniole — părea obosit, dezorientat; 
îi lipseau șefi politici tineri, care să ducă mai departe acțiunea 
generaţiei de la 1870. Ceea ce îl susținea și îi prilejuia momente 
de vertiginoasă ascensiune, erau pretextele interne; afacerea tutu- 
nului, ciuma bubonică, vinurile din Porto, sanatoriile etc., sînt tot 
atîtea teme de agitaţie, în Parlament, în redacții și pe stradă, împo- 
triva monarhiei și regimului. 

Strada a fost cucerită de abia la urmă. Revoluţia, începută 
și proclamată de cărturari și intelectuali, avea nevoie de un tribun 
ca să poată respira în marile pieţe ale Lisabonei, să însuflețească 
și să concentreze masele. Iar acest tribun, de atîta vreme aștep- 
tat, Lisabona l-a recunoscut în persoana unui bărbat de vreo 40 
de ani, cu părul încărunțţit, cu obrazul ars de soarele Africii, cu o 
lumină stranie în ochi, care, în amurgul zilei de 14 ianuarie 1903, 
la înmormântarea caricaturistului Bordello Pinheiro — omul care 
zdruncinase prin desenele lui monarhia mai mult decît o făcuseră 
toți pamfletarii și poeţii laolaltă — își deschide loc prin mulțime și 
întreabă dacă poate vorbi. Era fostul student în medicină, Antonio 
Jose de Almeida, care, după ce făcuse cele trei luni de închisoare 
în 1890, plecase în Africa, așteptindu-și cu încredere ceasul. Acolo, 
la mormîntul caricaturistului antimonarhic, se revelează geniul 
oratoric al celui mai formidabil tribun pe care l-a cunoscut istoria 
modernă. Antonio Jos6 de Almeida fascinează masele prin simpla 
lui prezenţă, prin privirile sale rătăcite, prin vocea lui cu nesfîrșite 
nuanţe. Cînd începe să vorbească, imensa mulțime din jurul lui 
aproape că nu mai îndrăznește să respire. Este stăpinul absolut 
al tuturor acelor reuniuni gigantice — 100.000 de oameni, dintr-o 
populație de o jumătate de milion de locuitori, cît avea atunci 
Lisabona — reuniuni pe care le organizează săptămînal în Piaţa 
Libertăţii. Aportul politic al lui Almeida a fost unirea intelectualilor 
cu masele populare. El cel dintîi aduce sprijinul masiv al zecilor de 
mii de lucrători, galvanizaţi de verbul profetic al tribunului. Mai 
tirziu, în Cameră, Antonio Jos6 de Almeida e oratorul republican 

cel mai temut, barbarul neînfricat, care întrerupe și protestează, 
amenință și proorocește. 

Citite în volum, discursurile lui par cu desăvirșire medio- 
cre, lipsite de substanţă, de originalitate. Pentru că, de fapt, textul 
nu reprezintă nimic; importantă era prezenţa tribunului, starea 
sufletească pe care o crea în comuniune cu masele, experiența 
colectivă ale cărei izvoare iraționale știa, ca nimeni altul, să le des- 
chidă și să le prăvălească sub cerul transparent al Lisabonei. Vorbea 
despre suferințele poporului strivit de tirania monarhiei. Vorbea 
despre salvarea patriei prin revoluţie, de purificarea ei prin sînge. 
Patriotismul se împăca de minune, atunci, cu revoluția și republi- 
canismul, căci „Braganca” era socotit un străin vîndut englezilor. 
Tribunul își vestea chiar propria lui moarte, dar nu se îndoia că 
„ideea, înecată în sînge, va reînsufleți”. Ideea fixă a lui de Almeida 
era existenţa regelui; idee fixă care, așa cum remarcă A. Ribeiro 
Lopes, avea de partea ei istoria, știința, morala, filozofia și patrio- 
tismul. Dar succesul considerabil al tribunului se datorește puterii 
sale de a deștepta în sufletul popular nostalgia pentru suferință 
și răscumpărare. Oricât ar părea de paradoxal, acest revoluționar 
mason și dinamitard, vorbește maselor despre Hristos și Mun- 
tele Calvarului. Secretul farmecului său constă tocmai în această 
împrospătare a propagandei revoluționare, inspirarea ei din alte 
izvoare decît ale generațiilor precedente. El izbutește să reînsu- 
flețească revoluția proiectînd-o, cel puţin pentru mase, pe un plan 
spiritual, reducînd-o la un conflict între valori morale, la o luptă 
între bine și rău. Un memorialist al revoluţiei, Raul Brandâo, îl 
descrie astfel: „Acest Antonio Jos6 de Almeida e o forță generoasă și 
simpatică... Se supără, se agită; apoi uită totul cu un hohot de rîs... 
Are apoi și altceva, care îi face cinste: crede, începe întotdeauna 
prin a crede în toți. O mare generozitate un torace vast și o voce 
puternică și magnetică. Nu e de afaceri, nici un politician opor- 
tunist. Îi lipsește uneori spiritul critic. E orator; pînă și articolele 
sale sînt discursuri. Totuși, dreptatea, libertatea și poporul, care 
pentru alții nu sînt decît cuvinte, sînt pentru el realități profunde”. 

Al doilea șef al revoluţiei, deși cu o popularitate mult mai 
redusă, este Afonso Costa, fostul student al Facultăţii de Drept din 
Coimbra care atacase monarhia în ziarul Ultimatum și fusese achi- 
tat. Cu totul deosebit de Antonio Jos de Almeida: evreu, jurist, bun 
dialectician, pregătit pentru dezbaterile parlamentare, se pricepe 
mai ales la intrigile politice de culise. Oportunist, laș, imoral — nu 
are decît o singură pasiune: puterea. Nu-l interesează mijloacele 
cu care izbutește să parvină. „Ingrat și vanitos” — își amintește 
despre Costafostul său profesor la Coimbra — „era totuși umil cînd 
trebuia; scandalagiu și obraznic, totuși timid în fața primejdiei; 
sectar odios, prieten al măririlor și comodităţilor vieţii...”. Portu- 
ghezii își amintesc încă de spaimele lui penibile; cînd sărea din 
tramvaie de teama unei bombe imaginare, se prefăcea rănit ca să 
nu iasă pe stradă, leșina cînd se complicau lucrurile și se închi- 
dea în ascensorul hotelului ca să scape de urmărire. Îndată ce 
ajunge la putere, fură sume considerabile din tezaurul Statului, 
fără șovăire. Numai la Credit Lyonnais avea un depozit de mai multe 
milioane; el a organizat sub republică faimosul împrumut de 50 
de milioane de dolari, pentru care Parlamentul îi ceruse în mod 
public să dea socoteală. 

Alexandre Braga era un boem frumos, cu părul blond, 
figura palidă, impecabil îmbrăcat, afectind o distincție aristocra- 
tică; „seducea prin ordinea estetică a frumuseţii și prin dezordinea 
scandaloasă a vieţii sale” (Lopez Ribeiro). Seducea de asemenea 
prin glasul său muzical, prin poezia care străbătea în toate discur- 
surile sale. A exploatat ca nimeni altul pe plan politic, prestigiul 
unui prodigios artist. 

Brito Camacha devenise de la ozi la alta cel mai periculos 
rival al lui de Almeida. Medic militar, își leapădă uniforma ca să 
poată mai bine sluji cauza revoluţiei. Începe — ca majoritatea agi- 
tatorilor — prin articole de ziar și atrage repede atenția. Excesiv de 
inteligent, e caustic, necruţător, incisiv — nu numai față de monar- 
hie și oamenii vechiului regim, ci mai ales față de miturile și șefii 
revoluției. Demască pretutindeni patologia misticii revoluționare, 

distruge sistematic idolii străzii. Pare nihilist, deși e numai un 
visător al republicii ideale, al republicii alcătuite de intelectuali, 
în care oamenii liberi schimbă între ei noțiuni clare. Era organic 
împotriva lui Antonio Jos6 de Almeida, căci acesta voia „revoluția 
creată de sufletul poporului; generatoare de tot ceea ce e nobil și 
mare, revoluția spontană în serviciul cauzei sacre a Patriei”. De 
aceea nu accepta răsturnarea valorilor pe care o proclamau cei- 
lalți șefi revoluționari. Un permanent disident, era detestat de 
camarazi și urît de mulțime pentru ironia lui strivitoare, pentru 
talentul său literar, pentru condeiul său mușcător. Unii spuneau 
că în vine îi curge oţet în loc de sînge. „Are în el ceva dizolvant... 
Nici un act de credinţă. În loc de căldură, ironie...” (Raul Brandâo). 
Își petrecea serile într-o farmacie, și lumea spunea că-și prepară 
veninurile. Și totuși el a fost acela care a organizat lupta politică 
împotriva dictaturii lui Joăo Franco, rezumînd-o într-o formulă 
celebră: „Trebuie să-l obligăm la tranzacţii care-l slăbesc, sau la 
violenţe, care-l compromit”. 

Revoluţia avea acum șefi și animatori pentru toate cate- 
goriile sociale. Îi mai lipsea un singur om: acela care trebuia să 
transforme republicanismul, cel puţin în ochii străinătăţii, într-un 
partid de guvernămînt. Elitele intelectuale fuseseră pregătite pen- 
tru revoluție de către generaţia de la Coimbra, și ele aveau acum 
pe un Alexandre Braga sau Joăo Chagas ca să le satisfacă idiosin- 
crasiile artistice și ideologice. Masele populare îl aveau pe Antonio 
Jose de Almeida. Afonso Costa era șeful parveniților, al clientelei 
politice provinciale. Masoneria ajuta revoluţia prin formidabila ei 
organizație. Lipsea, însă, omul de mare prestigiu social și intelec- 
tual, care să risipească rezerva și a burgheziei, a cărui autoritate 
morală să transforme agitația străzii și frenezia intelectualilor 
într-un partid de guvernămâînt. 

Și omul acesta apare într-o bună zi, tocmai cînd partidul 
resimțea mai acut lipsa unui șef unic. La 23 iulie 1903, Bernardino 
Machado, fost ministru al lui Don Carlos, profesor la Universitatea 
din Coimbra, își dă în chip solemn adeziunea la republicanism. 

Era un bărbat bătrîn, cu o impunătoare barbă albă — figură vene- 
rabilă de patriarh, soț model, părinte ideal, crescîndu-și copiii cu 
o desăvirșită grijă și iubire. Nimeni nu-i putea reproșa nimic. Era 
afabil și curtenitor cu toţi, seducător tocmai prin înfățișarea sa de 
cetățean model, căruia Regele îi dovedise încrederea și partidele de 
guvernămînt nu-i precupeţiseră laudele. Corect, milionar, savant 
— izbutise să inspire tuturor stimă; căci elogia atît pe „patrioticul 
prelat” din Coimbra care pleca la Roma în fruntea unui „pelerinaj 
de credincioși” — cât și anarhismul, care „în toată puritatea sa eun 
ideal sublim, pe care societăţile îl realizează progresiv”. 

Bernardino Machado era prin excelență „președintele”. 
Și este într-adevăr ales curînd președinte al partidului republi- 
can. Adeziunea lui e o lovitură mortală dată monarhiei. Ultimele 
șovăiri și reticențe ale burgheziei sînt învinse de apariția aceasta 
nobilă, întrupare a tuturor virtuţilor civice și familiare. „Rolul său 
esenţial va fi să dea partidului înfățișarea și psihologia unui partid 
de guvernămînt: s-a sfîrșit cu visurile federaliste (hispano-lusi- 
tane), cu extremismul social, cu internaționalismul, cu doctrinele 
transcendente, cu dezordinea; iar din punct de vedere pozitiv: 
ordine înăuntru, pace în afară, întemeiată pe alianța engleză. E 
de la început programul unui om de stat responsabil”. (Ribeiro 
Lopez) Machado visează o republică burgheză, ordonată, calmă. 
În sufletul său, detesta republica străzii, a tribunilor, republica 
revoluționară, dinamică, telurică. Era un om al ordinii, dar nemă- 
surata lui ambiţie îl făcuse să se viseze toată viaţa șeful Statului; 
și pentru a-și împlini visul, nu șovăie să atace monarhia, pe care 
o iubea și o stima. 

Lîngă el, toți ceilalți șefi republicani par dinamitarzi, 
teroriști, luciferici. Barba patriarhală a nobilului președinte e un 
simbol al tuturor virtuţilor patriotice. Singur poetul desmetic, 
evreul de geniu Guerra Junqueiro — care a scris cele mai cumplite 
pagini împotriva lui Dumnezeu, a Portugaliei și a Regelui, ca să-și 
încheie viața strîngînd la piept un crucifix — singur el scrie: „Ber- 
nardino va fi un crin care va rodi cucută...”. Istoria nu l-a dezminţit. 

Machado a creat mitul republicii cordiale, simple, oneste, burgheze, 
bine crescute — prin care revoluţia a izbutit să convertească și să 
zdruncine vechile partide de guvernământ. Surisul președintelui 
a fost calul troian al revoluţiei în inima burgheziei portugheze. 


4l 


IV. Regicidul și instaurarea republicii 


În 1906 Joăo Franco se află la guvern, în cartel cu pro- 
gresiștii lui Jose Luciano de Castro. Este așa numita „concentrare 
liberală”, pe care Don Carlos se trudise de multă vreme s-o realizeze. 
Formula nu durează însă decît numai cîteva luni. Cînd progresiștii 
îi retrag sprijinul, Joăo Franco prezintă Regelui demisia; nu putea 
guverna singur, împotriva unui Parlament ostil. Ultimele alegeri 
aduseseră în Adunarea Deputaţilor și cîțiva din șefii republicani: 
Antonio Jos de Almeida, Afonso Costa, Braga, Menezes — care-și 
continuau de pe tribuna Camerei opera începută în redacții, în 
lojile masonice și pe stradă. 

Don Carlos îl convinge pe Franco să guverneze fără Par- 
lament, instaurînd dictatura. Se spune că Joăo Franco a șovăit 
mult pînă să accepte propunerea regală. În cele din urmă, pri- 
mește și, la 8 mai 1907, apare primul decret dictatorial. Franco își 
justifică acţiunea mai ales pe motive de gospodărie; este o „dic- 
tatură administrativă”, fără implicaţii politice, menită să scape 
țara de desfriul partidelor, să consolideze finanțele, să purifice 
viața publică etc. Joăo Franco nu uitase nici unul din elementele 
mesianice ale propagandei sale electorale, care se dovedise atît de 
norocoasă. Programul, privit la rece, era un program cuminte și 
înţelept — singurul, de altfel, care ar fi făcut posibilă o guvernare 
continuă și coerentă, dezrobită de tirania Parlamentului. Numai 
că, aproape nimeni în Portugalia nu dorea un asemenea program 
cuminte și înțelept; pentru simplul motiv că autorii lui — Don Carlos 
și Joăo Franco — nu erau iubiţi; nu erau, cum se spune, populari. 
Îndeosebi Don Carlos nu era iubit de portughezi; un rege care nu 
fusese niciodată aclamat de mulțime, pe care oamenii îl priveau 

cu indiferență, ciudă sau indignare. Nu le plăcea, în primul rînd, 
înfățișarea lui: prea gras, prea chipeș, cu un zîmbet pe care-l soco- 
teau ironic și disprețuitor. Ducea, apoi, în credinţa supușilor săi, o 
viață imorală; vinătoarea și aventurile galante erau singurele lui 
îndeletniciri. Seriozitatea cu care Don Carlos rezolvase problemele 
politice externe, după criza ultimatumului, era un lucru de care 
foarte puţini vorbeau. Realele lui însușiri politice nu găseau ecou 
în marea masă portugheză pentru că nu exista între Tron și neam 
nici o legătură caldă, de simpatie. Don Carlos nu va fi iubit de o 
parte din supușii lui — destul de puţini, de altfel — decît douăzeci 
de ani după moarte. Unul din intelectualii republicani cei mai de 
frunte își amintește, în memoriile sale: „Avea defecte. Dar cu toate 
aceste defecte, a fost omul politic cel mai inteligent al timpului 
său și singurul, dintre toţi, care avea caracter” (Homen Cristo). 

Proclamarea dictaturii provoacă în toate cercurile politice 
și straturile sociale o indignare fără margini. Șeful progresiștilor, 
Jos6 Luciano, începe cel dintîi să protesteze. Hintze Ribeiro preșe- 
dintele partidului regenerator, declară regimului un „război fără 
odihnă, intransigent”. Și profetizează: „Această dictatura va sfîrși 
ori printr-o revoluție, ori printr-o crimă!”. Președintele republica- 
nilor, Bernardino Machado, observă că în momentul de față „se 
guvernează nu numai împotriva republicanilor, ci și împotriva 
monarhiștilor”. Un profesor universitar de la Coimbra invită pe 
monarhiști să intre în rîndurile republicanilor. Dizidenţa condusă 
de Jose de Alpoim aproape că-i ascultă sfatul. Tribunul Antonio 
Jose de Almeida strigă: „Bine venită fii, oră a revoluţiei!”. La intra- 
rea Regelui în teatrul „Dona Amelia” publicul izbucnește într-o 
manifestaţie ostilă. În mahalale, copiii cîntă un refren implorînd 
Fecioara Maria să pună capăt dictaturii... 

La 20 noiembrie se petrece o ședință istorică în Adunarea 
Deputaţilor. Costa ia cuvîntul și, după ce critică dictatura din punct 
de vedere legal, atacă violent pe Don Carlos, sfirșindu-și filipica 
printr-o apostrofă rămasă celebră: „Pentru mult mai puţine crime 
s-a rostogolit, în Franţa, pe eșafod, capul lui Ludovic XVI!. Zadarnic 

cere Președintele Adunării expulzarea deputatului republican. 
Afonso Costa refuză să părăsească incinta și e scos de baionetele 
soldaților. Atunci se petrece o scenă pe care nimeni nu ar fi putut-o 
prevedea. Tribunul poporului, Antonio Jose de Almeida, sare pe 
o bancă și strigă, stăpînind furtuna cu formidabila lui voce: „Sol- 
daţi, hai să facem revoluţia! Baionetele voastre și glasul meu ar 
putea, străbătind orașul, să aducă gloria unui popor și libertatea 
unei patrii!”. Celălalt deputat republican, umanitaristul Menezes, 
leșină — colaborînd astfel la dramatizarea momentului care tre- 
buia să devină istoric. Tribunul cere cuvintul, și recurge la vechea 
stratagemă: compară prețurile toaletelor Reginei cu costul pîinii 
săracilor. Impresia e, ca de obicei, profundă. În sfîrşit, vorbeşte şi 
Alexandre Braga, arbiter elegantiarum. Calm, disprețuitor, ironic, 
își alege ţinta cea mai ușoară în persoana lui Don Carlos. Baione- 
tele sînt chemate în ajutor, și — frumosul revoluționar e expulzat 
într-un vacarm asurzitor. 

Joăo Franco cere Regelui dizolvarea Parlamentului și 
adevărata dictatură începe. Dar șefii revoluției sînt purtaţi pe braţe 
de o mulțime fanatizată. Actele de curaj din incinta Parlamentului 
dezlănțuie un entuziasm fără pereche. Numele tribunului e rostit 
ca o incantație. Strada e în delir, iar republicanii și progresiștii 
disidenţi ai lui Alpoim, hotărăsc că a sosit momentul să proclame 
fățiș revolta. 

La conspirație iau parte foarte multe elemente. Alpoim 
aduce banii, Antonio Jos€ de Almeida se înțelege cu anarhiștii și 
începe fabricarea bombelor, cîțiva ofițeri de marină se angajează să 
înceapă insurecția pe vasele de război. Se hotărăște, printr-o con- 
venţie între republicani și disidenţii liberali, să se ceară abdicarea 
Regelui. Campania antimonarhică crește necontenit în intensitate. 
Machado dos Santos menţine legăturile cu marina, iar Antonio 
Maria de Silva organizează „artileria civilă”. Numele acestea se 
bucurau de o mare popularitate printre revoluționari. Creatorul și 
organizatorul „artileriei civile”, inginerul Antonio Maria de Silva, era 
și unul din stîlpii carbonarismului lusitan, organizaţie secretă, care 

își propusese transformarea francmasoneriei într-un instrument 
politic energic și violent. Ideea carbonarismului o avusese cel dintii 
un bibliotecar municipal, Arthur Luiz de Almeida, tînăr melan- 
colic și sumbru, lector neobosit al romanelor de aventuri istorice, 
care organizase încă de pe vremea studenției Junta Revoluționară 
Academică, nucleu ce avea să dea naștere mai tîrziu carbonaris- 
mului. Împreună cu inginerul Antonio Maria de Silva şi Machado 
dos Santos, Luiz de Almeida alcătuiește un triumvirat al carbo- 
narismului, avînd conducerea organismului suprem, Alta Venta. 
Carbonarii activau în același timp și în masonerie, exercitind o 
influență decisivă în Loja Montana, care le ușura comanda asupra 
întregului Mare Orient Lusitan. Vom reveni asupra organizaţiei 
și forței masoneriei în Portugalia. Trebuie subliniat, însă de pe 
acum caracterul terorist al carbonarismului și stima aproape super- 
stițioasă pe care o dobîndise mai ales în mediile muncitorești și 
marinărești. Alta Venta avea spioni pretutindeni, în așa chip încât 
Regina Amelia nu îndrăznea să șoptească ceva important vreunui 
ministru decît în mijlocul salonului pentru că pînă și telefonistul 
făcea parte din organizaţia carbonară... 
Revoluția urma să izbucnească în ziua de 28 ianuarie 
1908. Regele se afla, de la începutul lunii, la Vila Vicosa, unde se 
dusese să vîneze în tovărășia Prințului moștenitor, Luis Filip. Pri- 
mul act al insurecției trebuia să fie arestarea lui Joăo Franco. Fiecare 
șef revoluționar își avea misiunea sa: tăierea comunicațiilor, revolta 
militară, agitarea cartierelor marinărești etc. Totul eșuează însă 
de la început, pentru simplul fapt că Franco dormise în noaptea 
aceea în locuința soacrei sale, în loc să doarmă acasă. Complotul 
e repede descoperit. Jose Alpoim, liberalul disident devenit șef de 
insurecție, se ascunde și trece a doua zi frontiera spaniolă. Alfonso 
Costa, „șeful suprem al orchestrei”, e prins, i se rade barba și e 
arestat. Sînt arestaţi și ceilalți conducători, în frunte cu Antonio 
de Almeida. Joăo Franco hotărăște deportarea lor și prezintă în 
acest sens Regelui un decret-lege, care autorizează Guvernul să 
expulzeze în colonii pe șefii revoluționari, să procedeze viguros 

împotriva societăţilor secrete (probabil, însă, că nu și împotriva 
masoneriei, căci erau destui masoni în Guvern) și să suspende 
imunitatea parlamentară. Decretul poartă data de 31 ianuarie și 
ministrul de justiţie ia trenul spre Vila Vicosa ca să-l supună Rege- 
lui. Don Carlos îl semnează, murmurînd „Mi-am semnat sentința 
de moairte!”. E probabil că singur el își dădea într-adevăr seama 
de gravitatea situaţiei. 

Indignarea populară împotriva lui Joăo Franco nu mai 
cunoaște margini. Toată lumea așteaptă asasinarea dictatorului: 
din ceas în ceas. Don Carlos se hotărăște să se întoarcă în Capi- 
tală, a doua zi după semnarea decretului, la 1 februarie. Sosește, 
împreună cu Principele moștenitor, pe vaporul Don Luiz, care intră 
maiestos, către căderea serii, în estuarul Tagelui. Familia regală, 
membrii Guvernului, doamnele de onoare, intimii Palatului, gaze- 
tari și fotografi așteaptă la staţia fluvială. E o după amiază frumoasă, 
senină, înfiorată de apropierea primăverii. Mulțimea s-a adunat 
din belșug în jurul debarcaderului. Cordoane de polițiști stau gata 
să păzească ordinea. Dar aproape că nu e nevoie de ei. Oamenii 
privesc tăcuţi, apăsaţi parcă de o presimţire funestă. L-au zărit pe 
Joăo Franco trecînd preocupat printre grupurile oficiale. Dicta- 
torul e palid și figura lui mongolică — ochii mici, oblici, depărtați, 
umerii obrajilor ieșiți în afară, mustață rară deasupra gurii — pare 
mai sinistră astăzi. Miniștrii și generalii îl înconjoară intimidați. 
Iar Don Carlos, după ce coboară și sărută mina Reginei, salută 
și se întreține cu doamnele de onoare și curtenii, apoi spune lui 
Franco, urcîndu-se în landou, că e așteptat la Palat. Cortegiul regal 
pornește în pasul măsurat al cailor, traversînd mulțimea aceea 
împietrită, care nu se putea încă dezmetici din visul urât pe care-l 
urzise ultimul decret-lege. 

Deodată un tînăr se desprinde din primele rînduri și, 
sărind pe scara landoului, descarcă revolverul asupra Regelui. 
Regina încearcă să-l lovească cu buchetul de flori care i se oferise 
cîteva minute mai înainte. Principele moștenitor are timp să-și 
scoată revolverul, dar, în clipa următoare, un necunoscut cu barbă 

își face loc din mulțime și, îngenunchind, ochește cu carabina. Prin- 
cipele Luiz Filip cade, grav rănit. Se mai aud cîteva împușcături, 
care rănesc pe al doilea Principe, Don Manuel. Landoul pornește 
în goana cailor către Arsenalul Marinei, Regina, încercînd zadar- 
nic să susțină capul însîngerat al lui Don Carlos. Regele murise, 
iar Principele moștenitor își dă sufletul puține minute după ce 
trăsura regală ajunge la Arsenal. 

Tînărul care ucisese pe Rege se numea Alfredo Costa și 
era casier într-o prăvălioară din Lisabona. A căzut lovit de săbiile 
ofițerilor din escortă. Celălalt, omul cu barbă, care mînuise cara- 
bina, se numea Manuel Buica, fost sergent într-un regiment de 
cavalerie și institutor. Amîndoi erau carbonari și fanatici discipoli 
ai lui Antonio Jos6 de Almeida. Dar nu rămîne îndoială că n-au 
lucrat singuri. În timp ce ei trăgeau, s-au mai auzit alte focuri de 
armă, și nimeni din jur n-a încercat să-i dezarmeze. Unii martori 
pretind că au fost mai mulți conspiratori, care s-au împrăștiat prin 
mulțime. Forțele ordinii, ca întotdeauna în Portugalia regalistă, au 
intervenit prea tîrziu, lovind la întîmplare în rîndurile privitorilor 
și ucigiînd un tînăr nevinovat. 

Asupra celor doi regicizi s-a publicat o literatură enormă, 
fără ca totuși să i se dezlege misterul. Jose Alpoim, care — își amin- 
tește Unamuno — strigase la Salamanca, aflînd de moartea lui Don 
Carlos, „a murit canalia!” — mărturisea prin 1914 lui Raul Brandăo: 
„Sint doar două persoane în Portugalia care știu totul, eu și încă 
cineva... Nu vreau să spun nimic pentru că nimeni nu știe, în epoca 
în care trăim, ce se poate întîmpla... Doar eu și o altă persoana 
știm în ce casă s-a ţinut reuniunea, cine a prezidat și cine i-a pre- 
schimbat lui Buica revolverul cu o carabina...”. Unii afirmă că cei 
doi atentatori veniseră să-l asasineze pe Joăo Franco, dar, văzînd 
că dictatorul nu se arată, au tras în Don Carlos. Fapt este că aten- 
tatul a fost organizat de carbonari. Cineva găsise, chiar în preziua 
regicidului, un document destul de vorbitor în această privinţă, dar 
dictatorul nu-i dăduse nici o însemnătate. Mulţi l-au învinuit pe 
Franco că nu luase destule măsuri de pază. Dar, așa cum mărturisea 

el mai tîrziu, la toate se gîndise, în afară de regicid. „Am prevăzut 
totul; am prevăzut chiar moartea mea. Ceea ce n-am prevăzut, a 
fost asasinarea Regelui, asta niciodată nu mi-a trecut prin minte... 


VA 


Trupurile neînsuflețite ale lui Don Carlos și Infante- 
lui Luiz Filip sînt aduse la Palat. Don Manuel, devenit de cîteva 
ceasuri Suveranul Portugaliei, convoacă chiar în acea seară Consi- 
liul de Coroană. Sosesc pe rînd membrii Guvernului, șefii tuturor 
partidelor și consilierii regali. Palid, demoralizat, apare și Joăo 
Franco; își înaintează demisia și, cîteva zile în urmă, pleacă în 
exil voluntar. Cu toate însușirile sale, Franco își înmormâîntează, 
definitiv, în acea seară, cariera sa politică. De atunci, nimeni nu-i 
va mai cere sfatul sau sprijinul. Solidaritatea lui cu Don Carlos a 
fost într-adevăr desăvirșită; căci întocmai cum Suveranul plătea 
cu viața greșeala lui Joăo Franco de a instaura dictatura într-un 
moment cînd nimic nu mai putea fi salvat, tot așa Franco plătea 
greșelile Regelui; inaderenţa lui la momentul politic intern, ușu- 
rătatea și ironia lui, care-l făcuseră peste măsură de impopular. 
„N-am văzut pe nimeni plingînd”, scrie Julio de Vilhena, amintin- 
du-și de seara de la Arsenal. „Se discuta cazul, făcindu-se felurite 
considerații, dar n-am văzut nici o lacrimă alunecînd pe feţele 
prietenilor defunctului”. 

Demisionînd Franco, se alcătuiește un guvern de con- 
centrare, cu misiunea de a înfăptui destinderea. Dinastia își cere 
iertare, la 2 februarie e abolită dictatura, suspendiîndu-se toate 
măsurile excepționale luate în ultimele zece luni. Ducesa de Pal- 
mela întreabă pe Franco, după încheierea Consiliului de Sfat: 
„Dar asta înseamnă sfîrșitul monarhiei, nu-i așa, Joăo Franco?!”. 
Într-adevăr, sînt istorici care învinuiesc pe fostul dictator că a cedat 
într-un chip ridicol puterea; datoria lui, spun unii, era să conti- 
nue opera începută împreună cu Don Carlos. Poate ar fi izbucnit 
revoluţia și s-ar fi instaurat mai de vreme republica — dar poate că 

monarhia s-ar fi putut consolida, sub tînărul Suveran Don Manuel 
II, pe care portughezii încă nu-l iubeau, dar nici nu-l urau ca pe 
Don Carlos. 

Consiliul de Stat însă, hotărăște altfel. Tribunii revo- 
luționarii sînt eliberați, gazetele republicane își reiau apariția. 
La înmormântarea lui Don Carlos nu asistă aproape nimeni. În 
schimb mormintele regicizilor sînt troienite de flori și se orga- 
nizează manifestații uriașe în cinstea lor cu orice prilej. Ancheta 
începută pentru descoperirea complicilor este suspendată. Maso- 
nii din guvernul de concentrare își apără colegii republicani. The 
Times scrie: „Lumea civilizată va înţelege că cei care comandă în 
Portugalia sînt domnii asasini”. Societăţile secrete, masoneria și 
carbonarismul, își continuă opera. Guvernul e cu totul paralizat 
de forța crescîndă a republicanilor și nu îndrăznește să ia nici o 
măsură împotriva lor. Președintele Consiliului, amiralul Ferreira 
do Amaral, întreabă pe președintele republicanilor, venerabilul 
Bernardino Machado, dacă Regele Don Manuel poate asista la o 
ceremonie. Machado îl trimite vorbă: „Spune-i lui Amaral să fie 
liniștit. E adevărat că facem bombe pentru revoluție, dar nu ne 
gîndim la un atentat personal, care ar dăuna mișcării. Vom con- 
tinua să facem bombe, totuși nu avem de gînd să omorîm pe Rege. 
Spune-i lui Amaral că poate lăsa pe Rege să se ducă la Catedrală; 
nui seva întîmpla nimic...”. Regele, așa cum notează un memori- 
alist contemporan „nu mai era fiul încoronat al unui monarh. Era 
fiul palid al unui asasinat, nu era un moștenitor. Era un orfan”. 

Un orfan pe care nu-l ajută nimeni. Coaliția guverna- 
mentală nu durează mult. Oamenii politici monarhiști încă nu 
izbutiseră să se înțeleagă între ei. Nimeni nu mai credea în viabili- 
tatea monarhiei. Adeziunile la partidul republican cresc în fiecare 
zi; pînă și doi dintre consilierii Coroanei — unul din ei fost profesor 
al Regelui și fost ministru monarhist — se înscriu la republicani. 
Alegerile din 28 august 1910 dau 24 de deputaţi republicani. Regi- 
mul își trăia ultimele clipe și oamenii din Guvern încercau de pe 
acum să-și asigure simpatia urmașilor — a republicanilor. 

Zadarnic se organizează în Porto o Legiune Albastră, 
pentru apărarea monarhiei. Zadarnic se zbate Nordul, neodih- 
nitul centru al insurecției portugheze, manifestîndu-și cu orice 
prilej devotamentul față de tînărul Suveran. Partidele monarhice se 
macină între ele, și rotativa funcționează într-o indiferență totală. 

Republicanii se pregătesc pentru asaltul final. Popularul 
tribun, Jos6 Antonio de Almeida, își pierduse la „centru” prestigiul 
său fabulos, pentru că regicidul nu adusese cu sine instaurarea 
republicii. Pentru scurt timp, Brito Camacha, spiritul necruţător 
al revoluţiei, pare a lua conducerea mișcării. Dar în cele din urmă 
șeful suprem se dovedește a fi tot Afonso Costa în fruntea grupu- 
lui sau democrat. Pentru a-și reface prestigiul, Jose Antonio de 
Almeida se hotărăște să încerce lovitura de stat, folosindu-se de 
violenţă. În primele zile ale lui octombrie 1910, împarte arme mun- 
citorilor din organizația carbonară și înarmează lojile masonice. 
Regele Don Manuel II era așteptat la 4 octombrie la Vila Real, un 
orășel din Nordul Portugaliei. 1 se pregătește o primire plină de 
fast, organizindu-se cortegii și o mare manifestaţie populară. Dar 
Regele nu mai are timp să plece la Vila Real. În noaptea de 3 spre 
4 octombrie, revoluția izbucnește la Lisabona. O revoluţie care, în 
primele "ceasuri, părea că n-are sorți de izbindă. Șefii Insurecţiei, 
cu Afonso Costa și Antonio Jose de Almeida în frunte, sînt gata 
să fugă. Mai multe regimente care trebuiau să se răscoale, rămîn 
loiale Regelui. Doar un regiment de infanterie se revoltă; sergenții 
își arestează ofițerii și, împreună cu grupuri de marinari și civili 
înarmați, se întăresc în Rotonda care domina orașul, actuala Piaţă 
Pombal. Armata guvernamentală atacă de mai multe ori piaţa, 
fără să izbutească să o cucerească. Artileria bombardează centrele 
insurecte de la gară și castelul S. Jorge. Revoluţionarii ar fi depus 
poate armele dacă Machado dos Santos nu și-ar fi păstrat entuzi- 
asmul și încrederea în victorie. 

În sfirşit, se aude artileria insurectă; revolta izbucnise 
pe vasele de război San Rafael și Adamastotr, care prind sub focul 
lor Palatul Regal. Don Manuel și suita caută adăpost în grădină, 

izbutind a doua zi să se refugieze la Mafra, la treizeci de kilometri 
de Lisabona. Armata guvernamentală cere un armistițiu. Acesta 
a fost semnalul biruinţei. În dimineaţa de 5 octombrie Regele se 
îmbarcă pe iachtul Amelia care-l duce la Gibraltar. Portugalia deve- 
nise Republică. 

Cînd s-a răspîndit vestea în Vila Real, unde era așteptat, 
că Don Manuel a abdicat și că Republica fusese instaurată — mani- 
festația pregătită pentru slăvirea Monarhiei s-a transformat repede 
într-o manifestaţie republicană; aceleași cortegii, același public, 
străbat într-un delirant entuziasm străzile orașului, aclamînd 
Republica și pe conducătorii ei... 

În ziua de 5 octombrie 1910, la 11 dimineaţa, se alcătuiește 
guvernul provizoriu, sub președinția lui Te6filo Braga. Ministerul 
de Interne îl ia Jose Antonio de Almeida. Justiţia, Alfonso Costa; 
Externele, Bernardino Machado. Încă de la declararea armistiţiului, 
armata guvernamentală fraternizează cu republicanii. Guvernul 
provizoriu adresează poporului portughez o proclamaţie în care 
cere ordine, muncă și respectul proprietăţii. Pe străzile Lisabonei 
o mulțime înnebunită de entuziasm manifestează fără odihnă, 
pînă tîrziu după miezul nopții. 

Totul se înfățișa într-adevăr ca o monarhie fără monar- 
hiști, pierind obosită, dezgustată, lovită în însuși centrul fiinţei sale. 


5l 


V. „Balburdia sanguinolente” 


Scriitorul Eca de Queiroz prevestise, cu mulți ani înainte 
de izbucnirea revoluţiei, că Republica va fi o „dezordine sîngeroasă” 
(balburdia sanguinolente). Nu se înșelase. Un sfert de veac de agi- 
tație, conspirații și retorică revoluționară, crease o stare de spirit 
pe care nici un regim nu o putea mulțumi. Oamenii, învățați de 
șefii insurecției să se opună cu orice preţ, își continuau opoziția 
şi după cucerirea puterii. În primele zile ale Republicii victimele 
indignării revoluționare erau ușor de găsit: preoții catolici, călu- 
gării, seminariile, minăstirile. Campania anticreștină dura, în 
Portugalia, de pe timpul Marchizului de Pombal. Și acum erau 
greu de convins mulțimile revoluționare, care străbăteau Capitala 
cîntînd Portuguesa, că minăstirile nu sînt prevăzute cu subterane, 
că seminariile iezuiţilor nu au fost transformate în arsenale ale 
monarhiei, că preoții nu sînt înarmați și nu trag cu carabina asupra 
republicanilor. Oamenii cereau să se convingă ei înșiși de tot ce li 
se spusese — mai ales în ultimii treizeci de ani — asupra perfidiei, 
imoralității și primejdiei Bisericii catolice. Casa lazariștilor e ata- 
cată, dar, în loc de arsenal, republicanii găsesc acolo cîteva zeci de 
copii înspăimântați și călugării rugîndu-se în genunchi. Superiorul 
și alți cîțiva călugări sînt împușcați; ceilalți sînt agresaţi și conduși 
la marele cartier republican, unde se făceau cercetările. Călugări- 
țele și preoții sînt atacați pe străzi. Este doar începutul. Restul îl va 
face ministrul de justiție, evreul Afonso Costa, neînfricat adversar 
al Bisericii. În sesiunea solemnă a masoneriei portugheze, Costa 
mărturisește deschis: „În două generaţii Portugalia va elimina 
definitiv catolicismul...” 

Și se ţine de cuvînt. Dintre toți miniștrii Guvernului 
provizoriu, Afonso Costa este singurul care realizează o operă revo- 
luționară. Introduce divorțul, stabilește ofițerul stării civile, separă 
Biserica de Stat, legitimează dreptul la grevă, dă cîteva lovituri 
grele proprietății. Episcopul de Porto îi rezistă și Costa îl cheamă 
în cabinetul lui de la Ministerul de Justiţie ca să-l certe și să-l tri- 
mită pentru doi ani peste graniță. Guerra Junqueiro, celălalt mare 
geniu semit al revoluţiei, spunea despre Costa: „este un ciclon și 
un cronometru”. Machado dos Santos îl demască drept „cel mai 
îndrăzneț, mai inept și mai imoral dintre toți tiranii”. Iar tribunul 
poporului, Jos6 Antonio de Almeida, aflat curînd după izbiînda 
republicană în luptă deschisă împotriva lui Afonso Costa, preves- 
tea că „va fi osîndit pentru totdeauna la muncă silnică, în galerele 
istoriei”. Adevărul este că Afonso Costa izbutește să rupă unitatea 
partidului republican și să dobindească, de partea lui, majoritatea 
parlamentarilor. Curînd ajunge omul cel mai puternic și cel mai 
temut, doborînd guvernele după bunul lui plac. 

Guvernul provizoriu își păstrează mandatul pină la 24 
august 1911, cînd este ales primul Președinte al Republicii în per- 
soana unui bătrîn luptător republican, Dr. Manuel de Arriaga. Dar, 
pînă la această dată, cîte schimbări nu avuseseră loc în fizionomia 
politică a țării încă din primele zile ale Republicii, odată cu perse- 
cuţiile religioase, apăruseră celelalte simptome specifice revoluţiei 
biruitoare: discursurile, martirii și „convertiții”. Republica se naște 
sub semnul retoricii, căci la înmormâîntarea amiralului Reis — șef 
de insurecție care-și găsise moartea într-un chip misterios în noap- 
tea de 3 spre 4 octombrie — discursurile încep în plină amiază și 
se continuă la lumina făcliilor. 

Apar, apoi, martirii revoluţiei. Toţi se bătuseră la 
„Rotondă”, toți complotaseră, toți fuseseră persecutați — și toți 
cereau acum, în ziua biruinții, posturi și măriri. Sint trimiși în stră- 
inătate — miniștri și însărcinați cu afaceri — gazetarii, pamfletarii 
și scriitorii revoluționari; Joăo Chagas la Paris, Guerra Junqueiro 
la Berna, Bernardino Machado la Rio de Janeiro, și alții. Dar sînt 

ceilalți, miile de martiri, care-și cer recompensa. „Zi și noapte minis- 
terele sînt tixite de pretendenți care-și povestesc serviciile pe care 
le-au prestat și martirajul atroce pe care l-au suferit. Se grămădesc 
munți de petiţii, și toți s-au bătut la Rotondă... Lista apărătorilor 
autentici ai încercărilor republicane ar fi dat un număr de două ori 
mai mare ca al populaţiei Portugaliei... În ziarele din Lisabona și 
provincie apar neîntrerupt scrisori în care eroi ignorați și martiri 
uitaţi își dau la lumină autobiografia și cer Guvernului Republicii 
să nu-i uite” (Fialho dAlmeida). Un scriitor își amintește: „Numă- 
rul de eroi de la Rotondă care mi s-au prezentat!!! Petiţiile cu foi 
de serviciu în partidul republican! Unii se prezentau blinzi, alţii 
veneau furioși, strigind împotriva nedreptăţii de a nu fi luaţi în 
seamă... (Joaquim Leitâo). 

Afonso Costa împănează posturile Ministerului de Jus- 
tiție și ale altor instituții cu cumnați, veri și oameni de încredere. 
Este republicanul care înțelege cel mai bine în ce constă o revo- 
luţie. Și de aceea, atunci cînd va izbucni conflictul hotărîtor în 
partidul republican, Costa va aduna în jurul său numărul cel mai 
mare de deputați și înalți dregători. Dar, deocamdată, nu sînt locuri 
pentru toţi vechii luptătorii și martiri republicani — iar oamenii, 
încurajați să protesteze sub Monarhie, protestează și mai vîrtos 
sub Republică. În sfîrșit, apar „convertiţii” — os adhesivos, cum li 
se spune. Șefii partidelor monarhiste își autodizolvă grupările 
și redau foștilor membri toată libertatea de acțiune. Atîta aștep- 
tau credincioșii sfetnici, senatori și deputaţi ai Monarhiei. Prin 
declarații emoționante, publicate în loc de cinste în toate ziarele 
republicane, oamenii vechiului regim își mărturisesc totala lor 
„adeziune” la revoluţia triumfătoare. Unii o fac ca să-și păstreze 
posturile cîștigate sub Monarhie; alții ca să dobindească locurile 
de frunte care le fuseseră interzise sub vechiul regim. Chiar unii 
preoţi și monarhiști notorii se declară ultrarepublicani. Începe 
o supra-licitare dramatică și vechile cadre revoluționare, se simt 
sufocate sub numărul considerabil al „adeziunilor”. 

Cu toate acestea, marea masă portugheză, masa amorfă 
și indiferentă schimbărilor politice — nu aderă. Cei care se înca- 
drează noului regim sînt tot vechii politicieni și vechea clientelă 
electorală a Monarhiei. Un an după căderea Monarhiei, Antonio 
Jos de Almeida scrie în ziarul său A Republica: „Ce s-a făcut pen- 
tru a integra țara întreagă în Republică, pentru a o face să apere 
Republica, să se bată pentru ea, să se solidarizeze cu ea?... Ce măsuri 
s-au luat ca să se atragă în mod practic așa numitele clase neutre, 
moderate, norodul din sate, simplu și aspru,... provincia, în sfîrșit, 
dominată ani de-a rindul de cea mai tristă și mai primejdioasă 
indiferența politică?!” (Republica din 3 decembrie 1911). 

Costa, adevăratul dictator al Republicii, nu se gîndea la 
asemenea măsuri. Misiunea lui era să distrugă din rădăcină vechiul 
regim, paralizind pe rînd instituţiile tradiţionale. În primele șase 
luni ale Republicii, acest neobosit reformator dă la iveală 759 de 
decrete. Cîteva din cele mai de seamă, le-am amintit mai sus. Costa 
însă își pregătește cu abilitate rolul de dictator absolut al partidu- 
lui republican; dreptul la grevă, modificarea legii chiriilor și alte 
reforme îl fac idolul mulțimii. Grevele încep cîteva săptămîni după 
căderea Monarhiei și ele continuă cu tot mai multă vigoare în anii 
1911 și 1912. De mai multe ori se declară grevă generală. Guvernul 
e silit să ia măsuri, împotriva lucrătorilor, închizîndu-le sediul și 
făcînd arestări în masă. Vechii revoluționari strigă: „Revoluţia a 
fost trădată!” și-și amintesc de bombele pe care le pregăteau sub 
Monarhie. Atentatele și actele de sabotaj devin repede episoade 
curente, de fiecare zi. Lisabona rămîne fără lumină și fără apă. 
Trenurile și tramvaiele nu mai circulă. La toate aceste greutăți 
interne se adaugă primejdia unei invazii monarhiste din Spania, 
unde Paiva Couceiro, un fost căpitan în armata lui Don Manuel 
organizează miliția antirepublicană și amenință regimul. 

Lumea începe să se dezguste de revoluţie. „Nu pentru asta 
s-a făcut Republica!”, strigă Machado dos Santos lui Afonso Costa. 
Izbucnesc certuri pentru Președinția Republicii. Fiecare fruntaș 

revoluționar susține alt nume. Venerabilul Bernardino Machado, 
care trădase Monarhia numai ca să ajungă Președinte de Republică, 
observă că aproape nimeni nu-i rostește numele. Se mulțumește 
atunci cu postul de ambasador la Rio de Janeiro. Marele Maestru 
al masoneriei, Magalhaes Lima, ar fi avut cele mai multe șanse 
să fie ales, dar era prea bolnav ca să i se încredințeze Președinția. 
Pentru că șefii nu se înțeleg între ei, e ales un bătrîn de peste 70 
de ani — cunoscut mai ales printr-un volum de versuri, Harmonias 
Sociaes, în care, așa cum mărturisea, înălțase „imnuri de slavă unei 
noi religii, religia Umanității în serviciul Frumosului, Binelui și 
Dreptăţii”. Bătriînul Manuel de Arriaga vorbea Adunării Generale 
„în majuscule” dar nu-l ascultă nimeni și, mai ales, nu-l ia nimeni 
în serios. Ceea ce e mai grav pentru el și pentru tînăra Republică, 
nu izbutește să facă un guvern, după ce Guvernul provizoriu își 
depune mandatul. Șefii republicani nu se înţeleg între ei. Urmează 
întocmai jocul politicienilor monarhiști. Și într-o bună zi, la 17 
octombrie 1911, vechiul partid republican se dizolvă dînd naștere la 
trei fracțiuni: Afonso Costa devine șeful democraților, Jose Antonio 
de Almeida al evoluţioniștilor, iar Brito Camacha al unioniștilor. 
Cu timpul, mai apare și o a patra, fracțiune: a independențţilor. 
Pentru că nici una din aceste fracțiuni nu izbutise să 
dobîndească sprijinul absolut al Adunării, Președintele alcătuiește, 
la 3 septembrie 1911, un guvern cu oameni din afara partidelor 
republicane. Este primul paradox al revoluţiei portugheze. Guver- 
nul cade, de altfel, după două luni, urmat fiind de un guvern zis de 
concentrare, în care nu intra, totuși, nici unul din fruntașii revolu- 
ționari. Greutățile sînt din ce în ce mai mari. Grevele se țin lanţ și 
în octombrie 1911, Paiva Couceiro face o incursiune în Nordul țării 
sperînd să reîntroneze monarhia. Încercarea eșuează, cu toate că 
Paiva Couceiro conta pe un mare număr de ofițeri din toate regi- 
mentele, ofițeri dezgustaţi de Republică și, îndeosebi, de anarhia 
care-și făcea loc în armata. Dar frontiera era păzită de voluntarii 
republicani și de unități leale regimului. Paiva Couceiro va încerca 
o a doua incursiune în 1912, cu același lamentabil rezultat. 

Între timp, guvernele cad într-un ritm turburător. Pînă 
în ianuarie 1913, nici Antonio Joăo, nici Afonso Costa nu fac parte 
din guvern. Costa transformă vechile societăți secrete revoluțio- 
nare într-o nouă organizaţie secretă, „furnica albă” (formiga branca), 
numită astfel pentru că, asemenea termitelor, membrii ei lucrau 
nevăzuțţi la surparea Statului. În formiga branca se aflau, printre 
alții, foști criminali eliberați după instaurarea republicii și deveniți 
apărătorii noului regim. Toţi alcătuiau un corp de elită la dispoziția 
lui Afonso Costa și exercitau cea mai severă teroare. 

Antonio Jose de Almeida își pierdea popularitatea văzînd 
cu ochii. Temutul revoluționar se transformase într-un moderat 
guvernamental, apărător al ordinii și al instituţiilor. Făgăduise atât 
de multe lucruri și atît de precise în timpul agitație antimonarhice, 
încât se afla acum într-o serioasă încurcătură. Pe vremuri, vorbind 
studenților din Coimbra, spusese că străvechea Universitate va 
fi purificată printr-un ciclon, care va mătura totul în calea lui. 
Ministru al Republicii, Antonio Jose de Almeida ceartă studen- 
ţii pentru lipsa lor de disciplină. Începe să fie urât. Și ura crește 
mai ales cînd se află că tribunul exercită o acțiune moderatoare, 
cerînd iertarea vechilor monarhiști și amnistierea prizonierilor 
din rîndurile milițiilor lui Paiva Couceiro. Almeida își dă seama că 
numai o totală destindere politică, urmată de o activă propagandă 
republicană la sate și în micile orașe de provincie, ar putea reface 
unitatea națională. Dar partizanii săi, devotaţii săi apărători de 
ieri, îl învinuiesc de trădare. El, stăpînul necontestat al maselor 
populare, azi nu mai poate vorbi și e atacat de nenumărate ori de 
o mulțime înfuriată. 

Afonso Costa, mai radical și mai puţin tolerant, e che- 
mat să guverneze în 1913. Dar nici el nu e bine primit. Costa face 
Republica „după chipul și asemănarea sa: materialistă și orgias- 
tică, primind cu braţele deschise lepădăturile și pleava partidelor 
monarhiste — pe cei care nu aveau convingeri și doreau să-și con- 
tinuie bunul trai”, mărturiseşte Guerra Junqueiro lui Brandăo. În 
partidul lui Afonso Costa „intră negustori, provinciali care vor să-și 

păstreze locurile și poziţiile, și radicalii din Lisabona și Porto, care 
îi dau consistenţă, făcînd din acest partid, cu toate defectele și cali- 
tățile sale, unicul organism viu al Republicii. Viu și insuportabil”. 
Văzîndu-i odaia, trecînd pe stradă, Guerra Junqueiro îi spune lui 
Brandâo: „Prevăd că omul acesta va fi nenorocirea ţării!” 

În aprilie izbucnește o revoluţie a Uniunii Lucrătorilor, 
care încearcă, ajutaţi de militari, o lovitură de stat. La 10 iunie, în 
același an, încep să explodeze bombe în diferite străzii populate 
ale Lisabonei, omorind de fiecare dată un mare număr de nevino- 
vaţi. În septembrie, un atentat împotriva lui Costa. În octombrie, o 
nouă insurecție monarhistă — de astă dată la Lisabona. În ianua- 
rie 1914, o grevă uriașă a lucrătorilor de la căile ferate, cu sabotaje, 
bombe şi distrugeri sălbatice. În februarie, amiralul Machado 
dos Santos — omul care se lăuda pretutindeni că lui i se datorește 
Republica — organizează o mare manifestaţie patriotică în fața 
Palatului Președintelui, cerînd demisia Guvernului și eliberarea 
deținuților politici. Pentru că firește, închisorile gem de arestați, 
aparținînd tuturor grupărilor; sînt, în primul rînd, monarhiștii și 
rebelii lui Paiva Couceiro; apoi, disidenţii periculoși ai republi- 
canilor; apoi preoții și catolicii nedisciplinaţi; în sfîrșit, un mare 
număr de muncitori învinuiți de sabotaj sau crime politice, fabri- 
canţi de bombe și anarhiști. Aceștia din urmă împărțeau pe străzile 
Capitalei manifeste incendiare, asigurind că numai „anarhia va 
termina cu toate acestea”. 

Bătrînul Manuel de Arriaga, văzînd că țara întreagă se 
preface într-o temniţă, se adresează șefilor partidelor republicane, 
rugîndu-i să suspende pentru un răstimp luptele politice și cere 
în același timp lui Costa să elibereze pe deținuți; în caz contrar, 
va renunţa la Președinția Republicii. Afonsa Costa își dă demisia 
în ziua de 24 ianuarie 1914. Cum Bernardino Machado, patriarhul 
revoluţiei, sosea de la Rio de Janeiro chiar în acel timp, i se oferă 
să facă guvernul. Izbutește să alcătuiască un guvern mixt, dar nu 
soluţionează nici una din problemele politicii interne. Semnează 

multe amnistii, exceptînd totuși pe oamenii de mare suprafaţă, 
care rămîn în afara granițelor Portugaliei. Pacificarea nu dă nici 
un rezultat și, pentru că războiul european ridică noi greutăţi, la 31 
decembrie 1914 Bernardino Machado demisionează. Președintele 
Republicii izbutește anevoie să rezolve criza. Guvernul alcătuit e net 
democratic (Afonso Costa), însă cîteva săptămîni în urmă ministrul 
de război amenință cu demisia, pe motiv că Franţa a cerut artileria 
portugheză fără să accepte și pe artileriștii portughezi. De fapt, 
Portugalia nu era încă în război cu Puterile Centrale, dar cererea 
Franţei a umilit orgoliul armatei și a iscat noi și grave nemulțumiri. 
Garnizoana din Lisabona încearcă un pronunciamento militar, însă 
rebeliunea e repede stăpinită. Ofițerii sînt obligați să-și depună 
fără excepţie săbiile la Președinția Consiliului. Guvernul cere Pre- 
ședintelui să dizolve regimentele care se răsculaseră, iar acestea 
se adresează decanului armatei, generalul Pimenta de Castro, ca 
să le apere. Cum Președintele refuză dizolvarea, Afonso Costa își 
dă demisia și Manuel de Arriaga îl cheamă pe Pimenta de Castro, 
oferindu-i să alcătuiască guvernul. 

Acest general, Pimenta de Castro era un vechi și sincer 
republican. Fusese ministru de război în primul guvern consti- 
tuțional, dar își dăduse repede demisia, pentru că se împotrivise 
trimiterii de regimente la frontieră, ca să lupte cu milițiile lui Paiva 
Couceiro. De atunci, deși prieteni din tinerețe, nu mai avea nici 
un fel de relaţii cu Președintele Arriaga. Cînd acesta îi scrie, însă, 
rugîndu-l să-l ajute ca „să scape patria”, Pimenta de Castro acceptă 
să alcătuiască guvernul. Este straniu că, patru ani după instaurarea 
Republicii, Președintele e silit să facă un asemenea apel disperat 
la un general. Pimenta alcătuiește un guvern de militari. sîntem la 
23 ianuarie 1915. Adunarea Deputaţilor e închisă pînă la 4 martie. 
Dar, cum mandatele expiraseră și se hotăriseră noi alegeri, la 7 
martie, Pimenta de Castro socotește inutil să redeschidă Camerele 
la 4 martie. Astfel intră în conflict direct cu democraţii lui Costa, 
care declară deschisă lupta împotriva „dictaturii”. 


59 


V. „Balburdia sanguinolente” 





De fapt, nu era o dictatură, ci o reacțiune destul de blîndă 
împotriva iacobinismului instaurat de Costa, a masoneriei și a 
„furnicii albe”. Pimenta de Castro era împotriva masoneriei și a 
tuturor societăților secrete pentru că, spunea el, acestea trans- 
formă individualităţile cele mai autentice în niște automate. Iar 
Pimenta, care devenise republican pentru că credea în individ și 
în libertate, refuza să accepte dictatura lojilor. Era de asemenea, 
un bun portughez. Urmărea împăcarea tuturor fiilor patriei sale 
și de aceea a început o acțiune de largă amnistie a monarhiștilor 
și a celorlalți deținuți politici. Crescut în cultul libertăţii, așa cum 
predicaseră republicanii generaţiei sale, Pimenta de Castro rein- 
troduce libertatea religioasă și redă libertatea gîndirii politice. Un 
centru monarhic ia ființă la Lisabona și emigraţii se întorc din 
exil. Destinderea aceasta e primită de întreaga ţară cu un oftat de 
ușurare. Numai partidul democrat al lui Afonso Costa protestează 
și complotează împotriva „dictaturii”. Antonio Jos6 de Almeida, 
amiralul Machado dos Santos și, cîtva timp, Brita Camacho, sprijină 
Guvernul generalului. În schimb, Afonso Costa începe o aprigă cam- 
panie pentru intrarea în război, efectivă, alături de Franţa, și acuză 
pe Pimenta de Castro de germanofile. Complotul se întemeiază 
pe forte secrete, dar puternice: masoneria, condusă de Magalhaes 
Lima, Afonso Costa și Bernardino Machado; carbonarii lui da Silva; 
„furnica albă” și marinarii. Pentru că Adunarea Deputaţilor nu se 
deschide la 4 martie, grupul parlamentar democrat, în frunte cu 
patriarhul Machado și Costa, se adună într-o școală și lansează o 
moțiune prin care declară Guvernul ilegal, iar Președintele Repu- 
blicii demis, invitînd pe funcționarii publici la rebeliune. 

Pimenta de Castro nu dăduse mare însemnătate mișcării 
democraţilor. Avea nesfirșită încredere în armată și credea, mai 
ales, că ţara întreagă e alături de el, deoarece nu se abătuse o iotă 
de la principiile republicane. În realitate ţara era alături de el, dar 
Pimenta nu înţelesese structura crizei prin care trecea Portugalia, 
și care era, prin excelenţă, o criză politică. Generalul Pimenta de 
Castro se mărginise să caute soluții economice și administrative. 

Nu profitase de carența teribilă în care se aflau, în primul an de 
război european, republicanismul și grupările democratice din 
Portugalia, ca să dea ţării o nouă orientare politică, așa cum îi 
îngăduiau oamenii și-i comandau împrejurările. Pimenta de Cas- 
tro credea în același ideal pe care-l împărtășeau și adversarii săi 
- Afonso Costa cu grupul democraţilor. Nu simţise transformarea 
profundă care începuse în toate straturile sociale și nu s-a gîndit 
să canalizeze mișcările de înnoire care-și făceau loc și care, într-o 
zi, trebuiau să învingă. El avea un singur crez: Republica; și o sin- 
gura certitudine: devotamentul armatei. 
Certitudine pe care o va plăti de altfel, destul de scump. 
Neluînd nici un fel de măsuri de pază, se trezește într-o buna zi 
cu o insurecție civilă și militară. Marinarii de pe vasele de război 
încep să bombardeze sediul Guvernului; pe străzile Lisabonei se 
fac baricade; războiul civil începe cu o furie oarbă. Costa, șeful 
conspirației, se afla la Porto, gata să fugă în cazul cînd revolta n-ar 
izbuti. Dar izbutește. La 14 mai 1915 „Republica este a doua oară 
biruitoare”. Generalul Pimenta de Castro, Amiralul Machado dos 
Santos și alții sînt arestaţi și deportaţi, pe un vas de război, în insu- 
lele Azore. La 16 mai, Președintele Republicii, Arriaga, își dă demisia. 
Joăo Chagas, ministrul Portugaliei la Paris, pleca de la Porto spre 
Lisabona, ca să depună jurământul ca șef al noului Guvern revo- 
luţionar. Un senator republican, Dr. Joăo de Freitas, om de mare 
bunătate sufletească și aleasă cultură, intră în compartiment și 
descarcă mai multe focuri de revolver asupra lui Chagas, rănindu-l 
grav. Venise să-l caute pe Afonso Costa și să-l suprime — ca săpună 
capăt odată pentru totdeauna dictaturii grupării democratice și a 
„furnicii albe”. Şi, pentru că nu-l găsise pe Costa, trăsese într-un 
om al lui. Este plin de semnificaţii gestul acesta din partea unui 
vechi luptător republican, prieten al lui Antonio Jose de Almeida. 
Nu era un tînăr exaltat cel care săvirșise crima; era un bărbat de 
peste cincizeci de ani, cap de familie, cu un trecut politic fără pată. 
Dar era exasperat de teroarea jacobină în care Costa, cu oamenii 
lui, zvârliseră Republica. Joăo de Freitas, arestat în tren, este dat jos 

la o staţie și împușcat pe loc, de o „furnică albă”. Unul din nenu- 
măratele incidente sîngeroase pe care le instaurase noul regim. 

Bătrînul poet și poligraf, Te6filo Braga, e numit pre- 
ședinte al Republicii ad interim, pînă la 5 octombrie, cînd e ales 
Bernardino Machado. În sfîrșit, cei doi proeminenţi șefi republi- 
cani își primesc suprema recompensă, pe care o așteptau mereu 
de la căderea monarhiei. La 21 noiembrie 1915, Afonso Costa e din 
nou la guvern. De astă dată, Costa se gîndește să-și consolideze 
situația cu ajutor extern. Avea destul simț politic ca să înţeleagă 
că Portugalia e dezgustată de republicanism și, mai ales, de repu- 
blicanismul interpretat de către gruparea sa democratică. Dacă 
monarhia nu fusese restaurată pînă atunci, faptul se datora inabi- 
lității complotiștilor și devotamentului voluntarilor republicani, 
care făceau de strajă la frontiera spaniolă. Încercarea lui Pimenta 
de Castro eșuase nu pentru că țara o respinsese, ci pentru că gene- 
ralul era cu totul lipsit de spirit politic. Dar s-ar fi putut ca altul să 
înțeleagă realitatea și să activeze cu mai multă dibăcie. Aceasta ar 
fi însemnat sfirșitul republicanismului, al masoneriei și al carierei 
politice a lui Costa. De aceea noul Președinte de guvern încearcă 
să-și consolideze definitiv poziția în străinătate. 

Nu o putea face decît îmbrincind Portugalia în război 
alături de Franţa și Anglia. O bună parte din opinia publică era 
împotriva războiului. Anglia, cu care Portugalia avea o străveche 
alianța defensivă, nu-i cerea decît să păstreze neutralitatea; nu 
cîștiga nimic dacă Portugalia ar fi intrat în război deoarece tot 
flota ei trebuia s-o apere. Ambasadorului portughez la Londra i se 
repetă, în această privinţă, sfatul Guvernului britanic, în cuvinte 
răspicate și, pentru unii de-a dreptul umilitoare: dacă Portugalia 
se simte amenințată și vrea să intre în război, e liberă s-o facă, e 
un lucru care o privește; dar în nici un caz intrarea ei în război nu 
poate fi justificată prin alianţa luso-engleză. 

Afonso Costa, totuși, declară război Puterilor Centrale 
și pregătește trimiterea unui corp expediționar în Flandra. Foarte 
mulți oameni politici îl critică: de ce să trimită soldaţii portughezi 

în Franța, unde se înfruntau milioane de oameni și unde sacrificiul 
sîngelui portughez nu va atîrna în nici un fel în balanţă — în loc 
de a-i trimite în Africa, unde sînt de apărat coloniile portugheze 
și unde 50-60 de mii soldaţi împotriva garnizoanelor germane ar 
însemna un aport serios pentru dobîndirea victoriei?! Dar Costa 
își duce cu încăpăţinare planul la bun sfîrșit. El vrea să se angajeze 
cît mai aproape de aliaţi, pentru ca victoria din Franța să asigure 
pentru totdeauna nu numai posesiunea coloniilor africane, ci și 
stabilitatea regimului republican. Costa se mai gîndise, probabil, 
la unificarea poporului portughez prin război. Sperase într-o înfră- 
țire comună sub steagul grupării democratice și încercase chiar 
o „uniune sacră” de scurtă durată. Se mai gîndea, fără îndoială, la 
afacerile pe care partizanii lui le-ar putea face — și pe care le-au 
și făcut — în legătură cu mobilizarea ţării și industria de război. 
După declararea războiului, Costa se împacă din nou 
cu Antonio Jos6 de Almeida căruia îi cedează locul la Președinția 
Guvernului, la 15 martie 1916. Era sistemul lui de a chema în ajutor 
pe tovarășul de revoluţie împreună cu grupul evoluționiștilor săi, 
ori de cîte ori lucrurile păreau că se încurcă serios. Și, într-ade- 
văr, după venirea lui Afonso Costa, Portugalia trece din nou prin 
ceasuri grele de persecuții religioase și politice, greve, atentate. 
Venirea bătrinului tribun nu liniștește prea mult țara. La 13 decem- 
brie 1916 izbucnește o nouă revoluţie îndreptată contra grupului 
democratic, și condusă de neobositul complotist Machados dos 
Santos, cu un regiment de infanterie din Tomar. Revoluţia, ca atî- 
tea altele, e înnăbușită. Dar Portugalia e încă departe de a-și găsi 
liniștea. Afonso Costa e din nou la guvern, la 25 aprilie 1917, inau- 
gurînd a guvernare cu adevărat revoluționară. Grevele se ţin lanţ, 
atingând proporţii catastrofale. În iulie, Lisabona trăiește starea 
de asediu. Încep lupte de stradă între muncitori — crescuţi la ide- 
ologia insurecțională a lui Afonso Costa, din tinereţe — și armata 
republicană, care trage din ordinul lui Afonso Costa, șeful Guver- 
nului. Cad morți și răniţi și dintr-o parte și din alta. La 23 august 
izbucnește greva lucrătorilor de la Societatea de Apă lăsînd, timp 

de patru zile, întreaga populaţie a Lisabonei — pe cea mai grozavă 
arșiță — fără apă de băut, de gătit și de spălat. Greviștii cereau, ca 
de obicei, sporirea salariilor, pentru că moneda se devalorizase și 
costul vieții se ridicase considerabil. La 7 septembrie se declară 
greva personalului poștelor și telegrafului. Guvernul imobilizează 
pe greviști și încearcă să-i înlocuiască prin voluntari și ofițeri. Cîteva 
zeci de mii de scrisori, unele conținînd valori, zac în depozitele 
poștelor așteptînd să fie distribuite. Uniunea Naţională a Munci- 
torilor declară greva generală, care paralizează întreaga Portugalie. 

Viaţa ajunge cu adevărat insuportabilă. Ţara e sărăcită 
de greve, moneda e compromisă, oamenii sînt demoralizați, încep 
să fie atacate magaziile cu alimente și brutăriile. La toate acestea 
se adaugă miile de soldaţi care sînt trimiși săptămînal în Flandra, 
împotriva voinţei lor, între baionete. Plecările acestea dau prilej la 
scene tragice: soldați închiși în barăci, încercuite cu sîrmă ghim- 
pată, părinţi care-și îmbrățișează între sentinele fiii, înainte de 
plecarea pe front, regimente care refuză să se urce în vagoane etc. 
Corpul expediționar portughez se ridica, la sfirșitul anului 1917, la 
vreo 55.000 de oameni. Mai mult de jumătate au căzut în marea 
bătălie de la Lys, la 9 aprilie 1918, înfruntînd sîngeroasa ofensivă 
a generalului Ludendorff. Șeful corpului expediționar, generalul 
Gomes da Costa — un adevărat erou — era trimis, ţap ispășitor, într-o 
posesiune obscură din Africa. Încă un nume care trebuie reținut... 

Valul de ură împotriva lui Afonso Costa crește nestăvilit. 
Toţi așteaptă căderea lui: militarii, monarhiștii, unioniștii lui Brito 
Camacha, independenții, catolicii și, mai ales, mulțimea neînca- 
drată în nici o grupare politică, masa aceea fără nume, terorizată, 
flămîndă, demoralizată de atîtea idealuri trădate. Unioniștii lui 
Brito Camacha încep să uneltească răsturnarea Guvernului. Nu 
găsesc însă destul sprijin în cercurile militare. Și de aceea Brito 
Camacha acceptă cu entuziasm colaborarea lui Sidânio Pais, fost 
ofițer de artilerie și profesor de matematici la Universitatea din 
Coimbra, întors de curînd de la Berlin, unde îndeplinise misiunea 
de ministru al Portugaliei. Pe Sid6nio Pais îl cunoștea Camacha 

încă din primele zile ale Republicii, și el, atît de necruţător, oma- 
giase întotdeauna pe acest ofițer savant și integru. Sidnio Pais 
organizează lovitura de stat, luînd el însuși conducerea conjuraţiei 
grupului unionist și pregătind revoluţia în mai multe regimente 
din capitală. În după amiaza de 5 decembrie 1917 își îmbracă uni- 
forma militară și așteaptă, calm, la „Rotondă”, semnalul insurecției, 
care trebuia să înceapă la școala de cadeți. 

Lupta durează trei zile și se sfirșește printr-o victorie 
totală a lui SidOnio Pais: Președintele — Bernardino Machado — e 
silit să-și semneze demisia. Afonso Costa e condus pe bordul vasu- 
lui Viana. Dictatorul nu-și ascunde frica. „Dacă află nemții că sînt 
pe bord, ne vor ataca... Dar e ușor să mă deghizez... Am la mine cele 
trebuincioase pentru ras...” (Costa, ca toți revoluționarii portughezi, 
purta barbă). Rămîne totuși arestat — și i se dă numărul 3307. 

Șapte ani după instaurarea republicii, regimul se prăbu- 
șește tot printr-o sîngeroasă luptă de stradă, începută la „Rotondă”. 

După triumful de la Rotondă, maiorul de artilerie și 
matematicianul SidOnio Pais se trezește într-o situație destul de 
curioasă. Pusese la cale conjurația militară, ca să răstoarne dic- 
tatura lui Afonso Costa și a „furnicii albe”, dictatură care ridicase 
împotrivă-i toate grupările politice și o bună parte din armată. Dar 
nici o clipă nu se gîndise să-și însușească singur puterea. Deși Brito 
Camacha, prietenul și mentorul său politic din tinerețe, interzise 
în ultimul moment membrilor grupării unioniste să participe la 
complotul din 5 decembrie, SidOnio Pais nu se îndoia că vor guverna 
împreună, dobîndind poate și sprijinul elementelor conservatoare 
din celălalt partid republican, al evoluționiștilor. Biruitorul de la 
5 decembrie era un sincer republican, cu idei liberale. Iar „decem- 
brismul” era revolta împotriva demagogiei și anarhiei partidului lui 
Afonso Costa, revoltă desăvirșită prin instaurarea „Republicii Noi”. 

Curînd însă, SidOnio Pais înţelege că trebuie să guverneze 
singur. Captarea elementelor conservatoare din toate grupările 
republicane nu izbutește. Brito Camacha, care colaborează la înce- 
put participînd cu trei miniștri „unioniști” în primul guvern alcătuit 
de Pais, se retrage după cîteva luni (4 martie 1918). Negocierile cu 
Antonio Jos€ de Almeida nu duc la nici un rezultat. Singurul grup 
republican care-l ajută din răsputeri pe Sid6nio Pais este nucleul 
lui Machado dos Santos. Grupările de dreapta — catolicii și monar- 
hiștii — cărora decembrismul le dăduse dreptul de reorganizare 
și propagandă, se păstrau față de Sid6nio Pais într-o atitudine de 
îngăduitoare rezervă; uneori, amintindu-și teroarea lui Costa și 
a masoneriei din care-i scăpase revolta de la 5 decembrie, arătau 
noului regim o simpatie destul de largă, dar care nu ducea în nici 
un caz, cel puţin din partea monarhiștilor, la colaborare. 

Alături de această dușmănie sau rezervă a cadrelor poli- 
tice organizate, se ridică, surprinzător de caldă, adeziunea maselor. 
Sid6nio Pais ajunge repede idolul mulțimilor. Trecerile lui pe stră- 
zile Lisabonei se transformă în manifestații spontane, la care iau 
parte zeci de mii de oameni. Vizitele pe care le face în nordul țării 
sînt adevărate apoteoze. Pretutindeni e întîimpinat ca un mîntu- 
itor. Nimeni n-a mai avut, în Portugalia modernă, un mit popular 
de asemenea dimensiuni. Orice contact al lui cu masele se trans- 
formă într-un triumf. Este, de altfel, un bărbat care impune prin 
nobila lui frumuseţe, prin paloarea frunţii, prin aerul depărtat și 
senin al matematicianului, prin eleganța cu care înaintează pe 
calul lui alb. Dă dovadă de un sînge rece și de un spirit de hotărîre, 
care electrizează trupele în dimineaţa de 5 decembrie. Cînd, o lună 
după victoria de la Rotondă, marinarii se revoltă (8 ianuarie 1918) 
și crucișătorul rebel Vasco de Gama se pregătește să bombardeze 
Lisabona, Sidânio nu numai că ia personal conducerea operațiuni- 
lor, rămînînd tot timpul în linia întâia, dar dirijează el însuși tirul 
artileriei de la castelul San Jorge, iar de la prima salvă, care lovește 
în plin, Vasco de Gama se predă. Curajul său, iubirea de dreptate, 
generozitatea sa, care-l face, văzînd rănile unui prizonier politic, să 
ordone eliberarea tuturor deținuților din acea închisoare, spiritul 
său de inițiativă (cînd aude că orașul e lipsit de zahăr pentru că sacii 
din vamă nu pot încă ieși, deoarece nu s-au împlinit unele forma- 
lităţi, se duce singur la vamă și ordonă imediata punere în vînzare 
a zahărului), marea dragoste pentru săraci (a înființat aproape în 
fiecare mahala și cătun „supa populară”), sinceritatea și toleranța 
sa, toate acestea îi creează o aureolă de mit. Îndeosebi femeile îl 
adoră. lar matematicianul erou anevoie rezistă acestor admira- 
toare, care-l urmăresc pretutindeni, îl înconjoară, îl ovaționează. 

Părăsit de prietenii „unioniști”, fără sprijinul celorlalte 
grupări politice — SidOnio Pais se hotărăște să guverneze singur. 
Avea de întimpinat, firește, enorme greutăți. Ţara e slăbită și sără- 
cită de luptele partidelor și anarhia democratică; slăbită și sărăcită 
de război, de nesfirșite greve și acte de sabotaj. Curînd izbucnesc 

67 


VI. Dictatura lui Sid6nio Pais 





epidemii de tifos exantematic și gripă, care seceră mii de vieți. 
Se aude de dezastrul corpului expediționar portughez în Flandra, 
decimat de ofensiva germană din 9 aprilie 1918. Sidânio Pais își 
păstrează totuși marea lui fervoare; vizitează spitalele de exante- 
matici, în timp ce chiar familiile bolnavilor nu aveau curajul să 
pătrundă în acele case ale morţii; înființează cantine pentru săraci, 
îmbărbătează pretutindeni populația. Și e întotdeauna îndrăzneţ, 
spontan. Cînd află că se pregătește răpirea lui cu prilejul unei ser- 
bări și sechestrarea într-un fort, dă ordin șoferului să-l ducă la fort 
în mijlocul insurgenților, care înmărmuresc văzindu-l și începe 
să glumească, ironic, chiar cu cel care trebuia să-l păzească într-o 
anumită celulă. Cînd se anunţă greva generală a Uniunii Munci- 
torilor, SidOnio organizează o paradă a întregii garnizoane cu zi 
mai înainte, invitînd lumea să asiste și, cei care acorda încrederea 
Guvernului, să poarte un semn verde. Succesul e desăvirșit. Greva 
generală, care trebuia să realizeze prima încercare sovietică în 
Portugalia, eșuează. Cu cît trece timpul, cu atît SidOnio crede mai 
mult în steaua lui. Se simte chemat să salveze Portugalia. 

Salvarea începe printr-o reînnoire a tuturor instituţiilor 
republicane. SidOnio Pais inaugurează „Republica Nouă” — adică 
un regim dictatorial, cezarist și consular, verificat necontenit prin 
plebiscite. „SidOnio abandonează ideile partidismului și liberalis- 
mului, ca să se fixeze în formula definitivă a unui regim autoritar 
și corporativ. Republica veche a partidelor constituționale moare, 
ca să dea loc Republicii Noi, a valorilor profesionale” (Theophilo 
Duarte). Noua constituție consacră „prezidenţialismul”: Preșe- 
dintele Republicii este în același timp și șeful guvernului. Astfel, 
SidOnio Pais își asumă toate puterile și întreaga responsabilitate 
a guvernării. Șeful guvernului încetează de a mai avea un rol deco- 
rativ; el orientează întreaga activitate politică și administrativă a 
țării, el își alege miniștrii; partidele pierd treptat importanţa lor 
hotărîtoare, tinzînd către dispariţia finală și topirea lor într-un 
„partid unic”. 

Lupta lui SidOnio Pais împotriva partidelor politice 
începe într-un chip foarte original; redă vechiului partid monar- 
hist toata libertatea în alegeri, și, pentru întîia oară de la declararea 
republicii, sînt aleși un număr destul de mare de deputaţi monar- 
hiști. Pais, văzind că i se refuză colaborarea grupărilor republicane 
moderate (evoluționiștii lui Antonio Jos6 de Almeida și unioniștii 
lui Brito Camacha), încearcă să dobîndească o minoritate con- 
servatoare, a cărei simpatie s-o cucerească treptat. Minoritatea 
conservatoare nu putea fi dată decît de monarhiști. Dar monar- 
hismul din 1918 nu mai semăna cu vechile partide de guvernămâînt 
din vremea lui Don Carlos. Două noi mișcări politice și spirituale 
luaseră ființă între timp: integralismul lusitan și Centrul Catolic. 
Mișcări de o considerabilă importanţă, nu numai pentru înțelegerea 
momentului istoric al lui Sid6nio Pais, dar chiar pentru identifi- 
carea fenomenului salazarian. 

Integralismul lusitan e opera unui grup de tineri cărtu- 
rari în fruntea cărora strălucește Antonio Sardinha. Strălucește 
e un fel de a vorbi. Pentru că Antonio Sardinha (n. 1888) este în 
același timp creatorul, doctrinarul și cel mai însuflețit apostol al 
noii mișcări, menite să prefacă din temelii atît spiritualitatea cât 
şi viața politică a Portugaliei. Încă din primii ani ai Republicii, 
tînărul, foarte tînărul Sardinha, se convinge de artificialitatea și 
caducitatea regimului. Portugalia apucase un drum greșit, trădîn- 
du-și tradiţiile și anihilîndu-și, printr-o seamă de creaţii hibride, 
propria sa istorie. Răul venea de departe, de la cele dintii reforme 
ale Marchizului de Pombal. Dar acest fel de a înţelege istoria nu 
avea sorți de izbîndă într-o Portugalie a cărei cultură și opinie 
publică erau dirijate, încă de pe timpul lui Alexandre Herculano, 
exact de forțele antitradiționale: demo-liberalismul, masoneria 
anti-catolică și republicanismul. Înainte de orice acțiune era indis- 
pensabilă o campanie de interpretare critică a istoriei portugheze 
și de revalorificare o instituţiilor ei tradiționale. Antonio Sardinha, 
care debutase de timpuriu cu cîteva volume de poezii și cîștigase 


69 


VI. Dictatura lui Sid6nio Pais 





un loc de frunte într-o literatură bogată în mari poeţi, se dove- 
dește foarte curînd a fi un prodigios istoric, critic literar și filozof 
al culturii. În 1914 începe publicarea revistei Nacâo Portuguesa, iar 
în 1917 editează ziarul Monarquia. În aceste două publicaţii Sar- 
dinha desfășoară o extraordinară și multilaterală activitate critică, 
polemică și teoretică, punînd temeliile integralismului lusitan. 
Axa noii mișcări era revoluția monarhică și restaurarea 
tradiționalelor instituţii corporative portugheze. Se deosebea de 
vechile partide monarhiste, pentru că nu milita pentru o monar- 
hie constituțională și liberală, ci pentru o revoluție spirituală a 
întregii națiuni, avindu-și izvorul într-o monarhie autentic por- 
tugheză, așa cum fusese pînă la înfrîngerea și exilarea lui Don 
Miguel. Portugalia n-ar avea nimic de cîștigat printr-o restaurare 
rapidă, prin care fostul suveran să ia pur și simplu locul Republicii 
și să înceapă din nou jocul vechilor partide politice și al „rotativei”. 
Înainte de restaurare, e nevoie de o prefacere totală a conştiinţei 
politice a țării. Mai importantă decît propaganda pentru monar- 
hie este, bunăoară, demonstrarea efectelor nefaste pe care le-au 
avut reformele pombaliene, sau critica istoriei lui Oliveira Martins; 
revizuirea mitului masonic și republican al lui Gomes Freire, al 
cărui centenar se transformase într-o apoteoză și care fusese, de 
fapt, aşa cum apare din documentele vremii, „un simplu trădător 
în slujba francezilor”; reabilitarea lui Don Miguel și a Reginei Car- 
lota Joaquina, sau demonstrarea tezei că hibridismul culturii și al 
politicii portugheze moderne se datorează amestecului de sînge 
negru, evreiesc și maur, iar instaurarea republicană nu e numai 
un episod politic ci „substituirea unui factor etnic printr-un altul”. 
Integralismul își propune, ca punct de plecare, pregă- 
tirea tinerei elite intelectuale în slujba revoluției naționaliste; 
oameni care să-și înțeleagă bine neamul, să-i cunoască gloria și 
greșelile trecutului, să înveţe a gîndi. Este cea dintii și cea mai vigu- 
roasă reacțiune împotriva spiritului generației de la Coimbra, care 
promovase antiportughezismul și autoflagelarea și crease moda 

„parizieni cu orice preţ”. Antonio Sardinha, în loc să facă un partid 
politic, se mulțumește să creeze centre de rezistență națională și 
de insurecție spirituală, în care truismele cu majusculă ale Demo- 
craţiei și Republicii erau supuse unui examen științific. Curînd, se 
adună în jurul lui o seamă de istorici, critici, cărturari și oameni 
politici, care alcătuiesc cea mai spornică echipă de lucru pe care a 
cunoscut-o Portugalia modernă. Integralismul se difuzează încet, 
de la om la om; la început e luat în rîs, apoi se urzește în juru-i 
conspirația tăcerii, iar în cele din urmă — cînd sectoare întregi sînt 
cucerite de doctrinele și verbul lui Sardinha — e atacat cu violență. 
E atacat, mai ales, pentru „aristocratismul” său, pentru credința 
sa în ierarhie, pentru marea credință pe care o avea în primatul 
spiritual. (Prima carte a lui Antonio Sardinha se numește, de altfel, 
Ao principia era o Verbo — „La început era Cuvintul”...). 

„Noi nu ne grăbim cu restaurarea — scrie Monsaraz, un 
colaborator al lui Sardinha — pentru că înainte de aceasta trebuie 
să îndoctrinăm țara. Nu e de ajuns să ataci; mai important este 
să distrugi principiile. Pentru stabilitatea viitoarei monarhii e 
preferabil ca, înainte ca ea să fie aclamată din balcoanele primă- 
riilor, să se facă o intensă și largă mișcare de opinie. Ne-au fost de 
ajuns, ca mascaradă, cei 80 de ani, cu consilierii care în timpul zilei 
proclamau virtuțile și superioritatea democrațiilor, iar noaptea se 
duceau la Palat ca să spurce mîna pe care regele le-o întindea s-o 
sărute. Trebuie să fim intransigenţi față de orice abatere doctrinară, 
intransigențţi față de prestigiul mai mult sau mai puţin acacian[1] 
al acelora care încă se laudă prezentîndu-se drept partizani ai 
liberalismului, intransigenţi cu aceia care urmăresc înțelegerile 
între partide — pentru că noi nu cerem simpatia nimănui; cerem 
înainte de toate, persuasiunea celui care vine alături de noi. Noi, 
partizani ai metodelor violente preconizate de Sorel, nu captăm — 
ci cucerim. Vom învinge impunîndu-ne — niciodată prin tocmeală 
și acomodare”. 





[1] De la numele unui personaj a lui Eca de Queiroz, consilierul 
Acaccio din O primo Bazllio, tip al mediocrității strălucite. 

Monsaraz scria toate acestea la 19 februarie 1918, atacînd 
purtarea activiștilor monarhiști și catolici, care se grăbiseră să 
adere la Republică. Mișcarea integralistă nu putea să refuze sim- 
patia și chiar un oarecare ajutor dictaturii lui Sid6nio Pais pentru 
că acesta salvase țara din anarhia democraţiei lui Costa, a „furnicii 
albe”, dar nu accepta nici un fel de compromis cu principiile repu- 
blicane, a căror apologie Sid6nio o făcuse mai multe ori de cînd 
cucerise puterea. Integraliștii consideră dictatura lui SidOnio ca 
o etapă necesară și binevenită, căci pe de o parte regimul lichida 
partidele democratice, iar pe o altă parte le îngăduia lor, naţio- 
naliști și monarhici, destulă libertate ca să-și continue în liniște 
„indoctrinarea” ţării. Deja trecuseră numai trei ani de cînd Sardinha 
începuse, în revista Nacâo Portuguesa, critica demoliberalismului și 
schițase programul revoluţiei integrale — este ales în Parlamentul 
din 1918 împreună cu alți cîțiva camarazi de luptă. Integralismul 
își făcea încet loc, amenințind să cucerească în cîțiva ani forțele 
vii ale națiunii. Sardinha nu urmărea atît convingerea vechilor 
monarhiști, politicianizaţi, cît convertirea tinerelor generaţii, care 
crescuseră în ideologia republicană și democratică dar aveau încă 
destulă prospețime ca să intuiască și să realizeze o revoluţie. Anti- 
parlamentarist prin structură, acceptă mandatul de deputat ca 
să-și poată continua de la tribuna Camerei acțiunea naționalist-— 
revoluționară. Dar nu obosește să afirme că noua monarhie va 
fi corporatistă — ori nu va fi de loc. Bătrînii monarhiști încep, cu 
timpul, să se îngrijoreze de vigoarea și succesul acestei mișcări 
care, deși se pretinde monarhistă, nu uită că, înainte de toate, e 
revoluționară. Conflictul, la început latent, izbucnește mai tirziu, 
cînd monarhiștii constituționaliști dobindesc din partea fostului 
suveran, Don Manuel, în exil la Londra, o repudiere a principii- 
lor revoluționare ale integralismului. Drept răspuns, integraliștii 
renunţă de a mai considera pe Don Manuel pretendentul legitim 
al Tronului Portugaliei — mai ales că descindea din „uzurpato- 
rul” Don Pedro — și declară succesor pe un văr depărtat al lui Don 
Manuel, Don Duarte, descendent direct din exilatul Don Miguel. 

Acestor certuri între monarhiștii conservatori și integraliști le-a 
pus capăt moartea lui Don Manuel. Astăzi, singurul pretendent 
legitim, recunoscut de toată lumea monarhistă, este Don Duarte. 
Sid6nio Pais sperase, la început, o colaborare mai efici- 
entă cu monarhiștii. Dar în 1918 monarhismul însemna, în buna 
parte, integralism. În ceea ce privește pe bătrînii monarhiști, care 
își păstraseră pină atunci credinţele, foarte puţini din ei acceptă 
un compromis cu Republica, fie ea chiar salvată și condusă de 
Sid6nio Pais; restul, se păstrează într-o atitudine de binevoitoare 
non-colaborare. Iar integraliștii nu pot crede în viabilitatea operei 
lui Sid6nio, pentru simplul motiv că, așa cum scrie Sardinha, „ea 
nu va dura mai mult decit viața lui”. Continuitatea unei opere de 
guvernământ nu poate fi asigurată decît de monarhie. „Prezidențţi- 
alismul e absurd pentru că îi lipsește continuitatea. Napoleon, cu 
toate că a fost genial, a căzut. Dictatura sociocratică a lui Auguste 
Comte e un delir de filozof”. Sidânio Pais, convingîndu-se că e impo- 
sibilă o colaborare strînsă cu monarhiștii, încearcă să-și apropie 
catolicii. La 2 martie 1918 Președintele asistă, pentru prima oară 
de la instaurarea Republicii, la o slujbă religioasă. Reia legăturile 
cu Vaticanul. Nu numai că încurajează organizaţiile catolice, dar 
face totul ca ele să-și precizeze tot mai apăsat autonomia politică 
față de monarhiști. Astfel, izbutește să înlăture alcătuirea unui 
puternic grup catolico-monarhist, care ar fi putut, la un moment 
prielnic, să pună în cumpănă soarta Republicii. 
Îl ajută, în această operă de diviziune a opoziţiei, însuși 
Centrul Catolic, creație recentă, care-și propunea o acțiune de sal- 
vgardare a intereselor catolicilor, indiferent de regimul politic. 
Declarînd că nu e nici monarhist, nici republican. Centrul afirmă 
că e gata să colaboreze „cu orice guvern care-i inspiră încredere”. 
Și, într-adevăr, colaborează cu SidOnio, așa cum colabora mai 
tîrziu cu guvernele democratico—masone. Atitudinea Centrului 
provoacă un nesfirşit scandal de presă și aduce după sine ruptura 
de monarhiști și, îndeosebi, de integraliști. Episcopii înșiși intervin 
în polemică, apărînd hotărîrea Centrului Catolic de a nu-și lega 

soarta de restaurare și de a colabora cu republicanii. Episcopul de 
Algarve publică o pastorală, în care atacă violent grupările monar- 
histe. „Eu știu foarte bine ce se urmărește: să se evite ca Biserica 
să se organizeze independent de acțiunea partidelor politice. Se 
urmărește înfeudarea ei partidului monarhist; întâi, ca să o aibă 
ajutor și complice în lupta împotriva Republicii, pe care ar putea-o, 
astfel, mai ușor birui; al doilea, pentru ca, în cazul cînd monarhia 
ar fi restaurată, să o aibă sclavă... Biserica nu e însă feuda unui par- 
tid sau a unei forme de guvernământ, așa cum pretind, greșit, unii 
monarhiști... Monarhiștilor le-ar conveni ca Biserica fie în conflict 
cu Republica, pentru ca să poată spune că Republica persecută 
întotdeauna Biserica. Dacă aceasta a fost cu adevărat pînă acum, 
ar putea totuși să înceteze de a mat fi adevărat în viitor, pentru că 
nu stă în esenţa sistemului republican de a persecuta Biserica. lar 
Republica s-ar putea modifica, îndată ce catolicii ar interveni, așa 
cum cere Biserica, în lucrurile publice. Să cîștige ei organele admi- 
nistrative, făcînd prieteni sau cel puţin oameni neostili Bisericii, 
și Republica se va modifica favorabil fața de Biserică. Biserica nu 
e a unui partid, a unei forme de guvernămînt, a unui popor sau 
a unei rase, ci e o instituție divină destinată să adune la sînul ei 
toate partidele și toate naţiunile pentru a le mîntui”. 

Nu sînt greu de înțeles motivele care au dus Biserica 
Romano-Catolică la crearea Centrului; în primul rînd, pentru a 
se pune la adăpost de represaliile regimului republican, pe tema 
implicaţiilor ei în acțiunea monarhiștilor. Catolicismul suferise 
prea mult persecuția „furnicii albe”, a masonilor și a democraților, 
pentru ca să nu profite de un moment de acalmie și să dobiîndească 
un modus vivendi cu Republica. Urmările au fost, însă, dezastru- 
oase pentru unitatea forțelor contra-revoluționare. Centrul Catolic 
a despicat în două, pentru totdeauna, opoziția antirepublicană, 
antidemocratică și antimasonă. Dacă în Portugalia monarhia n-a 
fost încă restaurată pînă astăzi, faptul se datorează, poate, acţiunii 
Centrului Catolic. Dar amînarea restaurării nu este efectul cel mai 

grav al creării Centrului. Infinit mai grav decit aceasta este războiul 
fratricid, început de atunci între catolicii din Centru și catolicii 
monarhiști, război care n-a încetat nici pină astăzi. Centrul nu se 
mulțumești numai cu o colaborare pasivă cu Republica. În ziarele 
sale se face apologia democrației și sînt atacați monarhiștii. Centrul 
activează politic cu foarte mult dinamism și abilitate. Sidânio îl 
încurajează, pentru că îl ajută să fărimiţeze blocul monarhist, iar 
în Parlament sînt aleși mulți deputaţi catolici. Integraliștii, care 
nu voiesc să păcătuiască împotriva credințelor lor catolice, evită să 
ia atitudine față de propaganda filodemocrată și filorepublicană 
a Centrului. Dar Centrul Catolic nu se mulțumește cu o atitudine 
ambiguă și pasivă. Portughezii catolici sînt somaţi să se înscrie în 
Centrul Catolic, și numai în Centrul Catolic. Monarhiștii, în una- 
nimitatea lor catolici, care nu se înscriu, sînt considerați în stare 
de păcat față de catolicism... 

Și, cu toate acestea, sînt foarte mulţi catolici care nu vor 
să-și abandoneze poziția lor monarhistă și de non-cooperare cu 
Republica, care atacă chiar Centrul Catolic, dovedindu-i că se află 
în contrazicere cu doctrinele catolice. Alfredo Pimenta, bunăoară, 
într-o celebră polemică purtată cu Centrul Catolic, amintește că 
Republica Portugheză (după însăși mărturisirea lui Machado des 
Santos) este opera masoneriei — iar Biserica condamnă masone- 
ria; Republica a despărţit religia de Stat și Biserica este împotriva 
acestei despărțiri; Republica a laicizat familia și a legiferat divorțul 
— iar Biserica osîndește familia laică și divorțul etc. etc. Încercările 
Centrului Catolic de a colabora cu Republica s-au dovedit, pînă la 
urmă, zadarnice, pentru că îndată după căderea lui Sidânio Pais, 
Centrul a fost desființat de noul guvern democrat, iar persecuțiile 
religioase au reînceput și cu mai multă furie. Este, însă, în esența 
catolicismului modern de a prefera regimurile universaliste — deci 
și democraţia republicană și masonică, oricăror regimuri naționa- 
liste și totalitare. Deși, ori de cîte ori echilibrul se frînge în favoarea 
forțelor de extremă stingă, cel dintii lovit și cel care suferă mai 
mult e catolicismul... 

„Prezidenţialismul”, inaugurat de Sid6nio Pais, e consfin- 
țit de un strivitor plebiscit, în care o jumătate de milion de voturi îl 
aclamă în același timp Șef al Statului, al Guvernului și al Armatei. 
Sid6nio începe opera de reformare, menită să desăvirșească „Noua 
Republică”. Ceea ce e curios la acest dictator în luptă deschisă con- 
tra forțelor democrato-revoluţionare, este adeziunea lui sinceră și 
totală la Republică. Asta îl înstrăinează de monarhiștii liberali și 
integraliști. Iar, pe de altă parte, atitudinea lui tolerantă față de 
aceștia din urmă, îl face suspect chiar în grupările republicane 
amice, a lui Machado dos Santos și a lui Brito Camacha. SidOnio 
nu poate conta decît pe oparte din armată și pe masele entuziaste 
dar încă neorganizate. „Prezidenţialismul” și „Noua Republică” 
sînt idei care cer timp pentru a-și face loc în conștiința politică a 
națiunii. Cu atît mai mult, cu cît majoritatea forțelor politice orga- 
nizate sînt împotriva lui SidOnio sau colaborează cu el provizoriu. 
Lovitura de stat de la 5 decembrie fusese opera militarilor și a unei 
elite apolitice, și poate tocmai din aceasta cauză avusese o atît de 
mare rezonanță, în conștiința populară. „Decembrismul” nu se 
transformase încă într-un organism politic, care să promoveze și 
să ajute opera de guvernare a lui Sidânio. 

De aceea greutăţile pe care le întîmpină Președintele 
sînt din ce în ce mai mari. Emigranţii politici — îndeosebi șefii par- 
tidului democrat al lui Costa — creează peste granițe o atmosferă 
neprielnică dictaturii lui SidOnio. Fostul președinte de Republică, 
Bernardino Machado, adresează Regelui Angliei și lui Lloyd George 
telegrame de protest semnate „Președinte al Republicii Portu- 
gheze”. Din Franța, emigranții organizează grevele, actele de sabotaj 
și campaniile de zvonuri. Centrul rezistenței democratice se află 
la Paris, Rue Cadet, sediul Lojii Masonice portugheze. De aici, din 
Rue Cadet, pornesc ordinele. Adversarii regimului cred că Sidânio 
ar putea fi înlăturat printr-o mișcare populară — o grevă generală 
urmată de insurecție la Rotondă, rebeliunea marinarilor etc. Dar 
nici una din vechile metode revoluționare nu izbutesc să înlăture 
„decembrismul”. Cu toate eșecurile în politica internă, cu toate 

dificultățile externe, cu toate calamităţile celui de al patrulea an 
de război european, SidOnio se menţine încă la putere, susținut 
numai de adeziunea maselor și de încrederea armatei. 

În faţa acestei rezistenţe, loja Portugal din Rue Cadet, 
hotărăște suprimarea Președintelui. La 12 octombrie izbucnește 
o revoltă a cîtorva regimente în mai multe orașe din ţară, dar e 
repede înăbușită. La Lisabona mișcarea e încercată de un grup de 
vechi revoluționari, lipsit de sprijin militar, grup pe care poliţia îl 
arestează fără nici o greutate. Eșecul rebeliunii militare convinge 
încă odată Loja din Rue Cadet că nu a rămas nimic altceva de făcut 
decît asasinarea lui Sidnio Pais. La 6 decembrie 1918, în timp 
Președintele decora cîțiva marinari portughezi care supraviețui- 
seră torpilării distrugătorului Augusto de Castilio, un tînăr ridică 
revolverul și apasă de mai multe ori pe trăgător. Ca prin minune, 
arma nu ia foc. Sid6nio Pais trece înainte, sigur că nimeni altul 
nu văzuse încercarea de atentat și mai încrezător ca niciodată în 
steaua lui. Dar tînărul e totuși prins. Se numea Julio Baptista și 
avea 19 ani. Dintr-o familie democratică, crescuse într-o atmo- 
sferă de ură împotriva lui SidOnio. Rudele și prietenii lui au, toţi, 
o trăsătură comună: sînt afiliați Lojii Pro Patria... 

Amănuntul acesta, cunoscut îndată după ce s-a răspîndit 
știrea atentatului, dă prilej unei manifestații populare împotriva 
masoneriei. Cineva din mulțime strigă: „Jos masoneria. Jos spe- 
lunca asasinilor!”. E de ajuns, pentru ca masa aceea înfuriată să 
se îndrepte ca un singur om către localurile lojilor Pro Patria și 
Gremio Lusitano, pe care le devastează. 

Sid6nio Pais scăpase într-adevăr ca prin minune, pentru 
că tinărul Julio Baptista înmuiase gloanţele în otravă, ca să fie 
mai sigur, si, datorită acestui exces de prudenţă, capsa nu luase 
foc. La sediul Lojii Portugal din Paris, Rue Cadet, vestea atentatu- 
lui provoacă stupoare. Un document recent publicat — scrisoarea 
unui agent secret francez adresată unui membru al Legaţiei por- 
tugheze din Paris — aruncă destulă lumină asupra acestor lucruri. 
„Le premier coup contre le President a rat€ mais il faut sattendre 

i des nouvelles tentatives. Tout paraît indiquer, en effet, que cette 
fois le criminel est un isol6. On a &te surpris, Rue Cadet. Par contre, 
on sattend fî quelque chose de mieux organist pour bientât, apres 
la campagne en faveur de amnistie, si elle echoue” (Sublinierile sînt 
ale autorului. Documentul a fost publicat în facsimil de Theofilo 
Duarte, Sidânio Pais e seu consulado, p. 265). 

Comploturile descoperite în ultimele luni, continua agi- 
tație muncitorească, însuflețţită de triumful revoluţiei în Rusia, 
atentatul din 6 decembrie, toate acestea creează în mijlocul ofițe- 
rilor strînși în jurul lui SidOnio o atmosfera sumbră de fatalitate, 
ce trebuie să se împlinească. Pentru a preîntîmpina haosul ce nu 
se îndoiau că va urma dispariţiei Președintelui, cîțiva ofițeri supe- 
riori hotărăsc crearea unei organizaţii alcătuite din comandanții 
de regimente credincioase regimului, care, în cazul cînd Sid6nio 
va cădea victimă unui atentat, va putea impune constituirea unui 
guvern militar. Un program — cuprinzînd indicaţii precise — este 
împărțit comandanților de regimente, și fiecare e invitat să jure 
respectarea lui și credinţă „nucleelor armatei”. Se lucrează, totuși, 
destul de puțin în această privinţă. Majorităţii ofițerilor li se spune 
că „totul e aranjat privitor la succesorul lui Sidânio”, în timp ce 
de abia se găsiseră cele trei nume de generali care trebuiau să 
alcătuiască guvernul... 

În atmosfera aceasta de fatalitate trăiește, de altfel, și 
SidOnio. Are totuși încredere în steaua lui. Uneori pare obosit, depri- 
mat: „De s-ar termina odată!...”. Dar repede prinde curaj: „Ori ei, 
ori eu!...”. Cîteva zile după primul atentat, se hotărăște să se ducă 
la Porto, să se convingă personal de starea lucrurilor de acolo, care 
părea atît de confuză de departe. Prietenii încearcă să-l oprească. 
Nu se tem de Porto propriu zis, ci de gările prin care avea să treacă 
trenul Președintelui pină la capitala Nordului. Comandantul gar- 
nizoanei din Porto expediază ministrului de război o telegramă 
cifrată arătînd riscurile călătoriei. „Telegrama ajunge neinteligi- 
bilă, indescifrabilă. Niciodată nu s-a știut cum a fost încurcată 
și mutilată după expedierea ei de către poșta din Porto” (Rocha 
78 


SALAZAR 





Martins). În faţa hotărârii lui de a pleca, în seara de 14 decembrie, 
prietenii îl sfătuiesc să ia trenul de la altă gară decît Rossio, gara 
centrală a Lisabonei. SidOnio refuză și acest ultim sfat. La 9 seara, 
se îndreaptă în automobilul său spre Rossio. Văzind forțele desfășu- 
rate pentru pază — poliție, agenţi, infanterie din Garda Republicană 
— exclamă, întunecîndu-se: „Asta nu-mi place! Parcă aș fi Ţarul 
Rusiei!” Coboară în sunetele Portughezei și în aclamațiile mulțimii 
care se adunase, ca de obicei, să-și zărească idolul. 

Cînd se pregătea să treacă pragul ușii de la intrare, se 
auzi un foc de armă. SidOnio încercă să bage mîna în buzunarul 
mantalei, fără îndoială ca să scoată revolverul, dar nu mai avu 
timp. Un al doilea foc îl prăvăli la pămînt. Panica puse repede 
stăpînire pe mulțimea aceea înnebunită de spaimă și durere. Găr- 
zile republicane și agenţii încep să lovească în neștire. Sidânio e 
dus pe braţe în automobil, e deschis la piept. „Nu mă mai necăjiţi, 
băieți!”, le spune zimbind. Apoi, dindu-și seamă că moare, mur- 
mură: „Salvaţi patria!. 

Asasinul era un tînăr din Alemtejo și se numea Jose Julio 
da Costa. Tipul criminalului lombrozian, conchid toţi cei care l-au 
cercetat. Venise la Lisabona ca să-l omoare pe SidOnio Pais, pen- 
tru că, așa cum mărturisea în urmă, Sidânio „era monarhic”. Mare 
democrat, credea în Magalhaes Lima, șeful suprem al masoneriei 
portugheze, ca într-un apostol. În ziua atentatului, vizitase încă o 
dată pe venerabilul Lima și îi sărutase mîinile. Tînărul Jose Julio 
da Costa, scăpat de la moarte de însoțitorii Președintelui, refuză 
să mărturisească eventualele lui complicități. Dar, așa cum lasă 
să se înțeleagă documentul publicat de Theofilo Duarte și cum se 
zvonise în întreaga Portugalie puţin înainte de atentat, Loja Portu- 
gal din Rue Cadet hotărîse asasinarea cu orice preţ a lui Sidânio. 
Ziarul A Ordem din 16 decembrie 1918 afirmă „din izvor oficial cât 
se poate de autorizat” că „se primise la Lisabona o telegramă pre- 
venind Guvernul că, într-o reuniune care a avut loc la Paris, Rue 
Cadet, la sediul Marelui Orient Francez, și la care au asistat masonii 
portughezi, s-a hotărît asasinarea lui Sidânio Pais”. 

Înmormântarea Preşedintelui a fost încă o mărturi- 
sire a dragostei pe care portughezii i-o purtaseră în timpul vieții. 
Întreaga Lisabona defilează cîteva zile în şir, în haine cernite, prin 
fața catafalcului. Nenumărați sînt aceia care văzîndu-l neînsuflețit, 
izbucnesc în plîns și cad în genunchi. Aproape toată lumea poartă 
doliu și oamenii pling pe stradă, cunoscuțţii și prietenii se îmbrăţi- 
șează plîngînd. Parcă sufletul naţiei ghicise tot ce avea să vină în 
urma acestor două gloanţe care răpuseseră pe Sidânio. Chiar și cei 
mai aprigi dușmani ai Președintelui sînt intimidaţi de răscolirea 
aceasta uriașă. lar memorialiștii democrați și antisidoniști nu-și 
ascund, în însemnările lor, furia care-i mistuia în acele 3 zile de 
doliu, înţelegînd, poate pentru prima oară, cît de adinci și cît de 
puternice erau rădăcinile care legau pe Sidânio de neamul său... 

Dar portughezii sînt un popor ciudat și Portugalia, în 
acel sfîrșit de 1918, era încă o ţară fără noroc. Puţine săptămîni 
înainte, foarte mulți din cei care-l plinseseră pe Sid6nio, încep să-l 
uite. Războiul civil stă să cuprindă întreaga ţară. Altele sînt acum 
pasiunile în luptă, alții sînt oamenii care strigă că au fost chemaţi 
să mîntuiască țara. Pentru foarte mulți ani, Portugalia intră într-o 
perioadă de crime și degradare publică, așa cum puţine popoare 
au mai cunoscut. Uitat de marea majoritate a ţării, Sidnio tră- 
iește în cultul unei devotate minorităţi, care zadarnic se trudește 
să-i continue opera. În aceasta privință, Rue Cadet a avut o biru- 
ință definitivă. Portugalia a fost zvirlită într-o baie de sînge, care 
îngăduie lui Afonso Costa și „furnicii albe” o sigură și îndelungată 
stăpinire. lar mitul colectiv al lui Sid6nio Pais nu l-a mai cunoscut 
de la moartea lui nici un alt om politic portughez. Nimeni altul în 
afară de el n-a avut mai întreagă inima Portugaliei... 

Tînărul Jos6 Julio da Costa citea în închisoare pe Darwin, 
Max Nordau și Kropotkin, ca să se documenteze pentru scrierea 
sa politică: A morte do Dr. Sid6nio. Cartea a apărut, într-adevăr, și e 
un tulburător document al pasiunii masonice de extrema stingă, 
așa cum se cristalizase ea într-un sărman criminal imbecil. Dar 
Jos6 Julio nu era singur. O lume întreagă lupta din umbră pentru 

salvarea lui. După doi ani e scos din închisoare și, sub protecția 
cîtorva masoni de vază — Francisco Ferreira de Macedo, Antonio 
Rodrigues și alții — trăiește ascuns în Portugalia. Procesul se închide, 
în urma victoriei democraților și a „furnicii albe”. Zadarnic încearcă 
devotații lui SidOnio și cîțiva magistrați să aducă vreo lumină în 
aceste întîmplări misterioase. Guvernul refuză să le dea vreo aten- 
ție. Singura pedeapsă pe care a primit-o asasinul a fost tipărirea 
cărții sale, Moartea doctorului Sid6nio, care a denunțat fără vreo 
posibilitate de îndoială haosul criminal din nefericitul său creier. 

Junta militară care se organizase încă din timpul vieţii 
lui Sid6nio Pais, își propunea să împiedece, cu orice preţ, cuceri- 
rea puterii de către fracțiunile demagogice; adică, să împiedece 
reîntoarcerea la dezmăţul căruia îi pusese capăt lovitura de stat 
de la 5 decembrie 1917. Junta militară nu intenţiona, totuși, să 
păstreze multă vreme puterea pentru sine. Guvernul emanat din 
sînul ei sau controlat de ea trebuia să îngăduie poporului, îndată 
ce liniștea ar fi fost asigurată, să hotărască singur de destinele 
Portugaliei, fără intervenţia puterilor străine. Acesta era progra- 
mul „secret” al Juntei. 

La moartea lui Sid6nio erau două forțe care ar fi putut 
prelua conducerea: armata cu „sidoniștii” și monarhiștii. Ambele 
grupări de forțe aveau avantajul că nu se aflau, una față de alta, în 
conflict deschis, așa cum se aflau, împreună și fiecare în parte, cu 
partidele democratice. Dar atît militarii cât și monarhiștii dovedesc 
ototală lipsă de spirit politic. Nici unii, nici alții nu ghicesc propor- 
țiile revoltei populare împotriva celor care au înarmat pe asasin 
și nu fructifică acest prilej pentru a cuceri puterea. Monarhiștii 
fac marea greșeală de a nu proclama restaurarea chiar în noaptea 
asasinării lui Sid6nio. Aveau 50 de deputaţi în Cameră, erau deci 
o forță politică de luat în seamă. Cîștigaseră, prin activitatea des- 
fășurată de Sardinha și de integraliști, adeziunea unei bune părți 
din tineret. Un număr important dintre militari erau monarhiști. 
Indignarea populară împotriva masoneriei și a demagogiei era 
atît de mare încît, în noaptea aceea sau în dimineața următoare, 
restaurarea monarhiei, ar fi fost primită cu un oftat de ușurare de 
întreaga țară, chiar și pentru motivul că „furnica albă” nu va putea 
trage foloasele asasinării lui SidOnio. Dar monarhiștii șovăiesc, 

discută, pertractează. Singura organizaţie monarhistă dinamică, 
singura care-ar fi putut avea inițiativa unei restaurări revoluțio- 
nare, erau integraliștii și ei nu credeau într-o restaurare, pe care o 
socoteau prematură. Bătrînii deputaţi monarhiști se mulțumesc 
să se adune ca să discute atitudinea lor faţă de noul Președinte al 
Republicii și votul de încredere pe care i-l cerea Guvernul... 

Militarii, pe de altă parte, au dovedit aceeași lipsă de 
înţelegere a situaţiei politice și, mai ales, lipsă de unitate în con- 
ducere. Au voit, întâi, să impună un guvern al Juntei militare, dar 
n-au avut nici tăria să-l impună, nici dibăcia să-l facă indispensa- 
bil. După multe discuții cu Guvernul, s-au mulțumit cu intrarea în 
Consiliul de miniștri a lui Tamagnini Barbosa considerat un sincer 
„sidonist” și omul de încredere al armatei. Prezenţa lui Barbosa în 
noul guvern indispune vechea lume democratică, fiind privită ca 
o capitulare în fața presiunilor armatei; Guvernul, așadar, nu avea 
sorți de durabilitate. Curînd, însă, chiar militarii se conving că Bar- 
bosa îi trădează și că face tot ce-i stă în putinţă ca să zădărnicească 
realizarea planurilor Juntei. Tamagnini Barbosa încurajează cîteva 
manifestații muncitorești — urmate, firește, de incidente — ca să 
demonstreze impopularitatea Juntei militare. El speră, așa cum 
au sperat mulți naivi, că serviciile care le face democraţiei vor fi 
răsplătite, îngăduindu-i-se să rămînă la putere. Avea să plătească 
scump această naivitate, și încă foarte repede. 

În urma manifestațiilor muncitorești, pe care Guvernul 
le acoperea, garnizoana militară a orașului Santarem se răscoală, 
mărturisind printr-o proclamaţie că mișcarea e în afara partide- 
lor politice și că cere un guvern care să asigure țara că demagogia 
dinainte de 5 decembrie 1917 nu va fi încurajată. Răscoala din San- 
tarem însă, începută în ziua de 13 ianuarie 1919, nu durează decît 
două zile. Și aceasta, nu pentru că Guvernul a reacționat prompt, 
ci pentru că armata — lipsită de unitate de conducere și de intuiție 
politică — se hotărise să ajute, „deocamdată”, Guvernul. Garnizoana 
din Santarem a fost dezarmată chiar de un militar, mîna dreaptă 
a lui Sid6nio, locotenentul Theofilo Duarte. 

În toate celelalte orașe domnește aceeaşi nesiguranță 
și aceeași nehotărîre. Monarhiștii șovăiseră pînă acum, crezind 
că armata va continua opera lui SidOnio, asigurind astfel ordi- 
nea în ţară. Armata șovăie de teamă ca nu cumva o lovitură de 
forță din partea ei să aducă după sine restaurarea monarhiei. Se 
ajunsese la un compromis cu Guvernul, compromis care dove- 
dea o neîncredere și suspiciune reciprocă: garnizoanele să nu-și 
părăsească reședințele și să păstreze, „deocamdată”, neutralitatea. 
Nu se înțelegea prea bine ce însemna această „neutralitate”. Între 
timp, profitînd de paralizarea oricărui spirit de inițiativă din par- 
tea celor două forțe de temut — armata și monarhiștii — adversarii 
regimului lui Sidnio Pais încep să se organizeze. Alfonso Costa, 
de la Paris, trimite ordine. Se întorc în ţară șefii activi ai democra- 
ției. Sînt eliberați deținuții politici și sînt înarmaţi vechii membri 
ai organizațiilor secrete. Guvernul păstrează față de toate aceste 
dovezi de suspect exces de zel republican, o atitudine mai mult 
decît îngăduitoare. Este adevărat că Anglia anunţase Guvernul din 
Lisabona că nu vede cu ochi buni nici o „aventură militară”. Este 
adevărat, de asemenea, că izbucnirea revoluției bolșevice însufle- 
țise puţinele nuclee comuniste care se organizaseră în Portugalia, 
iar victoria Aliaților asupra Puterilor Centrale insuflase forțe noi 
democrației portugheze; toate greșelile și excesele care o compro- 
miseseră în 1917 începeau să fie uitate în iarna anului 1919. În fața 
continuei agitații demagogice, garnizoanele militare din Porto și 
Lisabona se răscoală, la 19 și 22 ianuarie. Foarte repede, și datorită 
dezorientării politice a șefilor militari, aceste răscoale, începute 
pur și simplu pentru a forța demisia Guvernului și înlocuirea lui 
cu un guvern al Juntei, se transformă într-o mișcare monarhică. 
La Porto, Monarhia e proclamată în ziua de 19 ianuarie, iar steagul 
roșu-verde al Republicii este înlocuit cu stindardul alb-albastru. 

Așa cum au fost începute, ambele mișcări monarhice nu 
aveau sorţi de izbîndă. Numai un fanatic naiv ca Paiva Couceiro, 
care încerca acum a treia sa mare aventură monarhică, putea crede 
că, după olună de la moartea lui Sid6nio Pais, și numai răspîndind 

printre ofițerii monarhiștii vestea că fostul suveran, Don Manuel, 
ordonă restaurarea —veste fără nici un temei de adevăr — Monarhia 
ar fi putut fi restabilită. Paiva Couceiro se află la Porto. Rînd pe 
rînd, orașele din nordul ţării — Braga, Viana de Castelo, Guimaraes 
și altele — aderă la mișcarea monarhică. Dar Couceiro face greșeala 
să se oprească la jumătatea drumului, în loc să coboare spre Sud 
și să ocupe Coimbra. La Lisabona, conducerea insurecției mili- 
taro-monarhiste face greșeli și mai mari. Din capul locului, nu se 
știa că e vorba de o mișcare monarhistă. Oamenii care se temeau 
de furia străzii se adună într-un punct al orașului, Campo Pequeno, 
unde auziseră că s-au retras cîteva unități militare. Se întîlnesc 
acolo monarhiști constituționaliști și integraliști, ofițeri monar- 
hiști și sidoniști, cîteva sute de soldaţi veniţi cu artilerie, dar cu 
foarte puţină muniţie. Nimeni nu știe ce vrea. Nimeni nu înţelege 
de ce s-au adunat. Nimeni nu strigă nici „Trăiască Monarhia!”, nici 
„Trăiască Republica!”. Vin mereu detașamente, revoltate contra 
Guvernului, dar nimeni nu are curajul să ia vreo hotărâre. În sfîrșit, 
după trei zile de șovăire — în care timp vechile gărzi republicane 
se înarmează, iar marinarii comunizanți parcurg orașul chemînd 
populaţia să apere Republica — revoltaţii de la Campo Pequeno 
hotărăsc să părăsească Lisabona și se retrag la cîțiva kilometri de 
Capitală, la Monsanto. 

Rareori se mai întîlnește în istoria vreunei insurecții o 
mișcare atît de lipsită de sens ca retragerea spre Monsanto. Pără- 
sind Lisabona, militaro-monarhiștii renunţau la singura lor șansă 
de izbindă. Toate încercările revoluționare debutaseră, cum era și 
firesc, prin cucerirea Rotondei și atacul asupra centrului Lisabo- 
nei. Depărtindu-se de Capitală, insurgenții și-au ales singuri locul 
unde trebuiau să capituleze. Căci Lisabona rămîne la dispoziția 
agitatorilor. Bătriînul tribun Antonio Jose de Almeida retrăiește 
ceasurile lui de înaltă fervoare republicană. Formidabilul lui glas 
răsună pretutindeni: „La arme, cetăţeni!”. Sînt înarmaţi studenții, 
muncitorii, femeile. Lisabona e transfigurată de un nou mesia- 
nism: „Republica trebuie salvată!”. Și e într-adevăr salvată, nu atât 

prin abilitatea și eroismul cetățenilor lui Antonio Jose, cît prin 
haosul ce domnea la Monsanto și Porto ca și prin greșeli de intu- 
iție politică, de tactică militară și chiar de propagandă, pe care le 
fac insurgenții. Aleg, la Monsanto, o poziţie care nu putea fi apă- 
rată. Artileria lor numeroasă nu le folosește la nimic, pentru că nu 
putea fi așezată în bătaie și nu avea muniții. Le lipsește infanteria. 
Dai, ceea ce le lipsește îndeosebi, e spiritul ofensiv, e entuziasmul 
pentru o atitudine politică pe care mulți din ei nu o împărtășeau. 
Pentru că sînt totuși soldaţi, se apără, și nu se predau decît atunci 
cînd orice rezistenţă pare de prisos. E 24 ianuarie 1919. Republica 
e încă odată victorioasă la Lisabona. Entuziasmul străzii nu mai 
cunoaște margini, încep să cadă cele dintâi victimei ale răzbună- 
rii populare. Altele, infinit mai numeroase, aveau să vină curînd. 

La Porto, lucrurile nu par mai încurajatoare. Don Manuel 
telegrafiază locotenentului său în Portugalia, spunindu-i că ceea ce 
se întîmplă în Nord „e o nebunie”, ținînd seama că Europa se află 
încă la Conferinţa de Pace. Guvernul trimite pe Theofilo Duarte 
să recucerească Guarda. Fostul colaborator intim al lui Sid6nio și 
unul din cei mai devotați sidoniști, crede încă în „Republica Nouă” 
pe care o instaurase decembrismul și pe care Guvernul jurase s-o 
apere. Astfel, trupele monarhiste au împotriva lor chiar elemente 
de ordine, cunoscute prin atitudinea lor antidemagogică. Sidoniștii 
luptă contra monarhiștilor. Succesul democraţilor e mai mare și 
mai precipitat decît credeau chiar cei mai optimişti adversari ai 
„decembrismului”. La Lisabona se organizează coloane republi- 
cane, gata să pornească în marș forțat împotriva Nordului. Dar, și 
de data aceasta, nu e nevoie de eroismul civic. Regimentele leale 
Guvernului, conduse de sidoniști care cred că apără „Republica 
Nouă” decembristă, atacă și înving pretutindeni trupele insurgente, 
demoralizate de lipsa unităţii în comandament. Monarhia din 
Nord e înăbușită la 13 februarie 1919, după o existenţă de 25 de zile. 

„Republica Veche” e din nou victorioasă, ajutată de 
astă-dată de naivitatea și entuziasmul sidoniștilor „Republicii 
Noi”. Iar cel dintâi lucru pe care îl face „Republica Veche”, sută 

în sută democrată, condusă ca și pînă în 1917 de „furnica albă” — 
este să lichideze sidonismul. Zadarnic trădase Tamagnini Barbosa, 
zadarnic apărase el democraţia de planurile Juntei militare. Guver- 
nul Barbosa e demis, la 28 ianuarie, și îi urmează un nou cabinet, 
accentuat democrat, al lui Jose Relvas. De abia acum înţelege și 
Theofilo Duarte că a fost trădat. Deși aproape totul e pierdut, se 
revoltă împotriva lui Relvas și organizează, în Nord, un centru de 
rezistență militară. Poate că totuși ar mai fi putut dobîndi ceva, 
dacă ar fi trecut de partea insurgenților din Porto; dar Guvernul, 
temindu-se de marele său prestigiu și îndoindu-se dacă ar putea 
înăbuși această nouă și neprevăzută răscoală militară, îl invită 
pe Duarte la Lisabona, Relvas dîndu-și cuvîntul de onoare că va fi 
liber să se întoarcă în mijlocul trupelor sale, în cazul cînd discu- 
țiile nu vor ajunge la nici un rezultat. S-ar spune că sidoniștii se 
caracterizează printr-o nesfîrșită naivitate și totală lipsă de spi- 
rit politic. Acești oameni — poate datorită educaţiei lor militare 
— cred în cuvintul de onoare al unui Președinte de Consiliu, cred 
în „Republica Nouă”, în jurământul prestat etc. Duarte este imediat 
arestat la Lisabona, condamnat la 6 luni închisoare și deportat 
pe un vas de război. Oamenii lui zadarnic îl așteaptă în munții 
Nordului. Vor fi încolțiți, executaţi sau închiși în temniţele care 
gem de naționaliști, monarhiști și sidoniști laolaltă. Șefii efemerei 
monarhii din Nord, în frunte cu Paiva Couceiro izbutesc să treacă 
frontiera spaniolă. Dar ceilalți, zecile de mii de tineri care crezuseră 
în Sid6nio Pais sau în Don Manuel, sînt arestaţi. La 4 martie 1919 
iau ființă, printr-un decret special, tribunalele militare menite să 
judece pe insurgenți. Procesele încep la 26 mai și durează mai mult 
de un an. Un număr considerabil de insurgenți sînt condamnați 
la temniţă grea și degradare. sînt, totuși, cei mai fericiți — pentru 
că au scăpat cu viaţă... 


VA 

Încercarea de restaurare regalistă din ianuarie 1919 n-a 
reprezentat numai o serie de gafe, din punct de vedere militar; 
a fost și o foarte gravă greșeală politică, anulind pentru multă 
vreme orice șansă de reîntronare a monarhiei în Portugalia. Pe 
de o parte, oamenii de bună credinţă și-au pierdut încrederea în 
conducerea acestei mișcări; iar pe de altă parte, ea aduce după 
sine cea mai cumplită reacțiune democratică. A compromis chiar 
ideea „Republicii Noi”, de factură sidonistă, care încă avea destui 
aderențţi, pentru că a adeverit leit-motivul propagandei vechilor 
democrați: orice dictatură, fie și de tip prezidenţialist, încurajează 
forțele reacționare și aduce după sine restaurarea monarhiei. Astfel 
că bunii republicani, chiar dacă nu împărtășeau ideile lui Afonso 
Costa, Antonio Jose de Almeida sau Brifa Camacha, erau siliți să 
rămînă de partea lor, numai ca să nu riște o restaurare a monarhiei. 

Ca pretutindeni în lume, dar mai vîrtos în Portugalia, 
adepții regimului răsturnat de la putere devin peste noapte cei 
mai înflăcărați susținători ai regimului biruitor. Nu toţi însă au 
norocul să fie primiţi cu braţele deschise. O bună parte dintre 
proaspeţii convertiți la democraţia integrală suferă consecințele 
flirtului lor cu SidOnio. Noile guverne democratice sînt hotărite 
să nu mai repete greșala „adezivilor” din octombrie 1910, cînd pro- 
clamarea Republicii a convertit, în puţine ceasuri, cîteva sute de 
mii de bravi cetățeni la cel mai fanatic republicanism. Tamagnini 
Barbosa, adevăratul responsabil al lichidării sidonismului, e ares- 
tat, împreună cu toţi fruntașii sidoniști care luptaseră împotriva 
militarilor și monarhiștilor. Strada, răscolită de verbul lui Antonio 
Jose de Almeida și condusă din biroul lui Afonso Costa — devenit 
mare avocat la Paris — își impune tot mai viguros voinţa. Și cînd 
voința aceasta nu e ascultată, izbucnesc greve, explodează dina- 
mita sau cade guvernul. 

Și guvernele cad, într-adevăr, într-un ritm ameţitor. Jos6 
Relvas, sincer democrat, e înlocuit după două luni cu un democrat 
mai pur: Domingos Pereira. Și acesta, la rîndul lui, se prăbușește 

după trei luni. Urmează un colonel, de cea mai curată tradiție 
republicană, care și el e alungat după aproape șapte luni. Este un 
mic record — dar cât de scump plătit! Căci acest guvern, care ame- 
nința să se cramponeze la putere — trecuseră trei luni și încă nu 
căzuse — are de întimpinat greve generale, care paralizează sectoare 
întregi din economia ţării, acte de sabotaj care dau pradă flăcărilor 
clădirea caietelor poștale și închisoarea din Lisabona, atentate cu 
dinamită etc. În august 1919 Parlamentul alege ca Preşedinte al 
Republicii pe tribunul Antonio Jos€ de Almeida, care-și ia mandatul 
în primire la 5 octombrie. Imediat după asasinarea lui Sidânio Pais 
fusese numit Președinte al Republicii — mai mult cu forța decît de 
bună voie — bătrînul amiral Canto de Castra; acesta profită de des- 
chiderea Parlamentului, în iunie 1919, ca să-și înainteze demisia. 

Lichidarea „vechiului regim al Republicii Noi” se face cu 
o cruzime și o lipsă de responsabilitate înmărmuritoare. Autorita- 
tea își pierde prestigiul îndată după victoria democraţilor. Poliția e 
atacată de mulțime în primele săptămîni ale guvernului Barbosa. 
Monarhiștii sînt destituiți în masă, iar în locul lor sînt numiți 
oamenii „furnicii albe”. Căci Afonso Costa, deși refuză, orgolios, să-și 
părăsească biroul lui de avocat de la Paris, conduce mai departe 
marele partid democrat prin faimoasa lui gardă, „furnica albă”. 
În câteva luni se semnează 17.000 de numiri. Monitoarele oficiale 
nu mai prididesc cu publicarea destituirilor și numirilor. Apar 
numere de sute de pagini... 

Și, în acest timp, deficitul crește vertiginos. Comisiile 
pentru aprovizionarea populaţiei subalimentate cumpără făină 
încinsă, iar zeci de mii de vagoane trebuiesc zvirlite în Ocean. 
Atentatele teroriste se țin lanţ. Bombele explodează în prăvălii, pe 
străzi, în imnuri, în universități. Cad necontenit oameni nevino- 
vaţi. Iar cînd monarhiștii arestați trec, sub puternică escortă, pe 
stradă, sînt atacați de la ferestre cu focuri de armă. Într-o casă, o 
bombă explodează și ucide pe teroristul care-o pregătea; din feri- 
cire, explozia nu atinge depozitul de bombe care s-a găsit acolo, 
și care ar fi transformat în ruine o stradă întreagă. 

Numărul grevelor e fără sfîrșit. Numai în 1919, și ţinînd 
seama numai de grevele principale, au avut loc: în martie, greva 
tipografilor; în mai, greva funcționarilor de la tramvaiele electrice și 
Compania de Apă, a lucrătorilor Municipiului, a micilor negustori, 
a croitorilor și a cizmarilor; în iulie, grevele Uniunii Fabricanţilor, 
ale tipografilor, ale atelierelor presei zilnice; în august, greva ferovi- 
arilor Companiei Portugheze; în septembrie, greva constructorilor 
civili din Porto și Guimaraes; în octombrie, greva bărbierilor, a 
muncitorilor din Porto, a topitorilor din Olhăo, a lucrătorilor fabri- 
cilor de conserve din Setubal și a măcelarilor; în noiembrie, greva 
cizmarilor din Braga; în sfîrșit, în decembrie, greva funcționarilor 
tramvaielor electrice, a cofetarilor, bucătarilor și lucrătorilor din 
portul Lisabonei. 

Strada era stăpiîna absolută a politicii interne. Strada, 
orientată — firește — de Afonso Costa sau oamenii lui. Criza pe care 
o îndurau toate ţările europene, în urma marelui război mondial, 
era exacerbată în Portugalia de luptele politice și de dezmăţul 
conducerii. La 21 ianuarie 1920, guvernul colonelului Sa Cardoso, 
care păstrase puterea timp de 7 luni, își înaintează demisia. Se 
alcătuiește un guvern sub președinția lui Fernandes Costa, din 
partidul evoluționist al tribunului Antonio Jose de Almeida. Miniș- 
trii se adună pentru ca să depună jurământul și să-și ia în primire 
posturile, cînd o manifestare populară, avînd în frunte o haimana 
celebră, cunoscută sub numele de Pictorul, îi asaltează și îi desti- 
tuie. Triumful străzii era definitiv. Criza de guvern, deschisă prin 
intervenţia manifestanţilor Pictorului, ameninţă să nu mai poată 
fi soluționată. Trec multe zile pînă cînd un sincer democrat are 
curajul să-și ia răspunderea situației: Dr. Domingos Pereira alcătu- 
iește, în sfîrșit, un nou guvern. Dar nu se poate menţine decît vreo 
cinci săptămîni. La 8 martie Portugalia are un nou guvern, care 
durează aproape patru luni. Îi urmează altul, de trei săptămîni. 
La începutul lui august 1920 se alcătuiește un nou guvern, sub 
președinția lui Antonio Granjo, care se poate menţine pînă la 1 

noiembrie. Următorul, prezidat de dr. Alvaro de Castro, durează o 
luna de zile. Se alcătuiește un altul, sub locotenent-colonelul Libe- 
rato Pinto, dar ca și acela al colonelului Antonio Maria Baptista și 
al colonelului Sa Cardosa, nu era un guvern militar, ci democrat. 

Anul 1920 trece în greve, atentate teroriste și schimbări 
de guverne. În martie se declară greva funcţionarilor publici şi a 
uzinelor electrice. Lisabona rămîne în întuneric, încep atacurile 
pe străzi, tilhăriile. Guvernul e silit să improvizeze patrule care să 
păstreze ordinea și să asigure avutul public. Izbucnește, simultan, 
greva Poștei, a Telegrafului și Telefoanelor. Toţi cereau ridicarea 
salariilor. Deocamdată, pînă la rezolvarea revendicărilor, au loc 
conflicte armate între elementele comuniste ale greviștilor și poli- 
ție. Bombe, focuri de armă. Guvernul închide sediul Confederaţiei 
Generale a Muncii. Prilej de noi tulburări. O manifestaţie populară 
pro-guvernamentală e atacată cu bombe, provocînd o panică fără 
pereche. Patruzeci de morți rămîn pe stradă...Tot în 1920 au loc 
grevele șoferilor, ale feroviarilor și marinarilor. 

În 1921 situația se agravează. Afonso Costa, supărat pe 
Republică, supărat pe Portugalia, își continuă la Paris viața de 
avocat celebru și de trimis extraordinar. Nu primește sfaturi de la 
nimeni, și prezintă Portugalia în diferite comisii internaționale, 
după bunul lui plac. Acest om obișnuit să comande și să fie întot- 
deauna ascultat, nu putuse uita că populaţia Lisabonei îi atacase 
și devastase locuinţa cu prilejul manifestației antimasonice care 
avusese loc cu prilejul după primul atentat împotriva lui SidOnio 
Pais. 1 se părea cea mai cumplită ingratitudine. El, obișnuit întot- 
deauna să triumfe, nu s-a mai putut trezi din nedumerirea în care 
căzuse după această primă înfrîngere. De aceea a refuzat să se mai 
întoarcă în Portugalia, mulțumindu-se s-o conducă de departe. 

Antonio Jose de Almeida, devenit Președinte al Repu- 
blicii, încearcă zadarnic să-i redea prestigiul și forța ei inițială. 
Evenimentele îl depășesc și guvernele cad unul după altul, sub 
presiunea străzii și a elementelor extremiste. Mecanica politică 

se face încă odată simțită; forțele descătușate în 1910 împing fatal 
Republica, tot mai accentuat, către extrema stingă. Echilibrul 
visat de Antonio Jose și de alți sinceri democrați nu mai poate 
fi dobindit. Anumite forțe obscure, eliberate și promovate de ei, 
împing neîncetat Portugalia republicană către o revoluție comu- 
nistă. Guvernul Liberata Pinta, venit la sfîrșitul lui noiembrie 1920, 
demisionează la 2 martie 1921. Pentru a ieși din impas se încearcă 
o ultimă rezervă: bătrînul Bernardino Machado, fost de atitea ori 
ministru (regalist și republican), fost Președinte al Republicii și 
președinte de Consiliu, figura cea mai venerabilă a revoluției repu- 
blicane, e chemat să alcătuiască guvernul. Se credea că, în sfîrșit, 
acest om de imens prestigiu, va putea stabiliza situaţia. Pe la 23 
mai, Bernardino Machada e silit să demisioneze chiar de Garda 
Republicană! 

Urmează un nou guvern care, la rîndul lui, e înlocuit, în 
august, cu altul sub președinția lui Antonio Granjo. Acest uriaș, 
puțin obez, de o forță herculeană, curajos și optimist mai făcuse 
parte din cabinetele republicane. Din scurta sa experienţă ministe- 
rială învățase un lucru: că, pentru a reface unitatea ţării, trebuie să 
se împace cu adversarii regimului. Și pentru că nu se putea împăca 
atât de repede cu monarhiștii, constituționaliștii și integraliștii, se 
apropie de Centrul Catolic, pe care republica îl persecutase după 
lichidare sidonismului. Astfel asistăm din nou la paradoxala cola- 
borare dintre catolicism și demo-masoneria portugheză. „Centrul 
Catolic dă brațul Republicii”, notează mirat un memorialist (Sousa 
Costa). Alegerile de la sfîrșitul lui august 1921 aduc în Parlament 
trei deputaţi ai Centrului Catolic. Ședința solemnă de deschidere 
are loc la 2 septembrie 1921. Se face apelul. Și, ajungîndu-se la 
cei trei deputaţi catolici, se strigă un nume: Antonio de Oliveira 
Salazar. Un bărbat de vreo 30 de ani, îmbrăcat sobru, se ridică 
și rostește: „Prezent!”. Are figura calmă, ochii senini și mișcările 
lente, ponderate. Ascultă cu multă atenţie dezbaterile acestei prime 
ședințe parlamentare la care ia parte. Dar de atunci nimeni nu i-a 

mai zărit chipul în Adunarea Deputaţilor. Şedinţa, din 2 septem- 
brie 1921 a fost prima și ultima la care a asistat Oliveira Salazar. 
I-a fost de ajuns ca să se convingă, pe teren, de tragica zădărnicie 
a Parlamentului portughez. De la Adunarea Deputaţilor se duce 
direct la gară și ia trenul pentru Coimbra. 

În 1921 Oliveira Salazar era un necunoscut. Numele lui 
nu circula nici în cercurile-politice, nici în coloanele ziarelor de 
mare tiraj. Chiar la Coimbra, unde era profesor de Economie Poli- 
tică și Finanţe, nu se bucura de vreun mit special printre studenții 
celorlalte facultăți. 

Într-un singur loc devenise Salazar de multă vreme cele- 
bru: în Santa Comba, satul său natal, pe malurile rîului Dao. Acolo 
văzuse lumina zilei, la 28 aprilie 1889, fiu al lui Don Antonio dOli- 
veira și al Donei Maria do Resgate. Tatăl avea o foarte modestă 
locuinţa în Santa Comba și își cîștiga viața ca administrator; mama 
era o femeie pioasă, inteligentă și blîndă. Antonio Oliveira era al 
patrulea copil. N-a cunoscut sărăcia, dar nici belșugul, în copilă- 
ria lui petrecută într-una din cele mai frumoase regiuni lusitane. 
Santa Comba, în apropiere de Vimieiro, se află cam la 40 km la 
miazănoapte de Coimbra. Sînt locuinţe modeste dar sănătoase, 
cu grădini și arbori roditori, căci întreg ţinutul e mănos. Șoseaua 
trece printre livezi de măslini și holde, nu prea departe de casa lui 
Salazar. Pe aici, verdele puternic cu ape metalice, începe să domine 
peisajul. Au dispărut nuanțele palide din Sud, verdele acela deco- 
lorat de soare, biruit de argilă și nisip după cele dintîi secete. Aici 
văzduhul e mai dur, culorile mai precise. Se văd în zare spinările 
roșcate ale masivului Caramulo. 

Se știu astăzi prea puţine amănunte despre copilăria 
lui Oliveira Salazar. Dar nu e greu să ni-l închipuim crescînd în 
casa aceea de oameni muncitori și cuviincioși, atît de aproape 
de pămînt și de cer, petrecîndu-și zilele într-o cumpătată joacă 
— pentru că viitorul dictator a fost întotdeauna cumpătat — nedes- 
părțindu-se niciodată de verdeață, niciodată supărîndu-și părinții. 

Toate informaţiile biografice pe care le avem la îndemînă vorbesc 
de un Oliveira Salazar copil-model, înzestrat cu acele virtuți cu 
atît mai antipatice cu cît sînt mai precoce: blîndeţe, cumpătare, 
fiu-model, prieten-model. Micul Oliveira, cum spun unii biografi, 
ascunde în buzunare pîinea care i se cuvine, ca s-o împartă săr- 
manilor din sat. Nu se ceartă niciodată cu ceilalți copii. Nu pierde 
nici o slujbă din biserica Santa Madre. 

Este, fără îndoială, un copil precoce — dar și un copil 
fericit. În casa părintească trăiește o viață de calmă iubire și înţe- 
legere, pe care nu o va uita niciodată. Don Antonio și Dona Maria 
sînt oameni cu frica lui Dumnezeu, muncind din greu, dar fericiți 
unul lîngă altul și fericiți să-și poată crește copiii cu prețul orică- 
ror jertfe. Amintirea paradisiacă a vieţii de familie va fi prezentă 
în toată giîndirea și activitatea politică a lui Salazar, și ea domină, 
astăzi, Constituţia Statului Nou Portughez. 

Dacă am voi să împingem și mai departe analiza for- 
maţiei morale și politice a lui Salazar, am mai putea descoperi și 
alte elemente fundamentale, pe care numai o copilărie ca a lui le 
putea desăvirși și promova. Bunăoară, marea importanţă pe care 
Salazar nu obosește s-o dea — înainte chiar de a ajunge profesor 
de Economie Politică și Finanţe — agriculturii și muncilor agrare. 
A copilărit la Santa Comba aproape de pămînt, cunoscînd glori- 
oasa robie a plugarului, atît de bogată în semnificații morale și 
religioase și pe care anevoie ar putea-o schimba pentru viața pulve- 
rizată, artificială și acosmică a lucrătorului de la oraș. De asemenea, 
însemnătatea pe care Salazar o acordă religiei în viața omului și 
a societăţii își găsește rădăcinile în copilăria lui pioasă, nezdrun- 
cinată nici de crize, nici de sacrilegii. Părinţii lui erau oameni de 
o moderată experienţa religioasă, tipul pietăţii catolice populare. 
Oliveira Salazar nu și-a pierdut niciodată credința — în copilărie 
sau la începutul adolescenţei — ca s-o regăsească mai tîrziu, după 
îndelungate rătăciri și lupte. Religiozitatea lui e cu totul lipsită 
de dramatism. Este un lucru pe care l-a învățat în copilărie și l-a 
înţeles la maturitate. L-a „învăţat”, e spus aici fără nici o nuanţă 

peiorativă; a învăţat religia, iubind-o; așa cum învaţă copiii toate 
lucrurile fundamentale — umbletul, cuvintele, jocurile, cîntecele. 

De timpuriu, copil-minune și cumpănit cum era în toate, 
părinții s-au gândit să-l pregătească pentru preoție. Îi plăceau ros- 
turile bisericii; făcea parte din corul copiilor și da răspunsurile lui 
Padre Antonio în limba latină, scâlciată, fără îndoială, dar plină 
de farmec pentru mintea lui, furată de toate tainele eclesiastice. 
Scrisul și cititul le-a învăţat la un oarecare Don Jos Duarte; apoi, 
în școala primară care se deschisese la Vimieiro. Se împrietenise cu 
cîteva fetiţe, între 10 și 14 ani, care învățau carte cu „Domnișoara 
Isabella”, fostă guvernantă în familia baronului de Santa Comba. 
Unii biografi vorbesc de o înflăcărată pasiune a lui Oliveira pentru 
copila unui fermier cu stare. Era cea mai frumoasa fată din Vimieiro 
și toți copiii se puteau juca cu ea, în afară de Oliveira; părinţii nu-i 
îngăduiau să se împrietenească prea mult cu fata unui om atât de 
bogat. Se spune că această interdicţie l-a hotărît să intre în semi- 
narul din Vizeu; pe de o parte, era nedumerit de duritatea poruncii 
părintești, iar pe de altă parte voia să se reculeagă în studiu și în 
rugăciuni. Această fragedă pasiune ar fi fost, după unii biografi, 
adevăratul motiv al hotărîrii lui Oliveira Salazar de a îmbrățișa 
cariera eclesiastică. Familia, și-n deosebi Dona Maria, l-a încurajat 
în hotărîrea luată. Nimic mai măgulitor pentru părinți decât să-l 
vadă într-o zi preot în Santa Comba. O viaţă liniștită, aproape de 
ai săi, liber de griji; idealul acesta corespundea întocmai pietăţii 
calme a micului Oliveira. 

Abia împlinise 11 ani și, într-o după amiază de mai, părăsi 
Vimieiro însoţit cu alai de întregul sat. Ajunsese pe mica glorie a 
Santei Comba. Padre Antonio îi prezicea bonetul de ordinal, părinții 
îl dădeau ca exemplu copiilor. Seminarul din Vizeu se deschidea 
abia în octombrie, dar Oliveira fu dat în gazdă la dascălul Catedralei, 
Marques Pimentel, vechi prieten al tatălui. Casa dascălului se afla 
chiar lingă Catedrală. Reverendul Marques Pimentel pregătea copiii 
lăsaţi la el în gazdă pentru examenul de toamnă. Bătrînul sacerdot 
se convinse repede că Oliveira se deosebește de toți ceilalți copii pe 

care-i avusese în grijă și îi pregătise pentru examenul de intrare în 
seminar. Îl găsise, de altfel, într-un moment bogat în virtualități. 
Oliveira era un adolescent precoce. Setea de știință — pe care i-o 
aţițaseră tomurile și infoliile rev. Marques Pimentel — se întrecea 
cu emoțiile sale religioase, încurajate de apropierea Catedralei și 
cu amintirile romantice pe care i le iscodeau necontenit în minte 
numele și imaginile din Santa Comba. 

Vizeu e un burg medieval, prins între dealuri împădu- 
rite. Stejarul-plută, gorunul, bradul coboară astăzi pînă aproape de 
campo dos ioirros, de curînd construit. Casele au fațadele din toate 
nuanțele roșului, iar acoperișurile de olane îmbătrînite de vreme 
aduc o anumită solemnitate granitică, prin tonurile lor cenușii. În 
partea cea mai veche a orașului se ridică celebra Catedrală, S6 de 
Vizeu, începută în secolul XII. Este o aspră, ascetică, aproape nudă 
Catedrală. Te întîmpină sub cupolele ei acel văzduh bărbătesc și 
sumbru, pe care goticul nu l-a putut păstra prea mult în Portugalia. 
Cînd bat clopotele, mica piață din fata Catedralei se însuflețește 
pe nesimţite, străbătută de un duh medieval, venit parcă și mai de 
la miazănoapte, de la Braga, Barcellos, Guimaraens. Este o stradă 
care coboară pieziș chiar din piaţa Catedralei, printre case din alte 
veacuri, ale căror acoperișuri aproape că se ating. 

Cu cîtă melancolie și, totuși, calmă beatitudine a privit 
Oliveira Salazar de la vreo fereastră a casei rev. Morques Pimentel 
către această stradă, care se curmă în coifuri bruște pină dispare 
între streșini și olane!... O întreagă lume sta adormită ca sub o 
vrajă, acolo; lumea pe care o descoperise de curînd Oliveira — Evul 
Mediu cu legendele, eroii, sfinţii și îndrăgostiţii lui; Evul Mediu 
portughez, care-și păstrase structura sa spirituală continentală, 
europeană — nu căzuse încă sub fascinația Oceanului și obsesia 
descoperirilor de tărîmuri necunoscute. Vizeu este un oraș în care 
reflecția orbitoarei epoci a descoperirilor maritime se întîlnește 
foarte puţin și indirect. Nu e un centru al stilului manuelin, nu e 
alimentat de flora oceanică, de imaginaţia dezlănţuită a formelor 
și culorilor orientale, de simbolurile freneticei epoci a descoperirii 

drumului Indiilor și Braziliei. Vizeu e mai sobru, mai pur, mai 
continental. Aici, Oliveira Salazar nu se simţea prea depărtat de 
pămîntul muncit de plugarii din Santa Comba. Și poate că cei 
10 ani pe care i-a petrecut în Vizeu n-au fost cu totul lipsiţi de 
însemnătate pentru formaţia politică a lui Salazar. Poate că ceea 
ce îndrăznim să numim „continentalismul” lui Salazar — atît de 
opus structurilor oceanice și imperialiste din politica portugheză 
— „continentalism” prezent în toată ereditatea și copilăria lui la 
Santa Comba, a fost nutrit și adîncit lingă medievalele ziduri ale 
Catedralei din Vizeu. 

Dacă într-adevăr Oliveira și-a părăsit satul și și-a îndrep- 
tat gîndurile către seminar, pentru că se îndrăgostise de o copilă 
din Santa Comba și întîmpinase pentru întîia oară rigorismul 
social — arunci ni-l putem cu ușurință închipui, în vara anului 
1900, petrecîndu-și ceasurile pe care nu le închina studiului, în 
acea vastă, dură, ascetică S6, încercînd să găsească alinarea tutu- 
ror mîhnirilor precocei sale adolescenţe într-o mistică reculegere. 
Oricare ar fi adevărul, fapt este că Oliveira se pregătește atît de 
temeinic pentru examenul de admitere în seminar încît reușește 
printre cei dintâi. 

Petrece opt ani în seminarul din Vizeu, fosta mînăstire a 
Nerilor, edificiu cu înfățișare măreață și severă, 1900-1908. Anii de 
agonie ai Monarhiei, care se scurg între moartea lui Eca de Quei- 
TOZ și asasinarea Regelui Don Carlos și a Infantelui Don Luiz. Ani 
dominați de propaganda desfrinată a tuturor ideilor antitradițio- 
nale, de la republicanism și masonerie pînă la insurecție armată 
și invectivă antireligioasă. Dezgustată de rege și de politicieni, 
amețită de tribuni și gazetari, intoxicată de propaganda ocultă, 
cloroformizată de cîțiva artiști și cărturari de geniu — Portugalia 
trăia, în acești opt ani, ultimele clipe ale unui ciclu care se închidea: 
Monarhia, cu toate instituţiile ei sociale autentice, cărora Pombal 
le dăduse cea dintîi lovitură și revoluţia republicană aștepta să 
le-o dea pe cea din urmă. 

În aceşti opt ani hotărîtori pentru istoria modernă a 
Portugaliei, Oliveira Salazar își pregătea cu seriozitate misiunea 
pe care și-o alesese. Seminaristul din Vizeu nu se deosebea prea 
mult de copilul-model din Santa Comba. Oliveira își păstra cu 
regularitate locul de premiant întîi. Era un băiat de care începuse 
să se vorbească nu numai în Vimieiro, ci chiar în Vizeu. Atît pro- 
fesorii cât și colegii ghiceau, în copilandrul palid, cu chipul ușor 
lungit, cu ochii limpezi și calmi, cu fruntea îngustă dar înnobilată 
de meditaţie — un viitor stilp al credinţei și Bisericii Catolice, atît 
de greu încercate. Oliveira era un elev care se distingea printr-o 
seriozitate lipsită de pedantism. Făcea totul cu metodă. N-a cunos- 
cut crizele cîtorva adolescenți iluștri — dorința de omniștiință și 
absolut, lupta cu îndoiala, pierderea și regăsirea lui Dumnezeu, 
setea de certitudine, zbaterea între carne și spirit. Oliveira Sala- 
zar a avut o adolescență ponderată, așa cum avusese ponderată 
copilăria și cum va avea o tinerețe ponderată. Nici o îndoială nu 
era prea tare pentru ca să-i turbure credinţa. Nici o criză nu dura 
prea mult ca să-i zădărnicească echilibrul. Iubea cartea, pentru 
că ştia că atât inteligenţa cît și geniul sînt daruri ale lui Dumne- 
zeu. Nu și-a însușit niciodată duritatea și intransigența ascetului 
care se trezește urînd frumuseţea și disprețuind cultura pentru că 
se teme să nu-l depărteze de Dumnezeu. Oliveira Salazar nu are 
structura misticului tragic, dionisiac, care se zbate între contrarii, 
care respinge întreg Universul formelor în setea lui de absolut. 
Totul în el este ponderat, echilibrat, sănătos, firesc. Unul dintre 
colegii săi de seminar își amintește: „Niciodată nu-i luneca de pe 
buze o frază inutilă sau un sens nesigur. Și își ascundea marea 
sa valoare intelectuală sub o modestie atît de profundă, încît se 
confunda cîteodată cu timiditatea”. 

Cu o asemenea vocație, nu i-a fost greu să-și alcătuiască 
o cultură temeinică, atît în științele teologice cît și în cele pro- 
fane. Salazar a fost întotdeauna omul cu lecturi puţine dar bine 
mistuite. N-a citit multe cărți, dar le-a ales cu mare grijă și le-a 

citit cu condeiul în mînă, meditînd asupra fiecărei pagini. Este 
probabil că, încă din ultimii ani de seminar, Oliveira s-a simţit 
atras de problemele sociale și mai ales de problema educației. A 
citit atunci cărțile feluriților autori străini mult discutaţi. Astfel 
începe cariera lui de educator și sociolog. 

A terminat seminarul în 1908, dar fiind prea tînăr nu s-a 
putut preoți în acel an, nici în cel următor. Rămîne acești doi ani 
în Vizeu, dind diferenţele de liceu în 1909 și 1910 și cîștigindu-și 
între timp viaţa ca repetitor în colegiul Via-Sacra, care era pe atunci 
condus de părintele Antonio Barreiros. Acești doi ani au avut o 
mare însemnătate în viaţa lui Salazar. În acest răstimp înţelege el 
că e chemat pentru o misiune mai vastă și mai grea decît aceea de 
a fi preot în Vimieiro. Înţelege, desigur, că pietatea lui nativă nu e 
de ajuns pentru a îmbrăca haina preoțească. Pe de altă parte, nu 
încape îndoială că problemele educaţiei îl cuceresc atît de mult 
încît Salazar renunţă la misiunea de a mîngiia și întări, ca să se 
poată dedica misiunii de a forma și îndruma oamenii. Parohia din 
Vimieiro e un sector prea limitat. Simte în el o chemare dacă nu 
mai aleasă, cel puţin mai vastă. Totul începe să se clatine în jurul 
lui. Pentru acest tînăr curat și cinstit, lectura ziarelor — îndeosebi 
a celor republicane — deschide o lume nouă, a cărei falsitate și 
artificialitate spirituală el o vede; dar înțelege în același timp că 
e dator să înveţe și pe alții s-o vadă. 

Experienţa pedagogică din colegiul Via-Sacra e hotări- 
toare și din alt punct de vedere. Salazar își descoperă vocaţia de 
profesor, de îndrumător. Mai ales că în colegiul Via-Sacra se încer- 
caseră metode noi de educaţie, ţinîndu-se seama de dispozițiile 
fiecărui elev și urmărindu-se îndeosebi formarea personalităţii 
elevului. „Lucram în acel timp într-un colegiu care era o încercare 
de adaptare pentru Portugalia a metodelor și scopurilor educaţiei 
engleze, de curînd introduse și practicate în Franţa, în Ecole des 
Roches a lui E. Demolins, copiate fiind după școlile-model engleze. 
Citisem ceva din lucrările La Sience Sociale despre superioritatea 
socială a particularilor asupra comunitarilor — tip din care trebuie 

să ne socotim și noi ca făcînd parte — și mă convinsesem că supe- 
rioritatea Anglo-saxonului, atît de zgomotos verificată în cursul 
războiului european, se datora anumitor principii fundamentale 
ale formaţiei sale. Aceste principii ar putea fi transplantate, prin 
procesul educativ, în sufletele tinere ale copiilor, și, cu toate că tre- 
buie să ținem seama de influența contrară a mediului în care aveau 
să se dezvolte și să trăiască, era posibil să se stabilească un curent 
de idei în această privinţă, să se creeze mediul favorabil, astfel ca 
să rămînă totuși ceva din eforturile noastre, și micii oameni pe 
care i-am format pentru viată să fie mai tirziu tot atîția educatori 
ai noilor generaţii. Într-un cuvânt: eu eram convins că problema 
națională — ca și în Franţa, ca și în Italia, ca și în Spania — era o 
problemă de educaţie; sau că, cel puţin, la temelia tuturor chesti- 
unilor, noi ne loveam de o formaţie deficientă a portughezului, și 
că, prin urmare, puţin importa schimbarea guvernelor sau regi- 
murilor, dacă nu încercam, în primul rînd, să schimbăm oamenii. 
Aveam nevoie de oameni; trebuia să-i educăm”. (A minha resposta) 
Salazar scria toate acestea cu zece ani mai tirziu, într-un 
memoriu din 1919. Dar le-a spus și într-o conferinţă despre pro- 
blema educaţiei, ținută la | decembrie 1909 în colegiul Via-Sacra. 
Tînărul repetitor își începe cuvîntarea astfel: „Din fericire, n-am 
fost invitat aici să țin un discurs!”. Din fericire — pentru că „natura 
nu m-a înzestrat pentru discursuri”. Salazar nu exagera printr-un 
exces de modestie. Nici astăzi nu este un bun vorbitor. N-are darul 
oratoriei parlamentare și cu atît mai puțin talentul de a înflăcăra 
masele, își scrie întotdeauna discursurile și, înainte de a le scrie 
— le gîndește. La douăzeci de ani, adresîndu-se profesorilor și ele- 
vilor colegiului Via-Sacra din Vizeu, vorbea cu aceeași cumpătare 
și seriozitate cu care va vorbi mai tîrziu, în fata studenţilor de la 
Coimbra, și ani după aceea, în fața Adunării Camerelor Corporative 
şi a ţării întregi. Își citește cuvîntarea. Nu caută efecte oratorice, nici 
strălucirea literară. Proza lui e densă, uneori greoaie, întotdeauna 
plină de miez și bogată în nuanţe care se cer cercetate cu cea mai 
mare atenţie. E un scris profesoral, fără să fie pedant. 

Aceasta nu înseamnă, firește, că proza lui Salazar — proza 
citită de el în atîtea conferinţe, lecţii universitare sau cuvintări poli- 
tice — este înghețată, că emoția nu răzbate nicăieri sub perioadele 
acelea masive, bine echilibrate, care se leagă una de alta într-un 
ritm arhitectonic, suprapunîndu-se, traversîndu-se, înlănțuindu-se. 
Proza lui e — dacă nu colorată sau electrizată de emoție, ca a atâtor 
maeștri ai Verbului — caldă de îndelunga familiaritate cu gîndul. 
Nu scria decît despre lucrurile asupra cărora meditase mult și 
cu aplecare. „Eu eram un băiat cu o idee serioasă”, își amintea de 
conferința de la Vizeu în A minha resposta. „Trăiam absorbit în 
ideea mea și în opera mea. Cine nu are un mare gînd sau o mare 
pasiune ca să-i umple viața, nu știe, desigur, ce înseamnă asta”. 
Marele gînd și marea pasiune a lui Salazar erau, pe atunci educa- 
ţia tineretului, schimbarea omului prin voinţă și cultură. Un om 
care vorbea despre asemenea lucruri, nu putea vorbi fără căldură, 
oricât ar fi fost el de cumpătat și de sobru. Dar, prin simplul fapt 
că Salazar nu vorbea — adică nu scria — decît despre lucruri asupra 
cărora meditase timp îndelungat, proza lui e lipsită de spontanei- 
tatea celui care-și desăvirșește gindul scriind sau vorbind, lipsită 
fiind de asemenea de fervoarea marilor inspirați și de patosul celor 
care „caută gemind”. 

Conferința din aula colegiului Via-Sacra a avut un suc- 
ces atît de răsunător încât, cîteva luni în urmă, Salazar o repetă, 
tot în Vizeu, pentru părinţii elevilor. După rezumatele și extrasele 
care ne-au rămas din această conferință, ne putem da seama cît 
de bine închegată era gîndirea lui Salazar la 20 de ani și cît de 
puternic trăia el chemarea educatorului. De la început, tînărul 
seminarist își mărturisește neîncrederea în viitorul Portugaliei 
care ar vrea să egaleze gloria secolelor XV și XVI, cînd erau lumi 
noi de descoperit și continente noi de populat. De altfel, gran- 
doarea acelei Portugalii imperiale și maritime i se pare „foarte 
mult favorizată de împrejurări”. Împărtășește, în această privinţă, 
fără s-o spună — cel puţin în notele care ne-au rămas — atitudinea 
unui Oliveira Martins. Dar nu e pesimist. Nu crede în iminența 

catastrofei țării sale, a cărei salvare o vede în îndeletnicirile tra- 
diționale, păstrate vii încă din Evul Mediu. „Portugalia va înflori 
și progresa prin agricultură, pe care n-ar fi trebuit s-o părăsească 
niciodată și prin anumite industrii pe care trebuia să le desăvir- 
șească întotdeauna”. Evident, Portugalia contemporană trebuie 
reformată. (Este doar strigătul tuturor Portughezilor, de la Antero 
de Quental la Guerra Junqueiro). „Dar s-au făcut toate reformele 
posibile. Inutilitatea lor dovedește că omul este acela care trebuie 
reformat mai întîi. Aceasta este opera educației”. 

Un seminarist care vorbește astfel dovedește că a renun- 
țat, în fundul sufletului său, la misiunea sacerdotală. Salazar crede 
în posibilitatea de a schimba omul printr-o educaţie laică, începută 
în familie, desăvîirșită în școală. „Educaţia e formaţia individului, 
înțelegîndu-se prin aceasta dezvoltarea integrală și armonică a 
tuturor facultăților sale. Omul are inteligență — și ea trebuie călă- 
uzită de adevăr; are voinţă, care trebuie îndreptată către bine; are 
COIp, care trebuie făcut viguros și sănătos... Cel care socotește edu- 
cația intelectuală ca un scop, greșește... Puțin prețuiește știința, 
dacă ea nu ajută să facă pe om mai bun...” 

Evident, toate acestea mai fuseseră spuse — și nu erau 
descoperirea unui tînăr de 20 de ani. Dar semnificaţia și valoarea 
lor constau în împrejurările în care fuseseră rostite într-o țară 
dinamitată de revoluție, într-o epocă fascinată încă de scientism 
— un tînăr vorbește cu seriozitate de primatul „educaţiei morale”, 
de „deosebirea dintre dezvoltarea inteligenţei și bagajul știinţi- 
fic”, de „educaţia voinţei în iubirea de Dumnezeu și aproapele”. 
Și, ceea ce e mai important, vorbește de „opera educativă care tre- 
buie începută în casa părintească”. Casa părintească din Santa 
Comba. „Familia e aceea care e în mod firesc indicată să împlinte 
în sufletul copilului germenul tuturor virtuţilor... De aceea, trebuie 
ca școala să se apropie cît poate mai mult de organizația familiară, 
substituindu-i-se în sentimentele de respect, încredere, dragoste și 
fraternitate, și chiar în viața practică, în viața de toate zilele... Supe- 
rioritatea părinţilor ca educatori constă tocmai în marea dragoste 

pe care o dăruiesc copiilor și într-o mai desăvirșită cunoaștere a lor, 
pe care nu numai ei o au”. Sfîrșește, bine înţeles, lăudind o colabo- 
rare cît mai strînsă între părinţi și profesori. „Din aceste eforturi 
conjugate va ieși patria de mîine, Portugalia viitorului, Portugalia, 
care, nădăjduiesc în Dumnezeu, va fi viguroasă și puternică, inte- 
ligentă și instruită, virtuoasă și bună!” 

Tînărul care vorbea astfel în colegiul Via-Sacra din Vizeu 
înțelegea să se ţină de cuvînt, își închina timpul formînd oameni — 
și desăvîrșindu-se pe sine, prin lecturi sistematice, prin convorbiri 
cu mai marii lui. Pasiunea lui de dascăl o dovedesc articolele pe 
care le scria pentru revista colegiului și în care vorbea despre min- 
ciună și adevăr sau despre meditaţiile religioase la care lua parte 
cu atîta interes la viața colegiului încât scrie un prolog în versuri 
pentru carnavalul 1910! Și își continuă, metodic, după obiceiul lui, 
consolidarea sa spirituală și culturală. E hotărît, acum, să nu se 
mai preoțească, dar nu va regreta niciodată viaţa și formaţia sa de 
seminarist. De altfel, urmele educaţiei clericale nu se vor șterge 
niciodată, Salazar a fost un seminarist fericit. Dacă n-ar fi avut 
atit de dezvoltat poate că s-ar fi întors, păstor sufletesc, în Santa 
Camba. Dar, la 21 de ani, viața de preot i se părea mai comodă decît 
viața de educator al tineretului. A ales drumul care era mai greu și 
mai spinos, dar care folosea unui număr mai mare; în loc de preot 
în satul lui natal, profesor la Coimbra. Îl mîngiia un singur lucru, 
renunțînd la cariera ecleziastică, pe care o rîvnise în copilărie: că 
nu va renunța la muncile și ascezele ei. Pornea pe un drum greu, 
păstrînd și greutăţile pe care le-ar fi întimpinat dacă ar fi apucat 
pe alt drum, mai ușor. Se hotărise să se facă profesor, rămînînd 
în același timp preot. Și, după ce-și petrece vacanţele anului 1910 
în Vimieiro și mărturisește părinților că nu se va preoți, pleacă în 
octombrie, la Coimbra, să studieze Dreptul și Teologia. 

Oliveira Salazar ajunge la Coimbra în octombrie 1910 

— odată cu Republica. Studenţii trăiau în acele zile de toamnă 
calmă cele dintîi extaze revoluționare. Curtea bătrînei Universi- 
tăți clocotește de glasuri tinere; entuziasmul tribunilor improvizați 
nu mai cunoaște margini. Victoria de la Rotondă, beţia libertăţii, 
magia exercitată de numele eroilor revoluționari — toate acestea 
înfierbîntă pînă la delir minţile crude. „Academia” — cum e numit 
tineretul universitar — nu mai contenește cu manifestaţiile în cur- 
tea Universităţii. Ceasul tinereţii și al libertăţii a sosit. Euforia 
puterii e atît de ameţitoare încît „Academia” pătrunde pe neaș- 
teptate în sălile de cursuri și, neștiind ce să distrugă mai întâi, se 
apucă să sfarme băncile de pe care generații întregi de studenţi 
ascultaseră înțelepciunea iluștrilor dascăli ai Coimbrei. Dar nu 
se opresc aici. Există în Universitatea din Coimbra o sală care, 
de veacuri, terorizează imaginaţia studenților; este așa numita 
Capelos, marea sală unde au loc toate ceremoniile, unde se ţin 
examenele de doctorat, unde fiecare student știe că va trebui să 
sufere într-o zi. Aici se aflau pe pereţi portretele tuturor regilor 
Portugaliei — și aici năvălește tineretul, dornic de a lichida într-un 
fel sau altul, cu relicvele trecutului. Portretele sînt împunse cu 
săbiile și găurite de gloanțe. Iar în altă sală, unii studenţii găsesc 
robele profesorilor de la Teologie, arhaicele veșminte negre sînt 
sfișiate în bucăţi — pentru a se pune odată capăt acestei medie- 
vale superstiții, care este studiul Teologiei — Oliveira Salazar nu 
participă la entuziasmul dezordinii. Politica încă nu-l interesa. 
Calm, modest, cumpătat — aștepta cămăruța sa din „Cetatea de 
Sus” ca liniștea să se pogoare la Porta Ferrea și să poată intra în 
Universitate. Față de Republică era pe atunci într-o „binevoitoare 

expectativă, scrie un biograf. Poate că lucrurile nu erau tocmai 
așa.” Greu de crezut că un fost seminarist cum era el, atît de legat 
de sufletul tradițional al Portugaliei, putea privi binevoitor exce- 
sele pe care le alimenta pretutindeni instaurarea Republicii și 
în deosebi frenezia anti-catolică a republicanilor. E probabil că, 
în cel dintâi an de Universitate, Salazar a trăit exclusiv o viaţă de 
tînăr studios, cu desăvirșire indiferent faţă de fenomenul politic. 

Curînd e numit noul rector al Universităţii, Manuel 
Arriaga, care va ajunge Președinte al Republicii, figura blindă și 
cunoscută cu mulți ani înainte, prin ideile lui generoase și ori- 
entarea sa religioasă. Dar acum Arriaga e prins și el în virtejul 
revoluționar și, după ce anunță în discursul inaugural de rector des- 
ființarea Facultăţii de Teologie, suprimarea jurământului ritual și 
transformarea cursurilor obligatorii în cursuri facultative — declară 
că „opera de armonie se va face fără Dumnezeu și fără rege”. 

S-au publicat prea puţine amănunte despre viaţa de 
student a lui Salazar. Dar, din puţinul pe care-l avem astăzi la 
îndemînă, nu e greu să reconstituim acei ani hotărîtori, 1910-1915, 
pe care i-a petrecut învățind, meditind și pregătindu-se pentru 
profesorat. Pentru că nu încape îndoială Coimbra a fermecat de le 
început mintea și sufletul acestui tînăr sfios și cuminte, iar liniștea 
savantă a Cetăţii Universitare i-a apărut — de îndată ce a trecut de 
Porto Ferrea — drept singura care îl putea consola de paradisul pier- 
dut al sacerdoțiului în Santa Comba. Atît de mult s-a îndrăgostit 
Salazar de Coimbra, încît n-a mai părăsit-o de atunci, decît ca să ia 
în mâini destinele Portugaliei. Întilnise aici geografia ideală pentru 
spiritul său meditativ și cercetător în același timp. Alţii, majorita- 
tea celor care și-au început tinerețea în Coimbra, se îndrăgosteau 
de melancolia luncilor pe care le străbate rîul de aur, Mondego, 
de lumina neasemuită care izvorăște aici, apărînd vechea cetate 
medievală de tristeţea mucedă a ruinelor, de locurile romantice ale 
îndrăgostiților celebri — Ines de Castro și Don Pedro — de Quinta 
das lagrimas, de mînăstirea Santa Clara, de „Catedrala înecată”. 
Dar cine poate oare istovi, într-o repede înșiruire de nume sau 

frumuseți, farmecul fără pereche al Coimbrei, cu „Cetatea de Sus”, 
Se Velha și Santa Cruz îngropată la doi metri sub trotuar, cu cartierul 
„de jos” și promenada pe malul drept al Mondegolui, cu terasele 
Universităţii și Grădina Botanică, în care se întîlnesc îndrăgostiții 
ca să coboare, pe alei umbrite pînă în capătul celălalt al orașului, 
de unde se văd parcă mai frumoase zidurile medievale?... 

Pe lingă toate aceste locuri care-ţi fură mintea a trecut, 
de nenumărate ori, și Oliveira Salazar, în pelerina lui neagră, de 
student, care-i atîrna pe umerii firavi, pină aproape de călcâie, așa 
cum o poartă toți studenţii din Coimbra. Și, fără îndoială, nu odată 
s-a simțit covirșit de acea sfișietoare saudade, de care nu scapă 
nimeni pe malurile Mandegolui. Dar niciodată n-a fost doborît de 
ea. Niciodată — după cîte se știe astăzi — n-a scris versuri roman- 
tice sau revoluționare, ca să o alunge și nu și-a petrecut nopțile în 
beții studențești, la Tefugal și Estrada das Torres, ca să se simtă 
mai bărbat, mai liber, mai puternic. Salazar a fost unul din foarte 
rarii studenţi care n-au socotit umilitor pentru tinerețea lor să-și 
petreacă nopțile acasă. Coimbra era într-adevăr, și pentru el, un 
loc ales de Dumnezeu ca să desfete ochii, mintea și sufletul omu- 
lui. Iubea mai ales liniștea bibliotecilor și solemnitatea Cetăţii 
Universitare. Iubea plimbările singuratice, prin parcuri și lunci 
unde își putea continua în liniște convorbirile cu sine însuși. lubea 
cerul calm, peisajele luminoase, trecerea molcomă a Mondego- 
lui pe deasupra pietrișului de aur; iubea înfățișarea ponderată și 
totuși firească, liberă, pe care o aveau toate clădirile venerabile din 
Coimbra. În toate acestea se regăsea pe sine și regăsea totodată, 
idealul pe care și-l propusese în viaţă: reculegerea în fața lucrurilor 
care durează: Biserica, Neamul, opera giîndului — dezinteresarea de 
lucrurile efemere și frivole, detașarea de pasiunile personale, legate 
de o mînă de pămînt, întărîtate de nimicuri, alimentate de iluzii. 
Salazar găsea în Coimbra o icoană însuflețită și cuprinzătoare a 
lucrurilor care n-au moarte; el înțelesese încă din seminarul din 
Vizeu că omul nu le poate sluji decît renunțind la partea muritoare 
din el, renunțînd la pasiunile legate de limitele ființei sale. Salazar 

întilnea pretutindeni, în această Coimbră medievală, romantică 
și revoluționară în același timp, îndemnul către lucrurile care 
durează: întîlnea Biserica, gloria Portugaliei și opera gindului. 

Timid, singuratic, studios — nimeni nu l-a băgat în seamă 
în primul an de Universitate. Studenţii, după trecerea celor dintii 
zile de euforie revoluționară, reveniseră la tipic: cursuri, serenade, 
nuclee politice, petreceri, discuţii literare. Unii dintre ei începeau 
să fie dezamăgiţi că instaurarea Republicii nu adusese după sine 
toate libertăţile pe care le visaseră și revendicaseră sub Monarhie. 
Alţii, mai numeroși, aveau să fie dezamăgiţi în anii următori de 
sterilitatea Republicii și, rînd pe rînd, se vor depărta de ea, apro- 
piindu-se de centrele în curs de constituire ale contrarevoluţiei, 
integralismul și monarhisto-constituționaliști, sau de Centrul 
Catolic. 

Salazar s-ar fi simţit fără îndoială mai singur dacă nu 
s-ar fi împrietenit cu un student la Litere, Manuel Concalves 
Cerejeira, care făcuse ca și el seminarul, la Braga. Legătura din- 
tre ei, începută în primul an al Universităţii, va fi trainică și va 
influenţa destinele Portugaliei — pentru că studentul Cerejeira 
va ajunge mai tirziu Patriarh al Lisabonei. Amîndoi aveau, cînd 
s-au cunoscut, aceeași formație — seminarul, și aceeași pasiune: 
științele sociale. Salazar urma Dreptul, dar se preocupa în chip 
deosebit de tot ceea ce privea îmbunătățirea morală și socială a 
omului, începînd cu problemele educației și sfîrșind cu Finanţele 
și Economia politică. Și unul și altul duceau o viaţă studioasă, dar 
Salazar nu discuta cu bucurie decît cu Cerejeira. Se înțelegeau atît 
de bine amâîndoi, încât s-au mutat împreună, într-o veche casă de 
pe vremea Marchizului de Pombal, pe jumătate ruinată, în spatele 
Universităţii, rua dos Grilos. Nimeni nu aflase de Salazar și nu 
bănuise măcar o parte din calităţile lui, pînă la următorul episod 
pe care-l povestesc biografii. Unul din cei mai de seamă profesori 
de Drept din Coimbra, bătrînul Guilherme Moreira, pune într-o 
zi o chestiune la seminar celor mai buni studenți ai săi. Nici unul 

nu poate răspunde. Plictisit, profesorul se încăpăținează să repete 
întrebarea pe rînd, tuturor studenţilor care se aflau în sală, fără 
să poată căpăta un răspuns mulțumitor. În ultima bancă, înfă- 
șurat în pelerina sa neagră, cu fața inteligentă și senină, Salazar 
aștepta să fie întrebat. „Domnul acela care stă în fund, ar putea 
să-mi răspundă?” întreabă Moreira. Toată sala întoarce ironic pri- 
virile către necunoscut; de data aceasta, cel puţin, va fi amuzant; 
tînărul „din fund” fără îndoială că va spune destule prostii ca să 
înveselească seminarul și să descrețească fruntea lui Moreira. Dar 
Salazar se ridica și începe să vorbească, măsurat, fără grabă, fără 
emoție, fără nici cea mai mică lucire de triumf în privirile sale — și 
vorbește destul de mult, precum și cu o uimitoare știință și preci- 
zie, ca să devină celebru o jumătate de ceas mai tîrziu. De atunci, 
cucerește în ochii tuturor studenților de la Drept excepționala și 
mult rivnita poreclă de „Ursu”. Examenele pe care le dă în acel an 
și în cei următori îi confirmă eminența. Așa cum a fost un elev și 
un seminarist model, Salazar va fi tot timpul un student model. 
Obține întotdeauna, la examene, cele mai mari note pe care le 
dădeau profesorii din Coimbra. 

Pasiunea lui Salazar de a servi lucrurile care durează îl 
face, puţine luni după ce ajunge la Coimbra, să frecventeze „Centrul 
Academic de Democraţie Creștină”, (C.A.D.C.) Antonio Francisco 
Cordeiro, împreună cu cîțiva studenți, înființează în 1901 acest 
Centru, ca să apere catolicismul de învinuirea de „reacționar”, 
aruncată de republicani. În 1905, C.A.D.C. are un periodic, Estudos 
Sotides, care durează pină în 1910. Aci se vorbește de „corporaţie” 
în nenumăratele articole care comentează entuziast enciclica 
Rerum Novarum. Și tot aici, încă din 1908, sînt discutați Maurras 
și Valois. „Centrul” lucrează după tradiția creștină, prin adunări și 
nuclee închise, la care iau parte, totuși, un număr tot mai mare de 
studenți. Era exact ceea ce îi convenea lui Salazar. Avea experiența 
vieţii de grup creștin, în care rugăciunea în comun se însoțește atît 
de bine cu discuția și „convertirea” se împlinește de la om la om. 

Tot ce se întîmplase în ultimii ani, dar mai ales după pro- 
clamarea Republicii, îl făcea să simtă necesitatea și urgenţa unei 
asemenea activităţi de lămurire și întărire reciprocă. Vehemenţa 
antireligioasă a Republicii i se părea prea primejdioasă ca să-și 
mai îngăduie o atitudine de totală detașare față de actualitatea 
politică. Salazar, ca și alți tineri catolici sinceri, înţelegea că, dacă 
nu vor dobîndi un minim de libertate religioasa, se va adeveri pro- 
feţia lui Afonso Costa ca în două generații catolicismulva fi stirpit 
din Portugalia. „...Mă impresiona mult forma antireligioasă — de 
fapt, anti-catolică — în care se realiza democraţia în lumea latină” 
mărturisește el mai tirziu (A minha resposta). „Centrul este atacat 
cîteva luni după proclamarea Republicii, hârtiile îi sînt arse în 
stradă; dar nu renunţă la activitatea începută și conducătorii săi 
repetă le nenumărate ori că nu militează pentru monarhism și 
nu complotează împotriva Republicii. Întocmai cum va face mai 
tirziu „Centrul Catolic”, 

C.A.D.C. se străduiește să convingă autorităţile că reli- 
gia creștină nu e incompatibilă cu regimul republican și că noile 
orientări sociale ale lumii moderne își pot găsi fundamentarea în 
chiar politica socială a Bisericii. Dar C.A.D.C. continuă să fie atacat 
de stînga democrată și republicană, atacat fiind în același timp și 
de monarhiști și forțele de dreapta. 

În 1912, cînd Salazar urmează anul III la Drept, apare 
săptămînalul Imparcial, continuarea revistei Estudos Sociaes. 
Directorul noului periodic este Manuel Concalves Cerejeira, iar 
șeful redactor Francisco Veloso. La sediul Imparcial-ului din Rua 
dos Penedos apare într-o seară un student îmbrăcat modest, care 
propune un articol despre problema educaţiei. Salazar — care 
semnează cu pseudonimul Alves da Silva — continuă să creadă în 
importanța excepțională a educaţiei, singura în stare să schimbe 
oamenii. Urmează și alte articole, scrise în aceeași proză limpede și 
totuşi viguroasă, care-l fac cunoscut în cercurile catolice. În curînd, 
ajunge secretarul 

„Centrului Academic de Democraţie Catolică” și, în 
decembrie 1912, unul din oratorii ședinței solemne de redeschi- 
dere este Salazar. „Este perioada importantă cînd se concretizează 
tendinţele sale în materie socială, cînd se afirmă surprinzătoarele 
calități ale spiritului său, cînd i se dezvoltă spiritul critic, cînd i se 
precizează gîndirea orientată înainte de intrarea sa în Universi- 
tate dar lărgită, acum, în concepții mai ample, fără ca totuși să se 
depărteze de la principiul esenţial al formaţiei sale” (Luiz Teixeira). 

Este probabil că Salazar, care nu putea avea nici o sim- 
patie față de anticlericalismul și ineficiența Republicii, înțelesese 
totodată că nu poate lega soarta catolicismului portughez și reali- 
zarea misiunii sale de profesor și educator numai de o eventuală 
restaurare a Monarhiei. Cum avea un foarte dezvoltat și ascuţit 
spirit de observaţie, nu i-a fost greu să se convingă că o asemenea 
restaurare e destul de problematică, nu numai datorită greșelilor 
pe care le făceau monarhiștii și fanatismului unei anumite mino- 
rități republicane, dar și datorită faptului că lumea contemporană 
trăia un moment istoric prin excelență democratic. Dacă Salazar 
a înţeles ceva în acei ani de studenţie la Coimbra, e că Portugalia 
era despărțită și națiunea portugheză trecea printr-o gravă criză de 
unitate. Se putea spune despre Republică ceea ce spusese Guerra 
Junqueiro despre Costa: „E imposibil cu republica — e imposibil 
fără republică!”. Angajîndu-se de o parte a baricadei, Salazar știa 
că va avea împotriva lui și va trebui să lupte cu cealaltă jumă- 
tate a Portugaliei. Taberele erau prea îndîrjite ca să se mai poată 
nădăjdui o împăcare în cursul unei singure generații. lar dacă ar fi 
rămas izolat în „turnul de fildeș” al științei, simţea că și-ar fi trădat 
misiunea. La 23 de ani, Oliveira Salazar știa ca simpla activitate 
intelectuală nu-i istovește posibilitățile spirituale. Avea chemarea 
omului de știință, dar nu se simţea creator ca savant. Capacitatea 
sa de creaţie își găsea împlinirea în profesorat. Salazar se simțea 
chemat să creeze pe viu; nu cărți, ci oameni; nu speculație pură, ci 
desăvirșirea morală și spirituală a celor tineri. Nu se preocupa pe 

atunci de politică, mărturisește el mai tîrziu. Se preocupa, însă, de 
oameni, de legile trăirii lor laolaltă, de revendicările lor sociale. Și, 
deși ducea o viață singuratică, nu se putea spune că nu cunoștea 
oamenii. 

Se învățase, de la Vizeu, să judece pe viu, de la caz la 
caz, fără să generalizeze, fără să se mulțumească repede cu ceea 
ce auzea de la alții. Cunoașterea aceasta a oamenilor îi va fi de un 
mare ajutor mai tirziu, în misiunea sa politică. 

Șovăind să se angajeze alături de monarhiști, pentru că 
simțea că lumea contemporană trăiește apogeul democraţiei și că 
restaurarea monarhică va întîimpina, în afară de greutăţile inerente 
mișcării, rezistența unei elite care leagă de noțiunea monarhică 
noțiunile de „reacțiune” și „retrogradism” — Salazar nu putea, în 
același timp, să se angajeze în republicanism, ale cărui excese le 
cunoștea prea bine. Se gindește că, totuși, opera de salvare a omu- 
lui, de desăvirșire morală a lui și de îmbunătăţire a condiţiilor sale 
sociale trebuie făcută, și aceasta înainte de a aștepta împăcarea 
familiei portugheze, refacerea unităţii politice a naţiunii. Și începe 
această operă prin C.A.D.C. 

Se cunosc prea puține amănunte despre eventualele legă- 
turi pe care le-a avut Salazar, ca student și mai tirziu ca profesor, 
cu mișcarea integralistă. Nu încape îndoială că, pină la crearea 
„Centrului Catolic” și polemica dintre integraliști și monarhiștii 
constituționaliști, Salazar se simţea foarte aproape de mișcarea 
lui Sardinha. Nu încape îndoială că integralismul îl satisfăcea mai 
mult chiar decît C.A.D.C., deoarece lusitanismul era mai prezent și 
mai activ în mișcarea lui Sardinha decît în „Centrul Academic” de 
la Coimbra. În afară de aceasta, Salazar nu putea să nu recunoască 
amploarea și frumusețea acțiunii începute de Antonio Sardinha. 
Mai ales că găsea în ea fervoarea catolică și principiile corporatiste, 
pe care Salazar nu le-a trădat niciodată. Este de asemenea sigur că 
a citit cu atenţie ziarele integraliste și că a cunoscut pe unii dintre 
șefii mișcării. Prevedea, totuși, o gravă ciocnire a integralismului 

cu Republica și nu s-a angajat în mișcare. Prefera, fără îndoială, 
cel puţin pentru un moment, să nu se „coloreze” politic și să-și 
continue opera modestă de apărător al libertăţilor religioase. 

În mai 1914, Salazar — pe atunci student în anul V la 
Drept — ţine la Vizeu o conferinţă, pe care o repetă și la Porto, des- 
pre „Democraţie și Biserică”. Acest tînăr, care va ataca mai târziu 
cu atîta vigoare democraţia și va milita pentru dictatură, soco- 
tește, în 1914, că Biserica trebuie cu orice preț apărată și lăsată 
liberă să-și exercite opera chiar sub un regim democratic. Sala- 
zar își amintește, în A minha resposta, de ideile fundamentale ale 
acestei conferinţe: „importanța secundară a formelor guvernului; 
democraţia ca un fapt istoric, un curent cu neputinţă de depășit, o 
cucerire legitimă, perfect conciliabilă cu catolicismul; necesitatea 
de a influența asupra democraţiei...”. Un biograf (Luiz Teixeira) 
subliniază următoarea frază: „O democraţie nu poate dura dacă 
acordă privilegii unei clase în detrimentul altora. Aceasta devine 
demagogie, incompatibilă cu Biserica, istoria, politica și rațiunea 
umană”. Se găsesc aici, in nuce|1], argumentele de mai tirziu ale lui 
Salazar împotriva comunismului. Un jurnal din Porto scrie astfel 
despre tînărul conferenţiar: „De mult n-a mai luat cuvîntul în saloa- 
nele noastre un orator atît de distins, atît de impecabil în forma 
sa, atît de superb și mare în ideile sale. Este o mare inteligență și 
unul din cele mai puternice creiere ale noii generații” (citat de Luiz 
Teixeira). Aceasta n-a împiedecat, firește, ca geamurile sălii unde a 
conferenţțiat Salazar să fie sparte de manifestații republicane și o 
parte din auditori — catolici, se înţelege — să fie duși apoi la spital. 
„Aceasta era pe atunci libertatea!”, își amintește Salazar în 1935. 

În toamna anului 1914 Salazar termină Dreptul și intră în 
corpul auxiliar al Universităţii. Dar de abia la 28 aprilie 1917 e numit, 
prin concurs, asistent la secția Științelor Economice. Un an în urmă 
devine titularul catedrei, puţin înainte de a-și lua doctoratul cu o 
teză despre „Evul de aur, natura și cauzele sale (1891-1915)”. Încă din 
1914, Salazar începe să publice la un ziar din Porto, Liberdade, dări 

[1] pe scurt (lat.) 

de seama despre lucrări de economie și finanțe. Teza de doctorat e 
urmată, de alte două publicaţii de specialitate: „Problema produc- 
ției griului” (1916) și „Cîteva aspecte ale crizei materiilor prime”. În 
Boletim da Facultate de Direito tipărește, pînă în 1919, cîteva articole 
importante: „Pe ce valoare se calculează contribuţia de înregistrare 
cu titlu oneros”, „Despre non-retroactivitatea legilor în materie 
fiscală”, „Competența tribunalelor Contenciosului și echivalarea 
valorilor în contribuţia înregistrării”, „Contribuţia întreprinderilor 
coloniale agricole”. În Revista de Legislacâo e Jurisprudencia scrie 
despre „Tehnica impunerii moderne”, „Dreptul fiscal”, și altele. 

În câţiva ani ajunge cunoscut în mediile financiare şi 
economice portugheze. Dar nu această operă științifică îl face iubit 
și căutat de studenții săi din Coimbra, ci pasiunea cu care se ocupa 
de cursuri și metoda pe care o folosea. „Profesor, am trăit pentru 
elevii mei și, om de studiu, pentru cărțile mele. Coimbra ne absor- 
bea și ne epuiza. O mare operă de educaţie națională, de ridicare a 
învățămîntului universitar, de cultură a științei, de reorganizare 
a cursurilor, absoarbe îndestulător atenţia. Nu-ţi mai rămîne nici 
timp nici forță pentru luptele politice... Nu mă dezinteresez de poli- 
tica țării mele — dimpotrivă. Dar am convingerea că politica prin 
sine nu ne poate da soluția marilor probleme care ne absorb și că e 
O gravă eroare de a aștepta totul de la evoluţia sau de la depărtarea 
sa arbitrară de la drumul normal. Convins că soluţia se află mai 
gravă în fiecare din noi decît în culoarea politică a miniștrilor, mă 
trudesc, atita cît pot, să fac din discipolii mei oameni în cea mai 
înaltă accepţie a cuvintului și buni Portughezi, așa cum e nevoie 
pentru mărirea Portugaliei” (A minha resposta). 

Salazar mărturisea aceasta în 1919, cu prilejul suspendării 
sale din învățămînt, învinuit fiind de monarhism și antirepublica- 
nism. A minha resposta, în afară de savuroasa ironie și fermitatea 
morală care însuflețesc cele 15 pagini dactilografiate — este și un 
foarte prețios document autobiografic — căci, așa cum nu prea obiș- 
nuiește, Salazar vorbește aici despre sine și despre idealurile vieţii 
sale. Pasiunea de profesor se trădează la fiecare pagină. Lipsit de 
114 


SALAZAR 





darul oratoriei, lipsit de magia unei prezenţe care tulbură și răs- 
colește — Salazar cîştiga pe studenții săi prin probitatea cu care 
îi așeza în fața realității și metoda cu care îi învăţa să o cerceteze. 
Prelegerile sale universitare se terminau întotdeauna printr-o frază, 
care, după; mărturisirea însăși a lui Salazar, ajunsese aproape sacra- 
mentală: „Aceasta e opinia mea. Totuși, dumneavoastră, consultind 
și elementele de studiu pe care le indic și cîntărind bine în minte 
argumentele pro și contra, veți accepta, domnilor, opinia care vi se 
va părea mai temeinică”. Sau: „Această chestiune nu mi se pare a 
fi fost încă îndestulător studiată și lămurită, nefiind încă posibil, 
în stadiul actual al științei, să formăm în privinţa ei o opinie care 
s-ar putea considera definitivă”. 

Iată, bunăoară, un fragment din lecţia de deschidere a 
cursului de Economie Politică 1918-1919, fragment pe care Salazar 
îl reproduce în A minha resposta: „Ca profesor, nimic n-aș regreta 
mai mult, decît dacă n-aș putea depune toate sforțările pentru ca, 
în cadrul materiilor pe care le predau, să fac familiare studenților 
mei toate faptele importante, toate marile idei și marile curente 
de opinie care străbat lumea și, de bine de rău, o dirijează. Oricare 
ar fi opiniile noastre personale asupra unei chestiuni oarecare, 
trebuie să ne păstrăm întotdeauna inteligența deschisă faptelor 
noi și ideilor noi, într-o lăudabilă dorință de progres, de conti- 
nuă rectificare a cunoștințelor noastre, de revizuire a mentalității 
noastre. Oamenii de știință și oamenii serioși nu se pot închide 
într-un anumit sistem de idei, ignorînd sau disprețuind progresele 
spiritului uman, refuzind să vadă, pentru a le determina semni- 
ficaţia și importanţa, faptele zilelor noastre, chiar dacă ele ar fi 
în contradicție cu sentimentele și convingerile noastre intime”. 

Un asemenea profesor nu-și putea cîștiga o aureolă de 
mit, dar impunea prin puritatea vieţii sale morale, prin severita- 
tea faţă de sine și prin metodele sale riguroase, științifice. Oliveira 
Salazar era, la Coimbra, un profesor european, un savant care voia 
să se menţină la nivelul colegilor săi din universitățile franceze, 
germane sau engleze. În foarte multe ştiinţe, Portugalia — ca atîtea 

alte țări mici — n-a depășit încă stadiul diletantismului. Popor 
înzestrat cu admirabile însușiri sufletești, dar sentimental, incoe- 
rent și imaginativ — portughezii dau la iveală, în fiecare generaţie, 
un număr surprinzător de mari poeţi, dar foarte puţini oameni 
de știință. Chiar adevărații savanți portughezi păcătuiesc uneori 
printr-o metodă incertă sau printr-o primejdioasa tendinţă către 
diletantism. Salazar — care-și propunea pe atunci să facă oameni 
NOI, și-și va propune într-o zi să modifice structura întregii nații 
-— voia să lupte, mai ales în sectorul universitar, împotriva aces- 
tei slăbiciuni de care suferea știința țării sale: superficialitatea, 
spiritul de improvizație, nestăruinţa. În afară de această pasiune 
pentru știință, mai era vechea sa pasiune pentru a învăţa pe alții, 
pentru a crește tineretul. 

Fără să fi devenit legendar, și ca atare neatrăgînd stu- 
denți de la alte facultăți, Salazar era totuși un profesor cunoscut 
şi respectat în Coimbra. Îl stimau chiar cei care nu-i împărtășeau 
credinţele sale catolice și militau în feluritele partide republicane. 
Lucrul acesta se verifica în primăvara anului 1919, cînd Salazar, 
împreună cu alți trei profesori, e suspendat din învățămînt. Este 
perioada care urmează asasinării lui SidOnio Pais și înăbușirii 
revoltelor monarhiste. Cum se cunoștea activitatea lui Salazar la 
„Centrul Academic de Democraţie Creștină” și cum, fără îndoială, 
erau destui democrați republicani care voiau să-i ia locul la cate- 
dră, a fost acuzat de monarhism și activitate antirepublicană. În 
ancheta făcută de către comisia Universităţii, Salazar se apără prin 
memoriul menționat mai sus, A minha resposta, fără să răspundă, 
totuși, la toate insinuările. Din cele douăzeci și două de depoziții 
ale martorilor, numai unul îl acuză de monarhism, amintindu-și 
că a fost coleg cu el la seminarul din Vizeu și că-i cunoaște de pe 
atunci credințele politice; totuși, adaugă acest martor, nu l-a auzit, 
niciodată pe Salazar făcînd propaganda politică de pe catedra sa 
universitară. Ancheta îl reabilitează în unanimitate pe Salazar și 
Facultatea de Drept din Coimbra își redeschide curînd cursurile 
de Economie Politică. 

Intriga din primăvara anului 1919 nu l-a descurajat. Pro- 
fesorul își continuă prelegerile cu aceeași severitate și catolicul își 
continuă activitatea la C.A.D.C. cu același curaj. În feluritele cercuri 
catolice din Portugalia, numele lui Salazar începe să fie cunoscut. 
Se află despre el că e un mare profesor de Economie Politică, dar 
ceea ce impresionează mai ales este claritatea cu care acest tînăr 
savant dezbate problemele sociale la lumina catolicismului. Per- 
secuțiile care urmară asasinării lui Sidânio Pais convinseseră pe 
catolici că trebuie să strîngă rîndurile și în același timp, să încerce 
cu orice preţ colaborarea, leala a „Centrului” cu regimul republican. 
De aceea „Centrul Catolic”, cînd Granjo îi încurajează să depună 
liste pentru alegerile din august 1921, se grăbeşte să accepte cola- 
borarea. Printre persoanele propuse de „Centru” ca să candideze 
pe listele deputaților catolici se află și Salazar. 

Nu încape îndoială că a șovăit mult înainte de a primi 
un loc de deputat în Parlament. Însemna părăsirea Coimbrei și 
întreruperea cursului său universitar. Pentru Salazar, sacrificiul 
era mare. Dar pe de altă parte, de la moartea lui SidOnio Pais, ţara 
mergea din rău în mai rău. Erau anumite măsuri, financiare, care 
s-ar fi putut lua și care ar fi putut îmbunătăți simțitor situaţia. 
Salazar meditase îndelung asupra lor. Proiectele de legi se aflau 
în mapa lui. Necunoscînd decît de departe viața parlamentară, își 
închipuia că orice ins competent va fi invitat să propună soluția 
salvatoare. Se știa competent în Finanţe și Economie Politică. Chiar 
fără să adere la viaţa politică a Republicii, își putea servi patria în 
calitatea lui de tehnician, de expert financiar. 

Pe de altă parte, e sigur că au stăruit prietenii catolici. 
Nimeni altul ca Salazar nu știa să expună mai limpede relaţiile 
dintre Republică și Biserica romano-catolică și fără îndoială că 
problema aceasta va fi din nou discutată la tribuna Camerei. E pro- 
babil că mulţi catolici au crezut că Antonio Granjo va putea salva 
țara din anarhie și că va juca, într-un anumit fel, rolul lui Sid6nio 
Pais. „Centrul Catolic” nu-și putea îngădui să piardă un asemenea 
prilej pentru a dobîndi o cît mai mare libertate. Astfel că Salazar, 

reflectînd încă odată la tot ce ar putea face pentru îmbunătățirea 
situaţiei financiare a patriei sale și cedînd și stăruinţelor priete- 
nilor din „Centrul Catolic”, a acceptat să candideze. 

A fost, desigur, destul de mirat văzîndu-se ales deputat. 
Dar nu mai puțin mirat a fost intrînd în Parlamentul portughez 
și asistind, o ședința întreagă, la ritualul parlamentar. 

A cîntărit bine ce are de făcut — și s-a suit în primul tren 
spre Coimbra. 

O singură ședință parlamentară i-a fost de ajuns lui Oli- 
veira Salazar ca să înțeleagă inutilitatea acestei instituţii politice. 
Și cum era un om care voia să-și vadă de treabă și nu avea timp de 
pierdut, se reîntoarce la catedra sa universitară din Coimbra. Să 
fie însă numai aceasta? Numai sentimentul că și-ar pierde timpul 
continuînd să ia parte la ședințele Parlamentului portughez? Dacă, 
în acea zi de 2 septembrie 1921, Salazar a intuit precis caducita- 
tea iremediabilă a regimului democrato-parlamentar — și totul ne 
face să credem că a intuit-o, atunci a văzut mai departe. A înțeles, 
bunăoară, că procesul de dezagregare al regimului politic portu- 
ghez n-a atins încă faza lui finală, de unde ar putea începe un 
proces invers, de reintegrare. A ghicit, fără îndoială, că guvernarea 
lui Antonio Granjo, ca și oricare altă guvernare derivată din ace- 
lași regim moral și politic, nu numai că nu va fi în stare să pună 
capăt haosului însîngerat în care se zvircolea Portugalia, dar se 
va prăbuși chiar ea, antrenată de forțele aceluiași haos. Retrage- 
rea bruscă și definitivă a lui Salazar din Parlamentul lui Antonio 
Granjo are, parcă, o semnificaţie profetică. 

Pentru că acest Parlament a cunoscut, într-adevăr, pagina 
cea mai însîngerată și mai josnică pe care a scris-o istoria regimu- 
lui democratic și republican în Portugalia. 

Antonio Granjo începe să fie suspectat de „sidonism” de 
către incoruptibilii republicani, geloși pe tradiția revoluționară și 
anticipată a mișcării. Șeful Guvernului e învinuit că se aliază cu 
monarhiștii și catolicii, îndepărtînd pe adevărații republicani. La 
30 septembrie se schițează o mișcare revoluționară, repede sufocată 

de garnizoana din Lisabona. Granjo hotărăște dezarmarea gărzi- 
lor republicane și a marinarilor. Un mare număr dintre ofițerii 
de marină sînt arestați. Un ziar de stînga, Impresa da Manha, se 
indignează: „Domnul Granjo, după ce s-a supărat pe jurnaliști și 
pe toţi republicanii, își îndreaptă acum acreala împotriva mari- 
narilor. Nu-și mai amintește că ei au fost și sînt încă cei mai buni 
susținători ai Republicii. Dar cât e de absurdă situaţia aceasta! Un 
guvern care se pretinde republican — urînd pe republicani, perse- 
cutînd pe republicani, vexînd pe republicani!” 

La 5 octombrie, aniversarea instaurării Republicii, Granjo 
redă libertatea tuturor deținuților politici. Dar cînd, în aceeași 
Zi, vrea să vorbească la monumentul eroilor revoluției, mulțimea 
începe să-l huiduiască, strigînd „Trăiască Republica și republica- 
nii!” și „Moarte reacţiunii și iezuiților!”. Nemulțumirea maselor 
comunizante împotriva lui Granjo crește necontenit. Acest om e 
vindut reacționarilor monarhiști și catolici. Din partea lui, Repu- 
blica se poate aștepta la orice. „Ce guvern e acesta?!” se întreabă 
Impresa da Manha. „Republican? Doamne ferește!” Căci „Națiunea 
l-a condamnat, văzindu-l că arestează pe republicani, persecută pe 
ofițerii din Gardă și pregătește manevre împotriva bravilor mari- 
nari”. Agitaţia și campania de zvonuri ia proporții neobișnuite chiar 
pentru Portugalia. Se șoptește că Guvernul desființează gărzile 
republicane, marina și poliția. 

Izbucnesc grevele lucrătorilor de la căile ferate și Societa- 
tea de Tramvaie, care sînt înăbușite. Dar valul de ură împotriva lui 
Granjo crește mereu. Extremiștii manifestează pe străzi, strigînd 
„Republica e în primejdie” și „Jos Granjo!”. 

În dimineaţa zilei de 17 octombrie, trei lovituri de tun 
anunță că o nouă revoluţie a izbucnit. Imediat încep să treacă spre 
Rotondă artileria și trupele insurgente. Impresa da Manha amin- 
tește cuvintele lui Danton: „De laudace! De laudace! Toutjours 
de laudace!”. La ora 9 dimineaţa, un ofițer al gărzilor republicane 
comunică ministrului de Finanţe pactul gărzilor cu insurgenții. 
La ora 10, Granjo se duce la cartierul general al Gărzii și, de acolo, 

scrie Președintelui Republicii informîndu-l că, neputînd stăpini 
revolta, își înaintează demisia. Președintele Antonio Jose de Alme- 
ida i-o primește, lăudind „nobila sa purtare”. Și Granjo se întoarce 
acasă, frecîndu-și mîinile că „și-a îndeplinit datoria” și „a evitat 
vărsarea de sînge între fraţi!”. 

Nu aceeași părere o aveau însă și anumite elemente 
extremiste ale insurgenților. Casa ex-președintelui de Consiliu e 
înconjurată, iar Granjo, îngrijorat, caută adăpost la un vecin, marele 
său adversar politic, Cunha Leal. Acesta îl primește mărinimos, iar 
cînd o patrulă revoluționară se prezintă și-l cere pe Granjo, asigu- 
rîndu-l că au ordin să-l transporte pe un vas de război, Cunha Leal 
se grăbeşte să-și întovărășească adversarul politic, nu cumva să i 
se întîmple ceva. Sînt urcați amindoi într-o camionetă roșie, între 
mai mulți marinari și conduși la Arsenal. Uriașul Granjo, figură 
populară, e primit cu strigăte și amenințări de moarte. Zadarnic 
încearcă mai mulți ofițeri să-l apere. În aceeași noapte este ucis 
și spintecat cu baionetele de marinarii care voiau să-și răzbune 
camarazii deportaţi, sub un guvern anterior, în insulele atlantice. 
Un marinar își arată baioneta înroșită: „Veniţi să vedeţi sînge de 
porc!. 

„Camioneta fantomă”, cum i s-a spus mai tîrziu, pornește 
iar. De astă dată grupul de marinari — condus de un revoluționar 
notoriu, „Dinte de aur” — se îndreaptă spre locuinţa ofițerului de 
marină Jose Carlos de Maia, unul din șefii revoluției din 5 octom- 
brie 1910 și fundator al Republicii, fost ministru al marinei sub 
Sid6nio Pais. Ajung aproape de miezul nopţii. Comandanții refuză, 
la început, să urmeze patrula care venise să-l ducă la Arsenal, în 
numele Juntei Revoluționare. Dar înțelege curind că trebuie să se 
supună. Vrea să-și schimbe, cel puţin, hainele, să-și ia alți pantofi. 
„Ești bine așa cum ești, îl liniștește Dinte de Aur. Nu e nevoie de 
haine mai bune!” Vechiul revoluționar, comandantul Carlos de 
Maia nu se așteaptă la altceva decît, poate, un scurt domiciliu for- 
țat pe bordul unui vas de război. Dar soția sa ghicise din privirile 
marinarilor că, de astă dată, se poate întîmpla orice, încearcă să-i 

înduplece zvirlindu-se la picioarele lor, cu un copil de cîteva luni 
pe care-l purta în braţe. E zadarnic. „E tîrziu! Trebuie s-o ștergem!”, 
se întunecă unul dintre marinari. Femeia mai are timp să-i strige, 
de la fereastră, în timp ce comandantul era urcat de marinari în 
„camioneta fantomă”: „Adio!” Carlos de Maia este ucis de Dinte de 
Aur și oamenii lui, cu toate rugămințile șoferului și cu toate că fostul 
șef revoluționar încercase să se ascundă într-o cabină telefonică. 

Al treilea pe listă era amiralul Machado dos Santos, omul 
care continua să se laude că întemeiase Republica. Machado dos 
Santos acceptă să se urce în camioneta fantomă. „M-am simţit 
întotdeauna bine între marinari!” exclamă el, amintindu-și desigur 
de anii săi de propagandă revoluționară. Dar nu ajunge viu pină 
la Arsenal. Aproape de morgă, camioneta are o pană de motor. 
Amiralul e dat jos cu sila. „Nu mă omoriţi, băieţi!”, striga el zîm- 
bind, înțelegînd că i-a sosit ceasul. Și se prăbușește sub gloanțele 
marinarilor. O mașină care trecea prin apropiere e oprită și corpul 
fostului întemeietor al Republicii e trimis la morgă. 

Lista pe care o avea Dinte de Aur e mare, dar mulți dintre 
cei însemnați acolo au timp să se ascundă, anunţaţi fiind chiar 
de către ofițerii din Junta Revoluționară. „Camioneta fantomă” 
străbate totuși Capitala, fără ca cineva să aibă curajul s-o oprească, 
și alți cîțiva nevinovaţi își găsesc moartea. Indignarea populaţiei 
a doua zi e fără margini Generalul Gomes da Costa împreună cu 
alți ofițeri își înaintează demisiile în semn de protest, însuși Pre- 
ședintele Republicii, Antonio Jos6 de Almeida, vrea să renunţe la 
Preşedinţie și numai impunătoarea manifestaţie care are loc a 
doua zi îl împiedică s-o facă. 

Întimplările tragice din noaptea de 19 octombrie au 
rămas pînă astăzi învăluite în mister. Este semnificativ faptul că 
cel dintîi lucru pe care l-au făcut insurgenții a fost să elibereze 
din închisoare pe asasinul lui SidOnio Pais. Totul ne îndeamnă 
să credem că Dinte de Aur și ceata lui n-au lucrat din propria 
lor inițiativă. Documentele publicate în această privința lasă să 
se întrevadă o influenţă străină. Ziarul Epoca din 20 decembrie 

1926 afirmă că atît Granjo cît și Machado dos Santos aflaseră de 
izbucnirea iminentă a unui complot organizat cu ajutorul elemen- 
telor internaţionale, și că și-au pierdut viața pentru că deveniseră 
primejdioși cunoscînd acest secret. Fapt este că, de atunci, agita- 
ţia comunistă a crescut simțitor în Portugalia. Grevele, actele de 
sabotaj și comploturile pe care pînă atunci le organizau societățile 
secrete și formiga branca, încep să fie controlate de către nucleele 
comuniste. 

Indignarea ţării a fost totuși atît de mare încît Guver- 
nul revoluționar, prezidat de colonelul Manuel Maria Coelho, e 
silit să demisioneze la 5 noiembrie; nu apucase să guverneze trei 
săptămîni. Urmează un minister Maia Pinto de șase săptămîni și 
altul Cunha Leal, cam de aceeași durată. La 5 februarie 1922 i se 
încredințează guvernul lui Antonio Maria da Silva, care reușește 
să se menţină la putere aproape doi ani. Cum se explică misterul 
acestui record ministerial? Antonia Maria da Silva este un vechi 
complotist și creatorul „artileriei civile” din ultimii ani ai Monar- 
hiei. El va înarma mai tîrziu și va dirija din umbră „Legiunea Roșie”, 
formidabilă organizație comunistă, cu care vor avea de luptat toate 
guvernele și chiar dictatura militară. Faptul că se poate menține 
la putere atita vreme ne face să credem că el controla opoziția 
violentă, care împiedica celelalte guverne să dureze. Aceste forțe 
secrete se opun lămuririi misterului asasinatelor din noaptea de 
19 octombrie. Dinte de Aur și banda lui nu sînt judecați decît la 
14 decembrie 1923. De altfel procesul, care se sfîrșește cu condam- 
narea lui Dinte de Aur la temniţă grea pe viață, nu aduce nici o 
lumină asupra cauzelor și adevăraților autori ai asasinatelor din 
noaptea de 19 octombrie. 

Guvernarea lui Atonio Maria da Silva nu se deosebește 
de cele precedente decît, poate, prin numărul masiv de deportări 
politice, care au loc la 20 iunie 1922. Grevele continuă, dar nu au 
intensitatea celor din anii trecuţi. O încercare de răscoală monar- 
hică, în octombrie 1922, este repede înăbușită. Antonio Maria da 
Silva izbutește să se menţină la putere pînă în noiembrie 1923, 

după ce remaniază de două ori cabinetul. Evident, țara era departe 
de a avea liniște. În iarna lui 1922 circulau atîtea zvonuri despre o 
nouă și mult mai radicală mișcare a „octombriștilor”, încît Șeful 
Statului și membrii Guvernului își caută refugiul în cetățuia din 
Cascaes, la 20 km de Lisabona, unde de altfel continuă pînă astăzi 
să locuiască Președintele Carmona... 

Ca și cînd ar fi prevăzut sfîrșitul tragic al guvernării lui 
Antonio Granjo, Oliveira Salazar se reîntoarce în Coimbra și refuză 
să mai calce pragul Parlamentului portughez. Aceasta nu înseamnă, 
firește, că renunțase la acțiunea politică pentru a-și închina științei 
tot timpul și toată energia sa. Niciodată Salazar nu s-a dedicat cu 
exclusivitate muncii științifice. Tot atît de importantă era pentru 
el pregătirea tinerelor promoții pentru o mai adîncă înțelegere a 
realităților portugheze. Pe de altă parte, întețirea prigoanei religi- 
oase, după „noaptea însîngerată” din 19 octombrie, îl împiedecă să 
se retragă într-un adevărat turn de fildeș la Coimbra. 

În zilele de 29 și 30 aprilie 1922 are loc la Lisabona a 
doua sesiune a Congresului Centrului Catolic. Salazar prezintă 
un memoriu — Centro Cat6lico Portugues. Principios e organizacâo 
— care e primit cu entuziasm de congresiști și dă naștere la des- 
tule critici și comentarii violente în întreaga presă portugheză. 
În prefața care însoţeşte textul comunicării, tipărit în broșură pe 
spezele comitetului diocezian din Funchal, Salazar mărturisește 
că studiul a fost „îndelung gîndit”, dar din motive felurite redactat 
în mare grabă. Comunicarea este, într-adevăr, extrem de succintă, 
avind mai de grabă înfățișarea unei serii de teze, cu o argumentaţie 
foarte strinsă, schematică. „O unanimitate de vederi și opinii nu 
este, în politică, omenește posibilă”, recunoaște autorul în prefață. 
Aceasta se referă nu numai la adversarii atei ai Centrului, ci mai 
ales la catolicii care militau în partidele monarhiste. „Recunoaș- 
tem leal că nu se află cu noi mulți și mari catolici”. Dar ceea ce e 
important de discutat este punctul de vedere inițial, „prima pozi- 
ție pe care o ocupă spiritul nostru” în fața unei probleme. Această 
„primă poziție” nu e admisă, firește, de cei care nu împărtășesc 

credinţele și dogmele catolice — marea masă a agnosticilor, maso- 
nilor și revoluționarilor democrați. Dar ceea ce urmărește Salazar 
prin această comunicare, deși n-o spune lămurit, este adeziunea 
unui cît mai mare număr de catolici la politica Centrului și, impli- 
cit, retragerea lor — măcar „provizorie” din partidele politice, (recte: 
monarhiste) — de aceea încercă încă o dată, printr-o argumentaţie 
foarte strinsă, de o logică simplă și clară, să convingă pe catolicii 
care militau pentru o schimbare a regimului, să renunţe la oricare 
altă activitate politică în afară de aceea a Centrului. „De altfel, 
adaugă el în prefaţă, nu se află aici nici intoleranță, nici ură. Sînt 
patruzeci de pagini asupra politicii portugheze... și nu se vorbește 
Tău de nimeni!”. Teza susținută de Salazar se poate rezuma astfel: 
prin politica sa, Biserica romano-catolică încearcă să obțină „con- 
diții minime indispensabile vieţii religioase”; politica Bisericii, 
evident, nu e politica naţiunii; dar catolicii, pentru a dobîndi acele 
„condiții minime”, trebuie să aibă și putere, nu numai conducerea 
conștiințelor; trebuie, deci, să activeze pe plan politic. Chestiunea 
politică se rezolvă eficient numai prin revoluţie, dar revoluţia este 
în contradicție cu datoria — pe care o are orice cetățean loial — de 
a respecta puterile constituite. Pe de altă parte, a rezolva mai întâi 
chestiunea politică și apoi pe cea religioasă (cum, adnotăm noi, 
susțineau catolicii monarhiști), înseamnă a subordona religia regi- 
mului politic. „Astfel unirea catolicilor — divizați politicește — în 
cîmpul politic, pentru a apăra Biserica cu mijloace politice, nu se 
poate face decît cu sacrificiul opiniilor politice, sau mai bine zis, 
cu sacrificiul trecător al unei anumite acțiuni politice, socotită 
deocamdată prejudicioasă pentru apărarea intereselor religioase”. 
Salazar își reazemă argumentarea și pe scrisoarea Papei Benedict 
XV din 11 decembrie 1919, de unde, după interpretarea sa, rezultă 
datoria pe care o are fiecare catolic de a asculta și colabora cu regi- 
mul țării sale, deși nu rezultă și obligaţia de a adera la acest regim. 
Pentru un catolic, comentează Salazar, este mai urgentă cîștigarea 
de drepturi pentru Biserică în regimul actual — republican — decît 
substituirea acestui regim printr-altul. Și numai într-un singur caz 

forțele catolice nu vor fi împrăștiate cînd toţi catolicii vor vota pe 
candidaţii Centrului, sacrificînd pe cei ai partidului din care fac 
parte. Căci scopul ultim al Centrului este să cucerească puterea 
politică și să apere interesele Bisericii, creștinînd în același timp 
instituţiile țării. 

Program ambițios — această cucerire a puterii — în care 
ne îndoim că Salazar credea cu adevărat; el cunoștea prea bine 
forțele politice ale Portugaliei și înțelegea că spiritul revoluționar 
și anti-catolic era departe de a-și fi istovit posibilitățile de realizare 
istorică. Ceea ce urmărea Salazar, prin tezele sale, era în primul 
rînd să pună la îndemînă tuturor adepților Centrului Catolic un 
model de argumentare și propagandă printre catolicii monarhiști; 
în același timp, această nouă profesiune de credință faţă de regimul 
republican ar fi convins poate Guvernul de sinceritatea Centru- 
lui și poate chiar s-ar fi ajuns la dobîndirea anumitor libertăţi 
religioase. Zece ani mai tîrziu, într-un important discurs ţinut ca 
Președinte al Consiliului de miniștri (23 Noiembrie 1932), Salazar 
își amintește de rolul său, în acțiunea Centrului Catolic. „Nu spun 
că rezultatele au fost mari; spun că fără această acțiune ar fi fost 
și mai mici. Bunele intenţii ale multora s-au lovit de incultura și 
iacobinismul politicienilor extremiști și al oamenilor lor, ca și de 
îngustimea de vederi a partidelor așa numite conservatoare. Fapt 
este că se putea întotdeauna afirma, și cu aparenţe de dreptate, că 
Republica Portugheză era prin esență anti-catolică, iar neutrali- 
tatea sa o minciună, ceea ce era destul de grav pentru Republică 
și pentru Biserică, într-o țară de tradiţie și populare catolică. Sec- 
tarismul guvernelor a deschis răni adînci în conștiința națiunii...” 

Dacă acțiunea Centrului Catolic — nici măcar după 
această supremă încercare din 1922 — n-a dobîndit nici o libertate 
religioasă din partea guvernelor republicane, în schimb ea a adîncit 
mai mult ruptura dintre Centru și partidele monarhiste. Salazar se 
aștepta la această agravare a raporturilor cu monarhiștii. Însă el 
probabil că pierduse încă de pe atunci și în chip definitiv speranța 
într-o revoluție monarhistă victorioasă și aștepta să se desemneze 

în cîmpul politic o nouă forță, destul de puternică pentru a putea 
într-o zi stăvilii dezmăţul guvernărilor demagogice. Deocamdată, 
această forță nu se face simțită. Antonio Maria da Silva guvernează, 
cum am văzut, pînă la 15 Noiembrie 1923. În tot acest răstimp, Sala- 
zar își continuă activitatea de dascăl la Universitatea din Coimbra 
și munca lui modestă de educator moral. Este straniu, totuși, că 
această continuă osteneală nu duce la alcătuirea unui grup de cre- 
dincioși, strinși pe viaţă și pe moarte în jurul șefului lor spiritual 
și politic. Salazar, chiar atunci cînd e admirat și urmat, rămîne 
singur. Mitul lui nu fructifică. E de altfel exagerat să vorbim de 
un mit al lui Salazar. Omul acesta rece, măsurat, adîncit în cifre, 
preocupat de probleme impopulare — morală, educaţie, politică 
religioasă — nu poate crea o atmosferă de frenetică admirație sau 
profundă devoțiune în jurul numelui său. 

Salazar își cîștigă anevoie, printre preoți, profesori, stu- 
dent merituoși și catolicii Centrului, o faimă de om integru, cu 
o viață morală fără pată, de mari merite științifice. E faima unui 
tehnician, nu aureola unui șef victorios. Nici chiar cei din jurul lui, 
studenții și prietenii, nu sînt fanatizaţi de viața aceasta corectă. 
Oamenii nu pot avea față de el mai mult decit stimă și admiraţie... 

Dar, evident, această admiraţie se face simțită în cer- 
curi tot mai largi. Îndeosebi cei care se îndeletnicesc cu realitățile 
economice și financiare încep să privească spre Salazar ca spre 
un viitor bun conducător al vreunei importante instituții de stat. 
Cînd, la începutul lui decembrie 1923, are loc la Lisabona Congresul 
Asociațiunilor Comerciale și Industriale din Portugalia, se discută 
și o comunicare a profesorului Salazar: „Reducerea cheltuielilor 
publice”. E studiul unui specialist care știe să vadă dincolo de 
problemele tehnice pe care le dezbate. Congresul Asociațiunilor 
Comerciale și Industriale, nu e greu de ghicit, era o încercare a 
marii finanţe de a găsi platforma către acțiunea politică. Sala- 
Zair, care nu refuza niciodată prilejul de a-și expune concluziile la 
care ajunsese în domeniul economic și financiar, mai ales cînd 
era vorba de un auditor competent, a fost unul din sărbătoriții 

127 


X. Salazar — O zi în Parlament... 





acestui Congres. Un orator comentează astfel comunicarea profe- 
sorului Salazar: „De multă vreme am căutat să facem să intervină 
în discuția problemelor naționale și oamenii noi, învățați, plini de 
patriotism și de încredere, care lucrează în liniștea biroului lor, și 
care vor juca, fără îndoială, un rol foarte strălucit în acțiunea de 
salvare a patriei”. Asociaţiile Comerciale și Industriale plănuiau 
să depună liste speciale de candidaţi pentru viitorul Parlament. 
Era și acesta un semn de oboseală față de diviziunea partidelor 
și luptelor politice. Dar Guvernul, prezidat de Ginestal Machado, 
care urmase lui Antonio Maria da Silva și din care făceau parte, 
printre alţii, Cunha Leal și generalul Oscar Carmona — cade repede 
în urma unei revolte semimilitare, și e înlocuit la 18 decembrie cu 
un cabinet prezidat de maiorul Alvaro de Castra. 

Încercarea revoluţionară avusese loc la 10 decembrie 
1923, opt zile după comunicarea lui Salazar. O săptămînă în urmă, 
ministrul de Finanțe demisionar, Cunha Leal, ţine o conferință 
publică în care atacă violent starea de lucruri din țară, dezmățul 
politicienilor, incapacitatea Statului în fața agitatorilor — și vorbește 
despre dezastrul economic portughez, despre dezordinea totală, 
lăudînd omul care în Italia „a impus ordinea în locul dezordinii”. 
Încă un simptom al exasperării împotriva partidelor, împotriva 
intrigilor politice, demagogiei și a ineficienţei guvernărilor ultimi- 
lor ani. Cunha Leal vorbea ca un vechiul democrat... Toate acestea 
erau tot atîtea semne că viaţa politica se afla în pragul unor mari 
schimbări. Nu se precizaseră încă formele pe care avea să le ia reac- 
țiunea, dar se simţea iminenţa ei. Salazar se abține, cu mai multă 
grijă ca oricînd, să se angajeze în lupta dintre partidele republi- 
cane și cele monarhiste. Are, acum, sentimentul net că scăparea 
nu poate veni de la nici unul din ele. Așteaptă, în sihăstria lui de 
la Coimbra — dar cu ochii bine deschiși, atent la tot ce se întîmplă 
în jurul lui. Continuă, totuși, să-și spună cuvîntul ori de cîte ori 
crede de cuviinţă. În ziarul Centrului Catolic, Novidades, colabo- 
rează din cînd în cînd, cu articole în majoritatea lor tehnice, dar 
scrise cu multă claritate și mult nerv. La 15 și 16 ianuarie 1924 apar 

două articole despre „Învăţământul și costul său” şi „Chestiunea 
Universităţilor”. La 12 martie publică, în legătură cu devalorizarea, 
articolul „Venituri în valută străină”. Ca de obicei, Salazar nu scrie 
decît atunci cînd are ceva de spus într-o problemă de actualitate, 
discutată de cele mai multe ori anapoda sau în necunoștință de 
cauză. 

La 4 iulie 1924 se deschide, la Braga, primul Congres 
Euharistic Naţional. Goncalves Cerejeira — fostul camarad de 
studenţie, acum coleg de profesorat la Universitatea din Coim- 
bra — inaugurează ședința solemnă printr-un discurs, urmat de 
conferința lui Oliveira Salazar: „Pacea lui Hristos și proletaria- 
tul”. Este una din cele mai importante conferinţe ale sale, căci 
aici își expune cu destulă francheţe opiniile antimarxiste și tot 
aici încearcă să precizeze atitudinea catolicismului față de proble- 
mele sociale contemporane. „Nenumărate sînt masele lucrătorilor, 
ale căror suflete se agită revoltate, înfometați fiind și însetaţi de 
dreptate”. Și acești lucrători trec alături de Biserica Creștină sau 
se îndreaptă împotriva ei, „ca și cum distrugînd în lume izvorul 
ordinii și al virtuții, s-ar asigura cucerirea Dreptăţii și a Păcii”. 
Toate cuceririle proletariatului, dobindite fără să ţină seamă de 
creștinism sau chiar împotriva lui, n-au adus pe pământ nici pacea, 
nici dreptatea. Dimpotrivă, „În prezenţa acestor mișcări care ame- 
nințau să înece civilizația modernă observăm că, cu cît se extind 
cu atît triumfă, și cu atît lupta se intensifică, alimentindu-se din 
propriile sale victorii; fără ca pacea să se pogoare, fără ca dreptatea 
să se realizeze, fără ca situaţia fiecăruia să se îmbunătățească”. 

Pentru că, precizează profesorul Salazar, proletariatul 
socialist, caută „pacea în lume” printr-o revoluție mondială, în timp 
ce creștinismul crede în „pacea lui Hristos”, realizabilă numai prin- 
tr-o anevoioasă ascensiune spirituală a fiecărui ins în parte. Critica 
pe care o face iluziilor create în jurul ideilor de muncă, bogăţie și 
putere — iluzii care provoacă și susțin agitaţiile muncitorești de 
pretutindeni — o vom regăsi în întreaga sa activitate economică 
și socială de mai tîrziu. E greșit să se creadă că numai lucrătorul 

cu brațele muncește și e productiv, sau că munca nu cunoaște 
nici un fel de ierarhie, efortul de invenţie, de organizare și direcţie 
fiind egal, dacă nu inferior, execuţiei. E greșit de asemenea să se 
creadă că orice fel de bogăţie este un fapt sau un privilegiu: „există 
o bogăție-egoism și o bogăție-sacrificiu și devotament”. Cea dintii e 
improductivă pentru colectivitate, servind doar ca un instrument 
de neistovită consumație a unei clase privilegiate, care nu urmă- 
rește decît satisfacerea unui infinit număr de dorinţe firești sau 
artificiale. Dar, „o dorință cheamă pe alta, satisfacerea anumitor 
aspirații face să se nască altele, întreținînd o ambiţie fără margini, 
ca o băutură misterioasă care ar avea ca efect să ne facă setea tot 
mai arzătoare”. În afară de această bogăţie-egoism se întîlnește și 
cealaltă specie de bogăţie, care se poate găsi în mîinile particula- 
rilor, ale sindicatelor și ale micilor, organisme teritoriale, sau în 
stăpînirea Statului: „imi închipui pe acest om bogat dar productiv, 
ca un fel de administrator al unui incapabil, fecundind bogăţia 
prin acțiunea și prin inițiativa sa, prin calităţile sale de diriguitor 
și șef”. (Să nu uităm că acest elogiu al „bogatului productiv” era 
făcut de un om care se născuse și a trăit de atunci într-o mîndră 
sărăcie). În sfirşit, alături de iluziile create și metodic răspîndite 
în jurul noțiunilor de muncă și bogăţie, se întîlnesc, în proletaria- 
tul socialist, iluziile crescute în jurul noţiunii de putere. „A cuceri 
puterea, a exercita puterea pentru a transforma în articole de lege 
iluzii care, dacă ar fi realizate, ar diminua capacitatea de producție 
mondială și ar distruge temeliile solide ale stabilității sociale, nu 
înseamnă a rezolva conflictele, ci a le multiplica; nu înseamnă a 
căuta pacea, ci a pregăti războiul; nu înseamnă dobîndirea fericirii, 
ci sporirea mizeriei și a durerii.” În faţa acestor porniri luciferice, 
alimentate de iluziile marxismului, Salazar amintește de „bazele 
morale ale revoluției noastre sociale”, adică ale creștinismului 
social, „care n-are nevoie să comande, ci să slujească” iar „spiritului 
de revoltă îi opune ascultarea; urii — dragostea; ambiţiei — renunța- 
rea”, întîlnim, în această conferință, modelul omului politic creștin, 
pe care Salazar l-a construit în lungile lui meditații și pe care se va 

trudi să-l realizeze în propria lui conduită și activitate cîțiva ani 
mai tîrziu. „A nu aspira la putere ca la un drept, ci a o accepta și 
exercita ca pe o datorie; a considera Statul ca reprezentantul lui 
Dumnezeu pentru binele comun și a asculta din toată inima pe 
cel care e investit cu autoritate; a nu uita, cînd cineva comandă, 
în numele cărei dreptăţi o face; și a nu uita, cînd cineva ascultă, 
virtutea sacră a celui care comandă — ce extraordinară revoluţie! 
Este Puterea dezbărată de orice aviditate ambițioasă, de obstacole 
inoportune, de revoluții periculoase; este libera autoritate și respec- 
tul celui asupra căruia se exercită ea; este legea umană înnobilată 
de justiție, puterea limitată de legea lui Dumnezeu și drepturile 
conștiinței; este ordinea asigurată prin ascultarea sufletelor”. lar 
mai departe: „Daţi-ne aceste suflete transformate de spiritul creștin 
al ascultării, dragostei și renunţării — căci pacea lui Hristos este 
perfect compatibilă cu sindicalismul lucrătorilor cu noile metode 
de muncă, cu toate noile regimuri de proprietate, cu organizaţiile 
politice mult diferite între ele...” 

Conferința aceasta de la Braga, publicată în ziarele 
Centrului Catolic, nu are totuși nici o influenţă în viața politică 
portugheză. Anul 1924 nu se deosebea, în această privinţă, de cei- 
lalți ani. Guvernele cădeau din trei în trei ani, sau din trei în trei 
săptămîni. Anevoie le mai poate ţine cineva socoteala. Izbucnesc, 
ca de obicei, conflicte armate între Garda Republicană și poliție, 
între aviație și guvern, între greviști și armată. O manifestaţie comu- 
nistă începe prin aclamarea Președintelui Republicii și sfirșește 
prin urale pentru Soviete și revoluția mondială. Și pretutindeni se 
puteau citi semnele descompunerii: corupția politicienilor, abu- 
zurile conducătorilor, dezmăţul în administraţie, ruina economică 
și financiară a ţării, degradarea presei, sterilitatea culturii. Lumea 
nu mai știa pe cine să mai creadă, în ce să mai nădăjduiască. Tine- 
retul își căuta scăparea în mișcările extremiste — comunismul 
sau integralismul lusitan. Dar în timp ce Antonio Maria da Silva 
organiza „Legiunea Roșie”, integraliștii erau sabotaţi și atacați de 
celălalt mare partid monarhist și de catolici. 

Atât integralismul cît și monarhismul treceau printr-o 
criză. Portugalia era dezgustată și obosită de republicanismul 
demagogic, dar puţini mai credeau în sorții de izbîndă ai unei 
încercări de restaurare. Chiar monarhiștii înțelegeau că, după ati- 
tea momente prielnice pierdute, orice nouă înfrîngere ar putea fi 
fatală mișcării. Numărul morților și al celor din închisori crescuse 
destul de mult, de la Sid6nio Pais încoace. Trebuia găsit alt drum 
spre putere decît acel al atacului direct. Marele dușman nu mai 
era acum republica în sine, ci regimul demagogic, care încuraja 
comunismul și care ameninţa să lichideze într-o bună zi, în chip 
radical, orice urmă de „reacțiune”. Teama tuturor era ca nu cumva 
guvernele care se succedau într-un ritm amețitor să istovească țara 
într-un asemenea grad încît Portugalia să devină o pradă ușoară 
unei lovituri comuniste. De aceea monarhiștii constituționaliști și 
integraliști erau gata să susțină orice mișcare care ar fi putut înlă- 
tura regimul demo-comunist. Numai după o schimbare radicală 
a situaţiei politice s-ar fi putut gîndi monarhiștii la o încercare 
de restaurare. 

Centrul Catolic, deși făcuse atitea eforturi de a dobîndi un 
modus vivendi cu Republica, vedea cu îngrijorare regimul republi- 
can alunecînd tot mai vădit spre extrema stîngă. Mecanica politică 
se verifică și de astă dată: orice revoluţie tinde firesc spre realizarea 
ei totală în forme extreme. De aceea, catolicii încep să atace din 
ce în ce mai deschis comunismul, pretinzindu-și în același timp 
— cum am văzut că a făcut Salazar la Congresul Euharistic de la 
Braga — poziția lor față de reformele sociale. Și catolicii așteptau 
înlăturarea regimului ca pe o salvare de ultimă oră. Înţelegeau că 
minimul de așa-zise libertăţi religioase pe care încă le păstraseră 
— cel puţin, dreptul de a se ruga și a scrie —va fi sălbatic lichidat 
printr-o alunecare definitivă în comunism. 

În aprilie 1925 Salazar ţine în orașul Funchal două con- 
ferinţe „Laicism și Libertate”, „Bolșevism și Congregaţie”. Sînt 
mai de grabă comunicări științifice decît manifestații politice. 

Dar profesorul de Economie Politică și Finanţe vrea să arate, și 
de data aceasta, incompatibilitatea între bolșevism și o societate 
europeană, creștină și justă. Răsunetul acestor conferințe e destul 
de modest, pentru că în aceeași lună izbucnește prima încercare 
de luptă deschisă împotriva demagogiei regimului. 

Primăvara 1926 se vestise într-adevăr senzațională. În 
martie are loc la Lisabona o încercare de revoltă militară, repede 
zădărnicită. La 18 aprilie, însă, încercarea se repetă, pe un plan 
mai mare, sub conducerea comandantului Filomeno da Cîmara, 
a generalului Joio Sinel de Cordes, a locotenent-colonelului Raul 
Esteves și a altor ofițeri. Aproape întreaga garnizoana militară din 
Lisabona se alia în complot. Cîteva regimente ocupă poziţiile în 
Parcul Eduard VII și schimbă focuri de armă cu gărzile republi- 
cane. Dar, poate pentru că nu aflaseră la timp orarul insurecției, 
sau poate pentru că fusese la mijloc o trădare — o bună parte din 
regimentele care trebuiau — să se răscoale, nu apar la Rotondă. 
Lupta începe totuși și după o rezistență înverșunată, cu pierderi 
de ambele părți, insurgenții se predau. Șefii sînt închiși în fortul 
din Elvas, iar starea marțială e declarată în Lisabona. 

Lovitura de la 18 aprilie 1925 este primul simptom al 
intervenției în cîmpul politicii portugheze a unei noi forțe: armata. 
De acum înainte toate grupările politice vor trebui să țină seama de 
această forță. Programul insurgenților era destul de vag, dar se sim- 
țea, înapoia formulelor programatice, voința de a pune capăt stării 
de lucruri existente și, în același timp, setea de a răzbuna insultele 
pe care le aduseseră necontenit armatei guvernele demagogice 
de la moartea lui Sid6nio Pais încoace. Într-adevăr, neîncrederea 
partidelor de stînga în armată se accentuase în ultimii ani. Anto- 
nio Maria da Silva — care înlocuise oarecum prestigiosul mit al lui 
Afonso — Costa încurajase organizaţiile comuniste mai ales pentru 
a se apăra de armată. Demisiile forțate, arestările, surghiunurile 
în insule, schimbările de garnizoane, umilințele jigniseră adînc 
cercurile militare. Numai greșeli de ultimă oră zădărniciseră lovi- 
tura de stat de la 18 aprilie. 

Dar hotărîrea armatei de a îndepărta regimul rămîne 
tot atât de viguroasă. La 19 iulie izbucnește o nouă rebeliune, sub 
conducerea căpitanului de marină Cabecadas, care izbutise să 
răscoale echipajul crucișătorului Vasco de Gama, și a căpitanu- 
lui Jaime Baptista, care evadase de curînd din fortul Elvas, unde 
fusese închis laolaltă cu ceilalți șefi ai insurecției din aprilie. Noua 
rebeliune militară se prăbușește, ca și cea din primăvară, datorită 
șovăielilor anumitor elemente care juraseră să urmeze pe complo- 
tiști, dar care în ultimul moment renunţă la insurecție. Lupta cu 
gărzile republicane și regimentele loiale Guvernului e scurtă, iar 
șefii insurecției se predau înțelegînd zădărnicia unei rezistențe 
prelungite. 

La guvern se află din nou, de la 30 iunie, Antonio Maria da 
Silva, care-și ia asupră-și organizarea tribunalelor speciale pentru 
judecarea rebelilor. Datorită prezenţei generalului Sinel de Cordes 
în rîndurile insurgente, juriul e constituit din ofițeri de același grad, 
sub președinția generalului Alberto Ilharsco și avind ca procuror pe 
generalul Oscar Carmona. Toate încercările lui Antonio Maria de 
Silva de a smulge juriului o condamnare a insurgenților se lovesc 
de dirzenia generalilor. Departe de a însemna o victorie pentru 
Guvern, așa cum sperase de Silva, procesul șefilor militari — care 
are loc în ziua de 27 septembrie la Școala Navală, se transformă 
într-o răsunătoare biruință a revoluționarilor. Acuzaţii se apără 
în fața unei săli pline, entuziaste, care subliniază prin ropote de 
aplauze o mărturisire de credinţă naționalistă, orice șarjă împo- 
triva ticăloșiei politicienilor. Generalul Carmona se transformă 
din acuzator în apologet. Juriul achită pe toți complotiștii, care se 
pot întoarce la unităţile lor și-și pot relua activitatea revoluționară. 
Citirea sentinței dă prilej la scene patetice. Generalii judecători au 
toți lacrimi în ochi și se putea citi pe figurile lor regretul de a nu fi 
luat și ei parte la complot. Vestea achitării se împrăștie fulgerător 
în toată Capitala și e aclamată pretutindeni prin urale. Guvernul 
lui da Silva, laolaltă cu celelalte guverne anterioare erau, în bloc, 
osîndite cu o brutală sinceritate. 

Între cele două lovituri de stat încercate de armată, în 
aprilie și iulie, are loc la Coimbra și Congresul luso-spaniol pen- 
tru propășirea științelor, 16 iunie 1925. Profesorul Oliveira Salazar 
citește discursul inaugural la secția de Științe Sociale: „Statul 
non-confesiona!”. Subiect întru totul delicat, mai ales pentru Portu- 
galia din acei ani. Dar și „această problema dificilă, care este, poate, 
pentru state o problemă eternă”, e discutata de Salazar cu obișnuita 
lui pătrundere și sinceritate. Concepţia lui politică se înfățișează 
mai matură și nu e greu de ghicit, acum, omul de acțiune în umbra, 
cugetătorului. „Este o iluzie, sau o utopie să se creadă că Statul nu 
participă și el, într-un sens, la absolut! Catolicul care rostește o 
asemenea afirmaţie dovedește că a înţeles pe deplin misiunea și 
răspunderea omului politic. Statul modern, sugerează Salazar, ar 
putea să-și găsească formula de echilibru stabil unificînd conști- 
ințele, educînd în așa chip inteligenţele încît acestea „să adopte în 
întregime doctrina pe care el însuși o formulează și o consacră”. 

Nu știu ce răsunet a avut această conferința a lui Sala- 
zar. Dar e sigur că nu numai el își punea problema „echilibrului 
stabil” al Statului. Loviturile încercate de militari nu urmăreau 
altceva decît soluționarea crizei politice care dura de atîţia ani. 
„Cînd acolo, afară, se plimbă liberi autorii nenorocirilor patriei — 
eu văd aici ofițeri de o înaltă valoare pe banca acuzaților!”, strigă 
procurorul în procesul rebeliunii din aprilie, generalul Carmona. 

„Patria e bolnavă!” — astfel își încheie generalul Carmona 
celebrul său rechizitoriu. Cuvinte care nu se adresau acuzaților, ci 
Guvernului și dictaturii demagogice a politicienilor. O quasi-unani- 
mitate exista în ceea ce privește factorii responsabili ai dezmățului: 

toți vedeau în politicieni și, mai ales, în partidul democrat al lui 
Antonio Maria da Silva, focarele de descompunere care duceau 
inevitabil Portugalia către dezagregarea finală. 

În tot cursul anului 1925 valul de ură și dezgust crește 
neîncetat. Se vorbea deschis, în case, pe stradă, în cafenele, de imi- 
nenta revoluție militară împotriva cabinetului Antonio Maria da 
Silva. În primăvara 1926, Guvernul încearcă să treacă prin Parla- 
ment legea Regiilor tutunului, ca să-și creeze cîteva mii de posturi 
pentru clientela politică. Un formidabil scandal izbucnește în 
Cameră și în presă pe această chestiune. Dar Antonio Maria da 
Silva credea în puterea banului. Nu-i păsa de indignarea publică, 
dacă izbutea să dobîndească două mii de posturi la dispoziţia lui. 
Corupţia, ca întotdeauna pînă atunci, ar fi dat și de data aceasta 
excelente rezultate, iar în cîțiva ani „scandalul Regiilor” ar fi fost 
cu desăvirșire uitat. De aceea, ca să poată trece legea prin Parla- 
ment, se ţin ședințe care acoperă de ridicol venerabila instituţie. 
Deputatul Camoezas vorbește nouă ceasuri în șir, pînă la sosirea 
rapidului de Porto, care aducea voturile necesare trecerii legii! Nu 
era, de altfel, un record oratoric, pentru că în ședința de noapte de 
la 16 iulie 1925 un deputat anunţase de la tribună ca va vorbi fără 
întrerupere pînă a doua zi după amiaza — deși abandonează puţin 
înainte de prinz după ce vorbise nouă ceasuri în șir... 

Dar, după discursul deputatului Camoezas, Lisabona 
nu-și mai stăvilește indignarea. La 1 mai 1926 mulțimea atacă 
Parlamentul și ar fi intrat în sala de ședințe dacă poliția nu inter- 
venea la timp. Legea, totuși, e votată la 4 mai. Presa reîncepe atacul 
împotriva Guvernului și Antonio Maria da Silva e acuzat fățiș de 
„dictatură”. Un ziar vorbește de necesitatea creării unui „front unic” 
împotriva Regiilor tutunului. Reprezentanții tuturor partidelor 
de opoziţie cer Președintelui Republicii demisia Guvernului — iar 
Guvernul cere aceluiași Președinte închiderea Camerelor. Aso- 
ciația Comercială din Lisabona ţine o adunare extraordinară în 
care atacă violent regimul. „Ţara nu este în Palatul Parlamentu- 
lui, unde se găsesc, cu atitudini arogante și provocatoare, creaturi 

ambițioase și incompetente.” Antonio Maria da Silva, însă, nu e de 
loc intimidat de acest violent scandal politic. De politicieni nu îi e 
frică, chiar cînd aceștia izbutesc să organizeze campanii de presă și 
manifestații populare. Singura lui teamă este armata. Serviciile de 
siguranța ale Statului aflaseră, la începutul lunii mai, că militarii 
pregătesc o nouă lovitură. Ca să-i împace, Antonio Maria da Silva 
propune într-o ședință a Guvernului mărirea soldelor, provocînd 
în cercurile militare dezgust și revoltă. 

Serviciile de siguranţă erau bine informate. Organi- 
zarea complotului militar începuse încă din vara 1925, în fortul 
Elvas unde fuseseră închiși șefii insurecției eșuate de la 18 aprilie, 
închisoarea devenise peste noapte centrul noii revoluții. Ofițeri de 
legătură între diferitele nuclee veneau și plecau cu ordine, fără ca 
totuși comandantul fortului Elvas să îndrăznească să se opună. 
După achitarea și eliberarea complotiștilor, centrul mișcării insu- 
recționale se strămută la Lisabona. Aproape în toate garnizoanele 
ofițerii se angajează, prin declaraţii scrise, că se vor revolta îndată 
ce vor auzi semnalul. Șeful insurecției era generalul Alves Roca- 
das. Și cînd pretutindeni se aștepta, dintr-un moment în altul, 
izbucnirea revoluţiei — generalul Rocadas moare. Insurecția e din 
nou amînată; cei nehotărîți șovăiesc, nerăbdătorii se agită peste 
măsură, e nevoie de noi angajamente scrise, căci cele vechi căzu- 
seră de la sine prin moartea generalului Rocadas. Astfel se explică 
lungul interval scurs între cele două mișcări militare, 18 aprilie 
1925 și 28 mai 1926. 

În a doua jumătate a lunii mai revoluţia e pregătită pînă 
în cele mai mici amănunte. Lipsea numai șeful, numele prestigios 
care trebuia să însuflețească de la un capăt la altul al țării mișcarea 
de reînnoire morală, eroul care trebuia să asigure reușita fulgeră- 
toare a insurecției armate. La Lisabona, complotul era organizat de 
comandantul de marină Cabecadas — unul din republicanii entu- 
ziaști care se bătuse la 5 octombrie — cu colaborarea sporadică și 
nesigură a lui Sinel de Cordes și a altor șefi implicați în insurecțiile 
eșuate din anul trecut. Dar revoluția nu putea izbucni la Lisabona, 

pe de o parte pentru că serviciile de siguranţă ale Guvernului func- 
ționau excelent și orice complot ar fi fost descoperit cu 24 de ore 
înainte de înfăptuire, iar pe de altă parte pentru că garnizoana 
Lisabonei părea a fi în majoritatea ei loială Guvernului. 

După multe întâlniri, discuții și planuri, e ales șef al insu- 
recției, cîteva zile înainte de izbucnirea revoluţiei, generalul erou 
Gomes da Costa, fostul comandant al corpului expediționar por- 
tughez în Flandra. Se hotărăște ca mișcarea să fie dezlănțuită în 
Nordul ţării, la Braga. Ultimele pregătiri au loc în casa fruntașului 
integralist Manuel Murias, unul din puţinii complotiști care înţe- 
legeau adevăratul sens al revoluţiei. Murias hotărăște în cea mai 
mare taină itinerariul generalului Gomes da Costa pînă la Porto. 
Care nu-i fu însă mirarea cînd, o jumătate de ceas în urmă, primul 
cunoscut care-i iese înainte la cafenea îi șoptește la ureche ora și 
staţia la care trebuia să ia trenul generalul da Costa ca să proclame 
revoluția în Nordul țării! De abia are timp să se întoarcă acasă și să 
modifica itinerariul. Generalul Gomes da Costa va fi dus la Braga 
îmbrăcat țărănește, într-o mașină condusă de un om de încredere. 
Tot Murias redactează proclamația pe care Gomes da Costa trebuie 
s-o difuzeze îndată după insurecția garnizoanei din Braga. În ziua 
de 26 mai, la cinci și jumătate după amiază, generalul coboară 
treptele locuinţei lui Manuel Murias cu îndoiala în inimă. „Nu știu 
ce să fac... să mă duc?... să nu mă duc?!...” Ca în toate revoluțiile por- 
tugheze, militare sau monarhiste, izbiînda atîrna de cîteva detalii. 
De data aceasta, norocul stă de partea revoluționarilor. Gomes da 
Costa ajunge cu bine la Braga, dobiîndește adeziunea majorităţii 
ofițerilor diviziei a VIII-a, și, în dimineaţa zilei de 28 mai, comu- 
nică prin radiograme tuturor diviziilor proclamația redactata de 
Murias și pe care alte nuclee revoluționare o difuzează în Capi- 
tală și în, orașele din Nordul ţării. „Portughezi! Pentru oamenii 
de demnitate și de onoare, situaţia politică a ţării e de neîndurat. 
Strivită sub acțiunea unei minorități corupte și tiranice, națiunea, 
umilită, stă gata să moară. Eu, în ceea ce mă privește, mă revolt pe 

faţă! Și oamenii de valoare, de curaj și demnitate, să vină la mine 
cu armele în mâini, dacă voiesc să biruiască sau să moară cu mine! 
La arme, Portugalia! La arme, pentru libertate și pentru onoarea 
națiunii! La arme, Portugalia!” Manifestul era semnat: Gomes da 
Costa, General comandant, șef al Armatei Naţionale. 

La Braga, tocmai se ţinea Congresul Marianic naţional 
prezidat de Patriarh. Generalul are satisfacția să fie aclamat de 
marea mulțime strînsă în cea mai mîndră cetate episcopat a Por- 
tugaliei. Dar, 48 de ore după izbucnirea revoltei, Gomes da Costa 
și mulți alții de la Cartierul general revoluționar nu știau nimic de 
soarta pe care o va avea mișcarea. Adeziunile celorlalte garnizoane 
întîrziau. La Lisabona nu se petrecea nimic. De la Porto se îndrepta 
spre Braga o puternică și bine înarmată coloană guvernamentală 
cu misiunea de a înăbuși răscoala. 

A fost un interval de cumplită îndoială, cînd se credea 
că totul e pierdut și generalul Gomes da Costa, îmbrăcîndu-și uni- 
forma de mare ţinută, cu pieptul plin de decoraţii, aștepta din 
ceas în ceas să fie arestat. Cum se întîmplase și în precedentele 
încercări militare, o seamă de ofițeri care se angajaseră să ia parte 
la revoluție, șovăiseră și renunțaseră în ultimul moment. Dar, de 
data aceasta, intervin și alte forțe în luptă: centrele de revoluție 
civilă, nucleele camuflate în instituţiile Statului, care sabotează 
măsurile Guvernului, răspîndesc informații false, anticipează ade- 
ziunile garnizoanelor, care încă nu știau dacă trebuie să lupte în 
rîndurile lui Gomes da Costa sau ale lui Antonio Maria da Silva. 
După cum mărturisește un funcționar superior al Poștei și Tele- 
fonului, „de la un anumit moment, revoluția naţională din 28 mai 
a fost făcută de PT.T. Mai mult decît trupele, firele telegrafice au 
fost acelea care au hotărît soarta revoluţiei”. Într-adevăr, în pri- 
mele zile ale insurecției, PT.T. nu transmitea nici o telegramă a 
Guvernului către garnizoanele leale, și prezenta, dimpotrivă, lui 
Antonio Maria de Silva telegrame trucate, cum a fost, bunăoară, 
aceea a revoltei trupelor din Sudul țării. 

La Lisabona, Manuel Murias este acela care anunţă 
lovitura de la Braga, știre repede difuzată de nucleele civile revo- 
luționare. Guvernul instaurează cenzura și dă următorul comunicat 
oficial: „Liniştea domnește în toată țara. Doar o parte a garnizoanei 
din Braga s-a revoltat, sub comanda generalului Gomes da Costa. 
La Porto, liniștea e absolută. S-au organizat două coloane care se 
îndreaptă spre Braga, pentru a înfrînge pe rebeli”. Și probabil că, 
cel puţin în Nord, rebelii ar fi fost înfriînţi dacă n-ar fi avut loc 
o seamă de întîmplări providenţiale pentru Gomes da Costa și 
dacă n-ar fi intervenit, pretutindeni, nucleele civile. Astfel, șofe- 
rul care dusese pe Gomes da Costa la Braga, are norocul să poată 
comunica un mesaj nucleului revoluționar din Porto; o conversație 
telefonică între șeful Statului Major din Porto și Antonio Maria 
da Silva, întimplător auzită de Manuel Murias, dă acestuia din 
urmă putinţa să anunţe izbucnirea revoluţiei; coloana militară din 
Porto, organizată din „elemente sigure”, se îndreaptă spre Braga, 
îngăduind astfel grupului revoluționar din Porto să se revolte și 
să dobindească chiar adeziunea unei părți din garnizoană care, 
nefiind „sigură”, fusese lăsată acasă etc. etc. Coloana guvernamen- 
tală înaintează șovăielnic, deși are cu ea artilerie și multă muniţie. 
Dar părerile sînt împărţite și printre comandanții coloanei loiale; 
propaganda — revoluționară îi atinsese și pe ei, mitul lui Gomes da 
Costa exista și pentru ei, trupa nu era însuflețită de nici o pornire 
mistică pentru Antonio Maria da Silva, așa cum erau însuflețite 
coloanele de milițieni care biruiseră altă dată pe Paiva Couceiro 
sau pe sidoniști. Totuși, dacă Guvernul și, mai ales comandamen- 
tul coloanei guvernamentale care se îndrepta spre Braga, ar fi fost 
bine informați de situaţia din lagărul revoluționarilor, Gomes da 
Costa air fi fost repede înfrint. Dar PT.T. și celelalte nuclee insurecte, 
aveau grijă ca Guvernul și organele lui să nu fie exact informați. 

În afară de toate acestea, norocul era de partea lui Gomes 
da Costa. Căci numai norocul face ca un gazetar monarhist, Correia 
Marques, care era prevăzut cu o seamă de telegrame false, să fie 

arestat de guvernamentali lingă Braga, să i se citească telegramele 
— fiecare din ele anunţțind o nouă garnizoană revoltată — la Statul 
Major al coloanei guvernamentale și să fie interogat de către un 
ofițer naiv, căruia Correia Marques îi strecoară, în mare taină, amă- 
nuntul că generalul Gomes da Costa dispune de multă artilerie și 
că se pregătește să atace înainte de a fi atacat el de către guverna- 
mentali. Toate aceste știri, erau, firește, inventate. Gomes da Costa 
n-avea artilerie și n-avea de loc intenţia să atace. E probabil că s-ar fi 
predat îndată ce primele obuze ar fi căzut deasupra orașului, pentru 
a nu primejdui Catedrala sau vreunul din monumentele istorice 
din Braga. Dar telegramele și informaţiile lui Correia Marques au 
același rezultat pe care l-au avut telegramele trucate și informațiile 
inexacte în toate celelalte orașe ale Portugaliei: paralizează iniția- 
tiva guvernamentalilor și încurajează pe revoluționarii șovăitori. 
În loc să atace Braga, coloana guvernamentală cere un armisti- 
țiu lui Gomes da Costa!... Lovitura de stat reușise. De abia acum, 
restul garnizoanelor aderă la mișcarea generalului da Costa. La 
Lisabona, comandantul Cabecadas adresează în numele armatei o 
scrisoare Președintelui Republicii, Bernardino Machado, cerîndu-i 
să demită Guvernul lui Antonio Maria da Silva și să alcătuiască 
„un guvern din afara partidelor, constituit din republicani care 
merită încrederea țării”. Este prima greșeală a revoluționarilor, și 
primul motiv de disensiune între șefii mișcării. Greșeală, pentru 
că cer Președintelui să alcătuiască el Guvernul, anulînd astfel orice 
caracter revoluționar al mișcării. Motiv de disensiune, pentru că, 
temîndu-se ca nu cumva mișcarea să se transforme într-o încercare 
monarhistă, Cabecadas se grăbește să accentueze asupra „republi- 
canilor care merită încrederea ţării”. Integraliștii, care avuseseră 
un rol de frunte în pregătirea complotului, primeau astfel un duș 
rece chiar în ziua biruinţei. 

Din Nord, Gomes da Costa înainta spre Capitală cu 
trupele revoluţionare. În Sud, generalul Oscar Carmona, care rea- 
sumase comanda diviziei a 4-a, concentra trupele la Vendas Novas. 

La Lisabona, Cabecadas și ceilalți șefi ai insurecției izbutesc, în 
dimineața de 31 mai, să obțină de la Președintele Republicii răs- 
punderea menţinerii ordinii în Capitală. La 1 iunie, un escadron 
de cavalerie se prezintă în fața Parlamentului și un soldat e trimis 
să anunţe pe deputaţi că trebuie să părăsească sala. Același soldat, 
apoi, închide și ferecă ușile Camerei Deputaţilor și ale Senatului. 

Dar comandantul Cabecadas e ovictimă ușoară a oame- 
nilor politici. Chiar bătrinul Bernardino Machado izbutește să-l 
păcălească. La 2 iunie Machado îl investește cu toate puterile con- 
stituționale, și el se retrage în viața privată! Cabecadas începe să 
se gîndească la alcătuirea unui guvern după toate regulile demo- 
cratice, uitînd că e reprezentantul unei revoluții care triumfase. 
Aflînd că la Lisabona se pune la cale un guvern Gomes da Costa 
telegrafiază lui Cabecadas că se îndreaptă spre Capitală cu tru- 
pele, iar Carmona hotărăște același lucru de la Vendas Novas. La 
3 iunie Cabecadas se întîlnește cu Gomes da Costa la Coimbra și 
după o lungă întrevedere se întoarce la Lisabona și alcătuiește 
primul guvern: șase ministere pentru sine, trei ministere pentru 
Gomes da Costa, trei pentru comandantul Armando Ochoa. E un 
guvern care durează mai puţin de o zi, pentru că Gomes da Costa 
comunică prin radiograme tuturor unităţilor militare că nu e de 
acord cu lista lui Cabecadas. După o alta conferință între cei doi 
șefi, se dă publicităţii, în dimineaţa zilei de 4 iunie, lista noului 
guvern. Apare aici pentru prima oară triumviratul Juntei guver- 
namentale, alcătuit din Cabecadas Președinție și Interne — Gomes 
da Costa, Război și Colonii — Carmona, Afaceri Străine. Printre 
ceilalți miniștri, un nume nou pentru majoritatea Portughezilor: 
Dr. Oliveira Salazar la Finanţe. 

Numirea profesorului Salazar a provocat stupoare, mai 
ales în mediul militarilor. Cine era acest civil de la Coimbra? Anto- 
nio Ferro, în prefața cărții sale de convorbiri cu Salazar, își amintește 
dimineaţa de 16 iunie 1926 cînd, pe aerodromul de la Amadora, se 
apropie de generalul Gomes da Costa și îl întreabă despre alcătui- 
rea noului guvern. „Guvernul este ceea ce s-a putut aranja într-un 

asemenea moment, răspunde Gomes da Costa. Ministrul de Finanţe 
e un oarecare Salazar din Coimbra. Se spune ca e foarte bun. Dum- 
neata îl cunoşti?” 

Gazetarul Antonio Ferro nu-l cunoștea. „Nu-l cunoșteam, 
cum nu-l cunoștea nimeni, în afară de străzile intime și discrete 
ale Coimbrei, de coridoarele Universității unde pașii se pierd...” Și 
cu toate acestea, militarii au fost aceia care l-au căutat la Coimbra 
și, negăsindu-l, au venit pînă la Vimieiro ca să-i ofere portofoliul 
Finanţelor. Cabecadas mărturisea unui ziarist (Oscar Paxeco) că, 
ducîndu-se la Coimbra să-l întîlnească pe Gomes da Costa și să 
alcătuiască împreună guvernul, îl aștepta la gară maiorul de arti- 
lerie Pedro de Almeida, care „nu-i vorbi altceva pînă la Marele 
Cartier decît despre marea valoare a d-lui Oliveira Salazar și Manuel 
Rodrigues, primul ca un mare financiar, iar al doilea ca un jurist 
eminent”. Meritul lui Cabecadas este că s-a lăsat convins, și l-a 
impus pe Salazar. Pentru că ceilalți, cu Gomes da Costa în frunte, 
care făceau guvernul, nu-l cunoșteau. 

Salazar primește delegaţia revoluţiei în casa sa. După 
cîteva clipe iese și se îndreaptă spre locuința părintească. Toată 
familia e strinsă acolo, înconjurind pe Maria do Resgate, care sta 
întinsă într-un fotoliu, bolnavă: 


— Știi, mamă? îmi cer să mă duc la Lisabona ca 
să fiu ministrul Finanţelor. Dar mi-e foarte greu să te las 
așa. Nu știu ce să fac... 

Maria do Resgate își privește fiul cu dragoste. Se 
face în jurul lor o tăcere emoţionantă. După o clipă, mama 
răspunde cu hotăriîre și energie. 

— Acceptă, nu te neliniști de mine. Dacă au 
venit aici înseamnă că au avut nevoie de tine. Trebuie să 
accepți. Du-te, fiul meu... 

Sîmbăta următoare, după cinci zile de 
alternative și mai triste, Salazar ajunge în Capitală. 

(Luiz Teixeira). 

Lisabona asistă, la 6 iunie, la o mare paradă militară; iau 
parte toţi cei care contribuiseră la lovitura de stat. Antonio Maria 
da Silva și guvernele demagogice erau atît de urîte încît biruința 
de la 28 mai a fost primită cu simpatie de aproape toată lumea. 
Dar, încă din primele ceasuri, oamenii au simţit că nu se găsesc în 
fața unui nou Sid6nio Pais. Foarte repede s-au aflat disensiunile 
care domneau între biruitori. Monarhiștii, și în deosebi integra- 
liștii, vedeau cu uimire că Mendes Cabecadas își ia toate măsurile 
de apărare a Republicii, înconjuriîndu-se de exact aceeași oameni 
politici împotriva cărora triumfase lovitura de la 28 mai. Democra- 
ţii și clientela vechilor partide republicane încep să prindă curaj o 
„junta” militară este întotdeauna mai ușor de răsturnat decît un 
singur om. Fusese o revoluţie care triumfase fără un singur foc de 
armă și fără o singură picătură de sînge — dar conducerea revolu- 
ției dădea semne de descompunere chiar a doua zi după victorie. 

Lucrurile acestea le înțelegeau foarte bine și o parte din- 
tre şefii revoluționari. Între Cabecadas și Gomes da Costa se iscară 
de la început grave neînțelegeri. Unii dintre ofițerii care avuseseră 
un 10l de frunte în răscoală își cer demisia și e nevoie de intervenţia 
generalului Carmona (cazul Raul Esteves) ca aceștia să continue 
colaborarea cu Guvernul juntei. La Porto începe să se vorbească 
despre necesitatea creării unui triumvirat Gomes da Costa, Car- 
mona și Filomeno da Câmara. Apar neîncetat nume noi, iar numele 
cu un anumit nimb revoluționar — ca, bunăoară, generalul Sinel 
de Cordes, locotenent-colonelul Raul Esteves etc. — nu se bucură 
de nici o actualitate politică. În deosebi, cel care provoca cele mai 
multe încurcături și compromitea, fără să-și dea seama, sensul 
revoluționar și etic al loviturii de la 28 mai, era Cabecadas. 

Între timp, în afară de intrigi, zvonuri și dezminţiri — nu 
se lucra nimic. Singura realizare a Guvernului fusese suspendarea 
Constituţiei, închiderea Parlamentului și demiterea lui Antonio 
Maria da Silva de la Direcţia Poștelor. Salazar abia apucase să ia 
în primire Ministerul Finanţelor, să cunoască oamenii cu care 

trebuia să lucreze, să-și organizeze planul de lucru — cînd Preșe- 
dintele Guvernului, Cabecadas, primește un ultimatum din partea 
lui Gomes da Costa, datat „Cartierul general din Sacavem, 17 iunie 
1926”, prin care i se cere plecarea din Guvern. Motivul era că „refu- 
zase sistematic să accepte toate încercările de conciliere, pentru 
bunul mers al Guvernului” și se „lăsase turburat și manevrat de 
influenţe ostile mișcării revoluționare pe care le efectuase armata”. 
Gomes da Costa înconjoară în același timp Lisabona cu trupe, ca 
să evite o rezistență armată. În ultimatumul adresat din Sacavem 
îl acuză pe Cabecadas și de „discordia care a și început să fermen- 
teze în sînul armatei portugheze turburînd comanda mea printr-o 
acțiune imprudentă și nesăbuita, care pregătea zădărnicirea marei 
mișcări național-revoluționare din 28 mai”. 

Cabecadas convoacă Guvernul înainte de a răspunde ulti- 
matumului lui Gomes da Costa. Prietenii lui politici îl îndeamnă 
să reziste, armind la nevoie chiar pe civili; erau aceeași prieteni 
politici care izbutiseră să zădărnicească de la început orice caracter 
revoluționar al mișcării. Din fericire pentru Portugalia, Cabecadas, 
care era un mare naiv și un om lipsit de spirit politic, nu era și un 
mare ambițios. S-a supus, și a părăsit Președinția Guvernului pe 
care, fără îndoială, era sigur că el îl făcuse posibil. Trei membri ai 
Guvernului se solidarizează cu el și își înaintează demisiile. Lucru, 
firește, care nu l-a impresionat prea mult pe Gomes da Costa. În 
ziua de 18 iunie face un nou guvern. La Finanţe e numit coman- 
dantul Filomeno da Camara. Profesorul Salazar e din nou liber 
să-și continue cursurile la Coimbra. 

Începe acum o perioadă tristă în istoria revoluției mili- 
tare portugheze. Gomes da Costa își ia în serios rolul de dictator. 
Excelent militar, erou pe cîmpurile de luptă, dovedește o nemă- 
surată naivitate în treburile politice. Se înconjoară de o serie de 
oameni ambițioși și sterili, care îi fac de la o zi pe alta impopular. 
Schimbă funcţionarii și modifica guvernele după bunul lui plac. 
Trăiește pe deplin sentimentul puterii, lovind în dreapta și în stînga 
fără să pună nimic în loc. 

Toate acestea, firește, amenințau să compromită definitiv 
mișcarea de la 28 mai. Armata fusese, pînă atunci, marea speranță 
a maselor largi, trădate de politiceni, obosite de politică. Dar dicta- 
tura Juntei militare, departe de a soluţiona dificultățile și a pune 
capăt dezmăţului din administraţie — contribuia la agravarea hao- 
sului general prin lamentabila purtare a lui Gomes da Costa. Mitul 
loviturii de la 28 mai — care nu fusese niciodată prea puternic — se 
dezagrega văzînd cu ochii. Monarhiștii erau dezamăgiți nu numai 
pentru că vedeau depărtindu-se posibilitatea unei restaurări, ci și 
pentru că asistau la surparea prestigiului politic al armatei, feno- 
men care nu putea fi urmat decit de o recrudescenţă a mișcărilor 
de extremă stingă. Democraţii, pe de altă parte, se pregăteau pentru 
preluarea puterii, ațiţind diversele grupări militare una împotriva 
alteia și pe Gomes da Costa împotriva tuturor. Totul îi îndemna 
să creadă că Junta militară nu se va putea menţine la putere nici 
măcar atît cît s-a putut menţine SidOnio Pais. 

Și fără îndoială, lucrurile s-ar fi petrecut astfel dacă n-ar 
fi fost generalul Carmona. Clarviziunii și spiritului său de inițiativă 
se datorează salvarea mișcării de la 28 mai. Cînd generalul Gomes 
da Costa anunţă pe Carmona și încă pe alți doi miniștri, printr-o 
simplă scrisoare particulară, că să se dispensează de colaborarea 
lor în guvern, publicînd în același timp numirea altor miniștri în 
locurile rămase vacante — armata se pregătește să reacționeze. În 
aceeași noapte de 8 iulie, o delegaţie de ofițeri se prezintă la Gomes 
da Costa, ceriîndu-i să revină asupra demisiilor forțate. Generalul 
refuză și armata îi retrage sprijinul. Toţi miniștrii se solidarizează cu 
cei demiși și, la consfătuirea care are loc la Marele Cartier, coman- 
danțţii unităților din Lisabona hotărăsc să impună lui Gomes da 
Costa părăsirea Guvernului și a Președinției. Eroul din Africa și 
Flandra, omul care răsturnase regimul democratic prin loviturile 
de la 28 mai, idolul armatei — nu găsește în zorii zilei de 9 iulie 
nici o singură companie gata să mai lupte și să moara pentru el. 
Zadarnic încearcă să electrizeze detașamentele care se aflau în 
preajmă, nimeni nu-l ascultă. În ziua de 9 iulie Gomes da Costa e 

demis, arestat și închis în fortăreața de la Cascais. Curînd, era tri- 
mis pe bordul unui contratorpilor în insulele Azore, unde a rămas 
aproape un an. De abia la 10 iulie 1927 i se îngăduie reîntoarcerea 
în patrie. Și, ţinînd seama de marile sale merite militare, e înălțat 
la gradul de mareșal, titlu pe care nu-l mai dobindise nimeni după 
căderea Monarhiei. Îmbătrînit, pocăit, înţelegîndu-și greșelile şi 
asistînd cu mirare la încercările de refacere a mitului său din 1917 
și 1926 — Gomes da Costa moare în 1929 și este înmormîntat cu 
funerarii naționale... 

În după amiaza zilei de 9 iulie generalul Oscar Carmona 
dădea publicităţii lista noului guvern prezidat de el. La Finanţe 
era numit generalul Sinel de Cordes. După cum era și de așteptat, 
transformarea Juntei militare într-o dictatură personală a silit pe 
adversarii regimului să-și schimbe tactica de luptă. De unde pînă la 
înlăturarea lui Gomes da Costa diversele fracțiuni politice activau 
prin intrigi, încercînd zdruncinarea unității în conducerea mișcării 
militare, sau prin manifestații muncitorești de platonică protes- 
tare împotriva dictaturii — după 9 iulie ele trec la atacuri făţișe. 
Atacurile pornesc, firește, din felurite sectoare și sînt organizate 
de oameni care nu împărtășesc aceleași credinţe politice. sînt, în 
primul rînd, răscoalele elementelor de stinga, care dau mult de 
lucru Guvernului. Izbucnesc apoi rebeliuni militare — cum a fost 
aceea din 2, februarie 1927, din Nord, condusă de generalul Sousa 
Dias și alți șefi militari. A fost un adevărat război civil. Garnizoana 
rebelă sapă tranșee pe străzile orașului Porto și lupta continuă, 
sălbatic, multe zile și multe nopți. Artileria guvernamentală, așe- 
zată în bătaie pe Monte da Virgem, nu cruţă nici unul din edificiile 
orașului, nici măcar celebrul teatru San Joio, unde generatul Sousa 
Dias organizează depozitul de muniții al trupelor rebele. Pierderile 
sînt grele de ambele părți. 

La Lisabona, revolta militară izbucnește în ziua de 7 
februarie, cu o violență nemaipomenită, condusă de colonelul 
Mendes dos Reis. Lupta se dă între marinarii rebeli, ajutaţi de 
civili din toate partidele politice de opoziţie și garnizoana locala. 

Spre deosebire de toate celelalte revoluții și contra-revoluții care 
avuseseră loc în Lisabona, teatrul operaţiilor nu mai este Rotonda 
și Parcul Eduard VII, ci cartierul Son Pedro de Alcantara, unul din 
cele mai populate cartiere ale Capitalei. Artileria guvernamentală 
seamănă din belșug moartea printre localnici. Palatul Palmela 
este grav atins de șrapnele. Lupta de stradă durează multe zile și 
multe nopți cu pierderi extraordinar de grele. Victoria Guvernului 
e scump plătită, iar după victorie, urmează obișnuitele arestări în 
masa, procese, deportări în insule. Revolta militară din 7 februarie 
1927, deși a fost cea mai sîngeroasa, n-a fost ultima pe care avea s-o 
întîmpine dictatura militară a generalului Carmona. La 12 august 
izbucnește o nouă insurecție, condusă de militari și intelectuali, 
care își propunea investirea căpitanului de fregată Filomena da 
Camara cu puteri dictatoriale. Rebeliune repede sufocată, dar care 
dovedește că liniștea era încă numai aparentă. 

Este probabil că oricare alt dictator militar portughez a fi 
sucombat loviturilor pe care le-a primit generalul Oscar Carmona 
în mai puţin de un an de zile. Carmona s-a trezit, cîteva luni numai 
după ce-și asumase toate puterile, în fața unei situații paradoxale: 
mișcarea de la 28 mai, care se făcuse fără să se verse o singură 
picătură de sînge, nu-și putea păstra integritatea inițială decît cu 
prețul unor necontenite jertfe. Unanimitatea militară din ziua 
biruinței de la Braga și Lisabona fusese fărimițată prin intrigile 
politicienilor și prin ambiţii personale. Dacă nu s-ar fi reacțio- 
nat față de uneltirile comandantului Cabecadas, mișcarea de la 
28 mai ar fi fost anihilată printr-o tot mai abilă și mai puternică 
infiltrare a politicienilor vechiului regim. Dacă nu s-ar fi reacționat 
față de dictatura haotică a generalului Gomes da Costa, mișcarea 
ar fi fost compromisă prin abuzurile și insuficienta conducerii. 
Ambele lovituri de forță — împotriva lui Cabecadas și Costa — au 
fost făcute fără vărsare de sînge. Dar generatul Carmona s-a văzut 
silit, curînd după aceea, să înfrunte loviturile pe care adversarii 
mișcării le dădeau fățiș. Păstrînd intact spiritul revoluţiei de la 
28 mai, Carmona a rămas neclintit pe poziția sa: armata o luat 

puterea ca să scape ţara de regimul demagogic, și această putere 
trebuie apărată chiar împotriva militarilor. 

Anevoie s-ar fi putut petrece altminteri lucrurile. Unani- 
mitatea cu care fusese întîmpinată revoluţia de la 28 mai nu putea 
păcăli pe un observator avertizat. Colaborarea între elemente atît de 
disparate — ca integraliști și radicali, monarhiști-constituționaliști 
și republicani — era provizorie și limitată numai la răsturnarea de 
la putere a partidului democrat. După victorie drumurile se des- 
părțeau. Toată lumea voia să scape de dictatura demagogică a lui 
Antonio Maria da Silva; fiecare, însă voia să pună altceva în loc. 
Partizanii diferitelor grupări politice care colaboraseră la revoluția 
din 28 mai, nădăjduiau că vor putea orienta dictatura militară în 
conformitate cu programele lor respective. Monarhiștii întrevedeau 
în revoluția militară restaurarea regalității. Republicanii așteptau 
de la dictatura militară întărirea republicii și refacerea prestigiului 
regimului. Democraţii sinceri sperau într-o normalizare a vieții 
politice și o purificare a sistemului parlamentar. 

Cînd fiecare a înțeles că dictatura militară intenționează 
să păstreze, puterea exclusiv în mîinile sale, refuziînd să se facă 
instrumentul uneia sau alteia dintre fracțiunile politice în luptă — 
au început mișcările de rezistentă și contra-revoluție. Marele merit 
al generalului Carmona este că a izbutit să se mențină la putere 
împotriva tuturor încercărilor revoluționare și cu toate deficien- 
țele Guvernului militar. La 26 Noiembrie 1926, generalul Carmona 
este ales Președinte al Republicii ad-interim, continuînd a păstra 
Președinția Consiliului de Miniștri. Dar era o stare provizorie, care 
nu se putea prelungi prea mult timp. Dictatura militară încearcă 
să normalizeze viaţa politică în primăvara, anului 1928, pregătind 
alegerile prezidenţiale, care trebuiau să verifice popularitatea regi- 
mului și să confirme pe singurul candidat, generalul Carmona, în 
postul de Președinte al Republicii. 

Evident, dictatura militară nu-și putuse menține popula- 
ritatea inițiala. Îndepărtase demagogia partidelor, dar nu rezolvase 
nici una din problemele urgente ale Portugaliei; nu rezolvase 

chestiunea socială, agravase echilibrul financiar, nu îmbunătăţise 
economia ţării și părea incapabilă de a găsi o formulă de echilibru 
politic. Insurecţiile contra-revoluționare din Porto și Lisabona 
îndoliaseră mii de familii și învrăjbiseră din nou națiunea. Pre- 
stigiul generalului Carmona nu izbutea să absolve incapacitatea 
administrativă a Guvernului pe care-l prezida. Timpul trecea și 
dictatura militară nu izbutea să se depășească. Tot ce putea face 
era să se apere de insurecții, și să păstreze nestinsă măcar speranța 
într-o nouă formă politică menită să împace neamul și să-i redea 
încrederea în propriile sale forțe creatoare. 

Dificultăţile dictaturii militare ies la iveală mai ales în 
pragul alegerilor prezidențiale din primăvara 1928. Monarhiștii 
cer, ca o condiţie sine qua non a votării generalului Carmona îna- 
poierea familiei regale în Portugalia. Ar fi fost primul pas spre 
restaurare. În caz contrar, monarhiștii amenințau că vor vota, 
în loc de generalul Carmona, pe ministrul de Finanţe, Genera- 
lul Sinel de Cordes. În 1928, masa monarhiștilor continua să fie 
împărțită între constituționaliști — care rămăseseră credincioși 
lui Don Manuel — și integraliști, care recunoșteau drept singur 
pretendent pe Don Duarte. (Moartea lui Don Manuel în 1932, a 
împăcat familia monarhistă portugheză, stringind-o în jurul lui 
Don Duarte). Integralismul suferise însă o pierdere hotărîtoare în 
1925, prin moartea lui Antonio Sardinha. Creatorul și șeful politic 
al mișcării integraliste moare la 37 de ani, înainte de a-și fi putut 
da toată măsura geniului său politic și filozofic. După moartea lui 
Sardinha, integralismul intră într-o permanentă criză. O parte din 
colaboratorii lui Sardinha hotărîse să ajute regimul instaurat de 
generalul Carmona și salvat de Salazar — în timp ce altă parte se 
păstrează în continuă opoziție. Fapt este că, în 1928, integralis- 
mul ca și monarhiștii constituționaliști încearcă să forțeze mîna 
Guvernului condiționînd votarea generalului Carmona de reîn- 
toarcerea familiei regale. 

Deși nu era un republican convins, generalul Carmona nu 
putea accepta condițiile monarhiștilor, știind prea bine că prezența 

familiei regale și a fostului rege, Don Manuel, va da loc la nenu- 
mărate incidente și insurecții, care ar agrava situația internă a 
țării și așa destul de primejduită. Refuzînd, însă, sprijinul monar- 
hiștilor, dictatura militară e silită să ceară ajutorul elementelor 
republicane, extremiste, adică exact a acelor elemente împotriva 
cărora se făcuse revoluţia de la 28 mai. Guvernul cere sfatul șefului 
Uniunii Republicane Liberale, Cunha Leal, care îl asigură că toţi 
republicanii, și chiar membrii partidului democrat, vor vota pe 
generalul Carmona dacă se va îngădui lui Antonio Maria da Silva, 
refugiat la Paris, să se reîntoarcă în țară și să-și desfășoare netul- 
burat propaganda sa antimonarhistă. Dictatura militară acceptă 
sugestia lui Cunha Leal (în care avea să întilnească, mai tirziu, un 
adversar primejdios) și Antonio Maria da Silva, creatorul și șeful 
celei mai puternice organizații secrete și teroriste portugheze, dic- 
tatorul comunizant și autorul moral al haosului împotriva căruia 
reacționase mișcarea de la 28 mai, e invitat să se întoarcă în patrie. 
Pentru a nu marca hotărît înfringerea suferită, Guvernul publică 
în același timp și un decret prin care sînt amnestiați și liberi să 
se întoarcă în Portugalia toți emigrații monarhiști. 

Succesul alegerilor este astfel asigurat. La 25 martie 1928, 
generalul Carmona este ales Președinte al Republicii cu 740.830 
de voturi. Dar prestigiul dictaturii militare ieșise știrbit. Pentru 
întîia oară de la 28 mai 1926, revoluţia e silită să accepte un com- 
promis cu vechiul regim. Monarhiștii, și în deosebi integraliștii 
care colaboraseră cu atita entuziasm la lovitura de stat de la 28 
mai, se trezeau acum în fața unei puternice coaliții: democraţii lui 
Antonio Maria da Silva alături de dictatura militară. Este cea mai 
gravă criză prin care trece mișcarea de la 28 mai. Cu toată energia 
și sufletul incoruptibil al generalului Carmona, mișcarea de la 28 
mai se afla în pragul dezagregării finale. Pactul electoral cu Antonio 
Maria da Silva, deși provizoriu și secret, era începutul sfirșitului. 
Dictatura militară era ameninţată să se pulverizeze, odată alune- 
cată pe povîrnișul compromisurilor cu oamenii vechiului regim. 
Se repeta greșeala lui Cabecadas și Gomes da Costa, cu deosebirea 

că de data aceasta nu mai se găsea un nou general Carmona care 
să salveze spiritul revoluţiei. Toţi cei care au luat parte la mișcarea 
din 28 mai sînt astăzi de acord că dictatura ar fi fost iremediabil 
compromisă dacă generalul Carmona n-ar fi făcut apel — în acel 
ceas de gravă criză, la Salazar. 

Generalul Carmona, care salvase odată revoluţia în 9 iulie 
1926, prin lovitura de stat împotriva lui Gomes da Costa, o salvează 
a doua oară — și dintr-o primejdie mult mai mare — chemînd pe 
Salazar. Portugalia își datorează măreţia sa de astăzi geniului poli- 
tic al generalului Carmona, care a știut să facă dintr-un profesor 
de Finanţe un dictator. 

Chemarea lui Salazar ca ministru de Finanţe învestit 
cu depline puteri n-a fost făcută decit în ceasul al 11-lea. Și poate 
nu greșim prea mult afirmând că însuși Salazar, văzînd catastrofa 
către care se îndrepta economia ţării, a ieșit din pasivitatea lui și a 
intervenit deschis în lupta politică. Această luptă politică este așa 
numita „campanie” din ziarul Novidades. În ianuarie 1928 apar o 
serie de articole, în care financiarul Salazar analiza cu cunoscuta 
lui competenţă și sinceritate problema la ordinea zilei în Portu- 
galia: împrumutul extern. Politica financiară a dictaturii militare 
fusese, pînă atunci, dezastruoasă. Temindu-se să devină impopular, 
sau, poate, fiind convins de ineficacitatea unei asemenea măsuri, 
Guvernul nu îndrăznise să pună în aplicare o politică financiară 
de sacrificii. Deficitele erau acoperite prin continue emisiuni de 
bonuri de tezaur și inflație camuflată. Valoarea monedei se deprecia 
văzînd cu ochii. Pus în fața unei datorii interne flotante de pro- 
porții catastrofale — două miliarde escudos — Guvernul s-a văzut 
nevoit să ceară ajutorul Societății Naţiunilor. 

Dictatura militară, însă, nu era bine văzută în cercu- 
rile politice europene. Colaboraseră la această neîncredere chiar 
o seama de fruntași ai vieții publice portugheze și reprezentanți ai 
vechilor partide, care umblaseră din legaţie în legație anunţind că 
nu vor recunoaște nici una din tranzacţiile financiare sau politice 
încheiate sub dictatură. Iar cînd ministrul de Finanţe generalul 
Sinel de Cordes, trimite la Geneva un delegat extraordinar, pe 
generalul Ivens Ferraz, ca să trateze un mare împrumut la Soci- 
etatea Naţiunilor — întîmpină o atmosferă de suspiciune și chiar 
de ostilitate. Discuţiile începute încă din iarna anului 1927 tără- 
gănează pînă în primăvara anului 1928. Reprezentanţii vechilor 

partide — generalul Sa Cardoso, maiorii Vitorino Guimaraens și 
Helder Ribeiro și alții — aceeași oameni care-și marcaseră opoziția 
faţă de dictatură în feluritele legaţii, trimit un agent de-al lor la 
Geneva ca să zădărnicească, cu orice preţ, împrumutul. Și izbutesc; 
dacă nu să-l zădărnicească, cel puţin să-l amîne. Socoteau, ca mai 
toți oamenii de partid din Portugalia, că dictatura militară se va 
prăbuși de la sine în ziua cînd poporul va ști că mult așteptatul 
împrumut extern nu se va mai face. 

Salazar era unul din puţinii care nu socotea acest împru- 
mut garantat de Societatea Naţiunilor indispensabil pentru 
salvarea țării. Și încerca să convingă Guvernul, prin articolele lui 
din Novidades, că echilibrarea bugetului și stabilizarea monedei se 
poate face fără nici un ajutor extern, prin simpla însănătoșire a vie- 
ţii economice şi financiare a țării, „Împrumutul extern”, „Echilibru 
bugetar și stabilizarea monedei”, „Tot despre echilibru și stabili- 
zare”, „Deficit sau excedent”, „Măsuri financiare”, se intitulează 
cîteva din articolele lui Salazar, care de data aceasta întîlnesc un 
ecou neobișnuit în opinia publică. Oliveira Salazar nu mai era, 
acum, un necunoscut. Lumea începuse să vorbească despre acest 
profesor de la Coimbra, care fusese o zi deputat și o săptămînă 
ministru de Finanţe — și care pretindea că are la îndemînă formula 
salvatoare a bugetului. 

În martie 1928, Salazar vorbește în faţa muncitorilor cato- 
lici de la Coimbra despre „Două feluri de economii”, expunîndu-și 
încă o dată concepţia sa despre bogăţie și muncă, despre valoa- 
rea națională a micilor economii realizate în cadrul bugetului 
familiar etc. Și încă odată se ridică împotriva tradiţiei retorice a 
Portughezilor, împotriva lăudabilei intenţii pe care o nutrea fie- 
care Portughez de a-și salva ţara printr-un înflăcărat patriotism. 
„Ne aflăm, aici în Portugalia, în fața unor grave dificultăți care ne 
trezesc patriotismul și fac apel la devotamentul nostru. Fără îndo- 
ială, patriotismul ne impune fiecăruia dintre noi datorii felurite. 
Dar să-mi fie îngăduit un sfat: să nu ne propunem niciodată ca 
scop al vieții noastre sufletești salvarea patriei. Să lăsăm misiunea 

aceasta conducătorilor ajutați de Providenţă. Noi putem face un 
lucru mai simplu și mai ușor: putem munci cît mai mult cu putință, 
cît mai bine cu putință și în munca noastră, în casa noastră, să ne 
învăţăm a face economii și a cheltui așa cum e mai bine. Misiunea 
conducătorilor este prin acest simplu fapt surprinzător de mult 
ușurată și ei ne vor mulțumi mai bine decît prin discursuri înflă- 
cărate. Flecărim atît de mult!...” 

Vorbind muncitorilor catolici din Coimbra, Salazar se 
adresa, de fapt, ţării întregi, anunţindu-i, într-un anumit fel, noul 
drum pe care în curînd știa că va fi chemat să-l arate. Portugalia 
trăia, atunci, încă unul din extazele sale patriotice, atît de sur- 
prinzătoare pentru un observator neavertizat. La Geneva, experții 
europeni acceptaseră în sfîrșit, după mai bine de un an de pertrac- 
tări, să acorde un mare împrumut Portugaliei. Dar cu condiția ca 
anumiți controlori ai Societății Naţiunilor să se stabilească la Lisa- 
bona și să verifice justa întrebuințare a fondurilor. Ceea ce însemna, 
de fapt, o gravă știrbire a autonomiei portugheze. Generalul Ivens 
Ferraz, trimisul extraordinar al Guvernului la Geneva, refuză cu 
demnitate condiţiile Societății Naţiunilor, pune capăt tratativelor și 
se întoarce la Lisabona — unde e primit cu triumf. Gestul bărbătesc 
al generalului electrizează din nou națiunea. Dictatura militară, 
departe de a ieși compromisă prin eșuarea împrumutului — așa 
cum speraseră oamenii politici — cunoaște, dimpotrivă, un răsu- 
nător succes de opinie publică. Portughezii tratau din nou extazul 
patriotic de pe timpul ultimatumului englez. Și toți se declarau gata 
să-și dea viața pentru salvarea patriei. Era exact ceea ce îndemna 
Salazar pe muncitorii de la Coimbra să nu facă. Salazar ghicea că 
această răbufnire viguroasă a orgoliului național e amenințată 
de sterilitate dacă nu e canalizată către lucruri mici, care se pot 
face, în loc să fie inutil cheltuită în intenţii generoase și în gesturi 
mari. Omul care se pregătea să intervină activ în viața publică a 
Portugaliei, își anunţa de pe acum programul său de guvernământ, 
care era, de fapt, primul program cu adevărat revoluționar: fiecare 
să încerce a realiza cît mai mult, la el acasă, începînd prin a face 

ordine în viaţa lui și a familiei sale — și sacrificînd puţin —o oră de 
somn, O zi de vacanţă, un spectacol, un fel de mîncare etc. 

În a doua jumătate a lunii aprilie 1928, intrarea în guvern 
a lui Salazar e iminentă. Dar de data aceasta, Salazar nu mai acceptă 
atît de repede invitaţia de a colabora la guvern. Experienţa din 
iunie 1926, cînd ofițerii alergaseră să-l ia de la Vimieiro ca să-l 
demită o săptămîna mai tîrziu, era încă destul de proaspătă. De 
data aceasta nu primea să facă parte din guvern decît în anumite 
condiţii, care nu erau numai grele, dar implicau chiar investirea 
ministrului de Finanţe cu puteri dictatoriale. Lesne de înțeles șovă- 
ielile Guvernului prezidat de generalul Vicente de Freitas. Salazar 
cerea unei dictaturi militare victorioase să i se încredinţeze lui, de 
la început, puteri dictatoriale. Nu-și lua răspunderea situației eco- 
nomico-financiare și nu garanta echilibrarea bugetului, decît dacă 
Președintele de Consiliu acordă Ministerului de Finanţe dreptul 
de control absolut asupra tuturor celorlalte ministere. 

În cele din urmă Guvernul acceptă, iar acest dictator 
sui-generis își ia în primire ministeriatul Finanţelor, la 27 aprilie, 
ținînd o cuvîntare cu totul neobișnuită în asemenea împrejurări; 
începe prin a mărturisi că „sarcina” pe care și-o ia „reprezintă pen- 
tru el un sacrificiu atît de mare, încât n-ar face-o de amabilitate 
sau favoare pentru nimeni”. Anunţă apoi drepturile pe care le-a 
obținut de la Președintele de Consiliu: 


1) Toate ministerele se angajează să-și limiteze și 
să-și organizeze serviciile în cadrul bugetului 
global atribuit de Ministerul Finanţelor; 

2) Orice măsură pe care ar lua-o celelalte ministere 
și care ar avea repercusiuni asupra cheltuielilor 
Statului, trebuie să fie discutată în prealabil cu 
Ministerul Finanţelor; 

3) Ministerul Finanţelor poate opune veto-ul său la 
orice inițiativă a celorlalte ministere; 

4) Angajîndu-se, totuși, să colaboreze cu ele în tot 
ceea ce privește reducerile bugetare respective. 

Nu cere, însă, numai atît. Anunţă membrii Guvernului și 
țara întreagă că nu trebuie să se aștepte la miracole. Totul depinde 
de capacitatea cu care poporul portughez va putea realiza „sacri- 
ficiile necesare” și de încrederea cu care îl va însoți; „incredere în 
inteligența mea și în cinstea mea, încredere absolută dar senină, 
calmă, fără entuziasme exagerate nici descurajări”. De un lucru pot 
fi totuși siguri: „Știu foarte bine ceea ce vreau și încotro merg, dar 
să nu mi se ceară să ies la capăt în cîteva luni”. Nu încape îndoială 
că un asemenea discurs a provocat în foarte multe cercuri stu- 
poare. Portughezii erau învățați să li se vorbească altfel. Unii din 
ei au rămas nedumeriţi, alții au ridicat neîncrezători din umeri. 
Toţi se așteptau, însă, să-l mai audă vorbind, să-și vadă dictatorul 
apărînd în fața maselor, însuflețindu-le prin cuvintări patriotice, 
electrizîndu-le prin formule fericite. Dar Salazar era un dictator 
care cerea, înainte de toate, să fie lăsat în pace. S-a închis în cabi- 
netul său de lucru, aplecat asupra coloanelor de cifre, trudindu-se 
zi și noapte să reducă, să echilibreze, să economisească. Nu vedea 
aproape pe nimeni, lucrînd exclusiv cu funcționari de la Ministe- 
rul Finanţelor refuzind să ia parte la ceremoniile oficiale, refuzind 
să apară la banchetele diplomatice — obsedat de un singur gînd: 
echilibrarea bugetului. „Flecărim prea mult!”, se adresase el, cu 
două luni mai înainte, lucrătorilor catolici din Coimbra. Era feri- 
cit că cel puțin acum putea să muncească fără să-și mai anunţe, 
să-și explice şi să-și susțină planurile. Dictatura avea pentru el 
marele merit de a-i lăsa libertatea de acţiune fără să-l mai oblige 
să vorbească. Pentru Salazar, întreaga viață publică a Portugaliei 
se subsuma, în 1928, urgenţei de a salva finanţele și economia ţării, 
își luase rămas bun de la Centrul Catolic printr-o cuvîntare ţinută 
cîteva ceasuri înainte de a deveni ministru: „Le spun catolicilor 
că sacrificiul meu îmi dă dreptul să aștept acest lucru de la ei: să 
fie cei dintii care să facă sacrificiile cerute, și cei din urmă care să 
ceară favoruri pe care nu le voi putea acorda”. 

Salazar nu exagera vorbind de „sacrificiul” său. Simţea 
că pierde pentru totdeauna liniștea de la Coimbra, că renunţă la 

singura muncă pe care o împlinea cu bucurie — profesoratul — că-și 
jertfește toate pasiunile sale spirituale, pasiunea de cercetător, de 
cărturar, de pedagog. Știa că nu va mai avea timp să citească, nu 
va mai găsi timp să mediteze; de abia dacă îi va mai rămînea timp 
să se reculeagă și să se roage. Pentru un om obișnuit cu o anu- 
mită viaţă spirituală, un om care iubea singurătatea, convorbirile 
savante, biblioteca, intimitatea cercurilor religioase — sacrificiul 
era într-adevăr considerabil. Cu atît mai mult cu cît nimeni nu-i 
putea garanta că nu va fi un sacrificiu zadarnic. Dictatura militară 
îi asigura doar continuitatea în acțiunea pe care și-o propusese. 
Rămînea de văzut dacă poporul îl va putea urma, dacă munca sa 
va rodi. Evident, pentru cine îl cunoștea, Salazar se preocupa prea 
puţin de recompensă, de glorie, de notorietate, îi era cu totul indife- 
rent dacă oamenii îl vor lăuda sau îl vor huli. Cerea, însă, încredere: 
nu pentru a trece cu izbîndă un examen în fața naţiunii, ci pentru 
a putea salva Statul — și aceasta cît mai era timp. 

Salazar și-a început dictatura într-un moment cînd 
aproape totul era pierdut. Dar, în acest ceas al 11-lea în care fusese 
chemat, știa ca poate cere orice sacrificiu națiunii; după umilința 
pe care o primise la Geneva, Portugalia înțelesese că nu mai poate 
aștepta nimic dinafară. Salazar își luase angajamentul să echili- 
breze bugetul într-un singur an, miracol pe care nu-l putea crede 
nimeni. Cu atît mai stranie părea asigurarea aceasta, cu cât dicta- 
torul financiar nu venise cu nici o reformă revoluționară cu nici 
o concepție mare. Era foarte greu pentru un profesor universitar 
de o excesivă sobrietate, pentru un om care nu era văzut nicăieri 
și nu vorbea aproape niciodată, era foarte greu să devină popu- 
lar cu un program care nu aducea nici un element senzațional. 
Revoluţia lui Salazar era cu atît mai greu de înțeles cu cît era de 
o surprinzătoare simplitate; căci pe el îl interesau în primul rînd 
lucrurile mici și bine făcute. 

Într-o cuvântare pe care a fost nevoit să o rostească pentru 
a mulțimi ofițerilor garnizoanei din Lisabona, care-l invitaseră să-l 
omagieze la Marele Cartier (9 iunie 1928), Salazar își mărturisește 

încă odată marea lui credinţă în forța creatoare și eficiența sim- 
plității: „Am luptat întotdeauna pentru o politică de simplu bun 
simţ — împotriva planurilor grandioase, atît de grandioase și atît 
de vaste încît ne risipeam toata energia ca să le admirăm și nu 
ne mai rămineau forțe ca să le realizam”. Le amintește ofițerilor 
de la Marele Cartier că nimic nu se poate construi în Portugalia 
înainte de a rezolva problema financiară, ce se reducea la urmă- 
toarele elemente: deficit cronic, o datorie flotantă extraordinară și 
o datorie așa zisă consolidată excesivă. Ceea ce trebuia dobîndit, 
deocamdată, cu orice mijloc era echilibrarea cheltuielilor publice; 
deși răul nu va putea fi tăiat din rădăcină decît prin stabilizarea 
monedei. Pînă atunci cel mai important și mai urgent lucru de 
făcut erau economiile. „Să nu ne facem iluzii: reducerile serviciilor 
publice și ale cheltuielilor aduc cu sine restricţii în viața privată 
și, ca atare suferință. Vom avea de suferit în urma scăderii cîști- 
gurilor, a ridicării impozitelor, a scumpirii vieţii. Sacrificii și încă 
mari am mai făcut pînă acum, dar din nefericire au fost pierdute 
pentru salvarea noastră; să le facem acum cu un scop bine definit, 
integrate într-un plan de ansamblu, și vor fi sacrificii salvatoare...” 
Evident, un dictator care începe prin a cere economii 

nu se poate aștepta să ajungă peste noapte idolul mulțimilor. 
Mitul de început al lui Salazar nu crește prin anunțarea refor- 
melor financiare; dimpotrivă. Dar Salazar nu voia, deocamdată, 
decît să echilibreze bugetul; popularitatea sau impopularitatea 
lui îi erau, pentru un moment, indiferente. În jurul lui nu avea pe 
nimeni. Armata făcuse apel la el ca la un tehnician, nu ca la un 
șef. Se putea bizui, însă, pe sprijinul total al dictaturii militare și 
aceasta îi îngăduia o desăvirșită libertate de acțiune. Puțin timp 
după ce fusese numit ministru de Finanţe, Cardinalul Cerejeira, 
fostul lui coleg la Universitatea din Coimbra, difuzează o epistolă 
adresată clerului și catolicilor portughezi prin, care îi îndeamnă 
să susțină opera începută de Salazar. Cei din Centrul Catolic erau 
singurii care înțelegeau importanța politică a prezenţei lui Salazar 
în guvern; deși în slujba dictaturii militare, a mișcării de la 28 mai, 

Salazar asigura deocamdată salvgardarea drepturilor religioase, 
rezervîndu-și pentru mai tîrziu, orientarea guvernării în spiritul și 
litera Centrului Catolic. Dar Salazar, care pusese anumite condiții 
cînd i se oferise Ministerul Finanţelor, fusese și el silit să accepte 
o condiție primind acest post. Și anume, își luase angajamentul 
să nu facă nici o alta politică în afara celei instaurate de mișcarea 
de la 28 mai. Așa cum vom vedea, el însuși înțelesese că nu mai 
are nici un rost să încerce realizarea politicii Centrului Catolic, 
cînd mișcarea de la 28 mai părea că are toate șansele de a deveni 
o revoluție națională. 

Dar, deocamdată, Salazar nu avea altă ţintă decît echili- 
brarea bugetului: „Știu foarte bine ce vreau și încotro mă îndrept”, 
mărturisise el luînd în primire Ministerul Finanţelor. Își avea bine 
seriate problemele și își dădea seama că totul se va prăbuși dacă 
nu va începe de la temelie. Acest filozof catolic, care crede — și ova 
mărturisi de nenumărate ori, în urmă — în primatul spiritualității 
și în forța creatoare a spiritului, e nevoit să-și înceapă revoluția 
echilibrînd bugetul unei ţări în pragul prăpastiei și trudindu-se 
să-i însănătoșească finanţele. Dar, și în aceasta activitate, în apa- 
renţă atît de aproape de pămînt, Salazar își păstrează tehnica lui 
spirituală. Echilibrarea bugetului nu e numai opera unui financiar 
— este, totodată, opera unui moralist, a unui filozof și a unui prac- 
ticant creștin. „Prezentăm bugetul pentru exercițiul 1928-1929; nu 
e o lucrare perfectă, dar are dreptul de a fi considerată o lucrare 
serioasă”. O lucrare serioasă, într-o țară îmbătată de demagogi, 
exploatată de afaceriști și ruinată de incompetențţi, poate fi pri- 
vită ca un început revoluționar. „Bugetul pe care-l prezentăm nu 
e rezultatul unor combinaţii artificioase; este ceea ce se așteaptă 
sincer să fie; este ceea ce, în fața faptelor și cifrelor cunoscute avem 
dreptul să așteptăm să fie”. 

Salazar alege ca cel dintii instrument al revoluţiei și cea 
mai sigură armă a reformei sale financiare — sinceritatea. Găsește 
că e mai simplu să pună de la început ţara întreagă în fața adevă- 
rului, oricît ar fi el de dezagreabil. A continua cu bugete trucate și 

cu reforme fictive nu e numai ineficient, e de-a dreptul primejdios. 
Oamenii trebuie să înțeleagă că se află pe marginea prăpastiei, și 
că nu se pot salva decît singuri. Salvarea poate fi făcută cu mij- 
loace simple, așa zisele procedee clasice; economii, firește, dar nu 
numai economii — ci și o bună gospodărie înăuntrul ministerelor, 
suprimarea creditelor neutilizate, amîinarea lucrărilor mai puţin 
urgente, renunțarea la cheltuieli parazitare. 

Toate acestea — simplitate, bun simţ, sinceritate, ade- 
văr — sînt mijloacele revoluționare prin care Salazar încearcă nu 
numai să salveze finanţele țării ci, în același timp, să-și trezească 
neamul din aromeala artificioasă în care îl cufundaseră cîteva 
generații de liberalism. Firește, el nu are sentimentul că creează 
ceva — ci că e numai un exponent al revoluţiei, că nu face decît să 
dea formă unei stări de fapt, singura creatoare de istorie. „În ceea 
ce mă privește, mărturisește într-o cuvîntare din 21 octombrie 1929, 
sînt convins că ușurința cu care s-au realizat anumite acte și rapi- 
ditatea cu care s-au dobîndit rezultatele, demonstrează că n-am 
făcut altceva decît să traduc în cuvînt și în fapt — poate cu mai 
multă precizie decît alţii, datorită condiţiilor speciale ale locului 
în care mă aflam — tendinţele, aspiraţiile, spiritul de reînnoire și 
de reformă al țării”. Şi continuă: „Într-un sistem de administraţie 
în care predomina lipsa sincerităţii și teama de a lucra la lumină, 
am afirmat, din cel dintîi ceas, că se impune o politică de adevăr. 
Într-un sistem de viață socială în care nu voia să se țină seama decît 
de drepturi și nu și de datorii, în care comodităţile și ușurinţele se 
prezentau ca cea mai buna regulă de viață, am anunţat, ca o con- 
diție necesară a salvării, o politică de sacrificiu. Într-un Stat care ne 
împărțea sau ne lasă să ne împărțim în ireductibilități și în grupuri, 
amenințind sentimentul și forța unității naţiunii, am apărat, pe 
deasupra înfrîngerilor și pericolelor derivate din ele, necesitatea 
unei politici naţionale...” Cel care vorbea astfel, în sala Consiliului 
de Stat, la 21 octombrie 1929, nu mai vorbea ca un simplu ministru 
al Finanţelor investit cu depline puteri pentru echilibrarea buge- 
tului și salvarea economică a țării, începe să se întrevadă rolul său 

de îndrumător al neamului și de adevărat conducător al regimului 
născut din revoluţia de la 28 mai. Era a treia oară cînd vorbea Sala- 
zar de cînd intrase în guvern. Trei cuvîntări într-un an și jumătate; 
trei cuvintări care alcătuiesc laolaltă patruzeci de pagini de carte. 
Dar, între timp, miracolul în care nu crezuse nimeni — se împlinise. 
Pentru întîia oară de la 1913, bugetul Portugaliei nu mai prezenta 
un deficit. Dimpotrivă, bugetul 1928-1929 alcătuit de Salazar, se 
încheiase cu un excedent de 1.576.000 escudos — față de deficitul 
de 388.667.000 escudos al anului precedent. Rezultatul era atît de 
miraculos încît mulți n-au voit să-l creadă, încă nu erau obișnuiți 
cu adevărul, pe care se întemeia Salazar „prin temperament, prin 
convingere, prin impunere a conștiinței”. 

Anul 1928 trecuse într-o relativă liniște. Numai în cursul 
verii izbucnise o încercare revoluționară la Lisabona, condusă de 
un grup de militari care nu voiau să accepte noua orientare pe 
care o căpătase mișcarea de la 28 mai sub dictatura lui Salazar. 
„În viaţa guvernamentală ăsta e doar un incident. Pe mine mă 
interesează să știu numai cît va costa tezaurul și cît va costa țara 
această revoluţie...” 

Asemenea incidente se vor mai repeta, și încă mult mai 
grave. Anevoie s-ar fi putut realiza o prefacere atît de profundă ca 
aceea pe care o visase mișcarea de la 28 mai și pe care Salazar se 
angajase s-o ducă la bun sfîrșit, fără ca lumea veche să nu încerce 
orice îi sta cu putință ca să supraviețuiască. 

Erau zvârcoliri care nu dovedeau un dezechilibru social și 
politic, ci seriozitatea cu care se împlinea revoluția naționala. Căci 
— astăzi, la lumina evenimentelor care au urmat, nu mai încape 
îndoială — Salazar „știa ce vrea și încotro se îndreaptă” nu numai în 
ceea ce privea echilibrarea bugetului, ci mai ales în ceea ce privea 
revoluţia începută de mișcarea de la 28 mai. În clipa cînd fusese 
chemat la guvern, situația politică era gravă. Dictatura militară — 
singura posibilitate pe care o mai avusese Statul portughez de a 
se salva de demagogie și de inevitabila sa consecință, comunismul 
— se afla într-o permanentă criză. S-ar mai fi putut menţine prin 

forță încă șase sau douăsprezece luni și apoi totul s-ar fi prăbușit. 
Acceptînd să colaboreze cu mișcarea de la 28 mai Salazar, înțelegea 
să o salveze, nu pentru a face să dureze dictatura militară ca atare, 
ci pentru a salva și promova revoluția națională, își dădea prea 
bine seama că mișcarea nu putea dura și spori decît în măsura 
în care își păstra elanul inițial, revoluționar. Orice încercare de 
compromis cu spiritul și formele vechiului regim i-ar fi fost fatală. 
De aceea Salazar se grăbește să „interpreteze” chiar refor- 

mele lui financiare în termeni spirituali, de revoluție națională. Nu 
colaborase numai ca un tehnician, pentru care lumea se reduce 
la cifre, la deficite și la excedente. Cifrele, pentru el, reprezentau 
icoana unui anumit fel de a valorifica viața. Deficitele se datorau 
nu numai unei detestabile administrații, ci și unei false concep- 
ţii a lumii și a vieții. Pentru Salazar, echilibrarea bugetului era 
o operaţie urgentă, dar care nu-și găsea îndestularea în sine. La 
nimic n-ar fi folosit un buget echilibrat dacă lumea ar fi continuat 
să creadă în vechile mituri liberale ale bogăției, producţiei, indi- 
vidului etc. Salazar se grăbește, așa dar, să pună în practică și să 
justifice concepțiile sale economice, care nu erau, în fond, decît o 
consecinţă firească a revoluţiei spirituale și politice pe care nați- 
unea portugheză trebuia s-o realizeze sub imboldul mișcării de la 
28 mai. Bugetul fusese echilibrat pentru că se aplicaseră măsuri 
„Tevoluţionare”: bun simţ, simplitate, economii etc. Același spirit 
trebuia, însă, să permeieze întreaga viață economică a națiunii. 
Revoluţia trebuia să transforme înseși valorile fundamentale 
ale economiei, reintegrîndu-le într-un sistem organic de valori 
spirituale. „Noi am viciat — spune Salazar într-un faimos discurs 
ținut cîțiva ani mai târziu (16 martie 1933) — conceptul de bogăţie, 
l-am desprins de funcția sa proprie de a susține, cu demnitate, 
viaţa omenească; am făcut din el o categorie independentă care 
nu are nimic de-a face cu interesul colectiv, nici cu morala și am 
presupus că indivizii, statele sau națiunile ar putea avea ca scop 
adunarea de bunuri fără utilitate socială, fără reguli de justiție în 
dobîndirea sau în folosirea lor. Am viciat noțiunea de muncă și 

persoana muncitorului. Am uitat demnitatea lui de ființa umană, 
am ţinut seamă exclusiv de valoarea sa de mașină producătoare, 
i-am măsurat sau i-am cîntărit energia, și nu ne-am mai amintit, 
măcar, că e un element al familiei și că viața nu e numai în el, ci 
în soţie, în copii, în cămin. Am mers chiar mai departe: i-am des- 
părțit; am numit femeia și copiii valori mai mici, dar mai ieftine, 
de producție — unități singuratice, elemente egal de independente 
unele față de altele, fără legături, fără afecțiuni, fără viaţă în comun 
— și am dizolvat de fapt familia...” 

Într-o revoluţie, ca în orice organism, totul se ţine, totul se 
leagă. Salazar își dădea prea bine seama că nu poate dobîindi exce- 
dente bugetare dacă nu organizează viața economică a țării, și că 
nu poate începe această organizare dacă nu restaurează autentica 
semnificație spirituala a muncii și producției. Totul trebuia, așa 
dar, preschimbat. „Revoluţia continuă!”, exclama el într-o cuvin- 
tare ținută mai tîrziu, Revoluția continua mereu, din clipa în care 
generalul Gomes da Costa luase armele la Braga, răzvrătindu-se 
împotriva demagogiei și a vechiului regim. Nimeni altul ca Salazar 
nu e mai sensibil la această revoluţie în marș, la această necon- 
tenită prefacere morală a ţării, la care colaborează nu numai prin 
geniul său financiar și exemplul lui de muncitor prodigios, dar mai 
ales printr-o curajoasă inițiativă teoretică și politică. Cu fiecare 
decret de lege, cu fiecare nouă cuvintare — și vorbește atît de rar 
încât cuvîntările lui sînt întîmpinate cu o neobișnuită căldură — 
analizează încă un aspect al revoluției, valorifică încă o nouă etapă 
încheiată, interpretează, formulează, amplifică. 

Curînd, Salazar devine șeful spiritual și politic al regimu- 
lui instaurat de mișcarea de la 28 mai, deși nu e decît un ministru 
de Finanţe investit cu puteri dictatoriale. Dar el este acela care 
vorbește în numele dictaturii militare. El este acela care explică 
măsurile guvernamentale, care răspunde criticilor, care pregă- 
tește transformarea dictaturii militare într-o revoluție națională 
totalitară. La 28 mai 1930, Salazar este acela care vorbește ofițe- 
rilor adunaţi în Sala do Risco pentru a sărbători patru ani de la 

izbucnirea mișcării revoluționare. Și le vorbește despre „Dicta- 
tură administrativă și revoluţie politică”, amintindu-le dezordinea 
politică, financiară, economică și socială a Portugaliei democra- 
tice. „Se spune că regii nu au memorie; se pare însă că popoarele 
au încă și mai puţină”. Salazar răspundea astfel în bloc tuturor 
celor care cîrteau și criticau, tuturor celor care începuseră să uite 
„regimul de nesiguranță, de revoltă, de greve și de atentate care se 
statornicise în țară”. Erau oameni care ar fi vrut ca bugetul să fie 
echilibrat și economia țării însănătoșită fără dictatură. Salazar le 
amintește că „suspendînd drepturi pe care de fapt națiunea nu le 
mai exercita, impunînd unora tăcerea și asigurînd tuturor liniștea 
și siguranța, dictatura a creat guvernării publice condițiile necesare 
unei munci rodnice”. Și, „fiind imposibil de a ataca simultan și cu 
o egală intensitate — toate problemele”, a trebuit să-și concentreze 
eforturile în rezolvarea problemei dominante, „fără de care nimic 
mare și solid nu se putea realiza”: dezordinea financiară. Asta nu 
înseamnă, firește, că dictatura militară se va putea mulțumi să facă 
numai „administraţie”, ignorînd problemele politice. „Într-adevăr, 
dacă dictatura ar face numai administraţie și nu și politică, ar 
însemna că administraţia ș-ar putea separa de politică. Dar asta 
nu corespunde realităţii”. Căci adevărata administrație presupune 
întotdeauna „un concept de stat, de finalitate socială, de putere 
publică, de justiție, de bogăţie și funcțiunile acesteia în societă- 
țile umane, adică o doctrină economico-politică, dacă voiți chiar 
o filozofie. Vai de guvernele, sau mai bine zis, vai de popoarele ale 
căror guverne nu pot defini principiile superioare de care ascultă 
administrația publică pe care o fac!”. 

O parte din militarii care luaseră parte la mișcarea de 
la 28 mai socoteau că orice valorificare politică a revoluției ar fi 
adus după sine sterilizarea și chiar anularea ei. Rezistenta aces- 
tor elemente se va face simțită mai ales,în cursul anilor următori. 
Erau oameni care acceptau pe Salazar ca expert financiar, dar se 
împotriveau unui Salazar om politic, doctrinar și realizator al 
revolutei naționale. Dezgustul lor față de politica partidelor — care 

dusese Portugalia la dezmățul dinainte de 28 mai — se generalizase 
asupra oricărei specii de politică. În naivitatea lor, acești oameni 
credeau că o revoluţie se poate mărgini la o bună administraţie, 
și așteptau de la Salazar să echilibreze bugetele fără ca să prefacă 
structura economică și morală a ţării. Salazar, însă, nu putea uita 
că dictatura are o singura rațiune de a fi: să promoveze revoluția 
naționala. Și, avind poate dezlegarea Președintelui Republicii, gene- 
ralul Carmona, și a șefului Guvernului, nu se sfiiește să amintească 
militarilor sensul politic al mișcării pe care o începuseră la 28 mai 
1926. „Dictatura trebuie să rezolve problema politică portugheza. 
De ce? Pentru că experienţa ne-a demonstrat că formulele politice 
pe care le-am folosit pînă acum, plante exotice importate aici, 
nu ne dau guvernarea de care avem nevoie; ele ne zvirleau unii 
împotriva altora în lupte sterile, ne împărțeau prin ură, în timp ce 
națiunea se păstra în cea mai buna parte indiferentă, dezgustată 
și inertă în fata Statului... Cum o va face? Printr-o operă de edu- 
caţie care va modifica principalele defecte ale formaţiei noastre, 
va înlocui actuala dezorganizare printr-o organizare și va integra 
națiunea, întreaga naţiune, în Stat, prin ajutorul unui nou statut 
constituțional.” 

Cuvîntarea lui Salazar de la 28 mai 1930 marchează depă- 
șirea „momentului financiar” și începutul dictaturii sale politice. 
Cu doi ani înainte fusese chemat ca să salveze bugetul și, implicit, 
dictatura militară. Izbutise acest miracol — primul buget portu- 
ghez excedentar după o perioadă de anarhie economică. Faima 
lui financiară trece graniţele și se răsfrînge asupra regimului și a 
țării întregi. Dar un om care mărturisise dintru început că știe ce 
vrea și încotro se îndreaptă, nu se putea opri aci. Revoluția națio- 
nală trebuia continuată pe cîmpul politic. Evident, „politicul” nu 
însemna pentru Salazar „partide politice”, după cum nu însemna 
nici una din mitologiile demo-liberale care stăpiniseră conștiința 
portugheză în ultimele generații. „Statul participă și el, într-un 
anumit fel, la absolut”, afirmase Salazar cu cîțiva ani mai înainte. 
A continua și desăvirși revoluţia din 28 mai pe plan politic nu 

implica nici demagogie, nici parlamentarism, nici lupte electorale, 
însemna, pur și simplu, a reintegra națiunea în tradiția ei istorică 
și a reintegra pe individ în unitatea sa socială organică. Aceasta 
era revoluția, și ea trebuia realizată chiar împotriva voinţei unei 
părți a armatei. 

Firește, nimeni altul în afară de Salazar n-ar fi avut cura- 
jul să-și afirme cu atîta fermitate programul revoluţionar. 

Dar, nu încape îndoială, de asemenea, ca ar fi avut prea 
puţini sorți de izbindă dacă n-ar fi știut că se poate bizui, pînă la 
capăt, pe sprijinul total al Președintelui Republicii. Trecînd de 
partea lui Salazar, împotriva unor elemente izolate ale armatei, 
generalul Carmona salvează încă odată revoluţia. 

„Răul vine de departe!...”, ar fi putut spune Salazar, întoc- 
mai cum exclamase cîndva Don Carlos. Dar era un rău care, cel 
puţin, nu mai exercita nici un miraj. Optzeci de ani de liberalism 
și douăzeci de ani de demagogie republicană promovaseră o serie 
de concepții și creaseră o seamă de instituţii care, prin simpla 
lor durată, își secătuiseră substanţa și își consumaseră prestigiul. 
Mișcarea de la 28 mai, ca și investirea lui Salazar cu puteri dicta- 
toriale, fuseseră revoluţii care se împliniseră în al 11-lea ceas; dar 
s-au împlinit după ce aproape toate formele istorice germinate de 
liberalism și republicanism fuseseră consumate: („Aproape toate”, 
pentru că ultima etapă, comunismul, nu apucase să se realizeze 
în Portugalia). Norocul lui Salazar era că fusese chemat destul de 
tirziu la guvern; după ce toate ideologiile secolului XIX avuseseră 
timp să rodească, după ce ciclul demo-liberal aproape își încheiase 
ultimele sale etape. 

Momentul era prielnic pentru o reintegrare a politicii 
portugheze în spiritul tradiției și istoriei sale. Firește, pentru oame- 
nii de extremă stîngă, momentul era tot atît de prielnic pentru 
integrarea politicii portugheze într-un alt ciclu, supraistoric; și 
nu încape îndoială că, dacă nu s-ar fi produs mișcarea de la 28 
mai și n-ar fi apărut Salazar, Portugalia ar fi cunoscut — cu sorți de 
durată greu de prevăzut — o revoluție comunistă. Era consecința 
logică, necesară, a revoluţiei începute în secolul XIX — și care se 
desfășurase într-o continuă opoziție față de instituţiile tradițio- 
nale. Revoluția comunistă care ar fi urmat, fără îndoială, anarhiei 
demagogice a regimului Antonio Maria da Silva, nu ar fi fost decît o 
formă apocaliptică a procesului, de europenizare cu orice preţ și de 

des-lusitanizare a Portugaliei, ideal visat de generaţia de la Coimbra 
și de toţi fruntașii vieții publice din ultimii ani ai monarhismului. 
Cum Salazar era, însă, catolic și naționalist și cum mișca- 

rea de la 28 mai era prin esenţă o mișcare de rezistență națională, 
momentul istoric nu putea fi folosit decît în sensul de reintegrare a 
politicii portugheze pe linia tradiției sale. Asta însemna, firește, nu 
numai o opoziție netă față de comunism — ci, mai ales, o acţiune de 
lichidare treptată, dar eficientă a ultimelor forme care supraviețu- 
iau, fosilizate sau degenerate, ale spiritului demo-liberal. Vorbind, 
la 28 aprilie 1934, despre „spiritul revoluţiei”, Salazar mărturisește 
ceea ce se putea găsi implicat încă în primele sale reforme econo- 
mice și sociale: „Dictatura Naţională, atacînd de la temelie toate 
elementele doctrinare de dezagregare și creînd echilibrul finan- 
ciar care trebuia să se afle la baza restaurării generale, vine să dea 
condiții de amplă desfășurare spiritului imanent al tradiţiei, care a 
făcut să se nască, să crească, să strălucească Portugalia și care e în 
stare să-i dea soliditate și perpetuitate”. Iar mai departe vorbește 
de „continuarea aceleiași tradiții istorice” și de „noua vigoare” care 
trebuie insuflată „ideilor și instituţiilor care se află la temeliile sale 
străvechi”. Iată revoluţia care și-o propune mișcarea de la 28 mai. 
Revoluţie, evident, anevoie de realizat. Și aceasta datorită 

nu atît elementelor de opoziție demo-liberale și de extremă stingă — 
în majoritatea lor compromise prin guvernările anterioare — cît mai 
ales elementelor de dreapta, în speță grupărilor monarhiste. Para- 
doxul dictaturii militare era că realizase o revoluţie „reacționară”, 
suspendind Constituţia republicană și anulind toate libertăţile și 
obiceiurile instaurate de Republică —rămînînd totuși republicană. 
În aceeași situaţie paradoxală se găsea și Salazar începîndu-și opera 
sa de restaurare a spiritului imanent al tradiției portugheze. Pentru 
Că, exact aceeași restaurare o proclamase și mișcarea integralistă, 
restaurare culminind, însă, în abolirea republicii și reîntoarce- 
rea la monarhie. Salazar era silit, pentru înfăptuirea revoluţiei 
naționale, să folosească ideile-forță ale integralismului — fără ca 
să adere totuși la această formulă a monarhismului lusitan. „Era 
169 


XIII. O revoluţie spirituală 





silit”, este, firește, un fel de a vorbi. Salazar nu împrumută direct 
concepțiile integraliste; ajunsese, însă, la aceleași concluzii ca și 
Antonio Sardinha, în afară de necesitatea absolută a restaurării 
monarhiei. Reacțiunea împotriva spiritului demo-liberal nu înce- 
puse, în Portugalia, prin Salazar, nici prin mișcarea de la 28 mai. 
Așa cum am văzut, cîțiva ani numai după instaurarea republicii, 
opoziția morală și politică împotriva noului regim începuse să 
se manifeste. Deosebirea între mișcarea de la 28 mai și celelalte 
încercări anterioare de răsturnare a regimului, era că mișcarea 
de la 28 mai biruise, în timp ce toate celelalte eșuaseră sau se 
menținuseră provizoriu la putere (cazul Sid6nio Pais). Deosebirea 
dintre Salazar și toți cei care îl precedaseră, în critica instituțiilor 
demo-liberale, era că singur Salazar avusese prilejul să-și realizeze 
ideile sale sociale și politice. Ca orientare ideologică generală, el 
se găsea alături de atîția alți „reacționari” care criticaseră spiritul 
așezărilor demo-republicane. 

Revoluția pe care o urmărea Salazar nu se putea realiza 
cu oamenii grupărilor monarhiste decît în măsura în care aceștia 
renunțau să se mai considere oameni aparținînd unei anumite 
grupări. Cu alte cuvinte, Salazar aplica acum, la guvern, și în folosul 
mișcării de la 28 mai, ceea ce propusese cu cîțiva ani în urmă la Con- 
gresul Centrului Catolic, adresîndu-se monarhiștilor, spre folosul 
Centrului. Nici nu putea proceda altminteri. Dacă nu putea cola- 
bora cu oamenii vechiului regim pentru că îl despărțeau prăpăstii 
ideologice, nu putea, pe de altă parte, colabora nici cu naționaliștii 
monarhiști ca atare, pentru că asta ar fi implicat primejduirea uni- 
tății națiunii; monarhiștii constituționaliști sau integraliști erau, 
sau tindeau a fi partide și Salazar nu-și îngăduia să împartă din nou 
familia portugheză. Instinctul său politic îl avertiza și de astă dată 
că o colaborare cu elementele partidelor de dreapta, constituționa- 
liști și integraliști — cu care avea de altfel atîtea puncte ideologice 
comune — ar fi compromis de la început sorții de izbîndă ai unei 
revoluții totalitare. Și astfel pornește la drum singur, avind doar 
sprijinul armatei și încrederea în fertilitatea politică, a revoluţiei 

pe care o inaugurase mișcarea de la 28 mai. Conștient că momen- 
tul istoric pe care-l trăia Portugalia îi îngăduia o transformare 
radicală a sufletului și instituţiilor sale sociale și politice, Salazar 
pregătește etapele necesare acestei transformări fără să facă apel 
la partidele care o prevăzuseră, o anticipaseră și-și construiseră 
programul pe această transformare integrală a vieții portugheze. 
Individual, accepta și chiar încuraja colaborarea oricărui membru 
al acestor grupări; dar nu accepta grupul, nu accepta trecutul unui 
colectiv politic oarecare. Firește, în afară de această rațiune pro- 
fundă, Salazar mai avea și alte motive ca să evite colaborarea cu 
grupările care îl precedaseră ideologic. Nu voia, pe de o parte, să-și 
ia asupra-și greșelile lor politice, pasiunile lor personale, antipatiile 
lor partidare. Iar, pe de altă parte, spera să le absoarbă elementele 
valoroase, secătuindu-le astfel substanţa spirituală, fărimițindu-le. 
Își lua, poate, măsuri de precauţie și împotriva unei opoziții din 
partea dreptei naţionalist-monarhiste. 

Paradoxală la prima vedere, atitudinea lui Salazar de 
non-cooperare cu grupările care elaboraseră programe similare de 
reintegrare a Portugaliei pe linia destinului său istoric, este totuși 
o atitudine fireasca. Salazar voia să facă într-adevăr o revoluție, și 
ca atare trebuia să ia lucrurile de la început. Aderențţi ai vechiului 
regim sau adversari ai lui — erau, cu toții oameni vechi. Luaseră o 
atitudine faţă de o stare de lucruri care se afla acum în disoluţie. 
Pro sau contra — erau totuși legaţi între ei, prin pasiuni, printr-o 
conformație mentală similară, printr-un trecut comun. Oamenii 
aceștia trăiseră; revoluționar sau contrarevoluționar, dar trăiseră, 
se cristalizaseră într-o anumită structură, purtau în sufletul lor, 
în atitudinea lor, în limbajul lor, pecetea unei epoci care trebuia 
cu orice mijloc depășită. Individual, erau oameni prețioși, de care 
regimul anevoie, se putea, dispensa. Trebuiau, așa dar, cîștigaţi și 
folosiți. Dar niciodată ca partizani ai unei grupări politice, ci ca 
persoane; oameni care trebuiau educați în spiritul noii revoluții, 
dezbărați de cuirasa primei lor formații politice, integrați națiunii 
istorice, iar nu unei clase sau unui partid. 

Aceasta era problema politică a revoluţiei naționale; un 
complex proces de reintegrare — a individului în unitatea sa socială, 
a colectivului în destinul său istoric, a spiritualului în cîmpul său 
propriu de manifestare. Dar aceasta însemna a face politică — și 
Salazar simte atît de imperios necesitatea de a lămuri pe colabo- 
ratorii săi și pe șefii armatei de obligativitatea de a face politică, 
încît puține săptămîni după discursul rostit în Sala do Risco, vor- 
bește încă odată, la 30 iulie 1930, în fața membrilor Guvernului 
și a reprezentanților tuturor județelor din ţară, despre „Principii 
fundamentale ale revoluției politice”. Procesul de reintegrare amin- 
tit mai sus nu putea fi împlinit de la o zi la alta. Nimeni altul mai 
bine ca Salazar nu-și dădea seama de caducitatea unei revoluţii 
pripite și formale. E1 vedea însă întotdeauna mai departe; știa ce 
vrea și încotro se îndreaptă; intuia nevoile momentului istoric, și 
dacă nu anticipa întotdeauna, lăsînd ca realitățile să devină evi- 
dente pentru toți, apoi nu obosea ca să le ajute în procesul lor de 
manifestare. Dar toate acestea erau validate numai cu o singură 
condiţie: ca mișcarea de la 28 mai să devină o revoluție naţio- 
nală. „A reduce, așa cum am văzut, spune el în cuvîntarea de la 30 
iulie 1930, mișcarea care a instaurat dictatura la o „conspirație de 
cazarmă” pentru ca clasa militară să poată folosi uzufructul pute- 
rii, înseamnă a ignora rațiunile profunde ale neliniștii generale, 
tendinţele timpului nostru, toate slăbiciunile, abdicările, insufi- 
ciențele puterii publice, care stau la temelia a ceea ce s-ar putea 
numi criza statului modern...”. O nouă ordine e în curs de alcătuire 
pretutindeni în lume. Pentru Portugalia, principiile fundamentale 
ale noii ordini sînt: națiunea; Statul — „care trebuie să fie atît de 
tare încât să nu mai aibă nevoie să fie violent”; Puterea Executivă 
— „exercitată de șeful Statului, cu miniștrii numiţi liber de către el, 
fără să depindă de nici un fel de indicație parlamentară”; și familia 
— adevărata unitate organică. „Liberalismul politic al secolului XIX 
ne-a creat cetățeanul, individ dezmembrat de familie, de clasă, de 
profesiune, de mediul cultural, de asociaţia economică, și i-a dat, 

ca să-l exercite în voie, dreptul de a interveni în constituirea Sta- 
tului”. Dar acest „cetățean” e o abstracțiune. Adevărata realitate e 
familia, „celulă socială ireductibilă, nucleu originar al cătunului, 
al municipiului și, deci, al națiunii”. Insul se valorifică și e creator 
în cadrul familiei și al asociaţiei profesionale. „Se abandonează o 
ficțiune — partidul — pentru a clădi pe o realitate, asociaţia”. Pen- 
tru întîia oară de cînd i s-a încredințat ministeriatul Finanţelor, 
Salazar vorbește despre corporații, mărturisind astfel consistenţa 
gîndirii sale politice; căci, așa cum am văzut, în nenumărate con- 
ferinţe ţinute în cercurile catolice, Salazar afirmase cu mulţi ani 
înainte necesitatea de a construi Statul întemeindu-se asociaţii 
profesionale. 

În rezumat, „voim să construim Statul social şi corpo- 
rativ în strînsă corespondenţă cu constituția naturală a societății. 
Familiile, cătunele, municipiile, corporaţiile unde se află toți cetă- 
țenii, cu libertăţile lor juridice fundamentale, sînt organismele 
alcătuitoare ale naţiunii, și, ca atare, trebuie să intervină direct în 
constituirea Corpurilor supreme ale Statului: iată o expresie, mai 
fidelă ca oricare alta, a sistemului reprezentativ”. Aceasta este cea 
dintâi formulare a principiilor care vor sta la temelia noii Constitu- 
ţii portugheze din 1933. Principii, după cum se vede, revoluționare 
— pentru că nu ţin seama de nici unul din conceptele politice și 
morale ale vechiului regim — cetățean, libertate, partid, parlamen- 
tarism etc. 

„Noi am învăţat prin raționament și am verificat prin 
experienţă că nu e posibil să construim pe acest concept — libertatea 
— un sistem politic care să garanteze efectiv libertăţile legitime indi- 
viduale și colective; dimpotrivă, am văzut că se apărau în numele 
său — și chiar cu oarecare logică, domnilor! — toate opresiunile și 
toate despotismele. Noi am văzut că adularea maselor prin cre- 
area poporului suveran nu a dat poporului, ca agregat național, 
nici influenţă în mersul treburilor publice, nici ceea ce poporul — 
suveran sau nu — dorește mai mult: (adică) de a fi bine guvernat.” 

„Noi vrem să fim mai eficienţi — mărturisește Salazar — 
mai adevărați în politica pe care o facem. Mai adevăraţi — adică mai 
aproape de realitățile vieţii sociale, dezbărați de miturile demo-li- 
berale, eliberaţi de sistemele politice create în vid, construite pe 
abstracțiuni. Dar aceasta nu se poate împlini decît avind puterea, 
păstrînd-o și folosind-o cu pricepere ca cel mai sigur instrument 
al revoluţiei naţionale.” 

„A smulge puterea din mîinile clientelelor partidelor; a 
pune pe deasupra tuturor intereselor interesul tuturor — interesul 
naţional; a face Statul inaccesibil cuceririi de către minoritățile 
îndrăzneţe și a-l păstra în permanent contact cu necesităţile și 
aspiraţiile ţării; a organiza națiunea, de sus în jos, cu diferitele 
manifestări ale vieţii colective, de la familie la corpurile adminis- 
trative și la corporaţiile morale și economice, și a integra acest tot 
în Stat — care va deveni astfel expresia sa vie — asta înseamnă a 
face reală suveranitatea națională”. 

Toate acestea rămîn însă lucruri moarte dacă ele nu 
corespund unei necesităţi istorice și nu sînt trăite de cei care par- 
ticipă la alcătuirea noii ordini. Nu e suficient să fie acceptate de 
inteligenta noastră, spune Salazar, ci trebuiesc „simţite, trăite, exe- 
cutate”. A activa politic înseamnă, pentru Salazar, a trăi conștient 
și a executa indicațiile momentului istoric. Dar aderenţa la acest 
moment istoric nu poate fi numai intelectuală; ca să rodească, e 
nevoie de o participare totală a ființei umane. Anevoie s-ar putea 
clădi ceva fără „o revoluție mentală și morală care să aibă loc în 
portughezii de azi, și fără o atentă pregătire a generaţiilor de mîine”. 

În aceste două desiderate — revoluţia mentală și morală a 
contemporanilor, pregătirea tinerelor generaţii — se găsesc formu- 
late condiţiile de succes ale revoluției salazariene. Pe ce se putea 
bizui el ca să le poată pune în aplicare? În nici un caz pe armată, 
a cărei misiune era de a garanta ordinea internă și continuitatea 
regimului. De asemenea, Salazar nu putea aștepta nimic efectiv de 
la oamenii vechilor partide politice. Convertirea lor la revoluția naţi- 
onală era posibilă, și chiar de dorit, dar numărul celor cu adevărat 

convertiți nu putea fi decît foarte modest. Începînd însă renatura- 
lizarea (dacă ni se îngăduie un asemenea barbarism) vieții publice 
portugheze, aștepta să vadă adunîndu-se în jurul lui oameni noi, 
oameni care pînă atunci nu avuseseră prilejul să-și mărturisească 
voința lor de a participa la istorie. O masă considerabilă, alcătuind 
pînă mai deunăzi majoritatea amorfă a ţării, trăind în marginea 
vieţii politice, acceptind reformele ca și contrareformele cu aceeași 
indiferență și pasivitate — se putea transforma în cea mai autentică 
armată revoluționară. Ea trebuia, însă, ajutată să-și spună cuvîntul. 
Căci, de la cea dintîi Constituţie liberală Portugaliei masa aceasta 
se păstrase în marginea istoriei. Istoria modernă a Portugaliei au 
făcut-o anumite grupări politice și anumiţi intelectuali, nutriți 
de idealuri străine, obsedaţi de transformări himerice. De cînd o 
mină de doctrinari și revoluționarii portughezi hotăriseră omoge- 
nizarea Portugaliei, marea majoritate a neamului se mulțumise 
să suporte experiențele lor, visurile lor, extazele lor. Portugalia 
devenise monarhie constituțională, devenise apoi republică, și ar 
fi putut deveni republică sovietică, fără ca această masă amorfă 
să știe și să participe la toate aceste revoluții. De un secol, istoria 
fusese confiscată de o mînă de oameni care voiau cu orice chip să 
devină altceva decît erau. Salazar — ca mai înainte de el, integra- 
liștii — își dădea seama de sterilitatea acestei imitații. „De cîte ori 
am voit să fim noi, iar nu alţii, am fost constructivi și creatori, nu 
numai înăuntrul frontierelor, dar și în lume”, mărturisește el mai 
târziu (27 aprilie 1935). Această imitație nu numai că sterilizase 
geniul creator portughez, dar ţinuse în marginile istoriei aproape 
totalitatea națiunii. Reîntorcîndu-se acum la matcă, restaurînd 
instituțiile tradiționale, create și validate de opt secole de istorie 
— Salazar se aștepta ca neamul întreg să-și poată arăta obrazul și 
să-și poată manifesta voința lui în viața publică. 

Problema politică a regimului era, așa dar, următoarea: 
să alcătuiască astfel noua așezare a națiunii încît minoritățile care 
pînă acum, în virtutea politicii de partide, rezumau prin activitatea 
și opiniile lor viața publică a Portugaliei, să-și recapete locul lor 

firesc — îngăduind majorităţii populare să-și aleagă propriile sale 
instrumente de guvernare. Salazar știa prea bine că oamenii vechiu- 
lui regim vor continua să cîrtească și să saboteze opera revoluţiei 
naţionale, oricâte realizări ar însuma aceasta. Împotriva actelor lor 
de sabotare, regimul se apăra prin dictatură — căci „forța e absolut 
indispensabilă în reconstruirea Portugaliei” (28 mai 1932). Împo- 
triva criticilor și cîrtirilor, nu e nimic de făcut — și nici nu e nevoie 
să se facă ceva. Singura preocupare a lui Salazar era ca la această 
„opinie publică” în veșnică opoziţie să se adauge treptat și intensiv 
glasul acelor „grupări firești” care pînă atunci nu putea răzbate și 
nu se putea face auzit. Salazar știa prea bine că „opinia publică” 
a unei țări nu reprezintă sentimentele autentice ale acelui neam. 
Sint glasurile unor oameni care nu vorbesc decît în numele lor, 
dar care prin simpla întîmplare că glasurile altora nu se aud, pot 
fi abuziv considerate ca reprezentind majoritatea. De aceea, nu-l 
interesează obiecțiile și protestele celor care alimentau opoziția 
regimului, nu pentru că ar fi avut anumite obiecţii de făcut, ci pur 
și simplu pentru că doreau cu tot dinadinsul să-și recapete privi- 
legiile și dreptul la haos pe care-l cuceriseră în regimurile trecute. 
Încearcă, însă, prin noua așezare a Statului să dea posibilități de 
manifestare unor cît mai numeroase „grupări firești” ale societă- 
ţii portugheze. Salazar știa, din lunga lui experiență a cercurilor 
catolice, că există considerabile nuclee sociale care nu contribu- 
esc la așa zisa „opinie publică”. Știa de atîtea familii muncitoare, 
de atitea asociaţii modeste, de oameni care-și văd de treabă, de 
societăţi care se îndeletnicesc cu educarea tineretului, de grupări 
profesionale, de opere de binefacere — în care zeci de mii de portu- 
ghezi continuă să muncească neîncetat, fără ca „opinia” lor să fi 
fost înregistrată pină atunci de cafenelele și redacţiile Capitalei. 
Portugalia e o ţară de plugari și pescari — și glasul acestor plugari și 
pescari nu se auzise pînă atunci în orașe, în, pieţe publice. Zeci de 
mii de Portughezi străbăteau oceanele, schimbînd mărfuri, înflo- 
rind ţinuturi noi, adunînd bogății în colonii — dar glasul acestor 

oameni vrednici nu colaborase la alcătuirea „opiniei publice” por- 
tugheze. Pe acești oameni se sprijină Salazar și de la ei așteaptă 
dinamizarea și sporirea revoluţiei naționale. Dar, în același timp, 
știe că nu-și poate face prea mari iluzii. Trebuia să treacă mulți 
ani pană cînd asemenea grupări să-și uite complexele de inferio- 
ritate însămînțate și nutrite de un secol de liberalism, să se înveţe 
cu noile rînduiri, să prindă curaj, să-și articuleze dorinţele, să-și 
gospodărească Statul. 

Vorbind despre revoluția mentală și morală a contem- 
poranilor și despre pregătirea generaţiilor de mîine, Salazar își 
mărturisește încă odată coerenţa sa cu sine. E adevărat că aceste 
două preocupări — revoluţia spirituală și importanţa tineretului — se 
întîlnesc pretutindeni în lumea contemporană, ele alcătuind domi- 
nanta momentului istoric. Dar în același timp ele corespundeau 
vocației de totdeauna a lui Salazar. Totdeauna Salazar a crezut în 
primatul spiritualului, și întreaga lui viață și-o închinase educației, 
pregătirii morale și mentale a tineretului. Acest om care visase să 
fie preot în Santa Comba și devenise profesor la Coimbra pentru că 
se convinsese că funcţia de pedagog e mai urgentă lumii moderne 
și tot atît de grea ca și a sacerdoțiului — avea acum putinţa să-și 
împlinească vocaţia de pe treapta de conducător al vieții publice. 
Evident, dictatura militară nu făcuse apel la el ca la un reprezen- 
tant al spiritualului — ci pur și simplu ca la un expert financiar. 
Dar Salazar avusese destul geniu politic ca să devină indispensabil 
și să-și convingă colaboratorii de necesitatea unei revoluții totale. 

Știind prea bine ce vrea și încotro se îndreaptă, nu se 
grăbea în confiscarea puterii în mîinile sale. Știa că ea îi va fi dată 
fără s-o ceară. Știa că, clădind întotdeauna pe adevăr și pe since- 
ritate, lucrînd la lumina zilei, va deveni tot mai necesar și i se vor 
încredința tot mai total friiele conducerii. Dar nu asta îl interesa 
— puterea în sine — ci cîmpul de activitate tot mai larg pe care-l 
cîștiga pentru realizarea idealului său politic, care era, cum am 
văzut, prin excelență un ideal spiritual. 

Salazar avea marele privilegiu de a putea vorbi despre 
primatul spiritualului după ce se dovedise în ochii tuturor un 
financiar desăvârșit și un om politic de mare clasă. Nu vorbea, 
de altfel, despre un vag climat al spiritualului, despre anumite 
nostalgii personale — ci se revendica tradiției spirituale a Portuga- 
liei, care era creștină, latină și europeană. Educaţia religioasă nu-l 
îndepărtase de lume: dimpotrivă, îl ajutase să descopere valoarea 
sacră a vieţii sociale. Structură antimistică, Salazar nu șovăise să 
afirme că și „Statul participă într-un anumit fel la absolut”, iar mai 
tîrziu va defini Statul ca „o gîndire în acțiune”. Reintegrarea naţi- 
unii portugheze pe linia destinului său istoric implica nu numai 
reîntoarcerea la unitățile organice (familia) și sociale (breslele), ci 
și valorificarea vieții în spirit creștin. De nenumărate ori revine 
Salazar în cuvîntările sale asupra acestei teme fundamentale: 
numai o viaţă spirituală autentică și fertilă garantează ordinea 
politică, echilibrul social și progresul economic. Nu se sfiește să 
afirme că chiar corporațiile nu au un scop exclusiv economic ci o 
finalitate spirituală (26 mai 1934). Nimic nu poate dura, pe niciun 
nivel al realităţii sociale, dacă spiritul nu e prezent și activ. Vorbind 
la 27 aprilie 1935 despre realizările Guvernului, spune: „Garanţia 
supremă a stabilității operei întreprinse se afla tocmai în reforma 
morală, intelectuală și politică, fără de care îmbunătățirile materi- 
ale echilibrul financiar și ordinea administrativă ori nu se puteau 
realiza, ori nu puteau dura”. Dacă totul se descompune în lumea 
modernă, dacă nimeni nu mai crede în cuvîntul vecinului, asta se 
datorește minciunii, scrie Salazar. „Criza morală, mai mult chiar 
decît criza materială, nefericește lumea” (27 aprilie 1935). „Morala 
trebuie să însuflețească și să dea conţinut oricărei acțiuni umane” 
(10 februarie 1935). „Nu putem ierta Statului care ne-a precedat, 
două grave crime: a obliterat în conștiințe sentimentul național; 
a separat de funcţia guvernării, politica — și de una și alta, morala” 
(ibid.). 

Setea aceasta de spiritualitate nu are, în concepţia lui 
Salazar, nimic excepțional. Ea corespunde unei nevoi fundamentale 

a omului, nevoia de credinţă — „fintină nesecată a vieţii spirituale” — 
nevoia de absolut. Salazar nu se sfiește să vorbească într-un discurs 
politic despre Dumnezeu și despre credință, pentru că, înainte de 
toate, vrea să fie sincer față de sine însuși — și el e un filozof care 
crede în Dumnezeu — iar cuvîntarea lui e adresată portughezilor 
ca atare, nu omenirii în general; și pentru Salazar, portughezii sînt 
ei înșiși întru cât ține seama de structura lor spirituală și tradiția 
lor, prin excelenţă creștină. 

Evident, mărturisind întotdeauna adevărul, neascunzind 
greutăţile și obstacolele, amintind că omul real este cu totul altceva 
decît cetățeanul ideologiilor liberale, cerînd necontenit eforturi 
și jertfe, neîncurajind nici o comoditate și nici un compromis — 
opera lui Salazar nu era întotdeauna pe placul tuturor. „Nu ascund 
nici nu diminuez dificultățile acestei politici care nu exploatează 
pasiunile și se adresează calităților celor mai nobile ale oameni- 
lor” (27 aprilie 1935). Dar el nu avea vocaţia unui dictator care știe 
să însufleţească masele și să le constrîngă dezlănțuind pasiunile 
tari. Nu făcea apel la sentimentele vehemente. Discursurile sale 
cele mai răscolitoare erau întotdeauna îndelung meditate, cuvi- 
incios scrise și citite cu același glas profesoral. „Profesor desțărat 
în politică, am făcut din guvernare un zel de magisteriu, făcînd 
necontenit apel mai ales și în pofida tuturor la forța și noblețea 
spiritului”, mărturisește el la 28 ianuarie 1934, adresîndu-se unei 
Asociaţii Școlare. 

„Profesor desțărat în politică”, dar rămînînd totuși pro- 
fesor, refuzind să-și trădeze vocaţia lui de a învăţa pe alţii, de a 
crește, de a educa. Salazar n-a abdicat niciodată de la seriozita- 
tea și onestitatea profesorului. A continuat să spună adevărul cu 
aceeași probitate, și-a păstrat vocabularul precis, aspru, științific, 
n-a renunțat la nici una din credințele sale fundamentale, n-a 
împrumutat nici una din superstițiile omului politic. Miracolul 
nu este că un asemenea profesor, care nu voia să abandoneze nici 
una din severităţile carierei sale, a avut totuși succes în cimpul 
politic — miracolul este că s-a îngăduit unui asemenea profesor 

să activeze, cu puteri de dictator, în politică. În fond, așa cum a 
mărturisit-o deseori Salazar, ideile sale politice n-aveau nimic 
extraordinar; multe din ele mai fuseseră formulate, cîteva fuse- 
seră puse în aplicare în alte țări. Extraordinar este faptul că un om 
care-și mărturisește credința în asemenea idei este chemat totuși 
să devină dictatorul unei țări — fără să aibă în jurul lui o mulțime 
și un mit care să-l impună, fără să dispună de nici una din magiile 
stăpinitorului de mase, fără glas de tribun, fără gesturi sublime, 
fără inspiraţie profetică. Într-adevăr, ce sînt cuvântările lui Sala- 
zar — texte îndelung meditate, calm scrise, moderat rostite — pe 
lîngă neistovita oratorie a unui Jos Antonio de Almeida? Cum 
îndrăznea acest cărturar să vorbească maselor cu același lexic și 
același timbru cu care vorbise studenților de la Coimbra, maselor 
portugheze care fuseseră ani de-a rîndul dinamizate, posedate, 
isterizate de verbul frenetic al lui Jose Antonio de Almeida?!... 

Și cu toate acestea, Salazar, îndrăznea să rămînă el însuși: 
un dictator care nu uita că este portughez, creștin și profesor; un 
dictator care-și considera dictatura ca un „sacrificiu” adus nea- 
mului său, ca o „cruce pe care anii o fac tot mai grea” (9 decembrie 
1934). N-a înţeles să facă politică altfel decît îl îndemna cugetul 
său. A pus totdeauna în frunte realităţii în care credea: Dumnezeu, 
întîietatea spiritului, Portugalia, familia. Dictator fără voie, a făcut 
din dictatură ceea ce făcuse pînă atunci din profesorat: un instru- 
ment de desăvirșire morală și intelectuală a tinerelor generații. 
Era revoluționar nu pentru că devenise șeful unui regim politic, 
ci pentru că fusese întotdeauna un revoluționar. Întotdeauna — de 
cînd descoperise familia ca element indisolubil al societăţii, iar 
nu individul; de cînd se convinsese că ideologiile liberale sau soci- 
aliste sînt ineficiente pentru că nu sînt adevărate, pentru că sînt 
construite pe abstracțiuni; de cînd îndrăznise să vorbească despre 
rostul credinţei creștine, într-o ţară ai cărei conducători făgăduiseră 
să „stirpească” creștinismul în două generaţii; de cînd îndrăznise 
să afirme că lucrurile mici și bine făcute sînt singurele care pot 
schimba fața lumii; de cînd nu se sfiise să apară cu manuscrisul 

conferinței sale în fața auditorului, începînd să vorbească o portu- 
gheză simplă, robustă, pe alocuri aspră, dar întotdeauna precisă, 
ducînd pînă la exces respectul pentru nuanţa exactă. Această limbă 
a lui Salazar este ea însăși un act de „reintegrare” în tradiția clasică 
a Portugaliei; pentru că, fără să cadă în preţiozitate, este o limbă 
pe care contemporanii nu o mai auziseră de mult, de cînd inter- 
veniseră în viața publică retorii și jurnaliștii. Salazar se reîntoarce 
la proza virtoasă de la începutul secolului XIX, pe care o scriau și 
o vorbeau oamenii deprinși cu aspectul cuvîntului, oameni care 
se trudesc întotdeauna să exprime ceea ce gîndesc. Fără îndo- 
ială, proza lui Salazar a provocat la început nedumerire, așa cum 
provocaseră ideile lui, stilul lui de viață, sobrietatea lui, tăcerile 
lui, lipsa lui de luxurie, de emfază, de veselă ironie. Un om care 
nu făcea spirite, nu putea fi inteligent; un om care nu vorbea, nu 
putea fi simpatic; un dictator care cerea economii, nu putea avea 
geniu politic. NeDumirea, exaspera — dar el continua să-și vadă de 
treabă. Știa ce vrea și încotro merge: adică, știa că, în cele din urmă, 
realitățile vor deveni evidente pentru toți. Revoluţia avea nevoie, 
înainte de toate, de continuitatea regimului; de aceea Salazar a 
continuat să creadă în dictatură și s-o susțină. Nu numai pentru 
că el și colaboratorii săi puteau lucra mai eficient; ci și pentru că 
nu se îndoia că această continuitate pe care o garanta dictatura, va 
îngădui procesului istoric să se desfășoare în voie, făcînd, evidente 
pentru toţi realitățile întrezărite și anunțate de el. 

Creștin, bun portughez și profesor, așa cum era cînd 
fusese chemat să echilibreze bugetul țării, așa a înțeles să facă 
revoluția națională: pe primatul spiritualității creștine, pe tradiția 
latină și lusitană. Îl ajuta, cum am văzut, momentul istoric, care 
lichidase formele demo-liberalismului și nu îngăduia decît două 
orientări: spre comunism sau spre o reintegrare în tradiția rațio- 
nală. Dar structura morală a lui Salazar contribuie mult în afară de 
geniul său politic, la fructificarea acestui moment istoric. Pentru 
că Salazar avea o structură morală care nu admitea nici un fel de 
compromis spiritual cu lumea veche. Era un om obișnuit să spună 

181 


XIII. O revoluţie spirituală 





adevărul întreg și din partea lui nu se putea nimeni aștepta la nici 
o tranzacție. Lumea veche se afla în descompunere, și nu înțelegea 
să păstreze nimic din ea; nici agreabilele iluzii, nici comodităţile 
teoretice, nici atitudinea ironică față de viaţă, nici pesimismul 
elegant, nici sterilitatea morală. „M-am trudit pe cît am putut să 
smulg din viața naţională preocupările meschine, lucrurile mărunte 
fără valoare reală, și să-i dau orizonturi largi, demnitate, elevaţie, 
nobleţe. Am luptat să înlocuiesc tristețea decadenței și spiritul 
luptelor intestine, cu iubirea de pămînt și de oameni, cu bucuria 
vieții sănătoase, cu vigoarea portugheză, cu măreţia națiunii” (29 
iulie 1933). „Tristeţea decadenţei” era climatul moral al Portuga- 
liei de la începutul veacului, în care rodiseră toate deznădejdile și 
autoflagelările poeților, toate viziunile mohorîte ale romancierilor, 
toate apologiile pesimismului și nihilismului pe care le urziseră 
generația de la Coimbra și celelalte centre de fosforescentă invec- 
tivă din a doua jumătate a secolului trecut. Dar toate aceste lucruri 
frumoase, triste și inutile — erau acum lucruri moarte, aparțineau 
unui ciclu care se încheiase. Portugalia trăia acum un alt moment, 
o altă revoluţie, care începea printr-o reîntoarcere la lucrurile vii, 
simple și fundamentale. Într-o ţară de leneșă reverie, muzicală pier- 
dere de timp — Salazar muncea 16 ore pe zi, și îi îndemna, îi silea, 
pe contemporanii săi să muncească. Fără muncă, spune el, „oame- 
nii ar muri de plictiseală într-o atmosferă de viciu” (26 mai 1936). 
„Viaţa e serioasă”, le amintește el altădată (28 aprilie 1934). Asta nu 
înseamnă, evident, „tristeţe, pesimism, descurajare”. Înseamnă, pur 
și simplu, că „lucrurile serioase trebuiesc tratate cu seriozitate”. lar 
revoluţia este un lucru serios. „Iată de ce micile conspirații făcute 
în treacăt, planurile revoluționarilor șomeri, proiectele care dau 
fericirea și belșugul prin simpla lor publicare în Monitorul Oficial 
și ministerele amicilor, combinaţiile rudelor, împărțirea locurilor, 
crearea haosului de unde vor ieși apoi, spontan, ordinea și lumina — 
iată de ce toate acestea se petrec în marginea realităților naționale 
și nu pot fi altceva decit jocuri infantile, mici tragedii familiare, 

sub ochiul vigilent al părinţilor”. Salazar cerea seriozitate pînă și 
de la adversarii săi politici, care credeau că pot răsturna un regim 
revoluționar prin simple conjuraţii de cafenea... 

„Să privim calmi, dar cu fermitate, dezorientarea actu- 
ală să punem în apărarea interesului colectiv aceeași energie și 
hotărîre pe care alţii o pun în interesul grupului sau partidului 
lor”, sfătuise cîndva Salazar (30 decembrie 1930). Acest îndemn 
la calm și fermitate revine ca un leit-motiv în cuvîntările sale. 
Sînt virtuţi virile, latine. sînt, mai ales, virtuţi tinerești. „Negarea, 
indiferența, îndoiala, nu pot fi izvoare ale acțiunii — și viaţa e acţi- 
une”, se adresează Salazar tineretului (28 ianuarie 1934). Școala 
trebuie să cultive în noile generaţii „orgoliul și gloria de a suferi”. 
Și, cu obișnuita lui francheţe, adaugă: „Timpurile devin din ce în ce 
mai aspre... Vă spun că sînteţi generaţia sacrificată, generaţia care 
trebuie să răscumpere...” Un ciclu istoric se încheie, asemănător 
ciclului încheiat prin cucerirea Romei de către barbari. Și atunci 
au fost oameni care „nu-și puteau imagina viața în viitorul care 
începea și credeau că sfîrșitul Imperiului Roman însemna sfîr- 
șitul, civilizaţiei sale și că după asta nu putea urma decît apusul 
lumii”. Același lucru s-a întîmplat cînd turcii au cucerit Constan- 
tinopolul, cînd regalitatea a biruit nobilimea, cînd s-a pus capăt 
sclavajului; contemporanii au crezut în prăbușirea lumii. „Și, de 
fapt, lumea se prăbușea; nu lumea exterioară — oamenii și pla- 
neta — ci lumea iluziilor noastre, a dorințelor noastre a intereselor, 
egoismelor, obiceiurilor, sentimentelor, poziţiilor, ideilor noastre, 
a relațiilor noastre cu semenii. S-a spus și s-a repetat că asistăm 
la una din marile cotituri ale istoriei: asistăm, realizăm transfor- 
mările sociale din care va naște o lume nouă. O facem cu mîinile 
noastre, fără să luptăm împotriva curentului, dar toți vedem că 
opera se desăvirșește în lacrimi, în sacrificii, în suferinţe de tot 
felul dar mai ales morale. Timpurile liniștite ale vieții ușoare, ale 
ideilor pe care nimeni nu le contesta, ale ordinii pe care nimeni 
nu o turbura, ale afacerilor curente, ale muncii asigurate și pînă 
și ale odihnei asigurate — timpurile acestea s-au dus..." 

Admirabilă pagină de filozofie a istoriei și de etică virilă. 
Niciodată Salazar n-a vorbit cu mai multă însuflețire ca în această 
cuvîntare adresată tineretului. Se ghicește emoția educatorului 
hotărît să nu ascundă niciodată nimic tinerilor pe care-i pregătește 
pentru viață, vorbindu-le deschis despre lupta grea de răscum- 
părare pe care le-a sortit-o destinul în această „mare cotitură a 
istoriei”. Salazar se ferește, ca întotdeauna, să vorbească despre 
bucuriile biruinţei, despre recompensele revoluției victorioase. Ca 
de obicei, face apel la virtuțile virile, la „bucuria de a învinge marile 
obstacole”, la mulțumirile severe ale muncii bine înfăptuite. Este o 
concepție bărbătească, soldățească, romană a existenţei; pasiunea 
calmă de a-și face datoria, de a trai vertical, de a accepta cu seni- 
nătate destinul, fără a cere recompense, fără a nădăjdui odihna. 
Aceste virtuţi trebuiesc cultivate și promovate în tineret, nu numai 
pentru a-l pregăti mai eficient pentru momentul istoric care i-a 
fost sortit, dar și pentru a asigura înfăptuirea totală a revoluţiei. 
„Astăzi, ca și altădată, se cere spirit tînăr pentru a face revoluţia 
națională” se adresează Salazar cu alt prilej școlarilor portughezi 
(14 august 1935); „și spiritul tînăr se întîlnește mai ușor în tineri 
decît în bătrîni”. 

Deși sînt bătrîni cu spiritul mai tînăr decît tinerii, adaugă 
cu bună dreptate Salazar. Nu putea uita că revoluţia se datorește 
în parte generalului Carmona; nu numai pentru că a știut la vreme 
să-și asume toate răspunderile, ci mai ales pentru că n-a șovăit, 
cînd împrejurările au cerut-o, să încredințeze puterea lui Salazar. 

Căci acesta e adevărul: Salazar n-ar fi putut realiza nimic 
dacă n-ar fi avut sprijinul total al generalului Carmona. Întocmai 
după cum mișcarea de la 28 mai n-ar fi putut dura dacă nu interve- 
nea geniul financiar și politic al lui Salazar, tot așa Salazar nu s-ar 
fi putut menţine și n-ar fi putut exercita deplinele puteri care îi 
fuseseră încredințate, dacă n-ar fi fost generalul Carmona. Bătrînul 
Președinte al Republicii și-a legat destinul său și al mișcării de la 
28 mai de succesul sau insuccesul lui Salazar. N-a șovăit să-l apere, 
întotdeauna, și împotriva oricui — chiar a celor care jucaseră roluri 
de frunte în instaurarea dictaturii militare. 

Evident, opoziția n-a dezarmat atît de ușor. Opoziția 
vechilor partide politice, care înțelegeau că prezenţa lui Salazar 
întărește primejdios de mult regimul — precum și opoziția anu- 
mitor elemente militare, care vedeau că puterea trece treptat din 
mîinile armatei în mîna unui profesor de Economie Politică. Ca 
pretutindeni, dar mai vîrtos în Portugalia, aceste elemente atît de 
eterogene colaborau din răsputeri la răsturnarea dictaturii Carmo- 
na-Salazar. Afonso Costa ataca regimul din străinătate, așa cum 
făceau, în Portugalia, anumiţi șefi monarhiști ca Paiva Couceiro 
— sau integraliști, ca Hippolito Raposo. Regimul își lua măsurile 
de apărare, deportind pe acești nemulțumiți în insula Madeira și 
arhipelagurile atlantice. La un moment dat se adunaseră în insule 
atît de mulţi, încît îndrăznesc să se răscoale. Este celebra insurecție 
din aprilie 1931, începută în insula Madeira, care ia Guvernului o 
lună de zile pentru a o înăbuși. Este un adevărat război civil; un 
vas de luptă e scufundat de insurgenți, guvernul e silit să trimită 

necontenit contingente noi, debarcările se fac sub focul artile- 
riei. La 26 august al aceluiași an, revoluția izbucnește la Lisabona. 
Durează o singură zi, dar a fost una din cele mai sălbatice, și curge 
din belșug sînge portughez. Salazar colindă în automobil cîmpu- 
rile de luptă. O fotografie ni-l înfățișează ascultind raportul unui 
ofițer; o nesfirșită tristeţe îi întunecă figura; fruntea îi e plecată, 
ochii aproape închiși, mîna dreaptă mușcă împietrită genunchiul. 
Rareori s-a întîlnit atîta durere și atîta stăpinire pe chipul unui 
om. Dar mîna de fier a generalului Carmona și a șefului Guver- 
nului, generalul Domingos da Oliveira, înăbușe și această nouă 
insurecție în care militarii și demo-comuniștii colaboraseră cu 
o egală vehemenţă. 

Dictatura iese întărită din aceste încercări. Salazar 
capătă și mai multă libertate de acţiune. Un an în urmă, la 5 iulie 
1932, devine Președintele Guvernului, păstriîndu-și pentru sine 
Ministerul Finanțelor. Noua sa funcție nu făcea decit să confirme 
o situație de fapt, pentru că Salazar devenise adevăratul con- 
ducător îndată după echilibrarea primului buget. Schimbările 
guvernamentale din ultimii ani fuseseră, de altfel, orientate de 
către el. Aproape toți membrii cabinetului Domingos da Oliveira 
aparțineau Centrului Catolic. Salazar pregătea astfel, trecerea de 
la dictatura militară la revoluţia națională, lăsînd armatei doar 
misiunea de a asigura ordinea și luîndu-și asupra-și răspunde- 
rea organizării politice. Dictaturile nu sînt paranteza unui regim, 
mărturisește el la 26 mai 1934, ci alcătuiesc ele însele un regim. 
Aceasta înseamnă că trecerea de la dictatura militară la un guvern 
de „civili” nu implica reîntoarcerea la constituționalitate. Puţini 
au înţeles, spune Salazar, că întoarcerea la „normalitatea consti- 
tuțională” ar fi însemnat moartea revoluţiei și că singurul drum al 
dictaturii era să-și construiască singură propria-i constituționali- 
tate. Democraţia portugheză, amintește el cu alt prilej (9 decembrie 
1934), nu garanta libertatea individului. Liberalismul lusitan a fost 
întotdeauna intolerant, iar dacă ar reveni ar fi și mai intolerant. 
„Ar înceta de a fi numai anti-catolic, pentru a deveni anticreștin, 

ireligios, furios ateu; ar înceta de a fi străin lucrurilor spirituale, 
pentru a deveni teoretic și practic amoral... Scopul său final — așa 
cum s-a putut verifica în toate ţările — ar fi comunismul, punct de 
întîlnire al celor mai variate tendințe, concluzie ultimă a doctri- 
nei și consecință fatală a revoltei împotriva rațiunii, disciplinei 
și autorităţii”. 

Revoluţia națională își construiește singură propria-i 
constituționalitate, cum spune Salazar, prin Constituţia aprobată 
prin plebiscit la 19 martie 1933 și intrată în vigoare la 11 aprilie 
același an. De atunci, textul a mai suferit cîteva modificări, cea din 
urmă datînd de la 23 aprilie 1938. Noua Constituţie portugheză, 
care înlocuiește Constituţia elaborată în al doilea an al Republicii 
(1911), poartă pecetea spiritului lui Salazar. Se regăsesc în ea toate 
principiile fundamentale pentru care militase Salazar încă din 
anii săi de studenţie de la Coimbra, principiile care inspiraseră 
doctrina socială a catolicismului modern. Izvoarele noii Consti- 
tuții portugheze sînt enciclica Divini Redemptoris a lui Pius XI, 
Carta del lavoro italiană dar mai ales enciclica Quadragesimo Anno 
din mai 1931. Inspirația această catolică nu înseamnă, firește, că 
avem de-a face cu un act de filială obedienţă a unui pios membru 
al „Centrului Catolic” devenit fără voia lui dictator al Portugaliei. 
Salazar nu se inspira, din sociologia enciclicelor papale pentru 
că e un bun catolic, ci pentru că e un bun și adevărat portughez; 
reintegrînd politica portugheză în matca istoriei sale, se reîn- 
toarce, firesc, la tradiția creștină, latină și națională. Constituţia 
din 1933, deși impregnată de spiritul celebrelor enciclice, prin care 
șefii Bisericii romano-catolice încercaseră să soluţioneze gravele 
conflicte sociale ale lumii moderne, este totuși, înainte de toate, 
un act de politică naționalistă portugheză. Libertatea pe care și-o 
păstrează Salazar față de Biserica romano-catolică o dovedește nu 
numai articolul 46 din Constituţie, care confirmă separaţia Bise- 
ricii de Stat, dar și atitudinea lui față de Centrul Catolic. Într-un 
celebru discurs, din 23 noiembrie 1932, în care analizase „diferi- 
tele forțe politice față de...”, nu se sfiește să afirme că „organizarea 

187 


XIV Statul salazarian 





independentă a catolicilor, în vederea activităţii pe teren politic, 
se va dovedi inconvenientă pentru mersul dictaturii”. Centrul 
Catolic avusese o rațiune de-a fi sub vechiul regim democratic, 
cînd trebuiau încercate toate compromisurile pentru a asigura un 
minim de libertăți religioase. Revoluția națională acordind aceste 
libertăţi, rațiunea de a fi a Centrului Catolic dispare, și Salazar își 
îndeamnă foștii săi camarazi de luptă să renunţe la organizaţia 
politică și să transforme Centrul într-un „vast organism dedicat 
acțiunii sociale”. Este încă o dovadă a independenţei spirituale a 
lui Salazar, care nu acceptă să se lase condus de nici o alta dogmă 
în afară de aceea a naţiunii; și este încă o dovadă a instinctului său 
politic, căci își dădea prea bine seama că încurajind organizațiile 
Centrului va alimenta nesfirșitele adversități, compromițind din 
nou unitatea națională. 

Noua Constituţie definește Statul portughez drept o 
„republică unitară și corporativă”. Evident, Statul, ne mai fiind 
considerat o „totalitate de indivizi”, ci proiecția naturală a naţi- 
unii organizate pe planul politic, partidele politice nu mai pot 
ființa și lupta de clasă ia sfîrșit. La temelia Statului se află fami- 
lia, și numai șeful familiei se bucură de drepturi politice; numai 
cel care poartă grija unui cămin este considerat capabil de a-și 
alege reprezentanţii pentru Camerele Corporative sau Adunarea 
Naţională. Salazar acordă familiei o importanţă covirșitoare în 
organizarea naţiunii. Familia, iar nu Statul, e considerată ca cea 
dintîi și cea mai bună educatoare. Familia implică proprietatea 
privată (16 martie 1933) și de aceea Salazar privește cu scepticism 
concepțiile socialiste ale „marilor falanstere, colosalele construcții 
pentru locuințele lucrătorilor cu restaurantele lor anexă și masa 
în comun”. Familia alcătuiește celula originară, indestructibilă, a 
națiunii, și toate calitățile sau păcatele unei națiuni își au izvorul 
într-însa. De aceea, nici o revoluție nu e posibilă și nici o reformă 
nu e îndestulătoare, dacă familia rămîne expusă primejdiilor de 
dezagregare. „Omul care muncește nu e singur... Cine spune familie, 
spune cămin; căminul înseamnă atmosferă morală și economie 

proprie, o economie mixtă de consum și producție. Munca femeii 
în afara căminului îl dezagreghează, separă membrii familiei, îi 
face străini unul față de altul. Dispare viaţa în comun, suferă opera 
educativă a copiilor, scade chiar numărul acestora; și cu reaua sau 
inexistenta funcționare a economiei domestice, în aranjarea casei, 
în pregătirea hranei și a îmbrăcăminții, se întîmplă o pierdere 
importantă, rareori compensată materialicește prin salariul cîști- 
gat de femeie. Se pierde din vedere importanţa factorilor morali 
în randamentul muncii. De fapt, se poate verifica pretutindeni 
în producție că bucuria, buna dispoziţie, fericirea de a trăi înalță 
calitatea și cantitatea muncii. Familia e cel mai curat izvor al fac- 
torilor morali ai producției”. 

Apologia familiei e un leit-motiv al cuvintărilor lui Sala- 
Zair, ale acestui ascet care trăiește una din cele mai solitare și mai 
severe vieți pe care le cunoaște lumea moderna. Ca un paradis pier- 
dut i-a apărut întotdeauna căminul părintesc din Santa Comba. 
Salazar nu poate uita, nici pe treapta cea mai înaltă a măririlor, 
căldura și dragostea simplă în care și-a trăit copilăria. Puținele lui 
ceasuri de odihnă și le petrece la Santa Comba, între ai lui. Și e 
emoționant de știut că acest om, care a renunţat la singurul preț 
al vieţii, familia, pentru că renunțase cîndva la sacerdoțiu, a adop- 
tat un copil pe care-l crește singur, găsind timp, în fiecare seară, 
să-l înveţe să scrie și să citească. Antonio Ferro, în admirabila sa 
carte de convorbiri cu Salazar, ne destăinuiește că una din puți- 
nele cadre care decorează pereţii severi ai cabinetului de lucru al 
dictatorului, cuprinde textul celebrului, și uitatului sonet al lui 
Plantin, Le bonheur de ce monde. Atît de mult prețuiește Salazar 
acest sonet încît l-a transcris încă odată cu mîna lui ca să-l poată 
oferi lui Antonio Ferro. 


Avoir une maison commode, propre et belle, 

Un jardin tapisse d'espaliers odorants, 

Des fruits, d'excellent vin, peu de train, peu d'enfants, 
Posseder seul sans bruit une femme fidele. 

N'avoir dettes, amour, ni proces ni querelle, 
Ni de partage ă faire avec ses parents, 

Regler tous ses desseins sur un juste modele, 
Se contenter de peu, n'esperer rien des gents. 


Vivre avec franchise et sans ambition, 
S'adonner sans scrupule ă la devotion, 
Dompter ses passions, les rendre obeissantes. 


Conserver l'esprit libre, et le jugement fort, 
Dire son chapelet en cultivant ses entes, 
C'est attendre chez soi bien doucement la mort. 


Este un act de turburătoare auto-revelaţie, acest sonet 
în care sînt lăudate atîtea fericiri simple, visate fără îndoială de 
Salazar, și interzise sie-și prin aspra, monastica lui voinţă de a-și 
împlini pînă la capăt sacrificiul. „Attendre chez soi bien doucement la 
mort” — iată ce nu mai poate spera de mult Salazar. Nu va mai găsi 
timp să aștepte. Viaţa lui întreagă și-a dat-o acestei uriașe munci de 
restaurare morală, politică și spirituală a neamului său. Aproape 
că nu are colaboratori pe care să se poată bizui. „Se pare că sînt 
anumite lucruri pe care numai eu le pot face”, mărturisește el cu 
modestie undeva. Adevărul este că foarte multe lucruri numai el 
le poate face așa cum trebuie. De abia în 1940 — după aproape 13 
ani — a renunţat la ministeriatul Finanţelor. Dar la Ministerul de 
Externe nu poate renunţa... 

Noua Constituţie lichidează liberalismul individualist. 
Cea mai mare problemă politică a erei noastre, spune Salazar într-o 
importantă cuvîntare (9 decembrie 1934), era: organizarea națţi- 
unii în planul său natural, adică organizarea corporativă. „Sînt 
convins că în douăzeci de ani, în afară de cazul unei regresiuni în 
evoluţia politică, nu vor mai exista în Europa adunări legislative”. 
Prin intermediul organizaţiei corporative, viața economică devine 
element de organizare politică. Aceasta este marea revoluție împli- 
nită de Salazar: reintegrarea activităţii politice într-o activitate 

creatoare de bunuri, care o precede. Plugar sau artist, negustor 
sau muncitor cu braţele — omul intervine direct, prin colectivul 
căruia aparține, în clădirea și administrarea Statului. Gindirea 
politică a lui Salazar ține seama numai de realitățile organice: 
familia, breasla, națiunea. Națiunea, ca și familia, are nevoie de un 
„cap coordonator, de un centru de viaţă și de acțiune”. Șeful Statu- 
lui, spune el într-o cuvîntare din 10 februarie 1935, radiodifuzată 
pentru alegerile prezidenţiale, a încetat de a mai fi un președinte 
decorativ și inert, devenind „un adevărat Șef al Statului, călăuza 
activă a națiunii, responsabil pentru destinele sale”. Cel mai bun, 
pentru a împlini o asemenea înaltă funcțiune, „nu este necesar- 
mente cel mai virtuos, nici cel cu mai mult talent, nici cel mai cult, 
nici cel mai puternic, nici cel mai activ, ci acela care posedă, dacă 
mă pot exprima astfel, media cea mai ridicată a calităților utile”. 
Dar Șeful Statului, odată ales prin plebiscit național, se bucură 
de o libertate de acţiune pe care nu o aveau vechii președinți ai 
Republicii portugheze. El numește și demite guvernul, el hotărăște 
chemarea Adunărilor Naţionale. 

„Nu discutăm patria, adică națiunea în integritatea ei 
teritorială și morală, în independenţa ei deplină, în vocaţia sa 
istorică. Sînt altele mai puternice, mai bogate, poate chiar mai 
frumoase; dar asta e a noastră, și niciodată un fiu nu dorește să fie 
copilul altei mame. Să lăsăm filozofilor și istoricilor distracţia de 
a visa asupra posibilităților unor altfel de aglomerări de popoare 
și chiar asupra avantajelor materiale ale altor combinaţii pe care 
istoria nu le-a creat și nu le-a desfăcut; pe terenul politic și social, 
pentru noi portughezii de astăzi, bătrîni de opt secole, nu mai 
există proces care ar putea fi revizuit, dezbatere care ar putea fi 
redeschisă, parte de suveranitate sau bucată de pămînt care ni se 
pare prea grea și pe care am fi dispuși s-o cedăm din plictiseală 
sau din scepticism”. 

Cît de departe ne aflăm de generaţia de la Coimbra, care 
milita pentru o uniune iberică, de un Oliveira Martins care bles- 
tema ceasul cînd Portugalia a hotărît să colonizeze teritoriile noi, 

descoperite, de atiția ideologi și apologeţi republicani care soco- 
teau că s-ar putea rectifica istoria și împinge Portugalia spre Paris, 
dezlipind-o de vinturile atlanticei. Salazar reda tuturor noțiunilor 
puse în discuţie de ideologii liberalismului — națiune, stat, fami- 
lie — o valoare absolută. Ele sînt, și prin simpla lor existenţă devin 
indiscutabile. Această sete de absolut a lui Salazar este, totuși, o 
sete de viață; căci toate ideile lui cardinale în politică se reduc la 
funcţii vitale și organice. Toate conceptele lui se traduc prin cîteva 
realități organice: dragostea de mamă, familia, durata creatoare. 
Revoluţia lui Salazar începe și sfirșește printr-o totală întoarcere 
la lucrurile firești, lăsate de Dumnezeu și validate de istorie. 
Cum reacționa țara la revoluția aceasta inspirată și călă- 
uzită de un profesor universitar fără partid și fără altă forță în 
afară de încrederea totală a Președintelui Republicii și a armatei? 
Oamenii cărora Salazar se străduise, prin noua orîndu- 
ire a Statului, să le articuleze voinţa politică, sprijineau revoluția 
fie prin aderenţa lor entuziastă, fie printr-o rodnică încadrare în 
corporații. Dar o mentalitate revoluționară, un spirit cu totul nou 
și creator de instituţii revoluționare, încă nu ieșise la iveală. „Uni- 
unea Naţională”, gruparea care se alcătuise în 1927 ca să susțină 
dictatura, încă nu devenise un organism dinamic și fertil. Lumea 
se obișnuise cu „miracolele” lui Salazar; se obișnuise cu bugetele 
echilibrate, cu ordinea internă, cu prestigiul Portugaliei care creștea 
prodigios peste hotare, cu îmbunătățirea necontenită a administra- 
ției se obișnuise chiar cu felul de a fi al lui Salazar, cu sobrietatea 
lui, cu cinstea lui, cu puterea lui de muncă; toate acestea nu mai 
constituiau pentru portughezul de rînd, nici o surpriză și aproape 
că nu mai aveau nici un merit. Erau lucruri care trebuiau să se 
petreacă așa. El, însă, se schimba mai greu. Revoluţia îi plăcea, îi 
convenea — dar anevoie putea trăi revoluționar, anevoie putea trăi 
în tensiunea simplicităţii pe care o predica Salazar. Majoritatea 
„erau cu regimul” — pentru că nu puteau tăgădui toate îmbunătă- 
țirile făcute, nu puteau tăgădui, bunăoară, existenţa admirabilelor 


192 


SALAZAR 





șosele care brăzdează de la un capăt la altul țara, a porturilor resta- 
urate și modernizate, a vapoarelor nou construite, a spitalelor și 
școlilor ridicate. Toate acestea erau prea evidente pentru a putea 
fi tăgăduite. Dar, pe buna dreptate sînt numiţi acești convertiți ai 
regimului — „salazarieni de poduri și șosele”, salazarieni care au 
aderat în fața operelor materiale (în deosebi șoselele) realizate de 
dictatură. Transformarea lor morală, aderenţa lor intimă la spiri- 
tul revoluției naționale, încă nu se realizase. Numai o elită trăia 
cu adevărat mesajul revoluționar al lui Salazar. 

Rămâne, însă, tineretul — care crește în acest spirit. Tine- 
retul organizat în Mocidade Portuguesa, care n-a cunoscut luptele 
politice nici învrăjbirea dintre partide, care a fost și este educat 
revoluționar, în conformitate cu principiile salazariene. Și către el 
își îndreaptă Salazar toate speranțele. De abia cu această generaţie 
tînără care se ridică — și dacă împrejurările o vor permite-o — Por- 
tugalia va realiza în totalitatea ei și cu toată intensitatea revoluția 
începută de Salazar cu primul sau decret semnat ca ministru de 
Finanţe. 

Ceilalţi, oamenii, în fond de treabă, dar obișnuiți cu un 
anumit fel de a vedea lumea și de a valorifica viața — se mențineau, 
pasivi, în marginea revoluției, mulțumindu-se să repete că o „dic- 
tatură nu poate dura” și vorbind cu melancolie despre „libertăţile” 
pierdute. Uitaseră haosul dinainte de 28 mai 1926, uitaseră războa- 
iele civile care izbucneau ciclic la Rotondă, uitaseră grevele care 
nu se mai sfîrșeau, uitaseră guvernele care cădeau în mai puțin 
de trei săptămîni, uitaseră corupția întregii administrații, uita- 
seră degradarea fără seamăn a vieţii publice, uitaseră asasinatele 
bandei lui Dinte de Aur, uitaseră revoltele marinarilor și bombele 
care explodau pe străzi, și trenuri care deraiau, și atentatele și rap- 
turile și distrugerile. „Așa este omul: apreciază mai mult lucrurile 
cînd nu le are sau cînd încep să-i lipsească”, spune Salazar la 27 
aprilie 1935 îmbunătățirile materiale sau morale odată împlinite, 
și trecute cele dintii momente de surpriză, nu cîntăresc mult, în 
general, în conștiința indivizilor”. 

193 


XIV Statul salazarian 





Acești oameni sînt crescuți exact în mentalitatea pe care 
se trudește s-o anihileze Salazar; mentalitatea demo-liberală și, în 
deosebi, masonică. Tradiția masonică și rolul jucat de masonerie 
în istoria modernă a Portugaliei constituiau forțe prea puternice 
pentru a abdica în fața unei revoluții naționale care dura abia de 
cîțiva ani. O serie de comploturi fuseseră organizate și încurajate 
de masonerie. Dar cum majoritatea burghezimii portugheze făcea 
parte din loji, Salazar nu îndrăznise încă să atace de front această 
formidabilă organizaţie secretă. De abia în 1935, în fața unei noi 
conspirații, Salazar hotărăște desființarea masoneriei. Proiectul a 
fost prezentat Adunării Naţionale în aprilie 1935 și a fost votat în 
unanimitate. Legea din mai 1935 cere tuturor funcționarilor Statu- 
lui, civili,și militari, să declare în scris și pe cuvînt de onoare că nu 
fac parte și nu vor face parte pe viitor din nici o societate secreta 
interzisă de legile țării. Era, poate, cea mai curajoasă revoluţie care 
se făcuse în Portugalia. Un ciclu istoric se închidea astfel prin 
legea din mai 1935. Don Carlos, Sidânio Pais și atiția alții — erau 
în sfîrșit răzbunați... 

În septembrie al aceluiași an, o nouă — și de astă dată 
mult mai puternică — mișcare conspirativă este descoperită. Mili- 
tari, comuniști și monarhiști erau — ca de obicei — implicaţi în noul 
complot. Salazar se adresează ţării la 20 septembrie 1935, arătînd, 
cu obișnuita lui franchețe, cine sînt conspiratorii și ce vor. Atrage 
atenţia, de la început, că „agitația revoluționară, a trecut de mult 
de pe planul naţional pe planul internaţional”. Instrumentele ei 
sînt chiar anumiţi ofițeri care socotesc că regimul salazarian s-a 
depărtat de la spiritul mișcării din 28 mai. Unii din ei se revoltă 
împotriva preluării puterii de către unii civili. Dar Salazar le atrage 
atenția că momentul lor istoric — restaurarea ordinii interne — a 
trecut. Mișcarea armatei continuă să se exercite pe planul politi- 
cii externe, de apărare a integrităţii patriei. Eliberind armata de 
grija politicii interne, spune Salazar, îi redă libertatea de a pregăti 
moral și tehnic apărarea țării... 

Nu toți, însă, înţeleg. 

De la 1911 la 1926, Portugalia a cunoscut 8 șefi de Stat și 
43 de guverne. De la 1926 la 1942, Portugalia cunoaște un singur 
șef de Stat — pe Președintele Carmona — și 5 guverne. Salazar a fost 
ministru de Finanţe de la 27 aprilie 1928 la 28 august 1940. Din 
1932 este Președinte de Consiliu, iar din 1936 ministru al Aface- 
rilor Străine. Puţine țări se pot lăuda cu o asemenea continuitate 
în guvernământ, după o atît de gravă instabilitate ministerială și 
o atît de acută criza politică. 

Vorbind la 28 mai 1936, zece ani după instaurarea dic- 
taturii, Salazar rezumă încă odată realizările regimului. „...S-au 
restaurat finanțele, moneda și creditul; s-au reparat șoselele, edifi- 
ciile și monumentele; s-au îmbunătăţit porturile și s-au canalizat 
fluviile; s-au reconstruit digurile, zidurile și debarcaderele; s-au 
ameliorat liniile ferate, telegrafice și telefonice; s-au comandat 
sau s-au construit vapoare noi. S-a refăcut prestigiul Statului, s-a 
restabilit morala guvernului și a administraţiei, s-a repus în spiritul 
funcției publice idealul de a servi colectivitatea, s-a reconstituit 
disciplina, s-au întărit legaturile de solidaritate afectivă și practică 
în lumea muncii și s-au repus la locurile lor idei și sentimente care 
fuseseră desfoiate din inteligențe și din inimi, și fără de care nici 
nu putem înțelege istoria noastră și nici nu mi se pare ușor s-o 
continuăm. Restaurare materială, restaurare morală, restaurare 
națională...” 

O nouă generaţie creștea în acest spirit, și Portugalia 
părea că, în sfîrșit, își regăsește liniștea fertilă pe care o pierduse 
cu mulți ani în urmă. Chiar dificultăţile provocate de grupările 

195 


XV După cincisprezece ani... 





monarhiste păreau că sînt pe cale de a fii înlăturate. Sentimentele 
și doctrinele monarhiste cîștigau neîncetat teren în elitele portu- 
gheze. Conflictul între constituționaliști și integraliști își pierduse 
virulența după așa numitul „Acord de la Paris”, prin care ultimul 
rege care domnise în Portugalia, Don Manuel II, recunoaște ca 
moștenitor al Tronului pe Don Duarte, descendent din ramura 
miguelistă a dinastiei Braganca. În 1932 Don Manuel II moare 
în Anglia; corpul neînsufleţit al ultimului monarh portughez e 
adus în patrie și înmormântat cu cinstea cuvenită. Însuși Salazar 
urmează cortegiul funerar. Dar, într-o cuvintare ținută mai tirziu, 
la 23 Noiembrie 1933, și în care analizează toate forțele politice și 
atitudinea lor față de dictatură, dă să înțeleagă monarhiștilor că 
pierderea lui Don Manuel [1 le-a fost fatală. Dimpotrivă, majorita- 
tea monarhiștilor — în deosebi „legitimiștii”, care au ţinut vie timp 
de o sută de ani, amintirea lui Don Miguel, desţăratul — socoteau 
săvirșirea lui — Don Manuel [1 ca un semn al proniei cerești; căci, pe 
de o parte, unea taberele monarhiste în jurul aceluiași pretendent, 
iar pe de alta parte restaura adevărata, legitima ramură dinastică... 

O bună parte dintre monarhiști s-au încadrat treptat 
regimului salazarian, fără să renunţe totuși la idealul lor politic; 
socotesc, însă, că o restaurare nu e oportună, atît din cauza împre- 
jurărilor externe, cât și pentru simplul motiv că ideia regalității încă 
n-a fost acceptată de totalitatea elementelor responsabile portu- 
gheze. Este, după cum vedem, triumful tacticei integraliste, care, 
înainte de toate, refuza o restaurare pripită și o monarhie impro- 
vizată. Cum însă monarhiștii regăsesc în ideile șt realizările lui 
Salazar cam aceleași concepții sociale și morale pentru care luptă 
și ei, acceptă să colaboreze și chiar să se încadreze noului regim. 
„Salazar are un singur defect, că nu e nemuritor!”, îmi spunea un 
integralist de seamă. Ce va urma acestui regim dictatorial care a 
transformat sufletul și înfățișarea Portugaliei? O reîntoarcere la 
haosul democratic sau o monarhie integrală, singura — pretind apo- 
logeţii ei — care ar putea duce mai departe revoluţia lui Salazar?!... 

În ceea ce priveşte opiniile personale ale lui Salazar, e 
greu de spus dacă ele sînt republicane sau monarhiste. Salazar 
urmărește, înainte de toate, unirea familiei portugheze. Dacă, 
această unire e periclitată printr-o restaurare a monarhiei atunci 
este fățiș, și cu toate mijloacele care-i stau la îndemînă, antimo- 
narhic. Dacă, dimpotrivă, majoritatea neamului va cere într-o zi 
restaurarea, cel dintii care va ajuta să se împlinească această resta- 
urarea, va fi Salazar. Pe de altă parte, nu trebuie uitat stilul politicii 
salazariene. Acest om, care nu acceptă niciodată tranzacții cu prin- 
cipiile, nu este totuși un rigid; se mlădiază așa cum îi cere viața, se 
supune realităților vii. Niciodată nu precipită lucrurile; le lasă să 
crească, să se maturizeze, să devină evidente pentru toți. Catolic 
fervent, a așteptat zece ani ca să încheie Concordatul cu Sfîntul 
Scaun; dar n-a așteptat în zadar, căci atunci cînd acest Concordat 
s-a împlinit, nimeni n-a găsit că, lucrul acesta e extraordinar, cu 
zece ani înainte, ei ar fi provocat o revoluţie... 

Tot ceea ce realizase dictatura militară și Salazar a fost 
pus într-o grea cumpănă în vara anului 1936 prin izbucnirea răz- 
boiului civil în Spania. Portugalia salazariană izbutise să reziste 
tuturor încercărilor de răsturnare internă fermentate de comuniști 
cu ajutorul feluritelor elemente insurecte. Dar această Portuga- 
lie salazariană se putea prăbuși în cîteva zile, dind naștere unui 
înspăimîntător război civil, dacă revoluția comunistă ar fi biruit în 
Spania. În nenumărate rînduri, ca profesor, ministru de finanţe și 
Președinte al Consiliului, Salazar își mărturisise totala sa repug- 
nanță faţă de doctrinele — și tehnicile marxiste. Comunismul „a 
adunat la un loc toate aberaţiile inteligenței și e, ca sistem, sinteza 
tuturor revoltelor tradiționale ale materiei împotriva spiritului 
și ale barbariei împotriva civilizației. El este marea erezie a epocii 
noastre... Comunismul nu distinge, în furia sa distructivă, greșeala 
de adevăr, binele de rîu, dreptatea de nedreptate. Puțin îi pasă de 
istorie și de experienţele seculare ale umanităţii, de viața și dem- 
nitatea inteligenţei, de onoarea și pudoarea femeii, de existenţa și 

măreţia națiunilor, atîta timp cît prin falsa sa concepţie a umani- 
tăţii ar putea duce sclavia omului la maxima sa abjecțiune...” (28 
ianuarie 1934). În faţa acestui pericol, Salazar, atât de ponderat și 
de tolerant, nu îngăduie nici o tranzacţie și nici o milă. „Nu recu- 
noaștem nici o libertate împotriva naţiunii, împotriva bunului 
comun, împotriva familiei, împotriva moralei.” 

Războiul civil care se dezlănțuise în Republica vecină 
amenința să năruiască edificiul cu atita caznă ridicat de Salazar, să 
invadeze Portugalia și să provoace războiul mondial. Se cunoaște 
atitudinea Guvernului portughez față de tragedia care a însînge- 
rat Spania; din cel dintâi ceas a fost alături de generalul Franco și 
împotriva roșilor. Din primul ceas a ajutat armatele naţionaliste. 
Se ajuta astfel, pe sine, căci o înfrîngere a armatelor naţionaliste 
însemna nu numai căderea dictaturii militare în Portugalia, ci și, 
după un anumit timp de măcel între frați, dispariţia autonomiei 
portugheze, integrarea ei în republicile comuniste iberice. Nicio- 
dată Portugalia n-a fost mai aproape de prăpastie ca în vara anului 
1936. Atunci ar fi putut dispărea ca ţară. 

Dar Salazar nu șovăie o singură clipă. De la început, pre- 
cizează că lupta spaniolă nu este un incident intern, ci un conflict 
internațional. „E noua formă a războaielor între popoare în prezent” 
(10 septembrie 1936). Doar cîteva săptămîni după ce izbucnise con- 
flictul în Spania, cîteva echipaje de pe vasele de război portugheze 
se revoltă. Portugalia devine ţinta atacurilor presei de stinga engleze 
și franceze, cărora Salazar le răspunde cu un strivitor sarcasm. Dar 
supărarea Angliei nu-l intimidează. Salazar amintește tuturor că 
armata, în Spania, nu luptă contra democraţiei parlamentare ci, 
contra comunismului. Apariția milițienilor comuniști a schimbat 
total datele inițiale ale problemei spaniole. Oricare ar fi fost ori- 
ginile conflictului, prezența milițienilor face imposibilă salvarea 
democraţiei și a parlamentarismului spaniol; în caz că armatele 
lui Franco ar fi fost zdrobite, nu Constituţia, nici Parlamentul ar 
triumfa în Spania — ci milițienii, care nu vor dezarma și nu vor 
îngădui să se piardă un asemenea prilej pentru a păstra puterea. 

Evident, lucrurile acestea nu erau înțelese astfel nici la 
Londra, nici la Paris. Salazar nu obosește să atragă atenția marilor 
democrați ca în Spania nu se joacă soarta democraţiei, ci a Euro- 
pei. „Comunismul dă astăzi în Peninsula Iberică o formidabilă 
bătălie, de soarta căreia depinde soarta Europei...” „Și interesul 
arătat Portugaliei de către agitatorii comuniști este încă o dovadă 
a tacticei lor revoluţionare. Căci, precizează Salazar, „mai prețioasă 
decît transporturile de arme și muniții, ar fi, pentru comunismul 
iberic, o transformare politică realizata în Portugalia de așa natură 
încît să facă vulnerabilă întreaga ariergardă a armatei spaniole.” 

Salazar se apără, în comisiile de neintervenție, prin felu- 
rite note adresate Guvernului englez, prin presa și posturile sale de 
radio, prin ajutorul direct pe care-l dă armatelor naționaliste spa- 
niole — Salazar nu face altceva decît să apere integritatea teritorială 
a țării sale, căci o victorie a roșilor însemna sfirșitul Portugaliei, 
nu numai al Portugaliei salazariene, ci al oricărei Portugalii inde- 
pendente. Nu cedează la nici un fel de.presiune din partea vechii 
aliate, Anglia. Și cînd e nevoie, trimite voluntari portughezi să lupte 
pe cîmpiile iberice, nu într-un corp separat, ci integrați armatei 
spaniole. În același timp, ia naștere „Legiunea Portugheză”, orga- 
nizație paramilitară pentru combaterea comunismului. Devenit 
ministru al Afacerilor Străine, Salazar strînge legăturile cu generalul 
Franco, al cărui guvern îl recunoaște printre cei dintii. Și continua 
vigilenţa în interior, paralizind comploturile comuniste, urmărind 
activitatea masonilor, veghind conjuraţiile pregătite de emigrații 
politici portughezi în străinătate. 

Portugalia naționalistă și catolică trăiește acești trei ani 
de crunt război spaniol cu o fervoare și o intensitate fără pereche. 
Pentru că, instinctiv, simte că primejdia n-a fost trecută decît cînd 
generalissimul Franco intră victorios în Madrid. 

Anul 1939, atît de dramatic pentru Europa, se Deschide 
plin de speranţe pentru Portugalia. Criza spaniolă trecuse, pericolul 
de moarte fusese conjurat. Prestigiul lui Salazar crescuse chiar în 
acești ani însîngeraţi. Nu i se putea reproșa nimic acestui magician 

care dăduse monedei portugheze un preţ și o vigoare invidiată de 
cele mai bogate state, și dăduse Portugaliei un stil de viață și un 
orgoliu pe care puţine țări și-l puteau îngădui. Chiar adversarii poli- 
tici din străinătate, chiar guvernele așa zise antifasciste, erau siliți 
să recunoască perfecta lui bună-credinţă și coerenţa sa spirituală. 

În ceea ce privește opoziția democratică din Portugalia, 
ea dispărea încetul cu încetul sau se transforma în nuclee de rezis- 
tență comuniste. Creatorii Republicii democratice se risipiseră. 
Antonio Jos6 de Almeida, tribunul poporului, murise în 1929 și 
fusese înmormîntat cu onoruri. (Revoluția salazariană era atunci 
la început). Afonso Costa își trăia ultimii săi ani în străinătate, 
pierzindu-și lent inteligenţa și prestigiul. Antonio Maria da Silva, 
tehnicianul societăților secrete, era cînd expulzat, cînd îngăduit 
să se întoarcă în țară, și pus sub supraveghere, îmbătrînea. Era 
depășit de alți complotiști, mai abili, de școală nouă, comunistă. 
Bătrînul Bernardino Machado, care era un bătrîn venerabil cînd 
aderase la republicani, continuă să trăiască, nonagenatr, la propri- 
etatea sa din Nordul țării. Nu recunoaște dictatura. Nu recunoaște 
pe Salazar. Nu recunoaște nimic ce s-a făcut sau s-a desfăcut de la 
plecarea lui de la Președinţie, în iunie 1926. Și acum, nu e dispus 
să asculte pe cineva decît dacă i se adresează cu formula oficială: 
„Domnule Președinte”. Se consideră încă Președinte al Republicii 
portugheze — pe care, într-un anumit sens, el a făcut-o. 

Ceilalți doctrinari sau agitatori ai demo-liberalismului, 
morți, emigraţi, osîndiți. Foarte puțini din ei, care ar mai putea 
lucra, sînt obosiţi, înțeleg că sînt depășiți, înţeleg că dacă s-ar mai 
face o revoluție în Portugalia, n-ar mai face-o ei, ci comuniștii. 

Și astfel se închide încă un ciclu. 

Portugalia abia trecuse criza spaniolă și se dezlănțuie al 
doilea război european care deschide, pentru ea, criza-atlantică. A 
doua zi după declararea războiului, Salazar anunţă neutralitatea 
Portugaliei. Vrea să păstreze în Peninsula Iberică o „zonă de pace”. 
Și izbutește. Dar cu cît geniu, cu cîtă muncă și cu câte riscuri! 

Două sînt constantele politicii externe portugheze: echi- 
librul iberic — și Atlanticul. Cînd războiul civil devasta Spania, 
Salazar a pus totul în balanţă pentru a restabili echilibrul iberic. 
Cînd războiul mondial a transformat Atlanticul în cîmp de luptă, 
Salazar a încercat, și încearcă încă, tot ce-i stă în putință pentru a-și 
păstra drumurile libere pe acest ocean. Căci Atlanticul înseamnă 
pentru Portugalia drumul către colonii, către posesiunile africane, 
către Brazilia, de care iarăși se apropie și o revendică, pe bună 
dreptate, ca o creaţie a sîngelui, limbii și culturii portugheze. 

În uriașele ciocniri de interese și ideologii care alimen- 
tează al doilea război mondial, drepturile Portugaliei nu înseamnă 
mare lucru. Dar pentru Salazar ele înseamnă totul. Și poate, mai 
târziu, n-ar fi lipsită de interes o continuare a cărții de fată în care 
să se povestească și să se analizeze politica externă a lui Salazar, 
înconjurat de toate părțile de beligeranți și silindu-se să-și păs- 
treze nu numai o desăvârșită neutralitate, dar să-și păstreze mai 
ales credinţele sale creștine, latine și europene. 

Bispo de Braganca e Miranda (L 1925). 

CAPITOLUL VII 


Theophilo Duarte, Sidânio Pais o seu Consulado, p. 331 sq;; 
A. Cabral, Em plena Republica, p. 394 sq.; Sousa Costa, Pâginas de 
sangue, p. 191 sq.; Herdis Desconhecidos, p. 213 sq.; Rocha Martins, 


Memorias sobre Sidânio Pais, passim.; A Monarguia do Norte, 2 vol. 
(L.. 1923). 

CAPITOLUL VIII și IX 


S-a publicat pînă în prezent foarte puţin material pri- 
vitor la viaţa lui Salazar. Cele cîteva „biografii romanţate” tipărite 
în magazinele americane sînt lipsite de valoare. E regretabil că nu 
dispunem de nici o ediție completă a scrierilor lui Salazar înainte 
de 1927, nici de memorii, amintiri sau scrisori în legătură cu copi- 
lăria lui și anii de studenţie la Coimbra. 

Notez lucrările de inegală valoare, din care am extras 
materialul biografic: 

Luiz Teixeira, Perfil de Salazar (L. 1938; ediţie franceză, 
1939); Armando dAguiar, Oliveira Salazar, o homen e o ditador (Sao 
Pado — Rio de Janeiro, 1934); Antonio Guimaraes, Salazar, o homen 
do momento (Rio de Janeiro, 1936); Abel Ferraz de Souza, Qaem £ 
Salazar? (Sao Pado, 1936); lipsite de valoare: D'Almeida Vitor, Salazar 
(Rio de Janeiro, 1938); Jose Goncalves de Andrade, Doutor Oliveira 
Salazar, o seu tempo e a sua obra (Porto, 1937). 

A minha resposta, de Oliveira Salazar, a fost reeditată sub 
forma ei de memoriu dactilografiat, de Secretariatul propagandei 
Naţionale. 

CAPITOLUL X 


Oliveira Salazar, Centro Cat6lico Portugu&s (Coimbra, 1922); 
J. Fernando de Souza, Aţâo catâlica e politica nacional (Porto, 1922), 
răspuns la teza lui Salazar; 

Despre asasinatele din noaptea de 19 octombrie, cf. lucră- 
rile lui Sousa Costa și Em plena Republica de Cabral. 

Conferințele lui Salazar, cf. Luiz Ferreira, op. cit. 

CAPITOLUL XI 


Pentru tot ceea ce a premers loviturii de la 28 mai și 
pentru istoria acesteia, cf. Oscar Paxeco, Os que arrancaram em 28 
de maio (Lisboa, 1937; cuprinde 12 convorbiri, pline de amănunte 
interesante, cu o parte din cei ce au colaborat la organizarea și 
triumful mișcării); Leopoldo Nunes, A ditadura militar. Dois anos 
de historia politica contemporanea (Lisboa, 1928); Aranando d'Agu- 
iar, op. cit. 

Colecţia ziarului Novidades pe anii 1925-1927, unde se 
găsesc toate articolele lui Salazar și rezumatele conferințelor sate. 

CAPITOLUL XII 


Ne-am întemeiat, în redactarea acestui capitol și a 
celor următoare, înainte de toate pe textele lui Salazar: Discursos 
1928-1934 (Coimbra, 1935); Discursos e notas politicos, 11, 1935-1937 
(Coimbra, 1937); Duas escolas politicos (Lisboa, 1934); O momento 
politico (L., 1934). Pentru discursurile care n-au fost încă adunate 
la volum, cf. colecția ziarului oficios Diărio da manha și Portugal 
(Bulletin de renseignements politiques, economiques et litteraires). 
Indispensabile, convorbirile cu Ant6nio Ferro, în volumul: Sala- 
Zar, o homen e a sua obra (L. 1933, ed. III, 1935), tradus și în limbile 
franceză, italiană și engleză. În ultimul volum al lui Antonio Ferro, 
Homens e multidoes (L. 1941), se găsesc retipărite o nouă serie de con- 
vorbiri: Salazar principia e fim (p.201-296), datate septembrie 1938. 


Pentru opera financiară a lui Salazar, cf. Marcelo Cae- 
tano, A obra financeira da Salazar (L.. 1934); Renato de Toledo Lopes, 
Salazar (Rio de Janeiro 1935) și volumul editat de SPM: A obra de 
Salazar na pasta das Finanqas (L.. 1941). 

CAPITOLUL XIII, XIV, XV 


Esenţiale, pentru înțelegerea feluritelor aspecte ale gîn- 
dirii politice și realizărilor lui Salazar, notele și discursurile sale. 
Din bogata literatură istoric-critică asupra corporativis- 
mului și revoluției naționale, notez pe cele mai importante: 
Quirino Avelino de Jesus, Nacionalismo portugu&s (Porto 
1932); Aldo Bizzari, Origine e caratteri dello Stato nuovo portoghese 
(Milano, 1941; excelentă culegere de texte, traduse și comentate); 
Michael Derrick, The Portugal of Salazar (London, 1938); Joăo Ameal, 
A revolucâo da Ordem (Lisabona, 1932); P. Descamps, Le Portugal. 
La vie sociale actuelle (Paris, 1935); Mihail Manoilescu, Le si&cle du 
corporatism (Paris, 1936; notăm în treacăt că lucrările profesorului 
Manoilescu sînt frecvent citate în literatura corporatistă portu- 
gheză precum și în cărțile scris de străini asupra corporatismului 
portughez — de ex. Femand Campos, Păginas corporativas, Freppel 
Cotta, Economic Planing in Corporative Portugal, Londra, 1937; 
Michael Derrick, op. cit. etc.); Dr. Joăo Pinto da Costa Leite, A dou- 
trina corporativa em Portugal (Lisboa, 1936); Augusto da Costa, A nacâo 
corporativa (ed. III, L. 1937; cuprinde toate textele legale, comentate); 
Marcelo Caetano, Problemas da revolucăo corporativa (L. 1941; scurte 
glose și cîteva conferințe admirabile, ale unuia din cei mai de seamă 
teoreticieni corporatiști); Fernando Campos, Păginas corporativas 
(L. J941); Pedro TeotOnio Pereira, A batalha do futuro. Organizacăo 
corporativa ed. II, L.. 1937); Dr. Manuel Rodrigues, Politica, Direito e 
Justica (L, 1934); volumul colectiv Uma seri de conferâncias editat de 
„Centro de Estudos Corporativos” al „Uniunii Naţionale” (L. 1937); 
O admirabilă expunere a principiilor care stau la temelia 
noii ordini instaurate de Salazar, se găsește în teza de doctorat a lui 
P. Arnaldo J. Dias (O. E. M.), Salazar instaurator reipublicae lasitanae, 
al cărui text dactilografiat l-am putut consulta prin bunăvoința 
Secretariatului Propagandei Naţionale. 

Preţioase pentru materialul documentar pe care-l 
cuprind, următoarele lucrări editate de S. P. N.: O Estado Novo ea 
agricultura (L.. 1938); O Estado Novo. Principios e realizacoes (ed. II, L.. 
1940); 14 anos de grandes realizacoes (L.. 1940). 

Interesantă pentru „mistica salazariană”, polemica unui 
portughez din Brazilia împotriva criticilor aduse de Alfonso Costa 
noului regim: O. Rodrigues da Silva, O Portugal de hoje (Rio, 1935). 

Proiectul prin care francmasoneria a fost interzisă în 
Portugalia, așa numitul „Proect Cabral”, se află tradus în apendicele 
cărții lui L6on de Poncins, Le Portugal renaît (Paris, 1936). 

